
Proloog
’n Dowwe knal weerklink in sy ore, net-net hoorbaar bo die gesuis van die tierende wind.
Hy gil van die steekpyn in sy blad, verloor sy greep op die slee se handvatsel, val sywaarts en ploeg ’n voor deur die dun sneeulaag op die klipharde ysveld.
Daar is die metaalsmaak van bloed in sy mond toe hy op sy maag rol en sy kop lig. Die slee lê op sy sy, die honde maal angstig rond. Hy kreun van die pyn toe hy probeer om sy bolyf op te lig en sy arms weier om te reageer. Warm vog stoot in sy keel op. Dit voel of hy gaan verstik.
Hy draai sy kop met moeite sywaarts toe hy stemme hoor. Duidelik afgeëts teen die verblindende Arktiese lug kom twee mans aangestap, jaggewere oor hul skouers.
Hy wil vra hoekom hulle hom geskiet het, maar kry nie die woorde gevorm nie. Bloed borrel by sy mond en neus uit. Sonder ’n woord gryp elkeen ’n voet vas en begin hom sleep. Hulle stap met mening en hy kners op sy tande om nie van die pyn te skree nie.
Op die kruin van die ysrif sien hy vir die laaste keer die slee en honde. Swart spikkeltjies in die sneeulandskap. Sy bloedspoor kronkel van daar af soos ’n rooi rivier wat na sy watergraf lei.

Van JFK af ry Willie Nel met die trein onderdeur die East River na die Groot Appel. Hy klim by ’n moltreinstasie af, maar besef eers hy was oorhaastig toe hy in 79th Street uitstap. Hy wink swetsend ’n taxi nader, nie bereid om sy swaar tas die hele ent te dra nie.
Vandag bewonder hy nie soos gewoonlik die wolkekrabbers van Manhattan nie. Die kenmerkende energie van die voetgangers op die sypaadjies behou ook nie sy aandag nie.
Die vlug van Alaska af was uitputtend. Hy was van Juneau na Chicago op pad, maar moes op die laaste nippertjie sy kaartjie kanselleer en ’n vlug na New York bespreek. Wat sou MacArthur in New York doen? En hoekom sy dringende behoefte om vandag te ontmoet? Die sending van twee weke gelede was tog suksesvol; niemand vermoed enige onraad nie.
Die taxi laai hom in West 88th Street af. Hy stap ’n draai om ’n stomende mangat voordat hy met die tas teen ’n paar trappe opsukkel na die sypaadjie.
The Fast Food Mecca is ’n tipiese systraatrestaurantjie, eerder die uithangplek van die omgewing se kantoorwerkers as ’n toeristetrekpleister. Die plek is swak verlig en die reuk van ou kookolie en aartappelskyfies hang swaar in die lug. Daar is nog geen teken van MacArthur nie. Willie gaan sit teen die venster vir ’n uitsig op die straat.
Minute later stop ’n swart limousine aan die oorkant van die straat. Die agterdeur word oopgemaak en senator Jack MacArthur klim uit. Met ’n swaaiende wysvinger gee hy instruksies aan die chauffeur voordat hy oor die straat waggel.
In die restaurantjie sien hy Willie dadelik en wink hom met ’n breë glimlag nader. “Kom ons gaan sit daar agter waar dit stiller is,” sê hy met sy dralende Texas-aksent.
Hy vee met ’n rooi sakdoek die sweet van sy voorkop af en bestel ’n worsbroodjie met skyfies en ekstra tamatie-en-uiesmoor. Willie bestel net koffie.
“Nie honger nie?” vra MacArthur.
“Ek’t op die vliegtuig ontbyt geëet.”
MacArthur leun met sy arms op die lendelam tafeltjie wat onder sy gewig kreun. “Ek’s bly jy kon dit maak.” ’n Sweetlagie blink op sy bolip.
“Wat doen jy in New York?” vra Willie.
“Vir vinnige sake hier. Ek’s môre weer op pad terug Washington toe.”
“Wat’s so dringend dat ek hierheen moes kom?”
MacArthur sug. “Sy assistent vermoed iets.”
“Sy assistent?”
“Ja, ek moes jou ingelig het oor die man, maar ek het nie besef die donner gaan so lastig wees nie. Jou manne moes hóm ook eintlik uitgehaal het.”
“Waarop grond hy sy vermoedens? Nie eens die media ruik onraad nie.”
“Op niks. Sê net sy baas sou nooit daar iets oorgekom het nie. Daarvoor was hy glo te versigtig en het hy die toestande te goed geken.”
“Hoe het dit by jou ore uitgekom?”
“Hy’t met die president se stafhoof gaan praat. Hulle was glo destyds klasmaats op Harvard. Die stafhoof het my gebel. Dis duidelik die assistent dink ek of een van my komiteelede ‘mag iets daarvan weet’, soos hy dit gestel het. Verbeel jou!”
“Wat sê jy toe vir hom?”
MacArthur grynslag. “Dat die groenes ’n fanatiese spul is wat niemand ernstig kan opneem nie. En dat ek en my komitee sy universiteitsvriendjie se gat hof toe sal sleep as hy voortgaan met sulke wilde en ongegronde aantygings.”
’n Kelner met tamatiesousvlekke op sy wit baadjie bring hulle bestelling. MacArthur neem ’n groot hap van sy worsbroodjie. Sous loop in twee dun straaltjies uit sy mondhoeke aan weerskante van sy ken af. Hy vee dit met ’n papierservet af, maar ’n dun streep sous bly op ’n bolwang agter.
Hy kyk na Willie. “Ons sal van die assistent ontslae moet raak.”
“Sal dit nie juis agterdog wek nie? Niemand neem hom tog seker ernstig op nie?”
MacArthur skud sy kop. “Ek het nie ’n keuse nie. Die bliksem gaan nou in sy baas se plek die referaat by die konferensie lewer, wat beteken hy sal die aandag van die wêreldmedia geniet. Hy kan besluit om sy vermoede oor sy baas se verdwyning uit te basuin. Kan jy dink watse slegte publisiteit dít kan afgee? Al Amerika en Europa se voorste omgewingsjoernaliste gaan by die konferensie wees.”
“Sal hy dit waag?”
“Jou raaiskoot is so goed soos myne. Maar die referaat gaan op sigself groot golwe maak, wat ek nie nou kan bekostig nie. Dis waarom ons in die eerste plek van sy baas ontslae wou raak.”
Hy tik met sy voorvinger op die tafeltjie. “Die referaat is geskeduleer vir twee weke van nou af. ’n Dag of twee daarna stem die Huis van Verteenwoordigers oor my komitee se voorgestelde wysigings aan die energiewet, en ’n paar dae later dien dit voor die Senaat. Ek moet nog ’n klomp Kongreslede voor daardie tyd swaai, en die referaat kan my hele appelkar omgooi.”
Willie reageer nie. Die besonderhede van die Amerikaanse politiek interesseer hom nie.
“Tot nou toe lyk dit of ons op die meeste Republikeine in albei huise se steun kan reken,” gaan MacArthur voort, “maar dis nog nie ’n gegewe nie. Prominente mediaberigte oor die referaat kan fataal wees – groen kwessies is mos deesdae die Washington Post en hoofstroom-TV-stasies se bleddie stapelvoedsel. Dit kan ’n paar van die Republikeine en veral die klomp draadsitters van die Demokrate oortuig om teen die wysigings te stem.”
Hy grinnik, vat nog ’n hap van sy worsbroodjie. “Gelukkig is ons president ten gunste daarvan. Hy meen aardverwarming is ’n bullshit-konsep wat die Chinese geskep het om Amerikaanse vervaardiging nie-mededingend te maak. Maar soos jy weet, is selfs sý hande afgekap as die Kongres dit nie goedkeur nie.”
“Jack, ek wil nie jou oordeel bevraagteken nie. Ek was nog altyd bereid om die vuilwerk te reël, want jy betaal goed. Maar tree jy nie nou oorhaastig op om die assistent te wil uithaal nie?”
MacArthur lag. “Komende van jou is dit nogal ’n verrassing! Jy sien gewoonlik vir enigiets kans.”
Hy leun vorentoe. “Hierdie voorsitterskap van die komitee is vir my belangrik, Willie. Alle oë is op my om te sien of ek die wysigings kan deurdruk. Dit sal ook as maatstaf dien om te wys of ek met toekomstige presidentsverkiesings ’n geskikte kandidaat kan wees.”
Hy neem ’n skyfie, doop dit in die sous en hap behaaglik. “Oor ’n honderd jaar van nou af wil ek nie net ’n terloopse voetnota in die geskiedenisboeke wees nie. Daar moet hoofstukke aan my gewy word. In Washington noem hulle dit aspirasie.”
Willie knik net. Is dit bloot politieke retoriek of dink MacArthur regtig hy staan ’n kans? wonder hy. Of betaal die oliebase MacArthur onder die tafel deur om te sorg dat hy die wysigings aanvaar kry?
Willie vermoed dis laasgenoemde. Die Republikeine sal nooit iemand met so ’n duistere verlede as presidentskandidaat steun nie. MacArthur het net te veel geraamtes in die kas – en hy behoort dit te weet. Maar dis nie Willie se plek om met die senator daaroor te redekawel nie.
“Reg, ek maak soos jy sê,” stem hy in. “Waar bevind die assistent hom nou? Jy wil hom seker geëlimineer hê voor hy na die konferensie vertrek?”
“Juis nie. Dan soek ons vir moeilikheid. Jy sal hom by die konferensie moet gaan uithaal.”
“In Suid-Afrika?”
MacArthur glimlag. “Ek het gedink jy sal bly wees om jou geboorteland weer te besoek. Blykbaar is ’n lewe daar deesdae nie veel werd nie. Laat dit soos ’n inbraak lyk wat skeefgeloop het. Jy moet seker nog betroubare vriende hê wat jou daar kan help? En die gunstige wisselkoers behoort hulle dienste baie bekostigbaar te maak.”
“Ek was twaalf jaar laas in Suid-Afrika.”
“Maar jy’t nog vriende daar?”
Willie knik.
“Dan kan julle oormôre lekker reünie hou. Jy klim laat vanmiddag op ’n direkte vlug Kaapstad toe. Ek het reeds gereël dat ’n kaartjie vir jou bespreek word. Dit help dat jy nog jou Suid-Afrikaanse paspoort het.”
* * *
Frankie Kriel skud hand met die paroolraad se toesigbeampte. Dié stel hom voor as Ludick, ’n lang man met ’n buitengewoon rooi neus en ’n borselkop.
“Jy’s oor ’n week ’n vry man, Kriel,” sê Ludick toe hulle regoor mekaar in ’n administratiewe kantoor van die Pollsmoor-gevangenis gaan sit.
Daar is niks hartliks aan die manier waarop hy dit sê nie. Hy plooi sy breë voorkop en staar koud na Frankie. “Dit kan die begin van ’n nuwe lewe vir jou wees.”
“Dit gáán, meneer,” sê Frankie vasberade.
Ludick tik met sy vinger op die pak dokumente voor hom. “Saam met jou vryheid kom groot verantwoordelikheid. Net één misstap en jy’s terug in jou sel.”
“Ek weet, meneer. Die paroolraad het so gesê.”
Daar verskyn ’n fyn glimlag om Ludick se mond, maar sy oë lag nie saam nie. “Vergeet eers van die paroolraad. Van die oomblik dat jou pote civviestraat strike, is jou lot in mý hande.”
“Ek sal meneer nie teleurstel nie. Vyftien jaar hier was lank genoeg.”
Ludick skud sy vierkantige kop stadig. “Gmf, dit het ek al te veel kere gehoor. Famous last words van baie van jou buddies hier binne.”
Lyk nie of dié nors bliksem met enige van sy antwoorde tevrede gaan wees nie, dink Frankie. Beter om net sy bek te hou.
Ludick slaan ’n lêer oop. “Ek sien jy’t ’n vaste adres opgegee?”
Frankie knik.
“Wie’s dié Sue Kriel wat die huiseienaar is? Jou vrou?”
Hy knik weer.
Ludick kyk hom sinies aan. “En sy’t jou nooit in dié tyd ingetrade vir ’n ander man nie? Of jou verneuk met iemand anders nie?”
Die bliksem probeer hom uitlok, besef Frankie. “Nee, meneer.”
“Hoe’s julle verhouding?”
“Baie goed, meneer.”
“Besoek sy jou gereeld hier?”
“Elke week, meneer.”
“Watse werk doen sy?”
“Sy’s ’n ontvangsdame by ’n dokter.”
Ludick klap die lêer toe. “Reg, luister nou mooi. Jou paroolvoorwaardes bepaal die volgende: Jy mag nie saans ná tien jou huis verlaat nie. Jy mag nie ’n kroeg of nagklub besoek of in enige openbare plek alkohol gebruik nie. Word jy ooit met ’n vuurwapen in jou besit betrap, kom jy reguit terug tronk toe. Jy mag nie die Wes-Kaap sonder my toestemming verlaat nie.”
Hy kyk stip na Frankie. “En dan die belangrikste … elke Vrydag meld jy presies om eenuur hier aan sodat ek kan hoor of jy vordering maak om ’n werk te kry.”
Weer die siniese trek om sy mond. “Ek sien jy’t darem deur Unisa ’n diploma in biblioteekkunde gekry en gevorder tot hoof van die tronkbiblioteek. Wat het jou besiel om jou tyd só te mors?”
“Ek’s lief vir boeke en ek het gedink …”
“Biblioteke gaan nie in ’n tronkvoël belangstel nie, veral nie ’n tronkvoël wat sy eie broer vrekgeskiet het nie. Jy moet jou visier maar laer instel. Dalk kan jy iewers in ’n biblioteek die vloere skrop of boeke afstof as jy dan nou kwansuis so lief is daarvoor.”
“Sue … my vrou het geld gespaar. Ons het gedink ek kan dalk ’n winkeltjie met tweedehandse boeke begin.”
Ludick se wenkbroue lig. “Behoede my! Nou wil jy jou lyf entrepreneur hou. Wat de fok weet jy daarvan om ’n business te run?”
“Niks, meneer, maar …”
“Presies, jy weet niks! So los jou bullshit-idees en soek ’n regte werk, man. Jy gaan jou vrou se spaargeld nodig hê om te oorleef. Want ek kan jou nóú sê jy gaan nie oornag geholpe raak nie.”
“Maar ek …”
Ludick hou sy hand omhoog. “Ons het klaar gepraat, Kriel!”

Van: Jack MacArthur
Aan: Myles J. Turner
Om jou vraag van nou die dag beter te beantwoord: Die jongste Amerikaanse geologiese studie wys dat die Arktiese sirkel 13% van die wêreld se olie en 30% van alle natuurlike gasreserwes huisves – en dis ’n konserwatiewe skatting. Trouens, die moontlikheid bestaan dat die Noordpool die grootste onontginde oliebronne op aarde huisves. 
Intussen steek die Russe en Kanadese ondersese kleims af teen ’n verblindende spoed. Dis iets wat die VSA nie kan doen nie omdat ons, anders as die res van die Arktiese nasies, die enigste land is wat nie die Verenigde Nasies se Arktiese verdrag onderteken het nie. Jy sal onthou dat ons eie Republikeine by ’n vorige sitting ’n stokkie daarvoor gesteek het omdat hulle sogenaamd nie die VSA se soewereiniteit wou verwater ter wille van ’n VN-verdrag nie. 
Ons skiet onsself in die voet met dié houding. Indien ons ’n ja-stem vir ons wysigings aan die energiewet kry, sal ons die verdrag kan ondersteun. Dit sal die VSA onmiddellik in staat stel om kleims in die see aangrensend aan Alaska af te steek, in ’n olieryke gebied wat twee keer die grootte van Kalifornië is. 
* * *
Shaheena Fortuin sit in magtelose swye terwyl hy haar aan die kombuisstoel vasbind. Haar arms is agter haar rug en hy slaan die tou om haar middellyf voor hy dit aan die rugleuning vasknoop. Sy deins terug vir sy bedompige drankasem waar hy gebukkend oor haar staan en werk.
Dit help nie sy sit haar teë nie. Sy weet uit ondervinding dit sal die situasie net vererger. ’n Paar weke gelede het hy haar aan die bed vasgemaak. Sy het weerstand gebied – met die gevolg dat sy deur haar eie man verkrag is.
Hy staan tevrede terug, neem nog ’n sluk uit die half-jack.
Sy hou haar trane met moeite terug. “Hoekom doen jy dit, Elton?” vra sy sag om hom nie te ontstel nie.
“Omdat ek nie meer eye to eye met jou kan praat nie, Shaheena!” skree hy.
Hy sluk weer van die brandewyn. “Vandat Shaheena Fortuin mos so important is, kom sy eers ounag huis toe. En ás jy die slag hier is, sit jy in die study om kamstig werk in te haal. Altyd excuses waarom jy nooit na my kan luister nie.”
Hy slaan met sy vuis op die tafelblad. “In hierdie fokken huis is jy nié in charge soos by jou werk nie. Hier luister jy na my as ek praat, al moet ek jou ook vasmaak.”
“Nou … kom ons gesels, Elton.” Sy hou haar stem gedemp. Onderdruk die drang om vir hom te sê hy is in elk geval saans selde tuis.
Hy gaan sit op die stoel oorkant haar. Sy oë is rooi en die pofferigheid van sy gesig is vanaand meer opvallend onder die skerp daklig. ’n Netwerk aartjies loop kruis en dwars oor sy wange.
“Ek wil meer geld hê. Dis ’n bleddie joke wat jy elke maand vir my inbetaal!”
Sy moes dit geweet het.
“Ons het mos al hieroor gepraat,” sê sy sussend. “Ek dra die verantwoordelikheid om die huis en die twee karre af te betaal, die krag en water en kruideniersware … en om jou ’n toelae te gee. Ek kan nie meer …”
“Bullshit, Shaheena!” Hy druk met sy handpalms op die tafelblad en leun vorentoe. “Jy kry nou ’n moerse groot salary. Ek het jou pay slip in die study gesien.”
“Ek moet geld wegsit vir onvoorsiene gebeure ook.”
“Onvoorsiene fokken gebeure!” Hy spring op. “Moenie kak in my kop probeer praat nie! Ek’s nie een van jou onderdane by die werk nie. Vandat jy daai job gekry het, verbeel jy jou hopeloos te veel.”
“Daai job hou ons aan die lewe.”
“Gmf, jy’s fokol meer as ’n kwotaspeler. Jy sou nie daai job gekry het as jy ’n wit vel gehad het nie. Hulle gaan binnekort agterkom jy’s nie so bright as wat hulle scheme nie. En dan?”
Sy neerhalende verwysing na haar bekwaamheid laat haar kop verloor. Sy verhef haar stem. “Fok jou, Elton! Jou vel is ook bruin, dan kan jy mos maklik ook weer ’n goeie job kry. Eerder as om my hardverdiende geld weg te dobbel en uit te suip!”
Hy skop sy stoel onderstebo, draai na die skottelgoedkas en pluk die boonste laai oop. Sy kneukels span wit om die kombuismes; die lang lem blink in die lig. Hy tik-tik met die mespunt op die tafelblad.
Haar hart klop in haar keel. “Wat nou, Elton? Gaan jy my doodmaak? Waar gaan jy dán geld kry?”
Hy slinger die mes teen die yskas vas. Dit val kletterend op die teëlvloer. Sy regterhand bal in ’n vuis. Dan storm hy vorentoe.
Die hou tref haar teen die wangbeen. Die geweld daarvan laat die stoel omkantel en sy slaan op haar sy op die vloer neer. Sy probeer hard om nie emosie te wys nie, maar iets in haar knak. Haar rou snikke weerklink deur die vertrek.
Ná ’n rukkie buk hy oor haar en begin haar losmaak.
“Sorry, sorry, Shaheena,” prewel hy, sy drankasem warm in haar gesig. “Ek’t nie bedoel om jou só hard te slaan nie.”
* * *
Willie loop heen en weer in sy hotelkamer in die Kaapse middestad. Pootuit van die reis van amper twintig uur is hy gisteraand reguit bed toe, maar vanoggend het hy darem al vordering gemaak. Hy weet nou waar die man vir die omgewingskonferensie sal tuisgaan en dat hy oor nege dae inboek.
Nie die bleddie wêreld se tyd nie, dink Willie.
Hy trek die gordyne oop en staar na die bedrywighede onder in die straat. Groentemarkplein het nie veel verander van toe hy nog in die stad gebly het nie. Dalk nou net meer Afrikastalletjies as twaalf jaar gelede. Dis maskers, beelde, veelkleurige kunswerke en krale oral waar jy kyk.
Dit voel soos ’n leeftyd gelede dat hy as kolonel Willie Nel van die destydse Skerpioene die Kaap sy huis genoem het. Hy glimlag wrang. Die nuwe Suid-Afrika het sy loopbaan laat ontspoor, en hom indirek as gevolg daarvan weer hier kom uitspoeg. Dié keer vir ’n operasie aan die verkeerde kant van die gereg.
Hy wonder dikwels hoe sy lewe sou verloop het as hy en Viking nie destyds gekrap het waar hulle nie moes nie. Toe was dit maar net te maklik om ontslae te raak van ’n wit offisier wat in ’n interne verhoor skuldig bevind is op aanklag dat hy alle amptelike prosedures gruwelik verontagsaam het. Daar was groot druk op die Skerpioene om die kleursamestelling van hul topstruktuur verteenwoordigend te maak van die land se bevolking, en Willie se “misstap” was ’n welkome bonus vir hul herstruktureringsplanne.
Hy het Viking destyds beskerm en aangevoer dat hy bloot opdragte uitgevoer het en nie aanspreeklik was nie. Dit was nie nodig dat albei van hulle onder die valbyl beland nie, het Willie geredeneer. Viking was hom ewig dankbaar vir dié daad van lojaliteit, maar sy loopbaan is in elk geval twee jaar later kortgeknip toe die Skerpioene deur die Valke vervang is. Viking is gedwing om ’n pakket te vat – op agt-en-dertig ’n doodsvonnis vir die arbeidsvooruitsigte van ’n wit man.
Hy het sy pakketgeld in ’n hoekkafeetjie in Parow belê, maar dit het kennelik misluk. ’n Maand gelede het Willie ’n e-pos van hom gekry met die nuus dat hy sy sukkelende onderneming teen ’n helse verlies verkoop het. Hy wou weet of Willie nie vir hom ’n job in Amerika het nie.
Viking het egter nie die regte profiel vir een van sy bystandspanne nie. Willie kies sy manne met die hand uit om onder die radarskerm van die gereg hul wandade te pleeg – vaal, weerlose Amerikaners wat afgepers en gemanipuleer kan word. Danksy MacArthur en van sy ander kollegas in Washington word hulle mildelik vergoed vir die spesiale opdragte wat hulle via Willie ontvang. Gewoonlik moet hy die regte mense werf om skandes uit te snuffel van MacArthur en sy meelopers se politieke teenstanders. Dis maar eers in die laaste drie jaar dat moord ook op die agenda gekom het. Dit het nuwe uitdagings gestel, en Willie moes begin soek na gewetenlose misdadigers wat teen ’n stewige fooi iemand anders se lewe sal neem.
Viking pas nie in een van die twee groepe nie, en nie omdat hy sou terugdeins vir enige taak nie. Trouens, destyds by die Skerpioene was Viking meestal ’n ongeleide missiel. Willie het sy hande vol gehad om te keer dat hy nie voor die voet martel en doodmaak nie.
Maar Viking se sterk persoonlikheid pas nie by die korps swakkelinge wat soos aasvoëls op die volgende aalmoes wag nie. En anders as hulle wou hy Viking nie blootstel aan die risiko van terminasie in die geval van ’n misstap nie. MacArthur glo nie daaraan om spore agter te laat nie.
Nou het Willie geen keuse nie – hy sal Viking móét betrek. Dis al siel in Suid-Afrika wat hy kan vertrou.
Die geluid van ’n boodskap wat deurkom op sy skootrekenaar lei sy gedagtes af. Hy stap haastig na die sitkamer en kyk op die skerm. MacArthur het die geld vir die job inbetaal. Dis baie in Suid-Afrikaanse terme, maar kleingeld vir ’n dollar-multimiljoenêr.
Willie raap die selfoon op wat hy gister op die lughawe gekoop het en bel Viking se nommer. Terwyl die foon lui, bestudeer hy homself in die groot muurspieël. Sy gesig is ingesonke, die donker kringe onder sy oë staan uit teen sy bleek vel. Sy nek lyk soos ’n ou man s’n, gekreukel en vol rimpels.
Dís die prys wat hy betaal vir al sy slapelose nagte en gewroeg oor moorde op onskuldige mense, dink hy wrang. Mense wie se enigste oortreding was dat hulle ’n ligte struikelblok op MacArthur se pad na politieke sukses was.

Van: Jack MacArthur
Aan: Dick Woods
Soos ek vlugtig in die teekamer genoem het: Daar heers ’n nuwe geo-politieke Koue Oorlog aan die Noordpool – een wat die VSA verloor. ’n Kommandant van die kuswag het onlangs aan my gesê ons is nie eens in dieselfde liga as Rusland nie. Die enigste manier om in alle dele van die Arktiese sirkel op die oppervlak van die see te beweeg, is met ysbrekers, onder meer om navorsing na behore te doen en ons vloot- en kommersiële skepe toegang tot die gebied te gee. Die VSA het net twee ysbrekers, want ons het nie ’n begroting wat toegewys is vir daardie doel nie (neem ook in ag dat dit jare duur om ’n ysbreker te bou). Rusland, daarenteen, het 27 ysbrekers! En China, wat nie eens ’n Arktiese nasie is nie, het twee. ’n Ja-stem vir die wysigings aan die energiewet sal beteken ons kan ’n afsonderlike
ysbreker-begroting kry, wat hierdie agterstand sal laat krimp.
* * *
Kaptein Kassie Kasselman tuur by sy kantoorvenster uit oor Buitenkantstraat in die Kaapse middestad. Die grou lug en sagte winterreën lig nie sy gemoedstemming nie. Hy is gefrustreerd. Twee maande hier sonder dat hy ’n enkele saak hanteer het!
Snags lê hy wakker oor sy besluit om by die SAPD aan te bly. Ses maande gelede, toe hy sy bedanking by die Nuweland-polisiestasie ingedien het, was hy doodseker hy’s klaar met die Diens. Net te veel dinge het gepla. Maar ’n dag later kry hy ’n oproep van ’n kolonel wat personeel werf vir die SAPD se nuwe elite-speureenheid.
“Die polisiehoof wil ’n proefneming doen met dié eenheid deur dit vry te stel van alle red tape,” het die kolonel verduidelik. “Dit sal net hoëprofielsake ondersoek en voorkeurbehandeling by ons forensiese dienste kry. Al die ander frustrerende en tydrowende adminprosesse sal nie vir die Spookeenheid geld nie. Die lede sal soms sy aan sy met die Valke werk om die druk op hulle te verlig. Die idee is om ’n eenheid in die SAPD te skep wat vinnig en hard op ernstige misdadigers kan toeslaan. Vaartbelyndheid word gewaarborg – net mooi niks moet in die eenheid se pad staan om sy werk te verrig nie.”
Kassie het geswig voor dié geelwortel van ’n doeltreffende eenheid. As hy eerlik moet wees, wou hy dalk ook nie uit sy SAPD-gemaksone beweeg nie. ’n Skuif na die privaat sektor om vir die Afrika-buro van Sekerheidsdienste te gaan werk, sou te veel aanpassings verg, het hy oplaas besluit.
Hy het egter een voorwaarde gestel: Sy jare lange kollega by die Nuweland-polisiestasie, sersant Rooi Els, moet saam met hom oorgeplaas word sodat hulle as ’n span kan werk. Hy’t nie kans gesien vir ’n nuwe partner nie. Die kolonel het dit teensinnig aanvaar. Rooi was in die wolke oor sy loopbaanhupstoot.
Die oorplasing het nie in ’n oogwink gebeur nie omdat die Spookeenheid nog nie bestaan het nie. Kassie en Rooi moes nog vier maande by Nuweland vasbyt. In dié tyd het die stasiebevelvoerder, kolonel Daniels, uit sy pad gegaan om die lewe vir hulle onaangenaam te maak. Hulle is toegegooi met elke denkbare klein sakie wat gewoonlik vir groentjiespeurders gereserveer word. Dit was Daniels se manier om wraak te neem op hulle “verraad deur die stasie te verlaat”, soos hy dit gestel het.
Eers twee maande gelede het Kassie en Rooi hier op die derde verdieping van die gebou in Buitenkantstraat ingetrek. Dis vir Kassie ’n vreemde kantooromgewing, sonder ’n uniform in sig. Net ’n bevelvoerder, sekretaresse en ses speurders (drie spanne van twee elk) sal aanvanklik aan die proefneming deelneem, saam met ’n soortgelyke eenheid in Johannesburg.
Hulle staan bekend as die Spesiale Spookeenheid – “spesiale” is op die laaste nippertjie bygevoeg om hulle te onderskei van die Kaapstadse munisipaliteit se Spookeenheid teen verkeersoortreders. Die Afrikaanse afkorting van die eenheid, SS, mag onder geen omstandighede gebruik word nie “weens die negatiewe konnotasies”, het hulle nuwe bevelvoerder beveel; daar moet te alle tye gehou word by SGU (Special Ghost Unit).
“Die poephol wat die naam uitgedink het, het natuurlik geen idee van Afrikaans nie,” het Rooi nog gespot. “Seker gedink die vertaling van ghost is gees.”
Nog ’n wending was dat die hele span speurders eers vir ’n maand na die polisielaboratorium in Plattekloof gestuur is om heropgelei te word om moordtonele na behore te benader. “Ek wil seker maak hierdie eenheid ploeter nie rond soos van julle kollegas die afgelope paar jaar in soveel hoëprofielmoordsake nie,” het die brigadier gesê.
Terug op kantoor is daar die afgelope maand nog net twee moordsake aan die SGU toegewys. Die ander twee speurspanne is daarmee belas, en Kassie en Rooi moes hulle maar intussen besig hou met die deurlees van pakke en pakke opleidingsmateriaal. “Dis sodat julle kan verstaan watter hoë verwagtinge ek aan my speurders stel,” het die brigadier gesê.
Kassie kyk op toe Rooi instap met ’n botteltjie Creme Soda en ’n vleispastei in die hand. Hy plak die koeldrank op Kassie se lessenaar neer.
“Bliksis!” kla hy. “Ek gaan nie eens tyd kry om my paai te eet nie. Toe ek van die kêffie af inkom, sê daai suurpruim-sekretaresse ons moet kom insit by die terugvoersessie van Colyn-hulle se moordsaak.”
“Hoekom?”
Rooi haal sy skouers op. “Brigadier se orders.”
Kassie staan op. “Nou laat ons dan maar loop. Sy dink seker ons kan iets daar leer.”
Rooi snork verontwaardig. “Sy hanteer ons soos rookies.”
Kassie knik. Soos Rooi sukkel hy ook nog om brigadier Shaheena Fortuin te peil.
* * *
Frankie sit sy hand op Sue s’n. “Nog net ’n paar slapies, my skat.”
Haar oë blink. “Hoe klink bobotie en geelrys vir jou eerste ete by die huis?”
“My all-time favourite!” Hy druk haar hand. “En dis nie nodig om poeding te maak nie, jý gaan dit sommer vir my wees.”
Sy lag, skud haar kop. “Dit voel nog heeltemal onwerklik dat jy gaan uitkom.”
“Ek weet … Vir my ook.”
“Voor ek vergeet,” sê sy opgewonde, “daar was vanoggend ’n advertensie in die classifieds van ’n ou tannie wat haar oorlede man se boekversameling wil verkoop. Ek’t gebel. Sy praat van amper ’n duisend boeke … volledige stel Langenhovens en ’n klomp ander ou Afrikaanse boeke, meestal fiksie.”
“Hoeveel vra sy?”
“Agthonderd rand, maar sy sal minder ook vat. Sy wil net daarvan ontslae raak.”
“En wat sê jy toe?”
“Dat ek eers met jou moet praat.”
Frankie wil haar nie nou al vertel van Ludick se negatiewe houding oor sy boekwinkelplanne nie. Hy wil eers seker maak of ’n paroolbeampte by magte is om so voorskriftelik te wees.
“Sê ek stel belang, maar ek kan eers later kom kyk.”
Die teleurstelling wys op haar gesig. “En as iemand anders jou voorspring?”
“Dan aanvaar ons dit so. Nie die einde van die wêreld nie. Daar sal ander geleenthede kom.”
Sy knik, glimlag. “Dokter Roos se seun is ’n graphic designer. Ek’t hom gevra om solank ’n logo vir die winkel te ontwerp. Hy sal dit verniet vir ons doen.”
Hy gee haar hand weer ’n drukkie. “Jy’s ’n ster!”
* * *
Net ’n halfuur ná Willie se oproep is daar ’n dawerende klop aan die deur.
Viking staan breed en met ’n groot glimlag daar toe hy oopmaak. Sy blonde krulhare is langer as in sy polisiedae en sy gesigplooie het vermenigvuldig, maar sy gestalte is nog net so fors, die bynaam Viking steeds gepas.
Hy gryp Willie aan die skouers en skud hom soos ’n lappop rond. “As jy nie so lelik was nie, het ek jou nou ’n soen gegee,” lag hy. “Dis goed om jou weer te sien! Magtig, maar jy’s nou éérs ’n ou seningbiltong. Eet jy nie in Amerika nie?”
Willie lag net en beduie hom na die leunstoele in die sitkamertjie.
“Bleddie impressive suite dié,” sê Viking terwyl hy rondkyk.
Willie skink vir hulle die koffie wat hy reeds bestel het. Hulle gesels oor ditjies en datjies. Viking vertel hom van die gesukkel met sy kafee.
“Die mense wat vir jou werk, steel meer as die customers. Ek het ook nie meer kans gesien vir die lang ure nie. Die plek uiteindelik vir next to nothing verkoop.” Hy lag verleë. “Ek’s nou ’n redelike ou bankrotgat.”
“Hoe klink ’n kwartmiljoen rand om jou weer op jou voete te kry?”
Viking fluit deur sy tande. “Fok, wat praat jy! Sê net wat ek moet doen en dis gedoen.”
“Ek verteenwoordig ’n kliënt in Amerika.” Willie verduidelik die opdrag sonder om na MacArthur, sy posisie of sy motiewe te verwys. “Jy gaan dit nie alleen kan hanteer nie, want ek gaan nie by die operasionele sy betrokke wees nie. Ek sal wel van die kantlyn opdragte gee, maar ek soek iemand wat jou kan help, iemand wat ons kan vertrou. Daar’s vir hom ook ’n kwartmiljoen op die spel.”
Willie het Viking fyn dopgehou terwyl hy gepraat het. Die man het nie een keer teruggedeins oor wat van hom verwag word nie, wat ’n goeie teken is.
Maar nou frons Viking. “Hoekom kan ek of my partner nie sommer ook die joppie in die hotel afhandel nie?”
“Te gevaarlik. As iets sou verkeerd loop en julle word vasgetrek, kan my blote teenwoordigheid in die land vrae laat ontstaan. Dit kan my kliënt ook in die spervuur plaas. Jy en jou partner moet iemand kry om daai deel van die job te doen. Verkieslik iemand van wie julle ná die tyd maklik ontslae kan raak sonder dat die wêreld hom sal mis. ’n Loner.”
“Hmm … iemand disposable. Dis ’n bleddie tall order in so ’n kort tydjie.”
“Ek weet. Maar daarom is my kliënt bereid om so goed te betaal.”
Die keep op Viking se voorkop verdwyn vinnig. Hy steek sy hand na Willie uit. “Oukei, ons het ’n deal.”
Willie ignoreer die gebaar. “Jy’t my nog nie vertel van die partner wat jy én ek kan vertrou nie.”
“Buiten jou ken ek net een man wat ek met my lewe trust. Hy’t in jou plek saam met my by die Skerpioene gewerk. Toe ek die pakket moes vat, is hy Valke toe.” Viking glimlag. “Maar nes ek is hy ook nou werkloos en fokken hard up vir geld.”
“Ken ek hom?”
“Dink nie so nie. Hulle’t hom van Mitchells Plain se stasie af gekry om die Skerpioene te join. ’n Paar jaar terug is hy by die Valke gefire omdat hy kwansuis met een van die vroue daar gelol het. Sexual harassment, maar hy’t vir my gesê die vrou was agter sý lyf aan. En toe hy haar moer toe stuur omdat hy happily married is, gaan fabricate sy stories.” Viking skud sy kop. “Geen geregtigheid meer in hierdie fokken land nie.”
“Wie’s hy?”
“Elton … Elton Fortuin. Hy was destyds ’n kaptein.”

Van: Jack MacArthur
Aan: Mickey Rogers
Mickey, ek verneem van een van my kollegas in die energiekomitee dat jy oortuig is die ryk oliebronne in Arktika is nie nou al ’n prioriteitsaak vir ander lande nie. Ek verskil ernstig. Die Russe het al in 2007 met ’n duikboot ’n Russiese vlag op die Arktiese seebodem gehys. Hulle is meer as enige ander land besig om kleims af te steek in die ondersese gebiede. Kanada het reeds ’n seehawe aan die mees noordelike punt van Baffin-eiland gebou. Dis kwansuis ’n militêre basis, maar onlangse CIA-inligting dui op bedrywighede eie aan olie-eksplorasie. Ook Groenland maak amptelik aanspraak op sowat 1,2 miljoen vierkante kilometer van die Noordpool-gebied. Ons kan nie bekostig om langer te talm nie. ’n Ja-stem vir ons voorgestelde wetswysigings is die eerste stap in die regte rigting.
* * *
Colyn en Piedt is reeds in die konferensielokaal toe Kassie en Rooi instap.
“Jis, jis,” groet Rooi. “Hoe gaan dit vandag?”
“Bestendig,” mompel Colyn, ’n lang, skraal kaptein van Kassie se jare, wat altyd lyk asof hy ’n swaar las op sy smal skouers dra. Sy sidekick, adjudant-offisier Piedt, glimlag net onderlangs terwyl hy oor sy ken streel. Dié gewoonte gaan oor in versnelde aksie wanneer die brigadier teenwoordig is, het Kassie al opgemerk.
“Waar’s Malabe en Britz?” vra Rooi.
“Pretoria toe,” sê Piedt. “Het glo met mense gaan chat wat vrinne was van die moordenaar op wie se case hulle werk.”
Hulle sit in doodse stilte en wag op brigadier Fortuin. Kassie draai die proppie van sy Creme Soda oop en neem ’n sluk. Die gedempte atmosfeer stem hom onrustig. By Nuweland se terugvoersessies moes kolonel Daniels altyd sy stem verhef om die groep speurders tot bedaring te bring.
Sy nuwe kollegas is ’n klomp suutjiespoepers, dink hy. Glad nie te vereenselwig met hoogs bekwame speurders wat almal van spesialiseenhede oorgeplaas is nie, soos die kolonel hom destyds met die werwing van die Spookeenheid verseker het. Hy het selfversekerde en luidrugtige kollegas verwag.
Almal skuif reg in hulle stoele toe brigadier Fortuin inkom.
Kassie hou haar onderlangs dop terwyl sy haar plek aan die hoof van die tafel inneem. Sy is ’n aantreklike vrou met pikswart hare en die gelaatstrekke van ’n Egiptiese skoonheid, maar vandag het sy ’n geswelde regterwang met ’n erg onooglike blou kol.
“Sjoe, lyk my brigadier het seergekry,” sê Rooi.
Sy kyk met yskoue oë na hom. “Ek het op die nat badkamervloer gegly en met my gesig teen die bad se rand geval.”
Hy skud sy kop simpatiek. “So ’n nat vloer kan …”
“Kom ons begin,” onderbreek sy hom bars. “Enige vordering, Colyn?”
Colyn maak keelskoon. “Die patoloog se verslag het vanoggend gekom en …”
“Hoekom moes ons so lank daarvoor wag? Die SGU is veronderstel om in alle gevalle voorkeurbehandeling te kry.”
“Ek het hom gedruk, maar hy …”
“Nie aanvaarbaar nie, kaptein Colyn! Jy moes my kom sê het sodat ek sy gat kon skop.”
Colyn glimlag verleë. “Ek sal dit in die toekoms onthou, brigadier.”
Haar uitdrukking bly koud en Kassie sien skrams hoe Piedt sy ken teen ’n asembenemende spoed poets. Die twee is skytbang vir haar, dink hy.
“Die patoloog se bevinding is dat die moordenaar sy arm om Dippenaar se nek gehad het,” vervolg Colyn. “Só het hy drukking op die kopslagaar geplaas.” Hy kyk vlugtig na die verslag voor hom op die tafel. “Dis waar die baro- en chemoreseptors voorkom en dit speel ’n rol by die bloeddruk en hartklop. Die drukking het ’n hartaanval veroorsaak.”
Die brigadier frons. “En julle het aanvanklik gedink hy’s verwurg?”
“Wel, dit was ons eerste …”
“Daar kon dus nie vingermerke aan sy nek gewees het nie. Hoekom het julle daardie afleiding gemaak? Dit verander die hele prentjie.”
“Daar wás nie vingermerke nie, maar ek verstaan nie hoe dit die hele prentjie …”
“Verwurging sou op ’n doelbewuste poging tot moord dui, maar die patoloog se bevinding sê vir my iemand het met Dippenaar gestoei. Dit kon een van sy beleggers gewees het wat in ’n woordewisseling met hom betrokke geraak het en toe het daar ’n stoeiery ontstaan. Daar was dus nie voorbedagte rade nie. Dit dui op ’n ongeluk wat nie aangemeld is nie, eerder as moord.”
“Wel, dis seker so, maar …”
“Dit verander die hele aard van die ondersoek. Julle sal nou baie wyer moet kyk vir ’n verdagte. Tot dusver het julle gefokus op beleggers wat al die wet oortree het. Nou sal julle na ál die beleggers moet kyk, behalwe dié wat te oud is om in so ’n stoeiery met Dippenaar betrokke te raak.”
Hierdie girl is vlymskerp, dink Kassie. En sy vat nie kak van kabouters nie.
Die brigadier staan op. “Laat kaptein Kasselman en sersant Els julle help om deur die beleggerslys te werk totdat hulle eendag ’n saak van hul eie kry.”
* * *
Frankie teken op die kaartjiestelsel die boeke aan wat hy in sy weeklikse selrondte by die gevangenes teruggekry het. Hy begin om die boeke op hulle regte plekke in die rakke te pak, maar blaai eers deur elkeen om seker te maak daar’s nie bladsye uitgeskeur nie. Die boeke word sommer maklik verniel vir zolpapier.
Of sy plaasvervanger die tronkbiblioteek met dieselfde noukeurigheid gaan bestuur, betwyfel hy. Hy kon gou agterkom die knaap het nie sy aanvoeling of liefde vir boeke nie. Nie dat hy slapelose nagte daaroor gaan hê nie. Wanneer hy oor vyf dae hier uitstap, gaan hy sy tronkervaring diep begrawe. Die toekoms saam met Sue is al wat nou tel. Dít en sy boekwinkel.
“Frankie’s Bookshop,” prewel hy saggies.
Hy weet nou dat Ludick hom nie kan verbied om sy droom te verwesenlik nie. Volgens Smittie, wat al die vryheid van parool gesmaak het, kan Frankie hom op die paroolraad beroep as Ludick nie sy houding verander nie.
“Ek het my eie backyard business gerun, weet jy. Motorbikes, grassnyers en fridges geservice. My parole officer was vir jou impressed, hoor! Hy’t nog gesê die parole board like dit dat ek vir myself ’n income generate.”
Frankie sal môre in sy belbeurt vir Sue sê sy moet die ou tannie se boeke gaan koop. Volgens haar staan die spaarkamer al toegepak met boeke wat sy deur die jare aangeskaf het. En dis nie rubbish nie. Sy’t getrou vir hom lyste gemaak van haar aankope. As die winkel die dag wins maak, kan sy by die spreekkamer bedank en hom voltyds help.
Hy sak stadig op sy hurke af en gaan sit plat op die vloer met sy rug teen ’n rak. Soos altyd staar hy na die plafon, maar vandag is sy gedagtes nie die stikdonker maalkolk wat dit die afgelope vyftien jaar was nie.
* * *
Shaheena streel liggies met haar vingers oor haar wang. Dit klop steeds; die twee Disprins het nie gehelp nie. Sy het ’n nare vermoede die been is gekraak.
Met haar elmboë op die lessenaar stut sy haar kop in haar hande. Hoe lank kan sy nog só voortgaan? Gaan sy ooit haar trots sluk en iets aan haar shit situasie doen? Of gaan sy ook maar net een van die statistieke bly van vroue wat hul mishandeling doodswyg en dit nooit aanmeld nie?
Dinge tussen haar en Elton is besig om handuit te ruk. Sy word lankal finansieel uitgebuit, maar dis ’n las wat sy nog bereid was om te dra. Maar nou het die afgelope twee jaar se emosionele teistering oorgeslaan na fisieke mishandeling.
En uit haar polisieondervinding weet sy dié patroon gaan homself herhaal. “Die konflik gaan eskaleer tot meer ekstreme vorms van mishandeling, veral as alkohol gereeld in die prentjie kom,” hoor sy haar eie stem van toe sy onlangs ’n groep vroue oor die onderwerp toegespreek het.
Waar het alles skeefgeloop? wonder sy suf. Wat het geword van die galante heer wat haar met sy goeie maniere aan haar pa herinner het? Toe sy as luitenant by die Valke aansluit, was Elton ’n kaptein. Hy was platgeslaan ná sy verloofde vroeër die jaar in ’n motorongeluk gesterf het. Sy het dadelik aanklank gevind by die lang, aantreklike en breedgeskouerde kêrel.
Hulle het saam begin kuier, ses maande later getrou. Hy het haar op die hande gedra, haar toegegooi met geskenke. En hy was saam met haar trots toe sy genomineer is vir ’n jaar lange leierskapkursus in Johannesburg. Hulle het mekaar net naweke gesien, die afskeid Sondagaande op die lughawe elke keer vir haar ’n klein trauma.
Tóé die oproep, twee weke voordat sy permanent terug Kaap toe sou kom. “Ek het bedank,” het Elton haar ingelig. “Met my computer skills is daar baie meer geld in my eie besigheid te maak as om ’n poeliesman te bly.”
Sy was naïef. Niks gelees in die ongemaklike stiltes in die Valke se Kaapse kantoor as iemand sy naam noem nie. Eers baie later het sy gehoor van die klag van seksuele teistering. Toe het sy hom nog geglo dat hy vals beskuldig is. Nou twyfel sy.
Haar gedagtes word onderbreek toe die foon op haar lessenaar lui. “Die polisiehoof is op die lyn, brigadier,” sê die sekretaresse.
Shaheena se maag trek saam. Hy verwag vinnige resultate in die twee moordsake, want sy reputasie is op die spel om sy proefneming met die SGU reg te bewys.
En in hierdie stadium het sy nog géén nuus om hom opgewonde te maak nie.

Van: Jack MacArthur
Aan: Mo Dobson
Mo, ek verneem jy het groen besware oor ons Arktiese planne. Maar synde ’n man wat in Irak een van ons land se mees gedekoreerde militariste was, weet ek die Russe se hernude militêre opbou onder Poetin is ook vir jou ’n bekommernis. In die Council on Foreign Relations-verslag wat pas op my lessenaar geland het (ek heg ’n afskrif aan), word voorspel dat die Noordpool teen 2050 heeltemal ysvry gaan wees. Tans stel die dele wat reeds gesmelt het, ongekende uitdagings aan ons kuswag in Alaska. Volgens hulle maak die nuwe, oop water die VSA uiters kwesbaar vir vyandelike aanvalle. 
Die Russe het onlangs grootskaalse militêre maneuvers in die Arktiese sirkel uitgevoer met 38 000 troepe, meer as 50 skepe en 110 vliegtuie – relatief naby aan die Alaska-kus. Volgens die CFR-verslag is militêre teenwoordigheid in die Noordpool ’n besliste strategiese prioriteit vir die Russe. Van hulle “bear bombers” is al verskeie kere in Alaska se lugruim gewaar. Indien my komitee se voorgestelde energiewetswysigings aanvaar word, sal dit die weg baan vir ons weermag om hierdie dreigende gevaar die hoof te bied. Dit sal ook groter vryheid van beweging aan ons kuspatrolliebote waarborg. 
* * *
Elton Fortuin is amper so lank soos Viking en net so breedgeskouer. In sy vroeë veertigs, skat Willie die man. Hoewel hy aantreklik is, het hy die onnatuurlike rooi gelaat van ’n harde drinker.
Nie die ideale kandidaat vir die taak voorhande nie, dink Willie, maar daaraan kan hy nie veel doen nie. Hy is uitgelewer aan Viking se oordeel. En hy is bly hulle kan vanaand al die beplanning doen, want tyd is beperk.
Volgens Viking het Fortuin dadelik die aanbod aanvaar. “’n Kwartmiljoen praat hard genoeg,” het hy vroeër vanaand oor die foon gesê van die casino af waar hy Fortuin opgespoor het.
Nou sit die twee regoor Willie op die rusbank in sy hotelkamer.
“Het jy Elton volledig ingelig oor wat julle moet doen?” vra hy.
“Jip,” sê Viking.
Willie kyk na Fortuin. “En jy’s honderd persent in op die deal?”
Fortuin grynslag. “Bring it on.”
“Right, eerstens julle vergoeding. Ek sal môreoggend vyftigduisend in elkeen se bankrekening inbetaal. Die res kry julle wanneer die taak suksesvol afgehandel is. Is dit reg so?”
Albei knik.
“Julle het nou twee take wat binne die volgende twee dae afgehandel móét word. Daarna kan ons verder beplan.”
Willie trek die kaart van die Waterfront nader en vou dit op die koffietafel oop. “Ons man gaan in hierdie hotel bly,” beduie hy, “op die randgebied van die Waterfront. Dis nie een van die fancy vyfsterre nie, maar ’n driester. Ek het vanoggend soontoe gebel en vasgestel hy’s bespreek in kamer 103 – een van die agt rookkamers in die hotel, wat almal op die eerste verdieping is. Dit kan die job net vergemaklik. Een van julle moet môreaand by die hotel inboek en op ’n rookkamer aandring – ek sal die koste daarvan later vergoed. Kyk of daar toegang van ’n balkon na die kamers is, want dit sal die maklikste en veiligste manier wees om die teiken se kamer te bereik. Indien nie, sal ons ’n toegangskaart moet kloon om in die kamer te kom – wat net bykomende uitdagings gaan stel.”
“Ek ken die hotel so ’n bietjie,” sê Viking. “Die eerste verdieping se balkonne kyk uit oor die besoekers se parking bay. En daar’s heelwat struike, wat die job maklik behoort te maak.” Hy kyk na Fortuin. “Is dit reg as ek volunteer om die recce te doen? Ek het nie ’n vrou wat lastige vrae kan vra as ek ’n nag uitslaap nie.”
Fortuin knik.
“Right, dan gaan jy, Viking,” sê Willie. “Die tweede taak is die belangrikste. Julle moet iemand opspoor om die teiken uit te haal. Uiteraard moet dit iemand wees wat nie gewetensbesware het om dood te maak nie. Julle kan hom soveel geld belowe as wat julle wil, want ons gaan hom nie betaal nie. Sodra hy die job afgehandel het, moet julle van hom ontslae raak. Daarom moet hy verkieslik geen afhanklikes hê nie.”
“Shit, Willie, daai een gaan ’n taai toffie wees,” sê Viking. “So ’n ou moet darem al ’n skietding in sy lewe hanteer het, anders kan dit ’n helse disaster afgee. Ons kan nie net die eerste die beste bergie gryp nie.”
“Hoekom kan een van ons twee dit nie doen nie?” vra Fortuin. “Dis nie asof ons nog nooit iemand moer toe geskiet het nie.”
Willie skud sy kop beslis. “My eerste prioriteit lê by my kliënt. Ek en Viking het destyds saam gewerk en jy en Viking het daarna saam gewerk. Loop iets skeef en een van julle word gevang, kan dit na my en uiteindelik na my kliënt teruggetrace word. Ek soek iemand wat nie een van julle op die naam ken nie. Word hy red-handed betrap, weet hy dalk hoe julle lyk, maar dis ook al. Dit sal julle tyd gee om ’n ruk lank laag te lê.”
Waaroor Willie swyg, is dat hy hulle – en dit sluit Viking in – nie kan vertrou om sy eie betrokkenheid stil te hou as hulle dalk gevang word nie. Dis een van die goue reëls wat hy neergelê het sedert hy vir MacArthur werk: Skep genoeg afstand tussen jou en die moordenaar om nie dadelik in die spervuur te kom as dinge skeefloop nie.
“Ek dink nou skielik aan iets,” sê Fortuin. “Ek kan op my vrou se laptop inkom op Correctional Services se notices van ouens wat uit die tronk gerelease word.”
Willie frons. “Jou vrou se laptop?”
“Sy’s ’n cop, maar moenie dat dit jou worry nie,” lag Fortuin. “Wat ek doen, is my besigheid. Sy hoef niks daarvan te weet nie.”
“Elton is reg,” sê Viking. “Dis ’n goeie plek om te gaan soek vir ’n kandidaat. Daar’s niks wat ’n ou wat net uit die tjoekie kom nie sal doen vir groot geld nie.”
Fortuin grinnik. “En baie tronkvoëls is lonely wolves, abandoned deur hulle loved ones.”
* * *
Vroegoggend meld Kassie en Rooi by Colyn se kantoor aan.
Colyn beduie na ’n tafel met ’n groot stapel lêers. “Dis die besonderhede van die beleggers. Ons het dit in Dippenaar se kantoor gekry. Daar was geen data op sy rekenaar nie.”
“Hoe het julle tot dusver te werk gegaan?” vra Kassie.
Piedt sug. “Ons moes elke blerrie naam op die polisiedatabasis invoer om die ouens met krimrekords uit te spoeg.”
“Net sewe name gekry,” knik Colyn. “En almal het geldige alibi’s dat hulle op die dag van die moord nie naby Dippenaar was nie.”
Rooi grinnik. “Jy meen seker alibi’s vir die dag wat die ongeluk gebeur het wat nie aangemeld is nie.”
Colyn se gesig verkleur. “Ek bevraagteken nog die brigadier se vinnige gevolgtrekking oor daai een.”
“Ek’s nogal geneig om met haar saam te stem,” sê Kassie. “As die aanvaller Dippenaar dood wou hê, sou hy sy hande gebruik het. Jy gryp nie iemand om die nek in die hoop dat hy ’n hartaanval gaan kry nie.”
“Dis nie vir my so clear-cut nie,” brom Colyn terwyl hulle om die tafel gaan sit.
Rooi vee oor sy borselkop. “Wat presies het Dippenaar gedoen om sy beleggers die moer in te maak?”
“Ponzi scheme,” sê Piedt. “Duisende mense ingeloop met beloftes van helse hoë interest rates op hulle investments. Toe kry die media snuf innie neus en toe spat die kak behoorlik. Almal wou hulle geld by Dippenaar terughê, toe begin hy duck en dive. Hy’t nooit sy phone geantwoord nie en sy personeel het ook die pad gevat. ’n Dag voor hy Brazil toe sou vlug, het iemand hom in sy office gaan vastrap. Ons het eers drie dae later oppie toneel gekom. Sy receptionist wou iets by die kantoor gaan haal, toe kom sy op ’n dooie Dippies af.”
Kassie skud sy kop. “Kan nie verstaan dat mense steeds val vir beloftes van sulke hoë rentekoerse nie. As die groot maatskappye dit nie vir jou kan waarborg nie, moet jy weet ’n one-man show kan dit nog minder doen.”
“Hy’t veral pensioners getarget,” sê Piedt. “Hulle glo met Bybelversies gegooi om vir hulle te wys hy’s ’n man van integrity.” Hy snork terwyl hy oor sy ken streel. “Fokken skelm son of a bitch.”
Colyn verdeel die stapel lêers in vier en sit ’n hoop voor elkeen neer. “Laat ons maar begin, voor brigadier Terror ons gatte kom skop.”
“Brigadier Terror?” vra Rooi.
Piedt lag. “My bru, julle het nog net inne paar general meetings saam met haar gesit. Ma’ ek en my partner was al to hell and back vandat ons aan hierie case werk.”
Hy beduie na Colyn. “Sien julle daai fifty shades of grey op sy slape? Dit was nie daar voor ons hierie case gekry het nie. Brigadier Terror het dit vir hom persoonlik grey gepaint met ha’ kak. Sy gee pyn-innie-gat a new meaning.”
“Dit kan jy blerrie weer sê,” mompel Colyn.

Van: Jack MacArthur
Aan: Patricia Mayweather
Patricia, ek het vanoggend na jou radio-onderhoud geluister. Soos jy is ek ook bekommerd oor die impak van olielekkasies in die Noordpool. Die groot oliemaatskappye het my egter verseker hulle sal alles in hul vermoë doen om dit te voorkom. En kom ons wees maar eerlik met mekaar: een of twee klein olielekkasies sal nie die einde van die Noordpool beteken nie. 
Ek heg vir jou ’n artikel aan van die hoog aangeskrewe prof. Mike Duffet van die New York-instituut vir Besoedelingnavorsing. Daarin sê hy besoedeling uit aanliggende gebiede soos die hoogs geïndustrialiseerde Europa skep ’n veel ernstiger probleem. Aanvanklik is gemeen dat Arktiese besoedeling grootliks weens chemiese lekkasies plaasvind en dat dit klein en plaaslik is. Die konsensus is egter nou dat besoedeling van oor die wêreld deur riviere, seestrome en atmosferiese sirkulasie noord gedryf word. Die minder sonlig, uitgebreide ysbedekking en lae temperature beteken dat besoedelende stowwe baie stadiger afbreek as in warmer klimate. 
My wekroep is dus dat ons eerder ons visier rig op Europese nywerheidsbesoedeling. Om Amerika se pad na die wêreld se rykste oliebronne met dorings te besaai, sal nou die minder wyse benadering wees. Dink mooi voor jy summier ’n nee-stem uitbring teen ons wetswysigings.
* * *
Shaheena se moed sak in haar skoene toe sy Elton se kar in die oprit sien staan. Dis nie sy gewoonte om teen seweuur in die aand nog by die huis te wees nie. Sy sien nie kans om met hóm ook nog te deal nie.
Vandag se gesprek met die polisiehoof het haar ontstel. Sy verstaan hy is onder druk om sy proefneming by die minister te regverdig, maar sy gebrek aan ervaring van praktiese polisiewerk slaan kwaai deur. Boonop sukkel die Johannesburgse SGU ook met ’n moordsaak. Hy verwag die soort kitssukses wat net in TV-speurverhale gebeur. En hoe meer druk hy op haar toepas, hoe hoër word die eise wat sy aan haar speurders stel.
Sy moes vanmiddag vir Colyn-hulle sê sy verwag ’n finale lys van moontlike verdagtes môreoggend op haar lessenaar. Hulle sal deur die nag moet werk, want daar is duisende beleggers.
Sy sug swaar toe sy uit die kar klim. Was sy onredelik? Of raak die uitdagings nou reeds te veel vir haar? Was Elton reg toe hy gesê het sy’t nie haar posisie op meriete verdien nie?
In die ingangsportaal sien sy ’n half-jack op die hoektafeltjie staan. Onoopgemaak – iets om voor dankbaar te wees. Sy stap studeerkamer toe om haar skootrekenaar neer te sit, skrik toe sy sien hy wag haar in.
“Van wanneer af vat jy jou laptop werk toe?” vra hy sonder om te groet.
“Al die laaste maand of wat. Ek verkies dit bo die kantoor se desktop.”
Hy kom orent agter die lessenaar. “Wel, los dit van nou af by die huis. My laptop het sy gat gesien. En my pocket money is nie genoeg om ’n nuwe een te koop nie.”
“Elton, ek sal vir jou ’n nuwe rekenaar …”
Hy skud sy kop. “Los joune net hier,” sê hy bars en skuur verby haar.
In die gang steek hy vas en draai om. “Ek gaan iewers eet. Die brigadier is mos nou te grênd om saans vir haar man kos te maak.”
Sy reageer nie, al is sy aantyging onwaar. Sy was nog altyd bereid om ná werk kos te maak, maar enigiets wat sy nou sê, kan hom net weer trigger.
Toe die voordeur toeklap, gaan sit sy agter die lessenaar.
Sy streel liggies oor haar gekneusde wang. Dit klop van voor af.
* * *
Frankie kan beswaarlik sy opgewondenheid beteuel. Toe hy Sue vanaand bel, het sy haar geheim verklap.
“Ek kan dit nie meer vir myself hou nie … dokter Roos het my ’n volle maand verlof gegee! Hy sê ons twee het baie verlore tyd om in te haal. En as ek dan nog ’n maand wil afvat, is dit ook oukei. Hy sal my ten volle betaal.”
Net die gedagte daaraan om ’n maand lank, dalk selfs twee, vir vier-en-twintig uur van die dag by sy vrou te wees, is amper te oorweldigend om te verwerk.
Hy was op ses-en-twintig maar net ’n jaar getroud toe die seldeure agter hom toegeklap het. Maar Sue het deur dik en dun by hom gestaan, hom elke week getrou besoek en moed ingepraat. Sy het hom heeltyd verseker sy glo onwrikbaar dat hy op daardie verskriklike dag uit selfverdediging geskiet het.
Die getuienis in die hof was so verdoemend eensydig teen hom dat selfs sy ma hom nooit weer wou kontak nie. “Jy het die familienaam deur die modder gesleep!” was haar laaste woorde aan hom.
Vir vyftien jaar was Sue sy enigste rots daar buite. Nou is dit sy beurt om haar op die hande te dra.
En hy kan nie wág om dit te doen nie.
* * *
Drieuur die oggend is dit spookagtig stil in Voortrekkerweg in Goodwood. Voor Kassie sy woonsteldeur oopsluit, staan hy eers ’n oomblik en verwonder hom aan dié ongewone stilte.
Hy sluit die deur agter hom, stap kombuis toe en sit die ketel aan. Haal die bottel Creme Soda uit die yskas en sluk sy daaglikse cholesterolpil af, steek ’n Lucky Strike aan. In die sitkamer druk hy Nico Carstens se Trekklaviermeesters in die hoëtroustel. Hy skoffel sy voete op maat van die gesellige klanke van “Gertjie Wintervoël” terwyl hy op die ketel wag.
Hy is vaak, maar hy weet hy sal nie kan slaap voor hy sy koppie rooibos in het nie. Vandat hy heuning in die tee drink, is dit tot vir hom lekker.
Hy wonder of die brigadier tevrede gaan wees met die lys van moontlike verdagtes. Dalk sal hy en Rooi met die ondersoekwerk moet help. Daar’s te veel name vir net twee speurders om op te volg.
Hy hoop van harte hulle word betrek. As hy nog een keer deur daai opleidingsmateriaal moet worstel, skiet hy ’n donnerse kat.
Hulle het vandag goeie werk gedoen. Eers al die Wes-Kaapse beleggers uitgesoek en toe mense geïdentifiseer wat groot bedrae geld by Dippenaar belê het, maar wat nie ouer as sewentig is nie.
Rooi het daarteen kapsie gemaak. “My oupa was op vyf-en-sewentig nog so sterk soos ’n bees!”
Maar Colyn wou nie skiet gee oor die afsnyouderdom nie. Volgens hom was die agt-en-vyftigjarige Dippenaar ’n gesette kêrel en gebou soos ’n rugbystut. “Nie sommer enige outoppie sou dit waag om hom om daai speknek te gryp nie.”
Koppie rooibos in die hand slof Kassie sitkamer toe. Ondanks Colyn en Piedt se tirades oor die brigadier hou hy ál meer van haar. Sy is professioneel en haar werk is haar erns. Dis al wat hy van ’n bevelvoerder vra.
Maar dis nog moeilik om haar as mens te peil, dink hy. Daar is niks warms aan haar persoonlikheid nie. Sy hou hulle almal op ’n ysige afstand. Dalk voel sy effens geïntimideer. Sy moet in haar laat dertigs wees, wat beteken dat al die speurders buiten Rooi heelwat ouer as sy is.
Hy staar peinsend voor hom uit terwyl hy sy tee drink. Tyd sal wel leer of sy positiewe indruk van haar blywend gaan wees.

Van: Jack MacArthur
Aan: Peter Read
Ek het gister in die galery van die Huis van Verteenwoordigers na jou pleidooi geluister. Volgens jou statistiek lyk dit asof die seerowerprobleem nou regtig handuit ruk en beter veiligheidsmaatreëls op die VSA se handelsroete verby die Afrika-kus is inderdaad belangrik. Ek stem saam dat ons ’n groter veiligheidsplig teenoor ons handelskepe het en sal jou voorstelle steun wanneer dit aan die Senaat voorgelê word. 
Terselfdertyd wil ek jou daarop wys dat ons in die afsienbare toekoms alternatiewe seeroetes kán benut as ons dadelik werk maak daarvan. Aardverwarming is ’n feit, ook die smeltende ys in die Noordpool. As gevolg daarvan maak die Russe toenemend gebruik van die Bering-seestraat tussen Alaska en Rusland – Poetin verwys al daarna as die volgende Suez-kanaal. Hulle benut gereeld die Noordoosdeurvaart, wat al sedert 2007 ysvry is gedurende die somermaande, as handelsroete tussen Europa en Asië. Dis 30% korter as die Afrika-roete, wat hulle baie aan brandstof spaar én die seerowergevaar uitskakel. 
Omdat ons nie oor genoeg ysbrekers beskik om die Arktiese roetes te benut nie, het Amerika net uit ’n handelsoogpunt ’n groot agterstand teen die Russe. ’n Ja-stem vir my energiewetswysigings kan hierdie situasie omkeer. 
* * *
MacArthur se oproep vroegoggend het Willie ontstel. Hoekom het hy nie sélf daaraan gedink nie? Die senator is reg – hulle kan nie bekostig om slegs die assistent uit te haal nie.
MacArthur is nie net ’n uitgeslape politikus nie, sy brein werk ook soos dié van ’n krimineel. Wat nie vir Willie ’n verrassing is nie. Hy ken die senator se geskiedenis: hoe hy in sy jong dae as sekretaris van ’n vakbond in Detroit met die Mafia saamgewerk het om sake in die staalbedryf te manipuleer. MacArthur het juis sy vrou, die enigste kind van ’n Texas-oliebaron, by die bruilof van ’n Mafiabaas ontmoet. Kort ná hul troue het MacArthur se skoonpa gesterf in ’n “ongeluk” by ’n olieboor, sodat hy skielik toegang tot miljoene dollars gehad het.
Willie skud sy kop. Hoe anders het hy MacArthur nie opgesom met hulle eerste kennismaking nie. Dit was twaalf jaar gelede in die Kongo, en hy was pas aangestel as hoof van ’n sekerheidsmaatskappy in Kinshasa. Sy span se eerste taak was om ’n senaatsafvaardiging uit Amerika onder leiding van MacArthur op te pas.
Volgens die inligting wat Willie vooraf versamel het, het MacArthur in daardie stadium nog nie groot blieps op die politieke radarskerm veroorsaak nie. Die Republikeinse establishment het hom wel as effe voortvarend beskou, iemand wat geneig is tot wilde uitsprake sonder om seker te maak van sy feite. As ’n ryk man van Texas was daar ook fluisteringe dat hy sy pad in die politiek oopgekoop het, maar dit was beperk tot kleiner aangeleenthede in streeksverband.
MacArthur het by Willie die indruk geskep van ’n eerlike en reguit man. Terselfdertyd was die senator beïndruk met Willie se veiligheidsmaatreëls in die DRK en sy status as voormalige kolonel van Suid-Afrika se hoog aangeskrewe teenkorrupsie-eenheid. Op sy laaste aand in die Kongo het MacArthur Willie na sy hotelkamer ontbied en hom ’n werkaanbod gemaak. “Om vir my en ’n paar van my kollegas in Washington take te verrig,” het MacArthur gesê. Die betaling wat hy aangebied het, kon Willie onmoontlik van die hand wys.
Maar anders as wat Willie verwag het, het die take niks met veiligheid uit te waai gehad nie. Die MacArthur-clan het hom gebruik om geraamtes uit die kaste van hulle politieke teenstanders te grawe. As voorkomende maatreël moes Willie hom in Chicago vestig sodat hy nie in Washington ’n bekende gesig word nie.
Afgesien van MacArthur se gereelde blitsbesoeke het hy min direkte kontak met sy ander werkgewers gehad, en later was MacArthur verreweg sy grootste opdraggewer. Die mildelike vergoeding en groot bonusse ná suksesvolle operasies was ’n aansporing om net sy beste werk vir sy topkliënt te lewer. Mettertyd het die take egter meer uitdagend geword, met moord ook op die agenda.
Ondanks sy weersin in dié opdragte kon Willie nie bekostig om terug te deins nie. Behalwe dat MacArthur binne ’n oogwink sy Amerikaanse werkpermit kan beëindig, kan hy nog vinniger van hom ontslae raak. Willie weet heeltemal te veel van die senator se bedrywighede vir dié om polities veilig te voel as hulle verhouding sou versuur.
Met ’n sug stuur Willie sy gedagtes terug na sy huidige dilemma. Nog iemand sal doodgemaak moet word, wat groter eise aan Viking en Fortuin gaan stel. Maar daar is nie nou ’n ander uitweg nie.
* * *
Vanoggend is Shaheena heel eerste by die werk. Sy maak koffie, skuif agter haar lessenaar in en sit die rekenaar aan. Sy gaan haar skootrekenaar mis, maar sy sal vrede moet maak daarmee dat Elton dit by die huis gebruik.
Sy is vies toe trane skielik in haar oë opwel. Toe sy vanoggend opstaan, het sy die nag se aaklige voorval uit haar gedagtes verban. Op pad werk toe het sy vasberade net aan die moordsake gedink. Maar nou kom alles terug na haar. Haar wal van verdediging is nie bestand teen die stortvloed emosies wat in haar opstoot nie.
Elton het kort voor tweeuur by die huis aangekom, het sy op die elektroniese wekker op haar bedkassie gesien. Toe hy langs haar in die bed klim, was die drankwalm oorweldigend. Sy het verstyf toe sy hande oor haar lyf begin streel. Hy moes dit gevoel het, want hy het haar hardhandig op haar rug gedraai en met sy volle gewig op haar geklim terwyl hy haar broekie onder die nagrok afwikkel.
“Nie nou nie, Elton … asseblief, nie nou nie,” het sy gesmeek, maar dit het hom net verder aangevuur. Sy het hom probeer wegstoot, maar hy was te sterk. Soos ’n besete dier het hy sy penis in haar in geforseer.
Haar hande bewe toe sy die koppie na haar lippe bring om te sluk. Hy het my weer verkrag, hamer dit in haar brein terwyl die trane oor haar wange stroom.
Die behoefte om haar las met iemand te deel, raak oorweldigend. Sy strek haar hand uit na haar selfoon op die lessenaar. Haar ma? Een van haar susters?
Nee. Sy sien nie kans daarvoor nie. Hoe sal hulle reageer op die nuus dat die October-familie se liefling ernstige huweliksprobleme het? Nog erger, dat die SGU se nuwe bevelvoerder die slagoffer van mishandeling is? Hulle heldeverering vir haar is té groot. Haar pa met sy swak hart sal dit eenvoudig nie kan verwerk nie.
Op ’n onlangse besoek aan haar ouerhuis het sy toevallig afgekom op plakboeke wat haar ma stilletjies van haar loopbaan maak. “Wou nie hê jy moet weet’ie,” het haar ma gesê. “Jy hou mos nie van ’n gebrêg oor jouselwers nie.”
Twee plakboeke met koerantknipsels van haar skooldae af: hoofmeisie; kaptein van die WP se akademie-hokkiespan – haar naam rooi onderstreep in al die beriggies oor wedstryde; die berig oor haar drie onderskeidings in ’n skool waar sestig persent van die matriekklas gedruip het; haar vele prestasies by die polisiekollege; haar aanstelling by die Valke; die foto van haar en Elton in Die Burger se Bruid van die Jaar-kompetisie wat haar oudste suster sonder haar medewete ingestuur het; ’n fotostaat van haar sertifikaat as beste student van die leierskapkursus in Johannesburg; die talle artikels en berigte in plaaslike koerante toe sy as bevelvoerder van die SGU aangestel is.
“Wat wil Ma daarmee maak!” het sy verleë gesê.
“Vir die mense wys ons Octobers het ook iemand om op proud te wees. Ons is dalk vannie Flats, maar ons staan nie terug vi’ hulle wat al die opportunities innie lewe gekry het’ie.”
Shaheena haal ’n sakdoek uit haar handsak, vee haar oë droog en snuit haar neus. Op pad badkamer toe om haar grimering te herstel, besef sy opnuut sy kan nie haar las met haar familie deel nie.
Nóóit nie.
* * *
Kassie is verheug toe brigadier Fortuin haar kop instemmend knik.
“Julle het goeie werk gedoen,” sê sy. “Maar met agt-en-veertig verdagtes sal kaptein Kasselman en sersant Els julle met die opvolgwerk ook moet help. My voorstel is julle verdeel die name onder mekaar en hanteer die ondersoeke afsonderlik. Ons kan nie bekostig dat julle dit in spanne doen nie.”
Kassie kyk onderlangs na Rooi, wat breed glimlag. Uiteindelik kan hulle twee nou ’n bydrae maak.
Sy tik met haar wysvinger op die lys. “Julle het presies één week.”
Colyn frons. “Met alle respek, brigadier, dis bietjie … tight.”
Haar gesig verhard. “Kaptein Colyn, ek sal besluit wat tight en wat nie tight is nie,” sê sy afgemete. “Hierdie eenheid is veronderstel om vinnige resultate te lewer. Julle word nie soos die res van julle kollegas in die land met hope dossiere belas nie. Hier kan ons voluit gaan vir net een saak, wat ’n helse voorreg is.”
Sy tel die lys met name op en skiet dit oor die tafel na hom. “Elkeen moet twaalf mense opvolg. Drie ’n dag is sekerlik nie te veel gevra nie. Of is dit te tight na jou smaak?”
Colyn se gesig verbleek. Hy kyk behoedsaam na haar. “Uit ondervinding weet ek net dis moeilik om …”
Sy gee hom nie kans om klaar te praat nie. “Nee, kaptein, niks is moeilik as jy dit as ’n uitdaging aanvaar nie. Maar álles is moeilik as jy jou blind staar teen ’n paar struikelblokkies. Dalk moet jy net jou ingesteldheid teenoor jou werk verander.”
Sy kyk beurtelings na elkeen om die tafel. “Is daar nog enige besware?”
Haar vraag word met ’n doodse stilte begroet, al weet Kassie dat Colyn reg is. Dis amper onmoontlik vir ’n enkele speurder om twaalf mense in ’n week op te volg as jy wil seker maak dat elke alibi waterdig is.

Van: Jack MacArthur
Aan: Delia Mickelson
Delia, jou belangrike bydraes as komiteevoorsitter van die toerismeportefeulje het nie ongesiens verbygegaan nie. Jy doen uitstekende werk! Tog dink ek julle komitee kyk ’n geleentheid mis: die buitengewone toerismemoontlikhede by die Noordpool. 
Tot dusver was die VSA se probleem dat hy homself nie as ’n Arktiese nasie beskou nie, omdat slegs Alaska aan die Noordpool front. Daarom het ons toerismebedryf nog nie sy fokus soontoe verskuif nie. Is jy bewus daarvan dat die eens gevaarlike Noordwesdeurvaart tussen Alaska en Kanada nou ’n voorste toeristebestemming is? Met die hoeveelheid poolys wat reeds gesmelt het, is daar talle passasiersbote wat jaarliks duisende vakansiegangers ’n opwindende “Arktiese ervaring” gee. Al hoe meer private bote van hoofsaaklik Noorse en Russiese avontuursoekers word ook deur ons Alaska-kuswag in die deurvaart opgemerk. 
Met ’n lughawe in Barrow op die mees noordelike punt van Alaska, is die moontlikhede legio om die Noordpool die fokus van ’n nuwe toeristebestemming te maak. En soos jy behoort te weet, sal my komitee se energiewetswysigings die weg daarvoor baan.
* * *
Spesiale agent Ted Lipinsky, met notaboekie in die hand en ’n lêer vasgeknyp onder die arm, stap peinsend terug na sy kantoor in die FBI-hoofkwartier in Washington.
Agter sy lessenaar kyk hy vlugtig na die aantekeninge wat hy in sy baas se kantoor gemaak het. Die saak is by sy baas aangemeld deur die president se stafhoof, na aanleiding van ’n uitlating deur ’n ou studentevriend van hom. Volgens die stafhoof vermoed doktor Bill Weismeyer van die organisasie Global Green daar was gemene spel met die verdwyning van doktor Donald Carter, Global Green se grootbaas.
Carter was op ’n navorsingsending in die Noordpool en word al die afgelope drie weke vermis – vermoedelik dood. Volgens Weismeyer was sy baas baie goed vertroud met toestande daar en is dit onwaarskynlik, nee, ondenkbaar dat Carter die slagoffer sou word van slegte weersomstandighede. Hy was ’n oorversigtige man met deeglike kennis van Arktiese gevare en een wat eenvoudig nie risiko’s sou neem nie. Weismeyer meen Carter is uit die weg geruim om te voorkom dat hy ’n referaat lewer by ’n omgewingskonferensie wat binnekort in Suid-Afrika plaasvind. Joernaliste van oraloor woon dié tweejaarlikse konferensie by en Carter sou skokfeite oor toestande in die Noordpool openbaar, spesifiek oor hoe die geldgierigheid van groot moondhede tot versnelde Arktiese verval lei.
Weismeyer se teorie is dat Jack MacArthur die waarskynlikste mens is wat van Carter ontslae sou raak. Dié skatryk senator van Texas staan bekend as die felste groen-hater in Washington, en hy is die voorsitter van ’n komitee wat binne weke energiewetswysigings wil deurdruk wat glo katastrofiese gevolge vir die Noordpool inhou.
Lipinsky skud sy kop. En daar gaan konfronteer die stafhoof waaragtig vir MacArthur met sy ou vriend se ongetoetste stellings! Hoe dom kan jy wees?
Weismeyer, aan die ander kant, was dalk nie so dom nie. Hy gaan nou in Carter se plek die referaat lewer, en hy het seker gemaak dat ás sy aantyging meriete het, MacArthur dit nie sal kan waag om aan hom te raak nie. Kom hy iets oor, sal alle vingers dadelik na MacArthur wys. Nie dat Lipinsky dink die senator sal so onnosel wees om in die lig van die aantygings wel van Weismeyer ontslae te raak nie.
“Die hele saak moet uiters sensitief hanteer word, Ted,” het sy baas gemaan. “Weismeyer het geen bewyse vir sy aantygings nie. Die FBI wil nie onnodig met Jack MacArthur swaarde kruis nie. Hy is deesdae baie invloedryk en is ook ’n groot buddy van president Trump.”
Lipinsky weet vandat die president die vorige FBI-direkteur afgedank het, trap sy baas uiters versigtig.
“Ons het die afgelope tyd wel ’n oog gehou oor MacArthur se doen en late,” het sy baas voortgegaan. “Daar het dinge onder ons aandag gekom wat die toeval nogal uittart, hoewel daar geen grondige bewyse is dat MacArthur betrokke was nie. Agent Donaldson, wat verlede jaar in die vliegtuigongeluk in Minnesota gesterf het, het die MacArthur-lêer bygehou. Sedertdien het niemand nog weer verantwoordelikheid daarvoor aanvaar nie.”
Hy het die lêer oor die lessenaar na Lipinsky geskuif. “Dis nou joune. Maar ek sê weer: Trap versigtig. MacArthur is nie die soort man wat jy as ’n vyand wil hê nie.”
* * *
“Nog een!” roep Viking uit.
Willie knik. “Verkieslik die persoon in die kamer reg langsaan. Dit moet lyk soos ’n rooftog in die hotel waarvan ons man ’n toevallige slagoffer was. Sorg dat sy waardevolle besittings én die tweede persoon se besittings uit die kamers verwyder word. Dit sal verseker dat die polisieondersoek nie net fokus op ons man in kamer 103 nie.”
Viking tuur voor hom uit. “Dis seker nie onuitvoerbaar nie, maar dit verhoog die risks.”
“My kliënt is bereid om julle elkeen ’n ekstra vyftigduisend te betaal.”
Viking en Fortuin kyk vlugtig na mekaar, knik dan gelyktydig – die gierigheid in albei se oë opvallend.
“Oukei, dis ’n deal,” sê Viking.
“En jy’s doodseker dis uitvoerbaar van die balkonne se kant af?” vra Willie.
“Ja, dis die easy part. Genoeg struike vir cover om ’n kort leer te gebruik en skuifdeure op die balkonne. Dis kinderspeletjies om daai slotte oop te kry.”
“En jy’t ’n untraceable skietding en silencer?”
“Jip … nog een van die ysters wat ek en jy geconfiscate het by daai Smiley Face gang wat die restaurante so beroof het.” Viking lag. “Ek het dit nooit gedeclare nie. Altyd gedink ek kan dit iewers in die toekoms gebruik.”
Willie kyk na Fortuin. “En jy’t ’n kandidaat?”
“Die keuses was limited, maar ek dink dié ou is die beste bet van die drie wat nou goodbye sê vir Pollsmoor.”
“Laat ek hoor.”
“Die ou se naam is Frankie Kriel. Een-en-veertig jaar oud, vyftien jaar in die slammer gewees vir moord. Ek het die koerantberigte op Google gaan tjek – hy het sy broer gepot toe hulle ná sy pa se dood oor die erfporsie gefight het. Kriel het gesê hy’t uit self-defence geskiet, want sy broer wou hom met ’n ysterpyp doodbliksem. Maar die court het bevind hy praat kak. Hy’t glo nie ’n skrapie aan hom gehad nie.”
“Wanneer kom hy uit?”
“Oor drie dae.”
“Dis twee dae te vroeg. Ons man boek eers oor vyf dae by die hotel in.”
“Not a prob,” sê Viking. “Ek sal hom op my plot in Joostenbergvlakte aanhou. My stoorkamer het nie vensters nie en is so solid soos ’n tronksel in Pollsmoor.” Hy grynslag. “Frankie sal minstens at home voel.”
Willie frons. “Ons kan nie bekostig dat hy weet waar jy bly nie.”
“Hy sal nie weet nie. Ons sal hom blinddoek.”
“Afhanklikes?”
Fortuin skud sy kop. “Volgens Correctional Services se records het hy net een besoeker in sy hele tyd daar gekry: Sue Kriel, sy vrou. Hulle’t nie kinders nie. Hy het haar adres in Monte Vista opgegee as die plek waar hy gaan bly during parole.”
“Op parool! Wat van die toesigbeampte? Hy gaan donners gou onraad merk as Kriel van die aardbol af verdwyn.”
Fortuin wuif Willie se beswaar weg. “Sy eerste aanmelding by die parole officer is eers volgende week Vrydag. Teen daai tyd is ons job gedoen en is hy al ingespit en toegegooi.”
Willie skud sy kop. “Hel, kêrels, ek weet nie so mooi nie. Wat van sy vrou?”
“Not to worry,” sê Viking. “Ek en Elton het al gepraat. Ons sal haar Woensdagoggend so teen drieuur by die huis gaan visit. Dit sal soos ’n ongeluk lyk,” grinnik hy.
’n Koue rilling loop langs Willie se ruggraat af. Hy het al vergeet hoe ’n gewetenlose bliksem sy ex-partner is. Onwillekeurig kom die beeld by hom op van Viking wat die skerp punt van ’n breipen in ’n dwelmsmous se oog druk toe dié nie wou praat nie.
“Die beauty van die plan,” sê Viking, “is dat ek en Elton dan seweuur die môre vir Frankie gaan oppik by Pollsmoor. Dis die tyd wat hulle uitkom. Ons sal vir hom sê sy vrou het ons gestuur, want sy het car problems. Dan hou ons hom hostage tot hy die job gedoen het en belowe hom ’n moerse klomp geld om vir vroutjie op ’n lekker holiday te treat. Hy gaan mos nie weet sy’s al ’n goner nie.”
“Ek hou van die afpers-deel,” gee Willie toe, “maar waar werk sy? Dalk is sy ’n nagskofwerker, soos ’n verpleegster of iets. En in die twee dae voordat ons die job afgehandel het, kan haar werkgewer na haar soek.”
“Dis uitgesort,” sê Fortuin. “Sy’s ’n receptionist by ’n dokter in die stad. Ek’t haar gebel, gesê ek wil haar by die werk kom sien oor life assurance. Sy’t gesê sy stel nie nou belang nie, maar sy’s in any case van Woensdag af vir ’n maand lank op leave.”
Willie kom orent en gaan staan voor die venster. Dis bewolk en mistig, tipiese Kaapse eendeweer. Hy draai na sy besoekers.
“Hel, ek’s onseker oor dié storie. Daar’s net te veel goed wat kan skeefloop. Sê nou maar die vrou se bure of ’n vriendin kom besoek haar Woensdagoggend en kom op haar lyk af? Dit gaan die cops dadelik na Frankie laat soek.”
Viking lag. “Jy worry te veel, boss. Ons het ’n plan vir daai een ook.”

Van: Jack MacArthur
Aan: Terry Webster
Ek stem saam met jou dat olieboordery in die Noordpool slegs winsgewend is wanneer die olieprys hoog is. Dit sal BP, wat met hul Northstar-projek reeds in die 1980’s daar geboor het, ook vir jou kan sê. Maar die olieprys fluktueer soos die wêreld se aandelebeurse, daarom kan ons ons nie blind staar teen tydelike insinkings in die prys nie. 
Dis ’n feit dat die gebied aangrensend aan Alaska heel moontlik die rykste olievelde in die Arktiese gebied het. Volgens die VSA se jongste geologiese opname word geskat dat die hele Arktiese gebied sowat 90 miljard vate olie huisves, waarvan 25 miljard vate in Alaska se water is. Dit sou kortsigtig wees om ’n potensiële geldbron van hierdie omvang te ignoreer omdat olie nie deurentyd winsgewend ontgin kan word nie. 
Die oliemaatskappye werk voortdurend om hul toerusting te verbeter, wat Arktiese aanpasbaarheid en kostebesparing verhoog. Binnekort gaan ’n lae olieprys hulle nie keer om winsgewend sake te doen nie. Die tyd om die pad vir hulle oop te maak, is nóú. 
* * *
Dis skuins voor vier in die middag toe Kassie aan die voordeur van ’n huis in Parow klop. Sedert gister het hy al vyf beleggers besoek, maar nie een het verdag voorgekom nie. Almal is briesend vir Dippenaar – een het selfs gesê hy’s bly “die donner” is uit die lewe gehelp – maar Kassie het dit nie nodig geag om hulle alibi’s na te gaan nie. Hy kon aan hul oë en lyftaal sien hulle is onskuldig. Buitendien was drie van hulle heeltemal te tengerig om Speknek Dippenaar fisiek aan te vat.
’n Forsgeboude man in sy sestigs maak oop. “Ek wil niks koop nie en ek het genoeg assuransie,” sê hy nors nog voor Kassie kan praat.
Kassie lag verleë. “Ek wil niks verkoop nie, meneer Maartens. Ek is van die polisie en ons voer onderhoude met almal wat onder John Dippenaar se skelmstreke deurgeloop het.”
“Mag hy in die hel brand,” brom Maartens. “Kom binne.”
Hulle gaan sit in ’n beknopte sitkamer. Maartens skakel die TV af. Die tafeltjie langs sy stoel staan vol leë jogurtbakkies. In sy een mondhoek sit ’n strepie pienk jogurt, merk Kassie.
“Hoe het dit gekom dat u geld by Dippenaar belê het?”
Maartens trek sy vingers deur sy grys haredos. “Ons het in die ou dae saam klubrugby gespeel. Ek’t die bliksem vertrou.”
“Was hy hier by u huis om die belegging te werf?”
Maartens knik. “Ja, kak in my kop gesit en praat van die helse goeie maandelikse rente wat hy waarborg. Ek het al my aftreegeld by Ou Mutual gevat en dit by die skelm wetter belê.”
“Hoe lank gelede was dit?”
“’n Jaar terug.”
“En was die maandelikse rente goed?”
“Sewentien persent … wel, tot die koerante ’n paar maande terug stories oor hom begin skryf het. Einde verlede maand het ek boggherol gekry.”
“Het u hom toe gekontak?”
“Ja, ek was einde verlede maand by sy kantoor. Toe sê hulle vir my hy’s uit op sake.”
“En u het hom nooit weer probeer kontak nie?”
Maartens snork. “Ek het elke liewe dag soontoe gebel, maar niemand het geantwoord nie. Toe sien ek in die koerant hy’s dood.”
“Dippenaar is drie en ’n half weke gelede vermoor. Kan u onthou wat u op daardie spesifieke Woensdag gedoen het en waar u oral was?”
Anders as die ander mense wat Kassie ondervra het, lyk Maartens nie ontsteld of verontreg omdat hy dalk as ’n verdagte beskou word nie.
“Niks besonders nie,” sê hy terwyl hy Kassie stip in die oë kyk. “Die oggend kafee toe gegaan en toe heeldag in die tuin gewerk.”
Kassie vind dit vreemd dat hy so vinnig kan onthou wat hy so lank terug spesifiek op daardie Woensdag gedoen het.
“Ek sal graag ook met u vrou wil gesels.”
“Sy’s drie jaar terug oorlede. Ek bly alleen.”
’n Telefoon lui in die aangrensende vertrek. Maartens maak verskoning en stap uit.
Kassie verspeel nie tyd nie. Hy staan vinnig op, haal sy sakdoek uit en drapeer dit oor sy hand. Tel ’n jogurtbakkie daarmee op, draai dit versigtig toe en sit dit in sy windjekker se sak.
Colyn het genoem dat daar vreemde vingerafdrukke op ’n agterste skuifdeur in Dippenaar se kantoor was. Hulle vermoed dis hoe die moordenaar ongesiens toegang tot die kantoor gekry het. Die skuifdeur lei na Dippenaar se motorhuis en volgens die ontvangsdame het nét hy daardie uitgang gebruik. Moeite werd om die vingerafdrukke op die jogurtbakkie met dié op die skuifdeur te vergelyk, besluit Kassie.
Ná twee minute is Maartens terug.
Kassie staan op. “Dankie vir u tyd. Ek sal graag u selfoonnommer ook wil hê. Op Dippenaar se papierwerk kon ons net u landlynnommer kry.”
“Ek’t nie ’n selfoon nie,” sê Maartens. “Nog nooit een besit nie.”
Op pad uit kyk Kassie belangstellend na die tuin. Hy weet nie hoe dié lappie gras en paar roosbome iemand die hele dag kan besig hou nie. Hy trek weg terwyl Maartens hom fronsend van die stoep af dophou.
Om die hoek hou Kassie stil. Hierdie ou is beslis ’n verdagte. Hy het heeltemal te maklik onthou wat hy op die moorddag gedoen het. En Kassie weet uit ondervinding dat direkte oogkontak as iemand ondervra word nie noodwendig ’n teken van eerlikheid is nie. Omdat ’n blik wat rondspring met leuens geassosieer word, is mense geneig om direkte oogkontak te oordoen wanneer hulle lieg.
Hy bel Colyn op sy selfoon en vertel hom van sy vermoede.
Colyn sug. “Dit gaan weer ’n tyd vat om die vingerafdrukke te vergelyk. Maar dis seker beter as niks.”
“Ek dink daar’s ’n vinniger manier om vas te stel of Maartens skuldig is,” sê Kassie. “Volgens hom het hy elke liewe dag na Dippenaar se kantoor gebel. Dippenaar is die Woensdag dood en die ontvangsdame het eers die Saterdag op sy lyk afgekom. Die berig oor sy dood het toe die Maandag in die koerante verskyn.”
“Wat gaan dit ons help?”
“As Maartens nog op die Donderdag en Vrydag die kantoor gebel het, kan ons met redelike sekerheid aanneem hy’s onskuldig. Maar as hy net tot die Dinsdag gebel het en nooit weer daarna nie, bewys dit hy’t geweet Dippenaar was reeds dood.”
“Goeiste moer, jy’s reg! Ek gaan dadelik sy telefoonrekords trek,” sê Colyn, nou skielik geesdriftig.
* * *
Lipinsky voel skuldig toe hy die MacArthur-lêer nader trek. Sedert sy baas dit ’n paar dae gelede vir hom gegee het, was daar nog nie tyd om dit te bestudeer tussen sy dringende take deur nie.
Die lêer is eers drie jaar gelede geopen, merk hy. Die eerste inskrywing handel oor ’n aktivis wat die dryfkrag was agter ’n beweging wat strenger wapenwetgewing vir die VSA bepleit het. Die man het ’n petisie begin ná die soveelste sinnelose skietery op ’n universiteitskampus en kort daarna een by ’n skool waarin talle jong mense gesterf het. Hy het vier miljoen handtekeninge bymekaar gemaak en sy griefskrif met aanbevelings tydens ’n massaoptog in Washington aan MacArthur oorhandig. Dié was toe voorsitter van ’n komitee wat voorstelle moes oorweeg vir beperkings op die Second Amendment, wat elke Amerikaner se reg waarborg om hom met ’n wapen te beveilig.
Die aktivis het die media aan sy kant gehad, wat hom hope positiewe blootstelling gegee het. Een van sy belangrikste besware was dat MacArthur gereeld op grootwildjagekspedisies gaan en ook in sy jonger dae erepresident van ’n pistoolklub in Texas was. Volgens die aktivis was dit belaglik dat só iemand objektief kan oordeel oor voorgestelde beperkings op die Second Amendment.
Twee weke ná die protesoptog in Washington is die aktivis dood in sy woonstel in Los Angeles aangetref. Homself met ’n pistool in die kop geskiet. Daar is ook ’n arsenaal wapens in sy woonstel gekry. Sy jare lange vriendin het beweer sy was onbewus van die wapens en het gesweer hy was nie die selfmoordtipe nie, tog het die polisie geen bewyse van gemene spel gekry nie.
Die anti-wapenveldtog se borrel het skouspelagtig gebars. MacArthur het in ’n kort verklaring gesê niemand kan so ’n onstabiele karakter se aanbevelings ernstig oorweeg nie. Hy het ook die egtheid van die vier miljoen handtekeninge bevraagteken. ’n Maand later het die MacArthur-komitee geen beperkings op die Second Amendment voorgestel nie.
’n Ligte klop aan Lipinsky se deur laat hom opkyk. Althorp kom ongenooid binne.
“Ek hoor by die baas jy’t nou die MacArthur-lêer. Wou net kom sê ek sal dit by jou oorneem as jy toegegooi is met ander werk. Ek’s nou taamlik los.”
Lipinsky hou nie van Althorp nie. Hy is voltyds besig om sy eie beeld by die base blink te vryf – ’n gatkruiper van formaat.
“Dankie vir die aanbod, maar ek het genoeg tyd,” lieg Lipinsky.



10
Van: Jack MacArthur
Aan: Phil Brown
Jou terloopse opmerking vandag aan die staande komitee vir energiesake dat oliemaatskappye glad nie so geesdriftig is om die Noordpool te ontgin as wat ek beweer nie, het by my uitgekom. Daardie aanname is van alle waarheid gestroop. Feit van die saak is: hulle word op groot skaal ontmoedig. Shell het selfs al verklaar hulle het boedel oorgegee – nie omdat hulle nie kans sien vir die uitdagings van die Arktiese omstandighede nie, maar omdat die federale owerhede hul geesdrif blus. 
Om oliehuurregte te koop, gee ’n maatskappy nog nie die reg om te boor nie. Shell moes steeds vir meer as dertig permitte aansoek doen by ’n reeks regulatoriese agentskappe. Ná jare se gespook het hulle oplaas toestemming gekry om in die Beaufort-see te boor, maar toe moes hulle eers met die plaaslike Eskimo’s vergader om die groen lig te kry. Die Eskimo’s het Shell hof toe gevat omdat die maatskappy volgens hulle nie genoeg navorsing gedoen het om die invloed van die boordery op die Arktiese omgewing te bepaal nie. Die hof het in die guns van die Eskimo’s beslis. Weens dié hofbeslissing het federale agentskappe die proses vir booraansoeke nóg moeiliker gemaak. Shell moes vervolgens ’n verslag van 1 400 bladsye opstel om ’n skoonlugpermit te bekom. 
Shell het nou al meer as $4 miljard aan navorsing, permitte, aansoeke en huurregte bestee, sonder enige noemenswaardige vordering. Klink dit vir jou soos ’n maatskappy wat nie geesdriftig is om olie in die Noordpool te ontgin nie? My wetswysigings sal tagtig persent van hierdie regulatoriese hindernisse uitskakel.
* * *
Kassie sit sy kopliggie aan, plaas die vergrootglasbril op sy neus en trek sy latekshandskoene aan. Met ’n haartangetjie tel hy die eerste seël van Duits-Suidwes-Afrika van 1918 op, die een wat hy verlede week ten duurste op die veiling in Bellville gekoop het. Hy doen ’n vinnige evaluering van die toestand van die seël, die drukwerk, die soort perforasie en die gehalte van die gom op die agterkant voordat hy dit in die kategorie A-houertjie plaas.
Hy weet nie of dit ’n goeie ding is om nóú ’n gehalte-oudit van sy nuwe seëls te wil doen nie, want sy konsentrasie is nie na wense nie. Dit was weer ’n uitputtende dag. Al is Maartens nou hulle hoofverdagte, moes hulle in opdrag van die brigadier voortgaan om die ander beleggers te ondersoek.
Die drie wat hy gaan sien het, woon onderskeidelik op Wellington, Malmesbury en Riebeek-Kasteel. Behalwe dat hy sy gat af moes ry, was dit ’n nuttelose oefening. Nie een het verdag voorgekom nie.
Intussen wag hulle steeds op die vingerafdruk-vergelykings. Maartens se telefoonrekords sou eers laat vanmiddag beskikbaar wees, wat seker nie gebeur het nie, aangesien Colyn nog niks van hom laat hoor het nie.
Dit lyk nie of die brigadier opgewonde is oor die Maartens-deurbraak nie. Toe Kassie en Colyn haar gistermiddag oor die verdagte ingelig het, was daar nie eens ’n flikkering van geesdrif in haar oë nie. “Kom ons wag maar eers vir die telefoonrekords en die uitslae van die vingerafdrukke voor ons begin feesvier. Vinnige afleidings is selde in die kol,” het sy op hulle batterye gepis.
Kassie sug en tel nog ’n seël op, maar sit dit dadelik neer toe sy selfoon lui.
“Jy was reg!” sê Colyn opgewonde. “Ek het nou net die telefoonrekords per e-pos gekry, sit al heelaand hier by die kantoor en wag.” Hy gee ’n laggie. “Maar dit was die moeite werd. Maartens het elke dag tot die Dinsdag na Dippenaar se kantoor gebel en toe nooit weer nie.”
“Hy’s dalk ons man,” sê Kassie.
“Al wat my effens gooi, is dat hy die Woensdagoggend ’n oproep van ’n algemene nommer van Dippenaar se kantoor gekry het. Die Saterdagoggend het hy ’n oproep van dieselfde nommer gekry. Tien minute later het die ontvangsdame die polisie van Dippenaar se direkte lyn gebel om sy dood aan te meld.”
Kassie frons. “Dís vreemd. Dan moet ons weer met die ontvangsdame praat. Sy sal tog weet wie almal daai algemene nommer gebruik.”
“Ek’t ook so gedink.”
“As iemand anders op die Saterdagoggend by die kantoor was, moet die ontvangsdame mos daarvan weet?”
“Dalk cover sy vir daai persoon?”
“Klink al meer soos ’n komplot waarvan Maartens deel is,” sê Kassie.
* * *
Willie is bekommerd dat hy weens beperkte tyd ’n ondeurdagte besluit geneem het. Die Frankie Kriel-storie hinder hom. Hy kyk op sy horlosie. Oor ongeveer ’n uur vertrek Viking en Fortuin na die huis van Kriel se vrou. En van daar af is dit ’n onomkeerbare proses.
Frankie kan volstrek weier om twee moorde te pleeg, al word hy groot geld belowe. Dit klink nie of die man ’n geharde krimineel is nie. As hy en sy broer oor ’n erfporsie gestry het, kom hy moontlik uit ’n welgestelde gesin en is hy dalk iemand met ’n goeie opvoeding. Sulke mense moor nie so maklik soos dom en gewetenlose boewe nie.
Boonop kan die plan heeltemal ontspoor as Viking-hulle vannag opslip met Kriel se vrou en die polisie op hul spoor kry. En wie sê Kriel gaan môreoggend die storie glo dat sy vrou hulle gestuur het en gelate by twee vreemdelinge in die kar klim? Weier hy om dit te doen, sal Viking-hulle geweld moet gebruik, wat omstanders se aandag kan trek.
Willie skud sy kop. Daar’s hopeloos te veel gate in die plan. Die slim ding sal wees om die hele storie nóú te kelder en na ’n meer geskikte kandidaat te soek. Twee dae is bleddie min tyd, maar hy gaan eerder sy gut feel vertrou en vir Viking bel …
Toe hy sy selfoon optel, lui die landlyn in sy kamer. Dis MacArthur. 
“Is die plan op track, Willie? Ek werk hierdie kant my gat af om mense te swaai vir die wetswysigings. Maar daar’s nou ’n ander probleem … Althorp het gebel.”
“Jou FBI-informant?”
“Einste. My bleddie lêer het weer daar opgeduik.”
“Ek dog dan dis saam met Donaldson begrawe? Dis wat Althorp jou laat glo het.”
“Hy was verkeerd, die lêer was toe nooit saam met Donaldson op die vliegtuig nie. Dis nou by Ted Lipinsky – blykbaar ’n hardebaard. Hy was die leier van die FBI-groep wat ’n paar jaar gelede Irak toe is om hulle polisiemag te help oplei.”
“Weet Althorp nie van iets wat mens teen hom kan gebruik nie? Onthou, ons het destyds ook gedink Althorp is onafpersbaar.”
“Nee, Althorp sê hy’s skoon. Die lêer pla my nie regtig nie, volgens Althorp is daar geen bewyse teen my nie. Ek’s net bang Lipinsky begin dieper grawe sodra die nuus van Weismeyer se dood hier aanland.”
“Wat nou, Jack? Los ons Weismeyer dat hy die referaat in vrede lewer?”
“Is jy bleddie mal! Daai referaat gaan my harde werk van die afgelope tyd verwoes – al die draadsitters gaan verkeerde kant toe spring. Ons sal iets oor Lipinsky moet kry om hom stil te maak wanneer die nuus oor Weismeyer se dood uitkom.”
“Moet ek my aasvoëls opdrag gee om te begin krap?”
“Ja. Begin sommer nóú bel.”
“En as Lipinsky so skoon is soos Althorp beweer?”
“Dan skep ons ’n situasie soos met Donaldson.”
“Ek sit in Suid-Afrika, Jack! Dit gaan moeilik wees …” 
“In Chicago sou jy in elk geval ook net telefoniese opdragte gegee het. Daar’s geen verskil of jy die toutjies in Suid-Afrika of van hier af trek nie.”
“Reg, Jack.” 
Willie sug toe hy die gehoorbuis neersit. Dit help nie om met MacArthur te redeneer nie. En met sy nuwe opdrag kan hy nie bekostig om Viking-hulle nou te keer nie, dit sal net sy aandag verdeel.
Die onbekookte Kriel-plan moet tog maar voortgaan. Hy kan net hoop alles verloop glad.
* * *
Shaheena skrik wakker toe Elton se wekker om middernag skril lui. Hy sit die bedliggie aan, staan op en trek aan terwyl sy hom deur skrefiesoë dophou.
Waarheen sal hy dié tyd van die nag op pad wees? Sy wil nie vra nie en maak of sy slaap. Hy het die hele aand vreemd opgetree. Eers broeiend voor die TV gesit sonder sy gebruiklike half-jack. Toe sonder ’n woord halftien kom slaap, wat haar verras het. Hy was nog nooit ’n vroeë slaper nie.
Sy sit regop in die bed toe sy motor wegtrek. Is hy op pad na ’n ander vrou? wonder sy. Of het hy ’n afspraak met sy pelle in een of ander dobbelhool of nagklub?
Sy staan op en sit die slaapkamer se hooflig aan, beskou haarself in die spieël voor die hangkas. Haar wang lyk beter, die swelsel het gesak. Die blou kleur is nou geel. Sy staan nader aan die spieël. Die donker kringe om haar oë was nog nooit so opmerklik nie.
Sy sug diep. Haar vaste voorneme om net op haar werk te fokus, begin weer wankel. Hoe lank gaan sy nog hierdie situasie verduur? Dis mos nie normaal nie! Sy voel soos ’n vreemdeling in haar eie huis. Kommunikasie tussen hulle is beperk tot Elton se beledigings. En sy leef gedurig in vrees vir wat volgende gaan gebeur.
Die wete dat haar huwelik ontspoor het, tref haar opnuut. Dis soos ’n vuishou in die maag.
“En daar’s niemand na wie jy kan hardloop nie, Shaheena,” fluister sy. “Hierdie ding sal jy op jou eie moet solve.”

Dis ’n trietsige Kaapse winteroggend, maar vir Frankie is dit die mooiste dag van die afgelope vyftien jaar. Hy is skaars bewus van die fyn reën wat op hom neersif en in straaltjies uit sy hare langs sy nek afloop.
Met die reuk van vryheid in sy neusvleuels en die vooruitsig dat hy binnekort Sue se warm lyf teen hom gaan vasdruk, gee hy nie om om soos ’n verkluimde hoender in net ’n kortmouhemp, jeans en plakkies in die halfskemer op die sypaadjie te wag nie.
Hoe lank het hy nie oor hierdie dag gedroom nie! Hoe het hy nie die tyd om gebid om uiteindelik hier te kan staan nie.
Hy het effens vroeër uitgekom as die amptelike tyd. Die bewaarder wat hom uitgelaat het, het gesê dis twintig voor sewe. Die horlosie in die papiersak waarin sy paar besittings van vyftien jaar gelede weggebêre was, werk lankal nie meer nie. Hy het dit in sy broeksak gesteek en dadelik sy trouring aan sy vinger gewikkel. Die pakkie Lexington en Bic-aansteker wat nog in die papiersak was, het hy sommer in ’n vullisdrom gegooi. Die rookgewoonte het hy gou in die tronk gelos omdat hy nie die swartmarkpryse kon bekostig nie.
’n Afgeleefde Toyota, met radioluidsprekers wat ten hemele doef-doef, ry verby en stop ’n entjie verder by die gevangene wat saam met hom uitgekom het. Twee mans, ’n vrou en ’n kind bondel by die kar uit. Die blye weersiens, luidrugtige krete en omhelsings laat Frankie glimlag. Hy ken die man nie, maar kon sien sy medegevangene is net so bly soos hy toe hulle by die hek uitstap.
“Hierie institution sien my nooit weer nie, brother,” het hy met ’n breë glimlag gesê toe hulle hier op die sypaadjie kom staan het.
Die derde gevangene se mense het klaar vir hom gewag – ’n kombi vol familielede. Hulle is dadelik weg met ’n toetergeskal en skreeuende bande.
Frankie wuif toe die Toyota verby hom ry. Sue behoort nou enige oomblik hier te wees met haar rooi Golf.
Hy trek sy oë op skrefies toe motorligte aankom. ’n Groot dubbelkajuit-dieselbakkie ry stadig verby, draai by die sirkeltjie om en kom stop langs hom.
’n Man met blonde krulhare leun by die venster uit.
“Is jy Frankie Kriel?” vra hy.
* * *
Kassie hou brigadier Fortuin stip dop. Dalk het hy hom verbeel, maar hy kon sweer daar was ’n tikkie blymoedigheid op haar gesig te bespeur. Haar oë het vir ’n oomblik versag toe Colyn haar inlig oor Maartens se telefoonrekords.
Maar sy’s gou weer onder vriespunt.
“Wat’s jou volgende stap, kaptein Colyn?”
“Volgens die lab-mense gaan ons nog twee dae wag vir die vingerafdruktoetse. Hoewel hulle dit as ’n prioriteitsaak hanteer, kan hulle nie vinniger nie, want die afdrukke op die jogurtbakkie is min en van ’n swak gehalte.”
Colyn tik op die uitdrukke van die telefoonrekords. “Maar hierdie dui vir my daarop dat Maartens beslis ’n verdagte is. My voorstel is dat ons hom en die ontvangsdame vandag nog inbring vir ondervraging.”
Die brigadier skud haar kop beslis. “Te gou. Hééltemal voortydig, kaptein.”
Sy tuur peinsend voor haar uit, kyk dan na Colyn en Piedt. “Ek wil hê julle twee moet alles uitvind oor Maartens en die ontvangsdame se verlede. Ek gee julle tyd tot oormôre om terug te rapporteer, wanneer ons die uitslae van die lab af gaan kry. Onthou, die vingerafdrukke kan wel wys Maartens was in Dippenaar se kantoor, maar dit bewys nog nie hy’t hom doodgemaak nie. Maar ek stem saam dat sy telefoonrekords heel moontlik dui op ’n komplot waarby meer as een mens betrokke was.”
Colyn en Piedt knik gedienstig.
“Tussen ons vier moet ons nog twaalf beleggers gaan sien. Is dit nodig om daarmee voort te gaan?” vra Colyn.
Kassie hou asem op. Hy hoop van harte die antwoord is negatief. Hy is doodseker dit gaan net ’n mors van tyd wees.
“Ja, dit is.” Sy kyk na Kassie en Rooi. “Julle moet daai taak nou ten volle oorneem. Rapporteer oor twee dae terug saam met kaptein Colyn-hulle.”
Sy kom fronsend orent. “Onthou, tyd is nie aan ons kant nie. Die polisiehoof soek resultate. Oor twee dae moet hierdie saak so goed soos afgehandel wees.”
* * *
Lipinsky haal die MacArthur-lêer uit sy kantoorkluis. Skande dat hulle nie toegelaat word om sulke inligting op die rekenaarstelsel te stoor nie. Niemand in die ganse Amerika buiten die FBI werk nog met papierlêers nie.
Maar hy weet daar’s historiese redes vir die volgehoue gebruik van die lêers. Te veel dinge is verkeerd hanteer in die tyd van J. Edgar Hoover, die legendariese grootbaas van die FBI. Die grootste verleentheid in die Buro se geskiedenis was toe onafhanklike ondersoekers in opdrag van die Kongres die FBI-kantore in Hoover se laaste jare deursoek het. In die proses is skandelike stories opgediep – van transkripsies van Martin Luther King se telefoongesprekke wat afgeluister is tot ongemagtigde lêers oor amper ’n halfmiljoen Amerikaners, sowel as bewyse dat dié inligting gebruik is om sekere politieke doelwitte te bereik.
“Ongemagtigde ondersoekinligting oor vooraanstaande Amerikaners mag onder geen omstandighede op rekenaar gestoor word nie,” het die direkteur beklemtoon toe Lipinsky destyds by die Buro begin het. “Ons kan maklik van papierlêers ontslae raak as daar weer ’n ondersoek oor ons bedrywighede kom – daarom die snippermasjiene in al die kantore. Maar inligting op rekenaars kan nie so maklik uitgewis word nie. Daar bly altyd ’n digitale voetspoor agter.”
Lipinsky blaai weer vlugtig deur die lêer. Buiten die geval van die anti-wapenaktivis, was daar beslis ook ander voorvalle wat verdag voorkom: die advokaat wat in ’n huisbrand verkool het nadat hy ’n stokkie wou steek voor ’n groot sake-ontwikkeling op die rand van ’n natuurreservaat buite Houston – die ontwikkelaar ’n neef van MacArthur. Die Demokratiese senator wat in Colorado met sy sportmotor van ’n krans na sy dood geval het ná dreigemente dat hy onthullings gaan maak oor ryk Republikeine wat Federale besluitnemers omkoop vir persoonlike gewin. En les bes die hoëklas-prostituut wat voor ’n trein op die New York-stasie beland het nadat ’n foto van haar saam met MacArthur in ’n poniekoerant verskyn het – ’n foto wat MacArthur as “gedokter” afgemaak het. En in geen van die gevalle kon die polisie bewyse van gemene spel kry nie.
Wat Lipinsky ongemaklik laat voel, en wat hy nog nie hardop aan enigiemand genoem het nie, is die feit dat sy kollega Donaldson in ’n vliegongeluk oorlede is. Tot dusver kon die lugvaartowerhede nog geen verklaring gee oor waarom die splinternuwe sessitplek-vliegtuig skielik enjinprobleme ontwikkel het nie.
Maak dit die toeval nie net soveel groter nie? wonder Lipinsky. En nie een van sy kollegas het ’n wenkbrou daaroor gelig nie. Dalk omdat Donaldson met soveel groter sake besig was, het die MacArthur-konneksie ongesiens verbygegaan.
Hy kyk weer na die string name van MacArthur se vriende en kennisse wat Donaldson gelys het. Die meeste is politici, invloedryke sakemanne en bekende vermaaklikheidsterre.
Hy steek by een naam vas: Willie Nel, kommunikasiekonsultant en beeldpoetser van Chicago – ’n man wat MacArthur gereeld daar besoek, volgens Kearnsey, ’n plaaslike FBI-agent, skryf Donaldson.
Waarom ’n beeldpoetser van Chicago inspan terwyl daardie spesie so volop in Washington is? En tussen hakies: Stel ondersoek in oor hom. Dié inskrywing deur Donaldson was ’n week voor hy in die vliegongeluk omgekom het.
Lipinsky klik op sy rekenaar om hulle Chicago-kantoor se telefoonnommer te kry. Hy sal by Kearnsey moet hoor of Donaldson iets meer oor Nel met hom bespreek het.
* * *
Willie is verlig toe hy die oproep van Viking kry.
Alles het seepglad verloop, rapporteer Viking. Kriel se vrou is suksesvol uitgeskakel en hy het die oggend niksvermoedend in die bakkie geklim. Hom effe teëgesit toe hulle hom wou blinddoek, maar gou ingestem toe Fortuin ’n yster onder sy neus druk.
“Ons sal later met hom oor die job en sy pay gesels. Ons gee hom eers bietjie alleentyd in sy nuwe sel,” sê Viking met ’n runniklaggie.
Toe Willie die foon dooddruk, is sy gedagtes gou weer by sy nuwe opdrag.
Ná sy gesprek met MacArthur het hy dadelik drie van sy knapste dirt-grouers gekontak om Lipinsky se verlede te fynkam. Daar is altyd die moontlikheid dat iemand iewers skeefgetrap het. Soos die keer toe hulle iets moes kry om ’n Kongreslid mee af te pers. Dit was op die oog af ’n onmoontlike taak en selfs MacArthur was skepties oor hul kans op sukses.
Die Demokraat was vroeër ’n predikant, gelukkig getroud en bekend in sy tuisstaat as ’n eerbare politikus met ’n onkreukbare rekord. Sy enigste seun het egter vir die deurbraak gesorg. Dié is as twintigjarige van dronkbestuur aangekla, maar het in die hof skotvry daarvan afgekom toe sy bloedtoetse onverklaarbaar verdwyn het. Willie se grawers het dieper gegrou en die polisieman opgespoor wat die saak hanteer het. Vir ’n stewige omkoopsom het die polisieman met die waarheid uitgekom dat die Kongreslid hom betaal het om van die bloedtoetse ontslae te raak. Hy het ’n verklaring afgelê wat anoniem aan die Kongreslid gestuur is met die waarskuwing dat dit aan die media gelek sal word as hy nie na MacArthur se pype dans nie. Tot vandag toe eet die man uit MacArthur se hand.
Willie se maag trek op ’n knop. Met so min tyd aan hul kant gaan deeglike werk oor Lipinsky se verlede ’n helse uitdaging wees. En MacArthur het gesê as hulle nie binne die volgende twee dae iets bruikbaars kry nie, moet die laaste uitweg gevolg word.
Hy kan ook nie sy ongemak oor Kriel se vrou afgeskud kry nie. Sy was ’n onskuldige slagoffer. Soos Kriel ook gaan wees. Het MacArthur hom dan in ’n totale monster verander?
Sy gedagtes keer onwillekeurig terug na Sue Kriel. Met ’n kussing versmoor, het Viking terloops gesê. Die toneel speel voor Willie se geestesoog af: die weerlose vrou wat deur twee groot mans op ’n bed vasgedruk word, haar gesmoorde krete, die spartelende bene …

Die gloeilampie teen die plafon verskaf genoeg lig dat Frankie uit die staanspoor besef daar is nie uitkomkans nie. Die staaldeur en vensterlose sementmure laat selfs ’n tronksel in Pollsmoor na ’n vriendeliker omgewing lyk.
Op die vloer lê ’n dun matrassie met ’n opgerolde slaapsak bo-op. Langsaan is ’n bottel water, ’n halwe brood en ’n appel op ’n stuk koerantpapier uitgepak. In die hoek staan ’n toiletrol langs ’n leë verfblik. Die plek ruik na ou motorolie.
Frankie gaan sit plat op die matrassie, skud die slaapsak oop en vou dit om hom. Dis vrek koud hier binne. Sy gedagtes hardloop soos wegholperde oor die oggend se gebeure. Hoekom het die mans in die bakkie hom ontvoer en hier opgesluit? En hoe weet hulle van Sue? Duidelik was dit ’n liegstorie dat sy karprobleme het en hulle gevra het om hom by Pollsmoor te gaan oppik.
Sy moet teen dié tyd al van haar kop af wees van bekommernis. Hulle was seker skaars weg by die tronk toe sy daar opgedaag het. Sy sou nou al by die gevangenisowerhede navraag gedoen het, maar dit gaan niemand help nie. In die skemer sou niemand hom in die bakkie sien klim het nie.
Hy swets onderlangs. Wat veronderstel was om die gelukkigste dag in sy lewe te wees, het in ’n aaklige nagmerrie verander.
Hy spits sy ore, maar hoor steeds geen geluide van verkeer of mense in die omgewing nie.
* * *
“Die ou mannetjie by wie ek nou was, sal nie eers ’n duik in ’n drol kan slaan nie, wat nog te sê vir Dippenaar om die nek gryp en dooddruk!” blaas Rooi in Kassie se oor toe hy sy selfoon antwoord. “Ons mors ons donnerse tyd!”
Kassie glimlag. “Ek weet, maar dit gaan nie help om daaroor te kla nie. Hoeveel mense moet jy nog sien?”
“Vier. En hulle bly flippen ver uitmekaar.”
“Ek’t darem net drie oor. Een is met vakansie.”
“Lucky you,” sug Rooi.
“Nou toe, sien jou môre,” sluit Kassie die gesprek af.
Hy kyk weer op sy kaart om seker te maak van die roete na die volgende belegger, maar sy foon lui voor hy kans kry om die kar aan te sluit.
Dis Piedt, buite homself van opgewondenheid.
“Colyn het gesê ek moet jou ook inform. Helse breakthrough, bru! Die receptionist is Maartens se dogter! Wat sê jy dáárvan?”
Kassie fluit deur sy tande. “Sy dogter!”
“Ja, nou married met ’n ander surname, maar beslis sy dogter.”
“Het julle die brigadier al gesê?”
“Ons is nou op pad terug office toe om haar te loop vertel.”
“Bel my as ek en Rooi ons onderhoude kan stop.”
Piedt lag net. “Brigadier Terror sal daai nooit toelaat nie, bru.”
* * *
Die eerste oproep van Willie se aasvoëls is nie bemoedigend nie.
“Tot dusver is Lipinsky silwerskoon. Topstudent gewees by die West Point Military Academy, later ’n gedekoreerde kaptein by die 10th Mountain Division. Hy’s twaalf jaar gelede deur die FBI gewerf.”
“Getroud?” vra Willie.
“Wewenaar. Sy vrou is vyf jaar gelede aan borskanker dood.”
“Kinders?”
“Nee.”
“Is daar ’n nuwe vrou in sy lewe?”
“Nie volgens ons inligting nie. Dit lyk of hy lang ure werk. Ons het hom gisteraand van die kantoor af gevolg en hy’t eers tienuur by die huis gekom. Seker nie nog tyd vir vroue nie.”
“Belangstellings?”
“Hy’s lid van Chambers Bay-gholfklub, maar volgens hulle voorgee-databasis het hy ’n jaar laas gespeel.”
“Ouers?”
“Sy pa is vroeg dood en sy ma het weer getrou. Sy bly nou in Miami. Al die jare ’n huisvrou gewees.”
“Niks anders nie?”
“Absoluut niks.”
“Julle het net tot môre.”
“En as ons dan nog niks het nie?”
“Moenie jou daaroor bekommer nie.”
* * *
Lipinsky tokkel ingedagte met sy vingers op die lessenaar. Kearnsey weet nie veel van Willie Nel nie. Hy het bloot opdrag van Donaldson gekry om uit te vind wie MacArthur so gereeld in Chicago besoek.
Volgens Kearnsey het Nel ’n klein kantoor in die John Hancock-sentrum. Op die deur staan hy is ’n kommunikasiekonsultant en beeldpoetser. En dis al wat hy van Nel weet.
Lipinsky sug en kom orent, bêre die lêer in die kluis. Hy het Kearnsey gevra om meer inligting oor die sogenaamde beeldpoetser te kry. Nie veel meer wat hy kan doen totdat hy van hom gehoor het nie.
* * *
Shaheena kyk na die twee opgewonde speurders voor haar en beduie Colyn moet praat.
“Die ontvangsdame is Maartens se dogter,” sê hy.
Sy voel dadelik opwinding in haar are bruis. Gewoonlik raak sy nie sommer bly oor ’n saak voor dit nie deeglik uitgepluis is nie. En sy weet nie of haar desperaatheid om die saak vinnig op te los nou haar oordeel beïnvloed nie, maar ná haar sweetsessie op die foon met die omgekrapte polisiehoof kon sy nie vir beter nuus gevra het nie.
“Is julle honderd persent seker daarvan?”
Colyn en Piedt knik ywerig.
“Ons het haar vanoggend gevolg toe sy by haar huis wegry,” sê Colyn. “Sy is reguit na Maartens toe. Seker ’n uur daar vertoef. Toe vat ek sommer ’n kans op Facebook en daar kry ek dit: Sarie Maartens Beyers. Ek het na die foto’s op haar blad gekyk en op Maartens se foto afgekom, met die inskrywing: ‘My liewe pa is vandag drie-en-sestig. Kyk hoe goed lyk hy nog.’”
“Hoe weet jy dit was Maartens? Kaptein Kasselman was mos by hom.”
“Ons het sy foto in Dippenaar se files gekry. Dit stem ooreen met die Facebook-foto.”
Shaheena staan op. “Bring haar dadelik in vir ondervraging.”
“Moet ons nie eers … wag vir die … vingerafdrukke nie? Soos brigadier vroeër gesê het,” stamel Colyn.
“Nee, ek’t van plan verander.”

Frankie skrik toe die staaldeur onverwags oopgaan. Sy ontvoerders gluur hom aan. Hoekom het hy nie gisteroggend gesien watse mean-looking bliksems hulle is nie?
“Tevrede met jou geriewe hier?” vra die een met die blonde hare.
“Hoekom hou julle my aan?”
Blondie grynslag. “Ek’s so bly jy vra dit! Dis juis hoekom ons nou hier is … om jou in te lig oor hoe jy eintlik met jou gat in die botter geval het.”
“Wat bedoel jy?”
“Hoe klink driehonderdduisend in kontant vir jou? Net om jou weer ’n kick-start in die lewe te gee,” sê die ander man.
“Ek … verstaan nie.”
Blondie lag. “Net ’n joppie wat jy vir ons moet doen – en die cash is joune.”
“Watse joppie?”
“Môrenag moet jy twee ouens uit die lewe help. Low risk, albei gaan rustig in hul hotelkamers slaap en jy sal ’n pistol met ’n silencer hê om dit saggies te doen. Jy kry die cash sodra jy die job suksesvol afgehandel het.”
Frankie kan nie glo wat hy hoor nie. “Julle moet seker mal wees! Ek’s nie ’n bleddie huurmoordenaar nie. Kry iemand anders om julle vuilwerk te doen!”
Blondie is soos blits op hom en ruk hom aan die arms van die matras op. Hy druk sy gesig teen Frankie s’n. “Luister nou baie mooi na my, Kriel. Jy’t nie ’n fokken choice nie. Doen jy nie presies wat ons jou beveel om te doen nie, is jý die een wat ingespit word.”
“En jou arme onskuldige vrou gaan saam met jou na daai grave toe,” sê die ander man.
“Julle los my vrou uit!” skree Frankie. Hy probeer hom loswikkel uit Blondie se greep, maar besef gou hy staan nie ’n kans teen die reus nie.
Blondie lag, sy warm, suur asem in Frankie se gesig. “Ons hou jou vrou op ’n ander plek aan. En ek kan jou ’n brief gee: Die mean bliksem wat haar oppas, sal haar eers rape voor hy haar doodmaak.”
“Julle lieg … julle het haar nie …”
Blondie draai na die ander man. “Wys hom.”
Dié haal ’n foto uit sy jassak en hou dit uit na Frankie. Hy herken dit dadelik: dis een van hulle troufoto’s.
Die man haal nog iets uit sy sak en gooi dit na Frankie, wat dit instinktief vang.
Die nekhangertjie wat Sue altyd dra.
* * *
Dis al skemer, maar Kassie besluit om eers by die kantoor aan te gaan om te kyk of Colyn-hulle nog daar is. Hy’s nuuskierig om te hoor hoe die brigadier op die nuus van Maartens se dogter gereageer het.
Hy kry Colyn en Piedt in hulle kantoor. Albei lyk verwese. Colyn sit met sy kop gestut in sy hande agter die lessenaar en Piedt se hand roteer soos ’n ruitveër oor sy ken.
“Hoe gaan dit?” vra Kassie.
Colyn kyk nie eens op nie; Piedt sug net. “You don’t want to know, bru.”
“Wat’s fout?”
“Ons moes die dogter vroegmiddag inbring vir ondervraging – brigadier se orders,” sê Colyn. “Ons het haar vir twee ure ondervra.”
“Brigadier Terror het haar try dissect soes ’n brain surgeon,” sê Piedt. “Maar sy’t heeltyd by haar storie gestick.”
Colyn gooi sy hande in die lug. “Sy’s fokken onskuldig!”
“Of sy’s ’n actress of note,” sê Piedt.
“Hoe verklaar sy die oproepe na haar pa?” vra Kassie.
“Sy sê dis sý wat hom die Woensdagoggend van die algemene kantoornommer af gebel het,” antwoord Colyn. “Glo om te sê hy mors sy tyd om Dippenaar te bel, want dié weier om oproepe te neem. Dis hoekom Maartens toe nie weer gebel het nie. En Dippenaar het daai oggend vir haar gesê sy hoef nie meer kantoor toe te kom nie, want hy sluit die besigheid vir die volgende twee weke om oorsee te gaan. Sy’t toegegee daar was iemand by Dippenaar in sy kantoor, maar sy weet nie wie dit was nie. Sy’t hom nooit sien inkom nie, net gehoor daar’s ’n ander manstem in die kantoor.”
“En die oproep die Saterdagoggend na haar pa?”
“Dit was ook sy. Volgens haar was sy so geskrik toe sy op Dippenaar se lyk afkom dat sy nie helder kon dink nie. Sy’t eers na die ontvangstoonbank gestorm en haar pa gebel. Hy’t haar kalmeer en gesê sy moet die polisie bel. Sy’s toe terug na Dippenaar se kantoor en het die polisie van sy direkte lyn af gebel.”
“Wat het sy op kantoor gesoek as sy nie veronderstel was om werk toe te gaan nie?”
“Glo haar selfoonlaaier vergeet.”
“Sy was so solid soos ’n rock,” sê Piedt. “Nooit gelyk of sy lieg nie.”
Kassie skud sy kop. “Sy kom eers drie dae later agter sy’s sonder haar selfoonlaaier? En hoekom het Maartens nie vir my gesê sy dogter is die ontvangsdame nie? Ook nie ’n woord oor haar oproepe nie. Hulle móét skuldig wees. Die brigadier moes gewag het vir die vingerafdrukke. Sy’t nou alles opgedonner deur so oorhaastig op te tree.”
Die feit dat Colyn en Piedt verby hom kyk, laat Kassie vinnig omdraai.
Die brigadier staan in die deur, haar blik moordend op hom.
* * *
Willie tuur nog lank voor hom uit nadat hy die gehoorbuis neergesit het. MacArthur weier om na rede te luister. Weismeyer se referaat is eers vier dae ná sy aankoms, daarom het Willie gevra of hulle sy moord met ’n dag of twee kan uitstel. Dit sal hom kans gee om ’n ordentlike plan te beraam om eers van Lipinsky ontslae te raak.
“Onder geen omstandighede nie!” het MacArthur gebulder. “’n Mens weet nie hoe los Weismeyer se bek gaan raak tussen sy medegroenes by die kongres nie. Hy’s nou ons eerste prioriteit.”
MacArthur se beheptheid om die wetswysigings deurgevoer te kry, bedonner sy gesonde oordeel heeltemal, dink Willie. Hy het beveel dat die Lipinsky-moord na die werk van Islamitiese radikale moet lyk, aangesien Lipinsky volgens Althorp ook besig is om ’n spul radikale se bewegings dop te hou.
Wat Willie veral pla, is dat hy nou direk met Lipinsky se moordenaar sal moet praat. Hy kan dié keer nie bekostig om met ompaaie ’n afstand tussen hom en die moordenaar te skep nie.
Die enigste bemoedigende nuus van die dag is dat Viking hom ingelig het Frankie is bereid om die job te doen. Volgens Viking is hy skytbang sy vrou kom iets oor.
“Arme drommel,” prewel Willie toe hy die gehoorbuis optel om die huurmoordenaar in Amerika te bel.
* * *
Shaheena stap met ’n stormagtige gemoed by haar huis in. Sy’s ontsteld oor Kasselman se opmerking dat sy Maartens se dogter te vinnig ondervra het. Sy weet hy’s reg, maar sy wou dit nie van hom of enigiemand anders in die kantoor hoor nie. Dis die druk van die bleddie polisiehoof wat haar oorhaastig laat optree het!
Sy hou in elk geval nie veel van Kasselman nie. Ook nie van sy handlanger Els nie. Die feit dat sy hulle nie aangestel het nie, dra daartoe by. Die ander speurders, wat sy ook geërf het, kom minstens almal uit spesialiseenhede, maar Kasselman en Els was blote stasiespeurders – ’n spesie van wie Shaheena nie veel dink nie, en wat sy beslis nie vir die SGU sou gekeur het nie.
Al het die werwingsoffisier haar verseker Kasselman het ’n uitstekende rekord, is sy nie oortuig nie. Net geoordeel aan sy voorkoms, lyk hy soos ’n opperste sukkelaar. Van die eerste dag af dra hy daai onaansienlike rooi windbreaker wat soos ’n sak aan hom hang. En besit die man nie broeke wat lank genoeg is nie? Wat hy aan sy hare smeer, weet sy ook nie, maar dit lyk of ’n hond hom elke oggend op sy kop lek. Sy sal met hom moet praat. Sy slordige voorkoms kan die beeld van die SGU ernstig skaad.
Kasselman is dadelik uit haar gedagtes toe sy Elton se kar in die oprit hoor stilhou. Agtuur. Snaakse tyd vir hom om by die huis aan te kom. Gewoonlik is hy dan lankal weer vort. Sy stap kombuis toe om te kyk wat in die yskas is. Dalk dring hy aan op ’n ete.
Hy kom in met ’n KFC-houer in die hand. Brom net iets in haar rigting voor hy agter die kombuistafel inskuif om te eet.
Nuwe broek en baadjie, merk sy op. Waar sou hy die geld gekry het? Roulettetafel?
“Mooi baadjie,” sê sy.
Hy kyk gesteurd op. “Nou en dan verdien ek ook my eie geld. So ek kan seker koop wat ek wil.”
“O, nie geweet jy’t ’n job nie.”
“Ek help een van my IT contacts om ’n klomp websites te bou,” brom hy. “Hy’t nie bedags altyd tyd nie, daarom moet ons dit snags doen. Ek moet hom juis môrenag weer gaan help.”
Sy kan aan sy ontwykende oë sien hy lieg.

Tinkie Haasbroek hou haar man dop terwyl hy die slaapkamer se mat stofsuig. Sy bonkige, gespierde lyf vooroor geboë, sy buitengewoon lang arms wat ritmies heen en weer beweeg soos hy die stofsuier oor die mat stoot en trek. Die sweet blink op sy voorkop en slaan plek-plek uit op sy hemp, wat styf oor sy gekromde skouers span. Soms lyk hy vir haar soos ’n groot ou beer wanneer hy met ’n skinkbord vol eetgoed by die kamer inkom. Háár ou liefdesbeer.
Sy verskuif haar blik na die plafon en sug. Deesdae oorval die depressie haar gereeld. Ander kere raak sy weer briesend oor hoe die lewe sy verkeerde kant na hulle gedraai het.
Eers die motorongeluk. Sy verlam van die nek af ondertoe, haar leefwêreld sedertdien beperk tot die bed in hulle slaapkamer. Hasie wat twee jaar later ’n allergie vir die gif van bloublasies ontwikkel. Dit het sy loopbaan as diepseeduiker op vyftig beëindig. Nie een van die groepe skeepswrakjagters was meer bereid om ’n kans met hom te waag nie.
Sy spaargeld was skaars genoeg om vir tien jaar te hou as hulle baie suinig leef. Hulle kon nie meer haar voltydse verpleegster bekostig nie en hy moes die rol van verpleër oorneem, wat hom verhoed het om ’n ander werk te kry.
Nou is dit sewe jaar later en sy weet die geldfonteintjie moet amper droog wees. Hoe hy dit nog regkry om aan die huis vas te klou, weet sy nie. Dit lyk ook nie of hulle finansies hom regtig ontstel nie, wat vir haar ’n groot frustrasie is. Dis asof hy in ontkenning leef daaroor.
“Moenie jou oor geld bekommer nie, alles sal reg uitwerk,” is al wat hy altyd sê.
Hy sit die stofsuier af en glimlag. Sy breë gesig glinster van die sweet. Hy vee dit met sy voorarm af en trek sy vingers deur sy yl hare. “Daar’s hy, nou kan my Tinkie weer asemhaal.”
Op pad deur toe steek hy vas. “Moet ek die TV vir jou aansit of is die radio reg?”
“In die oggende is daar niks op TV nie.”
“Enigiets anders?”
“Nee, ek’s oukei. Gaan jy vanaand weer uit?”
Hy knik.
“Hasie, ek’s bekommerd. Wat gebeur met my as jy iets oorkom?”
“Wat sal ek oorkom?”
“Die bergies kan jou goedheid misbruik, jou dalk oorval. Jy’s nie meer vandag se kind nie.”
Hy lag. “’n Bergie vir Hasie Haasbroek oorval! Jy vergeet ek was op my dag ’n duiker. Niemand gaan my iets maak nie, allermins ’n bergie.”
Sy moet ’n glimlag onderdruk. In Hasie se oë is enige diepseeduiker ’n superwese.
“Buitendien, ek is hulle vriend. As dit nie vir my toebroodjies was nie, sou baie van hulle nie geëet het nie.”
Haar hart versag. “Jy’s so ’n goeie man, Hasie.”
Hy lig sy skouers argeloos. “Werp jou brood op die water, het my pa altyd gesê.”
* * *
Die skok, verbystering en afgryse wat hy destyds in soveel besonderhede aan die hof beskryf het, kom in vlae na Frankie terug.
Sy broer wat roggelend op die naat van sy rug op die studeerkamer se vloer lê; bloed wat om sy kop uitkring en in die vesels van die wolmat wegsink; sy liggaam wat ’n laaste stuiptrekking gee; oë wat glasig na die plafon staar; die amper onbeduidende gaatjie op sy voorkop waar die koeël deur die vel gebreek het; die ysterpyp nog in sy hand vasgeklem, asof die dood sy vingers in ’n voortydige rigor mortis styfgetrek het.
Toe Frankie oplaas sy greep op die rewolwer verloor, het dit met ’n dowwe plof langs hom op die vloer geval. Sy ma het hulle ’n uur later daar aangetref, hy nog knielend en snikkend langs sy broer se lyk. Sy pa se rewolwer op die mat was die stille getuie van sy verskriklike daad.
Eers drie jaar gelede kon Frankie die aaklige herinneringe aan sy hofbetoog, terwyl die regter hom met koue, gevoellose oë aanstaar, finaal begrawe. Maar nou herleef hy dit asof dit gister gebeur het. Die wete dat hy môrenag twee mense in die kop moet skiet, vervul hom met afsku.
Sal hy regtig in staat wees om koelbloedig te moor? Destyds het hy die sneller instinktief getrek, uit selfverdediging. Dit was nie sy bedoeling om sy broer dood te skiet nie, hy wou hom net tot sy sinne ruk. Maar die skrikmaakkoeël vir sy slaanhand was toe die doodmaakkoeël in sy voorkop, het hy vyftien jaar gelede aan die regter verduidelik.
Nou moet hy die loop van ’n pistool teen die slaap van ’n vreemdeling druk en die sneller trek. Twéé keer, en met die voorafwete van die afstootlike gevolge.
Nadat Blondie verduidelik het wat hulle van hom verwag, het hy naarstig na alternatiewe gesoek. Voor hy die opdrag uitvoer, sal hulle die pistool moet oorhandig – kan hy dit nie gebruik om húlle te skiet nie? Dan kan hy polisie toe gaan met die volle storie en hopelik vir Sue uit die kloue van die derde ontvoerder red.
Maar dié idee het soos mis voor die son verdwyn. Dit was asof Blondie sy gedagtes kon lees.
“Moenie dink jy kan iets snaaks probeer nie, Kriel,” het hy gesê. “Ons partner se opdrag is om jou vrou dadelik vrek te maak as hy nie van ons hoor nie.”
Net die gedagte daaraan stuur ’n rilling deur Frankie se lyf. Hy kan dit nie waag om Sue se lewe in gevaar te stel nie. Sy is die énigste mens vir wie hy bereid sal wees om te moor.
Om sy gedagtes af te lei van wat voorlê, bekyk hy die bondel goed wat hulle vanmiddag vir hom gebring het: ’n donkerblou parka met ’n hoodie, swart jeans, swart T-hemp en swart tekkies. Als splinternuut, die etikette nog aan die klere.
Dis vrek koud en hy besluit om dit aan te trek. Maar sy vingers bewe só dat hy sukkel om sy hemp se knope los te kry.
* * *
Kassie trek sy turkoois sweetpak en skaapvelpantoffels aan en stap kombuis toe om iets te aas. Weens sy streng doktersdieet bly hy in die winter permanent honger.
Hy kan sy eie dinges skop dat hy sy bek vroeër in die kantoor so groot gerek het. Die brigadier het hom met weersin aangegluur voor sy met ’n stokstywe rug uitgestap het. Colyn en Piedt het simpatiek na hom gekyk, asof hy pas ’n doodsvonnis opgelê is.
“Nou’t jy kak, bru! Groot, groot kak,” het Piedt gesê. “Ek scheme brigadier Terror vat criticism nie lightly nie.”
Kassie snork. Haar ego’tjie is heeltemal te broos. Hy was rég, en sy behoort dit te weet.
Hy vroetel deur sy kasette op die kombuiskas en besluit op een van Ollie Viljoen, maar sit dit neer toe iemand aan die deur klop. Seker weer buurvrou Rita wat suiker wil leen.
’n Vreemde vrou staan voor die deur: mollig, wilde hare, swaar grimering, groot glimlag. In haar vroeë vyftigs, skat Kassie.
“Kan ek help?” vra hy.
“Kassie! Lyk my jy herken jou eks nie meer nie!”
Hy sluk. Marietjie? Kan dit wees dat sy só verander het? Noudat hy mooi kyk, lyk haar oë effens bekend, maar boggherol anders. Dis ook al sewe-en-twintig jaar gelede wat hy haar laas gesien het.
“Marietjie … ek … ek …”
“Gaan jy my nie innooi nie?” lag sy.
Hy staan verleë opsy.
Sy bekyk hom van kop tot toon toe hulle in die sitkamer kom. “Jy’t nie veel verander nie. Selfde ou Kassie.” Sy leun vorentoe en piksoen hom op die wang. “Nog steeds my ou vaalmuis.”
Sy stap na die rusbank, gaan sit en rem haar té kort rokkie oor haar knieë.
In die leunstoel oorkant haar beskou hy haar beter. Hy kan die ooreenkoms met haar bedonnerde ou ma nou duidelik sien: bolwange, dubbelken, swaartekrag in die heupe en onderstel. Destyds voor die kansel was sy rietskraal.
Sy kyk nuuskierig rond. “Selfde ou Kassie,” herhaal sy. “Nie eintlik opgegradeer in terme van dekor en meubels nie, nè? Is daai boring seëls nog steeds jou ding?”
Hy knik. Wat soek sy hier? Haar neerhalende opmerkings staan hom nie aan nie.
Sy sit behaaglik agteroor. “Ons sal mekaar darem nou meer sien. Ek’t sak en pak van Klerksdorp af Kaap toe getrek. Tweede huwelik ook op die rotse, hoewel ek darem baie langer met ou Klaas vasgebyt het as met jou.”
“Hoe’t jy my opgespoor?”
“Bietjie rondgebel by die polisiestasies. Iemand by Nuweland het jou adres vir my gegee.”
“Waar bly jy?”
“Ek huur voorlopig ’n kamer in Parow, maar het klaar ’n woonstelletjie in Seepunt aangeskaf. Die mense daar trek oor ’n paar dae uit.”
“Werk jy?”
“Nie nodig nie. Klaas wou skei, so hy betaal onderhoud dat dit klap. En hy sit goed in die geld, hoor!” Sy beduie na hom. “Het jy nooit weer vrou gevat nie?”
Hy skud sy kop.
Sy giggel. “Ek’t jou seker te veel hel gegee.”
Hy antwoord nie.
Sy klets sonder ophou. Oor haar groot huis in Klerksdorp, die twee huishulpe en drie boerboele wat sy daar moes los, haar hoogs intelligente seun op universiteit, sy beeldskone verloofde wat al as Mej. Mynhoop gekroon is …
Kassie knik net nou en dan.
Ná wat vir hom soos ’n ewigheid voel, kom sy orent. “Nou toe, laat ek my ry kry. Dit lyk in elk geval nie of jy bly is om my weer te sien nie.”
Hy lag verleë. “Dis net dat ek jou nie …”
“Toemaar, dis nie die laaste sien van my nie. Ek gaan gereeld op jou nommer druk.”
En hy gaan eenvoudig nie weer die deur oopmaak nie, besluit Kassie.

“Volgens die departement van binnelandse sake het Nel ’n wettige werkpermit, maar hy’s nou landuit,” sê Kearnsey oor die foon.
“Landuit?” vra Lipinsky.
“Hy’t ’n week gelede van New York na Kaapstad gevlieg. Hy’s die houer van ’n Suid-Afrikaanse paspoort.”
Lipinsky frons. “Het jy enige inligting oor waar Nel in Suid-Afrika gewerk het?”
“Hy’s ’n oudpolisieman wat ook in Afrika sekerheidswerk gedoen het.”
“En nou’s hy ’n kommunikasiekonsultant,” sê Lipinsky meer vir homself as vir Kearnsey.
Toe hy aflui, staar hy lank na die inligting wat hy neergeskryf het. Is dit blote toeval dat Nel tydens die omgewingskonferensie in Suid-Afrika gaan wees? En van wanneer af begin ’n oudpolisieman ’n loopbaan as kommunikasiekonsultant en beeldpoetser?
Sy eerste instink is om die saak met sy baas te gaan bespreek, maar hy besluit daarteen. Hy het al geleer om nie spoke op te jaag voor hy nie al sy feite agtermekaar het nie. Buitendien is sy baas seker al huis toe. Dis amper seweuur.
Hy sal môre Chicago toe moet vlieg en ’n lasbrief kry om Nel se kantoor en blyplek te deursoek.
Hy kyk gesteurd op toe Althorp ongenooid instap.
“Hoe vorder jy met daai Islamitiese spul wat jy ondersoek?” vra Althorp.
“Hulle is nou onheilspellend stil. Maar ons hou hulle dop.”
“Wat noem hulle hulleself nou weer?”
“Muslims for a Better World Order. Hoekom vra jy?”
“Sommer nuuskierig.”
* * *
Kassie weet nie hoe die brigadier die nuus gaan vat nie, want dis nie goed nie.
Hulle kyk op toe sy instap. Soos altyd is daar geen sonskynuitdrukking op haar gesig nie.
“Laat ek hoor,” sê sy vir Colyn toe sy gaan sit.
“Ek’s bevrees die vingerafdrukuitslae is nie positief nie, brigadier. Die afdrukke op die skuifdeur verskil van dié op die jogurtbakkie. Dit was beslis nie Maartens nie.”
Teleurstelling wys in haar oë. Dan verhard haar blik.
“So kaptein Kasselman se vinnige afleidings was toe verkeerd,” sê sy sonder om na Kassie te kyk.
“Ons het gedink om Maartens in elk geval in te bring vir ondervraging,” sê Colyn. “Hy’t nie vir Kassie genoem van …”
Sy hou haar hand op. “Julle skiet al weer blank patrone.”
“Blank patrone?” vra Colyn fronsend.
“Duds, kaptein Colyn, verdomde duds. Julle ploeter al hóé lank soos afkophoenders rond. Ek verwag meer van jou en adjudant Piedt. Julle kom albei uit spesialiseenhede en kan julle nie laat lei deur stasiespeurders nie. Dis tyd dat julle ernstige dinkwerk begin doen. Ek soek môre ’n weldeurdagte plan oor hoe julle die saak verder gaan ondersoek.”
Sy kyk na Kassie. “Jy en sersant Els hoef nie enige insette te lewer nie. Julle moet maar verder op die opleidingsmateriaal konsentreer, dalk leer julle iets.”
Daar heers ’n geskokte stilte in die vergaderlokaal toe sy uitstap.
“Duds,” prewel Colyn.
“Afkop-fokken-hoenders!” sê Piedt verontwaardig.
“Laat ons stasiespeurders maar loop,” sê Kassie vir Rooi. “Daar wag leeswerk.”
Rooi snork. “Ja, dalk leer ons iets.”
* * *
“Muslims for a Better World Order,” herhaal Willie die inligting wat MacArthur op die laaste nippertjie deurgebel het.
“Raait, ek het dit,” sê die stem van anderkant die Atlantiese Oseaan.
Willie kyk op sy horlosie. Tienuur. Dis nou drieuur die oggend in Washington.
“Julle sal gou moet speel. En wees donners versigtig. Hy’s ’n oudsoldaat, nie die gewone witboordjie-FBI-man nie.”
“Ons is al amper by sy huis. Moenie jou bekommer nie, hy staan nie ’n kans teen twee van ons nie.”
* * *
Die flou wintersonnetjie bak op Hasie se kaal rug waar hy in die agtertuin ’n gat grawe. Sy gespierde bolyf blink van die sweet. Hy kom orent en maak die graaf teen ’n boom staan voordat hy sy voorkop met ’n sakdoek afvee.
Hy blaas nie eens nie, dink hy. Was laas so fiks toe hy nog geduik het. Die grawery het sy hart net vinniger laat klop en sy spiere lekker losgemaak.
Tevrede dat die gat dieselfde diepte is as dié wat hy laas nag gegrawe en reeds toegegooi het, bêre hy die graaf in die motorhuis. Hy steek vas by die vier plat vrieskaste teen die muur, tik met sy vinger op een.
“Vanaand is jy ook leeg,” prewel hy voor hy uitstap om vir Tinkie haar oggendtee te gaan maak.
Hy sal aronskelke op die toegegooide gate plant, besluit hy. Nog altyd Tinkie se gunstelingblom gewees. En dis goeie afwisseling vir die roosbeddings wat hy op die vorige gate gemaak het.
* * *
Lipinsky kom verward orent van ’n geluid in sy slaapkamer.
Dan is hy helder wakker.
Daar is twee donker figure weerskante van sy bed.
Hy skop instinktief na die naaste een, tref hom tussen die bene. Die indringer vou kreunend inmekaar.
Lipinsky draai vinnig na sy linkerkant, maar is te laat om te keer. Die laaste wat hy sien, duidelik afgeëts teen die skynsel van die buitelig, is die skerp voorwerp in die swaaiende hand wat op hom neerkom.
* * *
Kassie tuur op Buitenkantstraat uit. Hy twyfel nou ernstig oor sy besluit om by die SAPD aan te bly.
Net die minagtende manier waarop die brigadier na hom en Rooi verwys het, bevestig dat sy stasiespeurders as ’n minderwaardige spesie beskou.
Hy draai na Rooi toe dié hard sug.
“Dink jy ons gaan ooit ’n saak kry om aan te werk? Of gaan ons tot aan die einde van ons dae met hierdie kak sit?” Rooi beduie na die pak opleidingsmateriaal voor hom.
“Your guess is as good as mine.”
Kassie se selfoon biep en hy grawe dit uit sy sak. Marietjie. Sy het gisteraand aangedring dat hulle selfoonnommers uitruil.
Wat doen jy vanaand? lees die SMS.
Ek werk, skryf Kassie terug.
* * *
“Als het glad verloop,” sê Willie. “En hulle het die Islamitiese groep se naam met sy bloed teen die slaapkamermuur geskryf.”
“Netjies,” sê MacArthur. “Ek betaal jou bonus vandag nog in.”
“Wat gebeur as die FBI jou lêer weer vir iemand gee? Ons kan nie nóg ’n agent wil uithaal nie.”
MacArthur lag. “Ontspan. Althorp het my verseker hy sal sorg dat hy my lêer kry.”
“Ek hoop hy’s reg.”
“Hy beter reg wees. Hy’t nou self gesien hoe maklik ons van sy kollega ontslae geraak het. Is als reg vir die job aan julle kant?”
“Ja. Ek sal jou bel sodra dit afgehandel is. Ek was vandag by die hotel toe Weismeyer ingeboek het. Daar’s ’n man in die kamer langs syne, ’n Suid-Afrikaner, en hy’s nie deel van die konferensie nie.”
“Perfek. Ek sien uit na jou oproep. Met jou aan die stuur van sake, weet ek als sal goed afloop.”
* * *
Shaheena was verras om Elton in die bed aan te tref toe sy skemeraand by die huis kom.
Rus seker uit vir sy kwansuise werk vannag, dink sy. Sy’t nog nooit sulke stront gehoor nie. Hoekom sê hy nie net reguit vir haar hy gaan dobbel nie? Waarom altyd lieg?
Ná ’n ligte aandete het sy in die studeerkamer kom sit om ’n klomp agterstallige e-posse op haar skootrekenaar af te handel. Nou is haar gedagtes by wat sy môre vir die polisiehoof gaan sê. Colyn beter met ’n ordentlike plan vorendag kom sodat sy darem die persepsie kan skep dat hulle nog in beheer van die saak is.
Sy sug. Die nuus uit Pretoria is ook nie goed nie. Malabe en Britz het laat weet hulle vorder skaars. Daar’s geen spoor van die moordverdagte nie, al dui alles daarop dat hy soontoe gevlug het ná die twee moorde in die Kaap.
Sy strek haar arms bo haar kop uit. Dis al elfuur, tyd om die bed te slaan. Toe sy agter die lessenaar opstaan, hoor sy Elton se voetstappe in die gang.
Hy loer om die deur. “Ek’s op pad.”
Sy wil nog groet, maar hy het reeds sy rug gedraai.
Sy frons. Hy verdien beslis ekstra geld, óf hy was baie gelukkig by die roulettetafels. Die parka en swart jeans is ook nuut.

Die skuifdeur gly geluidloos oop. Elke sening en spier in Frankie se lyf is snaarstyf toe hy die gordyn wegtrek. Hy staan ’n oomblik in die deur om sy oë eers aan die skemerige lig in die kamer gewoond te maak.
Die man lê op sy sy en slaap, asemhaling reëlmatig. Frankie sluip tot teen die bed, staan ’n oomblik stil voor hy die pistool lig tot die punt van die knaldemper enkele sentimeters van die man se slaap is.
Hy kyk weg toe hy die sneller trek, hoor net die dowwe plof van die skoot en voel iets teen sy wang spat. Hy gryp die selfoon, aktetas en skootrekenaar op die skryftafel en haas hom terug na die skuifdeur.
Blondie wag op die boonste trap van die leer om die goed aan te vat. Hy beduie Frankie moet die skuifdeur toemaak en kom.
“Goeie werk,” fluister hy toe Frankie met bewende bene teen die leer afklim. “Nog net een, dan’s jy op pad na jou vrou toe met ’n moerse hoop geld in jou sak.”
Frankie vind min vertroosting in dié woorde, sy gedagtes net by die arme siel wat hy pas koelbloedig doodgeskiet het.
Hulle loop gebukkend agter die struike na die volgende balkon, waar Blondie die leer teen die muur staanmaak. Die ander man klim op en gaan staan met sy oor teen die skuifdeur voordat hy die stel lopers uit sy sak haal. Hy voel aan die deur, draai dan vinnig om, klim oor die reling en teen die leer af.
“En nou?” vra Blondie.
Die man glimlag. “Nie gesluit nie.”
“Raait, laat jy klim,” sê Blondie vir Frankie. “Gryp sommer enigiets wat jy kan kry. Hierdie joppie moet fokken vinnig gaan.”
Die skuifdeur gly geruisloos oop. Die kamer is nie so donker soos die vorige een nie, merk Frankie. Lig uit die gang skyn by ’n venstertjie bo die deur in.
Halfpad na die bed steek hy vas toe hy die lang, blonde hare op die kussing sien. ’n Vrou. Hulle het gesê dis ook ’n man!
Hy gee ’n droë sluk en sluip nader.
Skielik draai die vrou haar kop na hom. Sy’s wakker!
Sy kom gillend orent. “Hier’s iemand in die kamer!”
Frankie staan versteen. ’n Lig gaan agter hom aan.
Hy swaai verskrik om. ’n Kaal man kom uit die badkamer gestorm, een arm omhoog. Frankie lig die pistool, sy vinger om die sneller gekrul, maar die man duik vorentoe en tref hom met die skouer teen sy heup. Die skoot gaan af en laat versplinter ’n kasdeur.
Frankie steier tot teen die skryftafel langs die bed. In ’n hurkende posisie swaai die man sy arm – die lem van ’n mes blink in sy hand. Frankie probeer uit die pad kom, maar is te laat. ’n Steekpyn brand in sy bobeen.
Die man spring op en gryp ’n stoel. Met ’n deinende bors hou hy dit dreigend bo sy kop en blokkeer die pad na die skuifdeur.
Frankie retireer na die kamerdeur met die pistool op die man gerig. Gelukkig weet dié nie daar is nie meer patrone in die magasyn nie. Hy pluk die deur oop en klap dit agter hom toe, druk die pistool in sy sak en hardloop in die gang af met die vrou se gille in sy ore.
Die pyn in sy been laat hom struikel. Met afgryse sien hy die hef van ’n knipmes uit sy bobeen steek. Bloed stroom uit die wond en maak donker kolle op die mat. Hy probeer die mes uittrek, maar dis asof dit vasgesuig het.
Hy strompel na die nooduitgang aan die onderpunt van die gang, klim holderstebolder teen die trappe af terwyl hy op sy tande kners om nie van die pyn te skree nie. Die trappe lei na ’n ondergrondse parkeerarea. Die lig is newelagtig en hy kan nie sien waar die uitgang is nie.
Hy slaan ’n rigting in. Sy onwillige bene wankel onder hom, maar paniek dryf hom voort. Hy beland in ’n doodloophoek. Sy bors brand en sy asem jaag. Hy haal diep asem om beheer oor homself te kry.
Hy skuifel teen die muur agter ’n kombi in. ’n Groot plastiekseil wat soos ’n hotelbanier lyk lê in die hoek. Hy sleep dit uit die pad en gaan sit met sy rug teen die muur. Sy oë brand van die sweet en hy vee dit met sy voorarm van sy voorkop af.
Hy gryp die mes se hef vas en trek met mening, kreun van die pyn toe die lem uitkom. Bloed stroom opnuut uit die wond. Hy pluk die latekshandskoene af, knoop dit aanmekaar en bind dit om sy been om die bloed te stop. Dit help nie, die nat kol op sy jeans word net groter.
Met die mes sny hy ’n tou van die banier af. Hy draai dit stewig om sy been en trek die punte met mening styf voor hy dit knoop.
Hy leun terug teen die muur. Paniek hamer in sy kop. Hy haal ’n paar keer diep asem. Nou moet hy kalm dink oor hoe hy uit die parkade gaan kom om weer by Blondie-hulle aan te sluit.
Want net hulle weet waar Sue aangehou word.
* * *
Dis kwart voor twee toe Hasie in Kloofstraat af stap, mandjie toebroodjies in die hand. Hy het eers ná middernag kans gekry om die inhoud van die vrieskas in die gat te sit en dit toe te gooi. Soos die vorige kere moes hy eers seker maak Tinkie slaap vas. Sy sou dit vreemd vind as sy hom daai tyd van die nag in die agtertuin hoor werskaf.
Wanneer hy op sy middernagtelike uitstappies gaan, voel dit kompleet of hy terug is in die donkerte van die diepsee. Hy beweeg ook stadiger, al sy sintuie ingestel op sy omgewing. Onder die water moes hy altyd op die uitkyk wees vir die gevaar van skerp kabels, gebreekte glas, gebuigde pype en geskeurde metaal wanneer hy by ’n skeepswrak kom. Nou kyk hy uit vir moontlike ooggetuies.
Kloofstraat is besonder stil. Sy blik val op twee mense wat verder af in die straat op die oorkantste sypaadjie sit. Hy draai teleurgesteld om. Twee is nie goed nie. Daar is buitendien ’n kamera in daardie deel van die straat, daarom loop hy nooit so ver af nie.
Dan sien hy die dronkie op die hoek voor Jan van Riebeeck-hoërskool. Hy stap behoedsaam soontoe.
“Ouboet, lyk my jy’t een te veel in,” sê hy toe hy by die man kom. Dié sit met sy rug teen ’n lamppaal, sy oë traag om op te kyk. Hy mompel net iets onhoorbaars.
Hasie haal ’n toebroodjie uit die mandjie en hou dit na hom uit. “Kry eers ietsie in jou maag.”
Die man lig sy hand, maar tas mis na die toebroodjie.
“Oom Sandwich is hier!” roep iemand agter Hasie.
Hy draai om. Die driemanskap van nou die aand. Bliksem! Uit watter gat het hulle gekruip? Hulle het hom nou amper onverhoeds betrap, soos haaie in die diepsee.
Met ’n glimlag oorhandig hy ’n toebroodjie aan elkeen. “Waarheen is julle outjies op pad?”
“Nêrens heen nie, oom Sandwich,” sê een en beduie na die dronkie. “Ons het eintlik net vir ou Richie kom haal. Hy’s al weer so gesuip lat hy nie weet op watter planet hy issie.”
“O … Nou dan groet ek maar weer. Daar’s nog ander by wie ek ’n draai moet loop.”
“Bye, oom Sandwich,” koor die driemanskap.
Hasie stap teleurgesteld weg. Blikskottel, gaan hy nooit weer een alleen kry nie? Daar’s rekeninge om te betaal.
Maar hy weet daar is ook iets anders wat hom dryf. Die monster diep in sy binneste.
Hy het hom Die Drang gedoop.
* * *
Om tien voor twee lui Willie se selfoon op sy bedkassie. Viking.
“Ons man in one-oh-three is dood en ons het sy laptop en die ander goed by ons. Maar Frankie het kop verloor by die tweede kamer. Daar was ’n bleddie couple, nie net een ou soos jy gesê het nie. Die vrou het ’n moerse keel opgesit en Frankie het gang toe gehardloop. Van die commotion is die mense op die eerste verdieping nou wakker, byna al die ligte brand.”
“Nee, fok, Viking! Ons kan nie bekostig dat iemand hom in die hotel vang nie. Wat gaan julle doen?”
“Hy moes die emergency exit se trappe gevat het, die lifts is te risky. So ons guess is dat hy in die underground parking is. Ons is nou op pad soontoe.”
“Nou roer julle gatte, voor die polisie daar aankom. As julle hom nie in die parkade kry nie, hou die hotel op ’n veilige afstand dop. Julle sal wel sien as die polisie hom kry. As hy ongesiens by die hotel wegkom, moet julle hom onderskep.”
“En as ons hom in die parkade kry?”
“Raak net daar van hom ontslae. Jy’t mos nog patrone vir sy pistool. Laat dit soos selfmoord lyk.”

Kassie sit verskrik regop in sy bed van ’n gehamer aan sy voordeur. Hy sit die bedliggie aan. Tweeuur.
Hy trek sy skaapvelpantoffels swetsend aan. Sy selfoon laai in die studeerkamer en hy sou dit nie hoor lui het nie. Dit kan die brigadier wees wat hom soek. Sy’t hulle op die eerste dag gewaarsku dat hulle 24/7 beskikbaar moet wees. “Slaap met julle selfone altyd langs julle koppe,” was haar opdrag.
Seker Rooi wat hom nou opklop. Hy skarrel in die gang af, sit ligte aan so ver hy hardloop. Hy pluk die voordeur oop sonder om te vra wie dit is.
Marietjie.
Sy en nog ’n vrou groet hom glimlaggend. “Kyk net hoe cute lyk my vaalmuis in daai slippers van hom,” sê Marietjie vir die ander vrou, wat soos ’n skoolmeisietjie giggel.
Hulle druk ongenooid by die deur in. Albei se rokke is hopeloos te kort vir hulle ouderdom, dink Kassie. Die vriendin se bene is nog dikker as Marietjie s’n.
“Dis tweeuur in die oggend,” sê hy vies.
“Toe, toe, nie nodig om jou so op te ruk nie,” sê Marietjie oor haar skouer. “Ons twee girls kom drink net gou koffie by jou.”
Die rusbank se houtraamwerk kraak onheilspellend toe die twee daarop neerval.
Marietjie beduie in die rigting van die balkon. “Ons was in ’n flat hier oorkant by ’n paartie. Toe sê ek vir Mona ons kan nie so onder die invloed terugry nie. Kom ons gaan bedel koffie by my vaalmuis.”
“My naam is Kassie.”
Sy lag. “Koffie by Kássie.”
Mona giggel.
Hy sug en draai om kombuis toe om koffie te maak. Steek vas by die hoëtroustel, sit dit aan en draai die klank hard. Marietjie het altyd boeremusiek met ’n wrewel gehaat.
* * *
Met ’n wild kloppende hart trek Frankie die seil oor hom toe hy voetstappe hoor aankom. Die hele hotel is seker nou in rep en roer oor die vrou se gegil.
Die voetstappe kom al nader. Klink soos mans wat praat. Die stemme is nou baie naby. Hy lê roerloos.
“Willie is reg. As ons hom nou kan kry, is dit beter om hom net hier te blaas,” hoor hy ’n fluisterstem. Klink soos Blondie!
“Dit sal ideal wees. Almal sal dink dit was selfmoord.”
Dis sonder twyfel hulle, besef Frankie. En hulle is van plan om hom te skiet! Hy bly roerloos lê, te bang om asem te haal.
“Kyk in daai hoek onder die seil,” sê Blondie.
Frankie klem die knipmes se hef stywer vas.
“Wie’s julle?” hoor hy ’n onbekende stem van iewers dawer.
“Speurders,” antwoord Blondie.
“Polisie? Shit, maar julle is vinnig. Ons het eers ’n paar minute gelede gebel.”
“Ons was in die omgewing, die stasie het ons geradio. Is jy van die hotel se security?”
“Ja.”
“Wel, hier’s niemand in die parkade nie. Hy moet nog iewers in die hotel wees.”
“Nou stap saam. Ek’s half skrikkerig vir die ou. Hy’t ’n skietding.”
“Ons gaan tjek net gou die buitenste parkeerarea. Kry jou in die voorportaal.”
“Raait.”
Toe die wag se voetstappe wegsterf, fluister Blondie: “Kom ons fokof. Ons kan nie langer hier rondhang nie.”
Frankie hoor hoe hulle hardloop. Hy kom vinnig orent. As hy wil wegkom, moet hy dit nóú doen.
Hy draf hinkend en koes-koes tussen die karre deur agter Blondie-hulle aan.
By die uitgang steek hy vas. Blondie en sy makker se rûe is na hom gekeer toe hulle oor die pad hardloop na waar Blondie se dubbelkajuitbakkie geparkeer staan. Hy sluip versigtig by die uitgang uit, sy oë heeltyd op hulle, tot hy om die hoek glip na die agterkant van die hotel toe.
Hy kies koers in die middestad se rigting.
By die Buitengracht huiwer hy, wag eers dat ’n kar verbyry voor hy die pad oorsteek. Hy moet hard op sy tande kners om die brandpyn in sy been te verduur. Die geloei van polisiesirenes laat hom blindelings in die straat af hardloop.
Hy draai regs op in Langstraat.
By ’n halfdonker steeg waar ’n klomp vullisdromme en kartondose in die verste hoek staan, steek hy vas. Hy skarrel soontoe en kruip agter die dromme in, rangskik die kartondose om hom sodat hy onsigbaar sal wees, maar tog deur ’n skrefie die straat kan dophou.
* * *
Met huiwering bel Hasie vir Pastoor. Sy werkgewer gaan nié gelukkig wees nie.
“Ja,” antwoord Pastoor.
“Ek was weer nie suksesvol nie,” sê Hasie. “Maar ek …”
“Hoekom bel jy my drieuur in die donnerse oggend wakker om dít vir my te sê!”
“Jy’t gesê ek moet jou gereeld inlig.”
“Oukei, oukei … Maar jy sal jou gat in rat moet kry. My ander suppliers was nog altyd traag, maar selfs hulle vaar nou beter as jy.”
“Ek werk in ’n hoërisiko-area.”
Pastoor snork en verbreek die verbinding.
Hasie staar na die selfoon in sy hand. Hy kan nie bekostig om Pastoor se moer te roer nie. Hy sal móét begin deliver.
Toe hy die voordeur oopsluit, roep Tinkie uit die kamer: “Is dit jy, Hasie?”
“Wie sal dit nou anders wees?” vra hy ergerlik. “Hoekom slaap jy nie?”
“Ek kan nie slaap voor jy nie eers veilig terug is nie. Wat het jy vroeër hier agter in die tuin gedoen? Behoorlik geklink of jy daar werskaf.”
“Jy’t jou verbeel, my skat. Ek was nie naby die agtertuin nie.”
* * *
Vieruur, sien Willie op sy selfoon toe hy die tweede oproep van Viking kry.
“Die bliksem het van die aardbol af verdwyn,” sê Viking. “Ons het ’n goeie uitsig op die hotel se voorkant. Die polisie is nog hier, maar dis duidelik hulle het hom nie gekry nie.”
“En ons man in 103?”
“Hulle weet beslis nog nie van hom nie. Hier’s nie ’n ambulans nie en hulle het ook nie ’n lyk uitgedra nie.”
“Wat gaan julle nou doen? Julle sal Kriel eenvoudig móét kry. My baas gaan my nie toelaat om julle te betaal voor hy nie veilig weggebêre is nie.”
“Ons besef dit. Sal hom nou in die strate moet soek. Ons guess is dat hy middestad se kant toe is. Die strate hier is te helder verlig.”
“Julle een voordeel is dat hy ook op die uitkyk vir julle gaan wees. Hy moet teen dié tyd al paniekerig wees oor sy vrou.”
“Dis waarop ons ook bargain,” sê Viking.
* * *
Kassie neem ’n sluk van sy tweede koppie rooibos van die oggend. Halfvyf en hy sit penorent in sy sitkamer en tee suip! Kon nie weer ’n oog toemaak vandat Marietjie-hulle skuins ná drie verkas het nie.
Hy’t ’n donnerse ernstige Marietjie-krisis, besef hy.
Hoeveel keer het hy nie al gewonder wat van haar geword het nie? Selfs heimlik gehoop hy loop haar weer raak. En nou het sy ná amper drie dekades skielik van agter ’n bleddie mynhoop in Klerksdorp haar verskyning gemaak.
En duidelik gaan sy nie gou weer verdwyn nie. Net geoordeel aan vanoggend se praatjies klink dit of sy ’n moerse oorlas van haarself gaan maak.
“Jy moet my kom help intrek wanneer ek in Seepunt bly, Kassie. Ek kan nie die kratte en bokse alleen ronddra nie. Ek’t ’n man se hulp nodig.”
En so het sy aangekarring met allerlei takies vir haar fokken “vaalmuis”.
As dit nie was vir haar giggelende vriendin nie, het hy haar duidelik laat verstaan hy stel nie belang om enigsins deel van haar lewe te wees nie. Buitendien lyk Mona fris genoeg om enige krat sonder moeite bo haar kop te lig.
Hy gaap en staan op om te gaan stort. Nie die moeite werd om nou weer bed toe te wil gaan nie.
Gelukkig sal hy by die werk ’n uiltjie kan knip agter die stapels opleidingsmateriaal op sy lessenaar.

Die gietende reën dra by tot Frankie se donker gemoed waar hy sopnat in die steeg agter die vullisdromme skuil. Die kartondose om hom is deurweek en hou hom nie meer droog nie. Boonop is die pyn in sy been ondraaglik.
Sy verwarde gedagtes hardloop in alle windrigtings. Moet hy polisie toe gaan en sy situasie verduidelik? Maar daardeur sal hy Sue in groot gevaar stel. Hy weet nie eens wat Blondie-hulle se name is nie en hy’t nie ’n clue waar hulle hom aangehou het nie.
Dalk sal die polisie nie sy storie glo nie, soos destyds met sy broer se dood. Hy het nou ’n slapende man koelbloedig vermoor. Net die gedagte daaraan om weer agter tralies te beland, laat hom in kouekoors uitslaan.
En Blondie-hulle soek hom.
Om hom dood te skiet.
Uit hulle fluistergesprek in die parkade het hy dadelik besef hulle het vir hom gelieg. Hulle was nooit van plan om hom te betaal nie, hy moes net hulle vuilwerk doen.
En wat van Sue? Lieg hulle oor haar óók? Dalk het hulle haar nie eens ontvoer nie.
Maar hulle het die troufoto en haar nekhangertjie gehad – ’n bewys dat hulle wel by haar in Monte Vista was. En hulle het beslis ’n handlanger, Blondie het in die parkade gepraat van ’n Willie. Sou dit die man wees wat vir Sue aanhou?
Hy ril. Onmoontlik om nou helder te dink.
Hy loer weer tussen die dromme deur na die bedrywige straat. Hy’t vroeër vanoggend twee keer gesien hoe die dubbelkajuit stadig hier verbyry.
Hy kan nie bekostig om sy skuilplek in die daglig te verlaat nie; hulle sal hom vinnig sien as hulle steeds die strate patrolleer. Buitendien sal sy voorkoms te veel aandag trek. Met ’n tou om sy been geknoop en ’n moerse bloedkol op sy jeans sal hy nie kan insmelt tussen die ander mense nie. Waarheen gaan hy in elk geval?
Hy sal heeldag hier moet bly, tot dit weer donker is. Dalk het hy dan al ’n plan.
Hy koes vinnig weg toe hy voetstappe hoor. Klink of iemand iets in een van die dromme gooi. Hy’s verlig toe die voetstappe wegsterf. Kan allermins bekostig dat iemand hom hier betrap.
Hy klem sy kloppende bobeen met albei hande vas. Dit gaan ’n bleddie lang dag wees.
* * *
Shaheena swets toe sy die gehoorbuis van die foon neersit.
Haar eenheid se eerste ware toets, sê die polisiehoof. “Ek wil die saak binne agt-en-veertig uur opgelos hê. En met al die mediabelangstelling kan julle nie bekostig om dié keer op te slip nie.”
Asof haar eenheid in sy kort bestaan gereeld kleitrap! Twee moordsake word immers voltyds ondersoek, al is die resultate nog nie daar nie. Die generaal het nie ’n idee van hoeveel ure en sweet in moordsake ingaan nie. Die skuldiges kom meld hulle nie net by die polisie aan nie.
Sy trommel met haar vingers op die lessenaar. Sy het nie ’n keuse nie – sy sal die saak vir Kasselman en Els móét gee. En die gedagte dat haar toekoms as baas van die SGU in die hande van dié twee sukkelaars gaan wees, stel haar geensins gerus nie.
* * *
Willie se gesprek vroeër met MacArthur het nie goed afgeloop nie.
“Julle sal daai man móét kry, Willie! As die storie van Weismeyer se dood hier uitkom, gaan die stafhoof ’n groot lawaai oor sy pel maak. En vang die Suid-Afrikaanse polisie die moordenaar en hy spill die beans, kan dinge vir ons baie ongemaklik raak.”
Hy het die senator gepaai deur te sê Kriel sal dit nie waag om self polisie toe te gaan nie, want hy sal te bekommerd wees oor sy vrou. En buitendien behoort hulle hom vandag nog vas te trek, want hulle is warm op sy spoor.
Wat presies die teenoorgestelde is van wat Viking nou vir hom sê.
“Ons kry die bliksem nie. Ons patrol nog heeltyd die strate in die middestad en die Waterfront. Geen teken van hom nie.”
“Het julle al die nommerplate van jou ryding omgeruil?”
Viking lag. “Ja, die een stel valses met ’n ander stel vervang.”
“Goed so. Dan moet julle maar net verder soek. Julle kan later slaap. Jy besef julle sal hom vandag móét kry? As die polisie eers op sy spoor is, gaan dit baie moeiliker wees.”
“Ons weet dit maar té fokken goed.”
* * *
Marietjie het ’n groot slagtersmes in haar hand wat sy dreigend voor Kassie se neus rondswaai. Sy beduie hy moet in die krat klim. “Sodat ek jou hier kan aanhou om los werkies te doen, vaalmuis.” Sy ontbloot haar tande. Haar waansinnige gelag laat hom sidder van vrees.
“Kassie!” hoor hy Rooi se stem op die agtergrond.
Hy maak sy oë oop.
“Jou foon lui!”
Shit, dit was ’n droom! Hy gryp na die foon op die lessenaar.
“Hoekom vat jy so lank om te antwoord?” vra die brigadier.
“Ek … ek …”
“Jy en sersant Els moet dadelik by my aanmeld.” Sy verbreek die verbinding.
Kassie kom haastig orent. “Ons moet na die brigadier se kantoor toe. Klink moer dringend.”
Op pad daarheen lag Rooi. “Jy’t lekker gesit en snork.”
“Kak nag gehad,” mompel Kassie.
Die brigadier se gesig is onheilspellend somber toe hulle instap. Sy wys hulle moet sit.
“Julle het ’n saak,” sê sy kortaf. “Die belangrikste een van julle loopbane.”
Sy kyk af na die notaboek voor haar. “’n Man is laas nag in ’n hotel in die Waterfront in sy kamer doodgeskiet – een van die personeel het ’n halfuur gelede op sy lyk afgekom. Daar was gedurende die nag ook ’n voorval in die kamer langsaan waar ’n man en vrou tuisgegaan het, waarskynlik toe die moordenaar daar ingekom het. Hy het ’n skoot afgevuur, maar niemand is beseer nie. Die Middestad-polisie was kort daarna op die toneel, maar kon hom nie opspoor nie. Die vermoorde is ’n Amerikaner wat as spreker by die Wêreldomgewingskonferensie sou optree. Julle besef natuurlik wat dit beteken?”
Sy staar intens na Kassie, asof sy wil hê haar woorde moet goed insink.
“Daar is swerms joernaliste van oraloor by die konferensie en hulle gaan ’n groot en onsmaaklike storie hiervan maak,” gaan sy voort. “Suid-Afrika wat weer eens sy naam gestand doen as een van die voorste misdaadneste in die wêreld. Daarom gaan alle oë ook op ons nuwe eenheid gerig wees, en veral op hoe vinnig ons die saak kan oplos. Dis nie alleen die SGU en die SAPD se reputasie wat op die spel is nie, maar ook die polisiehoof en die minister s’n.”
“Bliksis,” prewel Rooi.
Die brigadier frons. “Sien julle kans vir die uitdaging? Anders kan Colyn en Piedt dit hanteer, dan neem julle die Dippenaar-saak by hulle oor.”
Kassie voel hoe die bloed in sy gesig opstyg. “Natuurlik sien ons kans, brigadier. Ons het darem al ’n hele paar groot sake hanteer.” Hy wil amper byvoeg dit was groter sake as dié een.
Sy knik. “Goed dan. Die Middestad-polisie is nou by die hotel. Hulle opdrag is om die vermoorde se kamer af te sper, maar om onder geen omstandighede in te gaan voor julle daar opdaag nie. ’n Forensiese span is ook ontbied. Die man in die buurkamer is steeds daar sodat julle hom kan ondervra. Hy’t die aanvaller glo met ’n knipmes in die been gesteek. Daar was ook ’n vrou saam met hom in die kamer tydens die voorval.”
Kassie wil opstaan, maar sy beduie hom terug.
“Nie so haastig nie.” Sy leun effe vorentoe. “Onthou, kaptein Kasselman, jy is nie net die hoofondersoekbeampte nie, maar ook die misdaadtoneelbestuurder. Die crime scene manager, soos ons by die spesialiseenhede sê.”
Kassie knik. By Nuweland het hulle nooit daardie terme gebruik nie, maar hy het dit in die opleidingsmateriaal raakgelees.
“Dit beteken jy moet sorg dat die span nie op die misdaadtoneel droogmaak nie. Verder moet jy elkeen se rol uitspel en die ondersoekmetodes en prosessering van bewysstukke bepaal. Ek wil elke dag ’n volledige verslag hê.”
“Reg so, brigadier.” Hy ken sy pligte, maar die vooruitsig aan daaglikse verslae staan hom nie aan nie.
“Laastens: Jy praat nie met die media nie. Ons sal vir negentienhonderduur ’n nuuskonferensie in die SGU se vergaderlokaal skeduleer. Voor dan moet ek volledig ingelig wees oor julle vordering, want ek sal die woordvoerder wees.”
Sy gee ’n laggie wat Kassie nie as hartlik ervaar nie. “Ek hoop julle het die afgelope tyd goed uitgerus, want daar gaan nie veel tyd vir slaap wees nie.”
Sy kyk op haar horlosie. “Dis nou tienuur. Ek het met die generaal ooreengekom dat ons daarna mik om die saak binne agt-en-veertig uur op te los. Kom ons hou by daardie ooreenkoms.”

Hasie staar na die pylgeweer in die hoek van sy motorhuis. In sy jonger dae as visjagter was dié geweer sy regterhand, maar dis ’n kragtige en gevaarlike wapen in die verkeerde hande. Op land sal ’n pyl ’n stuk hout van vyftig millimeter deurboor.
As veiligheidsmaatreël het hy nooit die pylgeweer buite die water gelaai nie. Maar ’n tyd gelede, toe daar so baie ingebreek is by huise hier in die Tuine, het hy dit gespan en hier neergesit. Hy streel liggies met sy vingers daaroor. Die geweer roep soveel goeie herinneringe op.
Hy sug. Help nie om nostalgies te raak oor vergange se dae nie. Sy huidige probleem verg nou sy dringende aandag. Sy spaarrekening loop vinnig leeg. Boonop moet hy sorg dat hy Pastoor gelukkig hou.
Sal dit die moeite werd wees om in ander, minder riskante gebiede na prooi te gaan soek? Plekke sonder kameras en voetgangers en karre. Hy oordink dit goed, skud oplaas sy kop. Nee, bly eerder in bekende waters. As duiker het hy geleer om ’n troebel see te vermy.
Hy sal net snags langer skofte moet insit. En heeltyd op sy hoede bly, want ’n moeë duiker is ’n gevaar vir homself. Van die waarheid van dié gesegde kan hy getuig. In Mosambiek het hy hom teen ’n vuurkoraal gesny omdat sy konsentrasie ná ’n lang duiksessie nie skerp genoeg was nie. Hy was vir langer as twee maande afgeboek, met verlies aan inkomste, omdat die septiese sweer op sy kuit nie wou genees nie.
En baie jare later, op sy laaste duiksending, vat hy weens uitputting kortpad boot toe deur water vol bloublasies, ondanks sy allergie vir die goed. Toe die tentakel sy enkel tref, was dit te laat om om te draai. Hy moes deurdruk. ’n Paar uur later was sy gesig soos ’n sokkerbal opgeswel en moes sy werkgewer teen ’n helse koste ’n helikopter huur om sy lewe te red. Dit het die einde van sy loopbaan beteken.
Sy middernagtelike ekskursies deesdae is ook besaai met vuurkoraal en bloublasies. Maar hy het nie ’n keuse nie.
En hy doen dit ter wille van Tinkie, sus hy sy gewete.
* * *
Shaheena sukkel om haar broeiende onrus af te skud. Kasselman boesem eenvoudig nie genoeg vertroue in dat sy kan ontspan nie.
Sy gaan nóú die Nuweland-stasie kontak en aandring dat hulle sy personeelgeskiedenis vir haar stuur. Haar vorige versoek het op dowe ore geval omdat Daniels, die bevelvoerder daar, skynbaar ’n opperste slapgat is. Laat sy eerder nou as later seker maak of Kasselman enigsins in staat is om so ’n belangrike saak te hanteer.
Kort voor hy en Els Waterfront toe is, het sy die sersant eenkant toe geroep. “Wil jy nie vir jou kollega sê hy moet voortaan netjieser aantrek nie? Hy lyk soos ’n bleddie boemelaar! Dit gaan ’n swak indruk van die SGU voor die oorsese joernaliste skep.”
Els het net gelag. “Dis maar hoe Kassie aantrek. Tot ’n generaal het by Nuweland oor sy klere gekla, maar dit het nie gehelp nie. Kassie is so gemaak en so gelaat staan.” En toe het hy ewe ernstig verklaar: “Maar brigadier moet hom nie op sy looks takseer nie, hy’s ’n vlymskerp speurder. Die héél beste.”
Komende van die kort, gesette sproetgesig was dit nie vir haar veel van ’n gerusstelling nie. Els lyk meer soos ’n melkbaard-skoolseun as ’n geharde polisieman.
Sy sal die nuuskonferensie sonder dié twee moet hanteer, besluit sy. Kasselman beter haar net baie deeglik brief.
* * *
Willie voel magteloos waar hy in sy hotelkamer sit. Hy is nou uitgelewer aan Viking en Fortuin.
As die polisie Kriel eerste kry én boonop sy vrou se lyk in Monte Vista ontdek, kan dit sake aansienlik vererger. Al waarvoor hy kan hoop, is dat Viking-hulle die polisie voorspring. Dan kan hulle Kriel na sy huis toe vat en dinge só manipuleer dat dit lyk of hy eers sy vrou versmoor en toe homself geskiet het.
Willie bekyk vlugtig die selfoon, aktetas en skootrekenaar wat Viking vroeër by hom afgelewer het. Hy sal die selfoon en rekenaar moet vernietig – die referaat sal sekerlik op die rekenaar wees. Die aktetas bevat niks van belang nie, net ’n skoon skryfblok, ’n karton Amerikaanse sigarette, die konferensieprogram en ’n paar tydskrifte.
As Viking-hulle Kriel eerste kry, kan hulle die aktetas in die Monte Vista-huis gaan plant as bewys dat Kriel op die moordtoneel was. Hy peins ’n rukkie. Dalk moet hulle dit in elk geval doen, besluit hy. As die polisie hulle voorspring, sal die aktetas help om die speurders deurmekaar te maak.
* * *
Lede van die Middestad-polisie en die forensiese span wag Kassie en Rooi by die hotelkamer op die eerste verdieping in. ’n Kort mannetjie met ’n weglêsnor kom nader.
“Bly om te sien die SS is uiteindelik hier,” sê hy sarkasties, en ’n paar van sy kollegas lag gedemp.
Hy stel homself voor as kaptein Kemp. “Soos julle kan sien, het ons die twee kamers en die helfte van die gang afgesper – dis waar die moordenaar beweeg het. Die buurkamer het ons vroeër al gefynkam.” Sy mond trek sinies. “Dit was natuurlik voor ons geweet het ons is nie opgewasse vir die saak nie en dat die SS gaan oorneem.”
Kassie vererg hom vir die vent.
“Kaptein, net twee sakies,” sê hy. “Eerstens verwys jy na ons eenheid as die SGU en nie die SS nie. En tweedens kan jy by die polisiehoof gaan kla as jy ontevrede is omdat ons die saak oorneem. Dit was ’n direkte opdrag van hom.”
“Of ons bel hom sommer gou op sy direkte lyn,” voeg Rooi by. “Dan kan jy jou besware met hom bespreek.”
Kemp staar stuurs na hulle voor hy verder praat. “Die forensiese span het klaar die patroondoppie en koeël wat afgevuur is versamel. Daar is bloedkolle op die mat in die kamer en in die gang, maar forensies het nog nie monsters geneem nie.”
Hy beduie na ’n deur oorkant die gang. “Die gas op wie geskiet is, wag in daardie kamer. Hy’t gevra dat julle eerste met hom praat, want hy’t dringende besigheid. Ons het reeds ’n verklaring by hom afgeneem, maar ek neem aan julle wil self met hom praat.”
Kassie knik. “En die vrou wat saam met hom was?”
“Sy was histeries, ons kon niks uit haar kry nie. Die man het haar sonder ons toestemming opdrag gegee om huis toe te gaan.”
“Reg, dan kan julle maar gaan,” sê Kassie. “Ek sal julle kontak as ons nog iets wil weet.”
Kemp wink sy span uniforms nader en hulle stap brom-brom na die hysbak.
“Wat ’n poephol op pote,” fluister Rooi.
Kassie vra die forensiese span om eers in die gang te wag.
Toe hy en Rooi by die oorkantste kamer instap, staan ’n groot kêrel uit ’n stoel op. Kassie skat hom in sy middelveertigs. Ondanks die lugversorger wat koue lug uitblaas, sweet die man erg. Hy stel homself voor as Piet Bezuidenhout.
“Van waar is jy, Piet?” vra Kassie toe hulle gaan sit.
“Montagu. Ek het gisteraand hier ingeboek omdat ek al vroeg vandag afsprake in die stad gehad het.”
“En jou vrou het saamgekom?” vra Rooi.
Bezuidenhout staar na sy voete. “Sy’s my sekretaresse.”
Toe hy opkyk, is sy oë pleitend. “Jirre, kêrels, ek wil nie hê hierdie ding moet in die koerante kom nie. Ek’s gelukkig getroud, maar ek het gisteraand een dop te veel in gehad. En Magdaleen … het bietjie by my aangelê. Ek weet dit was ’n fout om haar kamer toe te bring, maar ek’t nie gedink dit gaan só in my gesig ontplof nie.”
“Ons kan nie belowe dat dit uit die media sal bly nie, maar ons sal kyk wat ons kan doen om jou die verleentheid te spaar,” paai Kassie. “Kom ons konsentreer nou eers op die skieter. Wanneer het jy bewus geword van sy teenwoordigheid?”
“Om en by halftwee. Ek het ’n draai gaan loop, maar ek het nie die badkamer se lig aangesit nie. Toe hoor ek Magdaleen skree daar’s iemand in die kamer. Ek’t my vrek geskrik, die knipmes uit my broeksak gehaal en die badkamerlig aangesit …”
Rooi frons. “Het jy jou broek aangehad?”
Bezuidenhout se gesig verkleur. “Nee, my klere was in die badkamer. Ek was … kaal.”
“En toe?” vra Kassie.
“Die ou het taamlik verskrik gelyk. Ek’t na hom geduik en hom met die skouer op die heup getref, maar hy’t uit die pad gekom. ’n Skoot het afgegaan, toe steek ek hom met die mes in sy bobeen. Hy’t deur toe geretireer met sy skietding op my gerig. Toe is hy uit in die gang.”
“Waar’s die mes?” vra Rooi.
“Dit was nog in sy been toe hy hier uit is.”
“Hoe lank is die lem?” vra Kassie.
Bezuidenhout beduie met sy duim en wysvinger ’n ent uitmekaar. “Seker maklik tien sentimeter. Dis ’n knewel van ’n knipmes.”
“Sal jy die man kan uitken?”
Bezuidenhout skud sy kop. “Nie sommer nie, sy hoodie was laag oor sy oë. Maar hy’s beslis wit. Nie baie lank nie, skralerig gebou.”
“Sy skietding?”
“Pistool met ’n knaldemper. En hy’t handskoene gedra.”
“Hoe het hy toegang tot die kamer gekry?”
“Van die balkon se skuifdeur af. Ek het vergeet om dit te sluit.”
Kassie kyk na Rooi. “Raait, kry vir ons sy verklaring op skrif. En vat die sekretaresse se selfoonnommer, ons kan haar later bel. Ek wil gou ’n draai in die kamer gaan maak, dalk duik daar nog ’n vraag of twee op.”
Hy loop uit en stap by die oorkantste kamer in. Die beddegoed lê op die vloer, die hangkas se deur is versplinter en die mat is bloedbevlek. Hy stap uit op die balkon, meet die afstand grond toe. Net ’n baie lang man sou sonder die hulp van ’n makker of ’n leer op die balkon kon kom.
Terug in die kamer kyk hy weer goed rond, maar sien niks anders uit plek nie. Hy stap in die gang uit en volg die bloedspoor na die nooduitgang.
“Kaptein!” praat een van die forensiese span agter hom. “Ek was vroegoggend al hier. Hulle het die honde-eenheid laat kom om die spoor te vat. Die moordenaar het in die ondergrondse parkeerarea weggekruip, waar ons ook van sy bloed gekry het. Die honde het toe sy spoor in die straat opgetel en tot voor Buitengracht gevolg, maar dit daar verloor.”
“Het niemand verder gaan soek nie?” vra Kassie.
“Nee, die honde-eenheid moes dringend na ’n ander toneel toe gaan. En kaptein Kemp het gesê hy’t te min manne om in die stad te ontplooi.”
Kassie skud sy kop. “Dis sommer plein slapgatgeit!”
“Ons het toe nog nie geweet van die moord in die kamer langsaan nie,” verdedig die man. “Anders sou ons dit met groter dringendheid opgevolg het.”
Kassie knik net, beduie na die bloedkolle op die mat. “Hoe vinnig kan julle monsters vat en laat ontleed dat ons die DNS-gegewens op die rekenaar kan invoer? Dalk is ons gelukkig en het die moordenaar ’n kriminele rekord.”
“Twee weke op die gouste,” antwoord een van die ander forensiese spanlede.
Kassie frons. “Dis ’n prioriteitsaak.”
“Ek weet,” sê die man. “Dis juis twee weke vir ’n prioriteitsaak. Baie langer vir ’n gewone saak.”
“Shit,” mompel Kassie.

Shaheena frons. Elton antwoord nie sy selfoon of die huistelefoon nie. Sy wil hom vra om vleis uit die vrieskas te haal sodat sy vanaand kos kan maak.
Dalk slaap hy ná sy gefuif in ’n dobbelhool. Maar al is hy hóé gesuip, hy is ’n baie ligte slaper. En hy sit nooit sy selfoon af nie, beantwoord dit ook altyd getrou.
’n Ligte klop aan die deur laat haar opkyk. Dis Colyn en Piedt. Sy beduie hulle moet sit.
Colyn maak keelskoon. “Ons het Maartens ondervra. Sy storie oor die oproepe stem ooreen met sy dogter s’n.”
“Hoekom het hy die inligting van kaptein Kasselman weerhou?”
“Wou glo nie sy dogter verder traumatiseer nie. Hy’t ook nie gedink dis belangrik om dit vir Kassie te sê nie.”
“En nou?”
Colyn kyk af. “Wel, ons het gedink om weer na die beleggerslyste te kyk.”
Shaheena skud haar kop. “Julle saal net ’n dooie perd op. Hoeveel keer wil julle nog deur daai lyste werk? Gaan praat eerder met die mense in die omgewing van Dippenaar se kantoor, dis in ’n bedrywige woonbuurt. Dalk het iemand iets vreemds gesien, maar dit nie gerapporteer nie.”
“Ons … het al met die bure oorkant en weerskante van sy kantoor gesels.”
“Soek wyer. Gesels met almal in die straat, kaptein Colyn. Probeer uit die boks dink … Of moet ék met al die voorstelle kom?”
Toe hulle uit is, slaan sy gefrustreerd met haar vuis op die lessenaar. Dis wat gebeur as ’n bevelvoerder nie haar eie mense kan aanstel nie – dan sit jy opgeskeep met ’n spul paloekas.
* * *
Frankie het ’n broodkorsie in een van die vullisdromme gekry om die ergste honger te stil. Vroeër het hy ’n leë blikkie gebruik om reënwater op te vang om te drink. Die pyn in sy been is by tye ondraaglik en daar syfer steeds bloed deur sy broekspyp. Hy moes die tou losmaak en dit stewiger vasknoop.
Hy’s net dankbaar die munisipaliteit het nie vandag die vullisdromme kom leegmaak nie, anders het hulle hom hier betrap.
Half verkluim in die deurnat klere bewe sy liggaam onbedaarlik. Om sy gedagtes af te lei van sy haglike omstandighede, dink hy weer aan sy korttermynplan. Eerstens moet hy vannag uit die middestad wegkom. Hier’s net te veel mense wat hom later kan identifiseer. Boonop soek Blondie-hulle hom nog. Die bakkie is nou al drie keer hier in Langstraat verby. Hy sal heeltyd op die uitkyk vir hulle moet wees.
Tweedens moet hy by ’n telefoon uitkom sodat hy huis toe kan bel. Hy sal eers vrede kan maak met die feit dat Sue regtig ontvoer is as sy nie antwoord nie.
Dis nie veel van ’n plan nie, maar dis al waaraan hy nou kan vasklou.
* * *
“Daar’s net te veel honger mense op straat,” sê Hasie terwyl hy die laaste bietjie salf aan Tinkie se boude smeer. Hy draai haar weer op haar rug en druk nog ’n kussing agter haar kop in.
“Gisternag was my toebroodjies in ’n japtrap op. Ek sal van nou af meer maak en ’n bietjie langer moet uitbly.”
“Jy brand jouself uit, Hasie. G’n mens kan met so min slaap klaarkom nie!”
“Nee wat, ek kry darem bedags slaaptyd in. Ek gaan juis nou in die spaarkamer ’n bietjie skuinslê. Maar roep my dadelik as jy iets nodig het.”
“Ek sal.”
“Belowe?”
Sy glimlag. “Belowe. Ek weet nie wát ek gedoen het om so ’n goeie man te kry nie. Jou pad hemel toe is klaar geplavei.”
* * *
Die skoonmaker wat op die lyk afgekom het, lyk steeds effe verskrik.
“Ek’t die ligte aangesit, want die plek was slightly donker vannie toegetrekte curtains,” sê sy vir Kassie. “Dit was vreeslik, meneer! Ek’s nie gewoond om op dooie guests af te kom ’ie. Ennie bloed!”
“Het jy aan iets in die kamer behalwe die ligskakelaar gevat?”
Sy skud haar kop heftig. “Nee, nooit! Daarvoor het ek darem al te veel CSI oppie tiewie gekyk. Net uitgehardloop en die manager ga’ sê. Toe bel hy die poelieste.”
Die bestuurder langs haar knik. Hy oorhandig ’n vel papier aan Kassie. “Die inligting wat kaptein versoek het. Die dooie man is Bill Weismeyer. Hy bly in Amerika en werk vir Global Green. Hy was vir ’n week hier ingeboek vir die internasionale omgewingskonferensie. Ek het sy Amerikaanse adres en kontakbesonderhede ook neergeskryf.”
“Kon jy uitvind watter bagasie hy saamgebring het?” vra Kassie.
“Ja, die ontvangsdame wat hom ingeboek het, sê sy onthou hom goed. Hy’t glo so ’n geel reistas gehad wat haar oog gevang het. En hy’t ’n aktetas en ’n laptop by hom gehad. Sy’s doodseker daarvan, want hy’t nog die vaas blomme op die toonbank omgestamp toe hy sy aktetas daarop neersit.”
Kassie staan op. “Reg, dankie, julle kan maar gaan.”
Hy trek die handskoene en skoenbedekkings aan wat ’n forensiese lid na hom uithou. Kyk in die gang af of Rooi al terug is van die ondergrondse parkade, maar besluit hy gaan nie langer vir hom wag nie. Hy trek die lint voor die kamerdeur weg en stap in.
Die kamer is helder verlig. Net die man se kop steek onder die duvet uit. Hy lê op sy sy, ’n koeëlronde gat in sy slaap. Die kussing, beddegoed en muur is rooi gespikkel. ’n Patroondoppie lê voor die bed.
Kassie stap na die ingeboude kas en maak dit oop. Op die vloer lê die geel reistas waarvan die ontvangsdame gepraat het. Weismeyer se klere is netjies op die rakke gepak en die res hang aan die reling. Geen teken van ’n skootrekenaar of aktetas nie.
Hy stap na die skuifdeur en voel aan die handvatsel. Die deur gly oop. Die moordenaar moes ook soos by Bezuidenhout se kamer van die balkon toegang gekry het. Hy stap uit en leun oor die reling. ’n Laning digte struike skei die balkonne van die parkeerarea. Vanoggend se harde reënbui sou alle voetspore in die grondbedding uitgewis het, maar hy en Rooi sal nogtans moet gaan kyk vir leidrade.
Toe hy opkyk, merk hy die gemonteerde kamera teen ’n lamppaal op die sypaadjie. Dit moet een van die stadsraad se sekerheidskameras wees waaroor die SGU ’n tydjie gelede gebrief is. As hy reg onthou, het hulle meer as seshonderd kameras wat openbare plekke fynkam en ook nog toegang tot driehonderd kameras wat in private besit is.
Met ’n bietjie geluk sal hulle kan sien wat hier gebeur het en hoe die moordenaar op die balkon gekom het. En heel moontlik ook ’n idee kry in watter rigting hy vanaf die Buitengracht gevlug het.
Terug in die kamer wag Rooi hom in. “Kassie, ons het die jackpot gestrike!”
“Hoe so?”
“Die moordenaar het in die parkade onder ’n plastiekseil weggekruip. Sy vingers was vol bloed en sy prints sit duidelik op die wit plastiek. Forensies sê hulle het lanklaas sulke goeie prints gesien – al vyf die linkerhand se vingers! As die ou ’n kriminele rekord het, sal hulle nog voor vanaand sesuur vir ons ’n naam kan gee.”
Kassie glimlag. “Hel, dís nou ’n bonus! Hy’t in Bezuidenhout se kamer handskoene aangehad, so ek was seker ons gaan boggherol vingerafdrukke kry.”
“Newwermaaind agt-en-veertig uur, ons kan hierdie sakie binne ’n dag in die sakkie hê,” sê Rooi ingenome.

Willie klem die selfoon stywer vas. “Ek weet dis so goed as om na ’n naald in ’n hooimied te soek, maar julle sal net móét aanhou.”
Viking sug. “Ek weet. Maar ons is vrek moeg. Ek het darem ’n tydjie op die agterseat ingedut terwyl Elton bestuur het. Hy moet vanaand ’n paar uur by sy huis gaan slaap. Sy vrou soek hom op sy sel en hy’s bekommerd sy gaan dink iets is verkeerd.”
“Kom maak ’n draai hier sodra jy hom afgelaai het. Ek wil hê jy moet ons man se aktetas by Kriel se huis in Monte Vista gaan plant. Daarna moet jy weer die middestad se strate vat.”
* * *
Shaheena gaan ’n laaste keer deur Kasselman se verslag. Op die twee patroondoppies wat hulle in die kamers gekry het, is elkeen ’n gesiggie uitgegraveer – dit lyk soos die smiley faces op ’n slimfoon, skryf Kasselman.
Sy frons. Sou dit een of ander betekenis hê? Hoe ook al, dis nie nou belangrik nie.
Met ’n glimlag trek sy die Frankie Kriel-afskrifte nader. Sy moet toegee, Kasselman het haar tot dusver verras. Hulle het die naam van die verdagte vanmiddag halfses gekry, waarna hy alle stops uitgetrek het om soveel inligting moontlik oor Kriel by korrektiewe dienste te kry.
Sy lees weer vlugtig deur die verslae. Wat het Kriel besiel om enkele dae nadat hy op parool uit is weer te moor? En hy’s nogal as ’n modelgevangene beskou. Wat net wys hoe verkeerd die tronkowerhede hom geëvalueer het.
Kriel se vrou was kop in een mus met hom, daarvan is sy oortuig. Kasselman het dadelik die huis in Monte Vista gebel, maar die boodskap op Sue Kriel se antwoordmasjien sê dat sy uithuisig is vir die volgende maand. Sy’t natuurlik gehoop dit sal hulle genoeg kans gee om weg te kom ná die moord.
Shaheena glimlag. Els het intussen die registrasienommer en ander besonderhede van Sue se motor by die verkeersmense gekry. Die Kriels gaan nie ver kom in daai rooi Golfie nie. Môre sal die koerante Kriel se foto op al die voorblaaie splash, saam met die Golf se registrasienommer. Al is hulle wáár in die land, gaan daar nie veel wegkruipplek wees nie.
Shaheena is doodseker die CCTV-opnames gaan wys Sue Kriel was betrokke. Sy’t natuurlik in haar Golf vir Kriel gewag op die buiteparkeerarea. Toe dinge in die kamer skeefloop, het sy laat spaander. Die twee kon later op selfone afgespreek het waar sy hom weer optel.
Volgens Kasselman se verslag het ’n sekerheidswag van die hotel twee mans in die parkade raakgeloop wat hulle voorgedoen het as polisiemanne. Kasselman meen húlle was Kriel se handlangers, maar dis onwaarskynlik – dan sou hulle Kriel mos in die parkade gekry het.
Kasselman wou opsluit na die huis in Monte Vista gaan, maar sy het ’n stokkie daarvoor gesteek. Hy sou net voor dooiemansdeur geland het. Die Kriels sou tog nie so onnosel wees om dáár te wil wegkruip nie.
Om hulle tyd beter te benut, het Shaheena beveel dat Els solank na die CCTV-bande by die stad se direktoraat van veiligheid en sekuriteit gaan kyk. Dit behoort nie lank te neem nie, want hulle het die presiese tyd wat die moordenaar by Bezuidenhout se kamer ingegaan het.
Sy het Kasselman opdrag gegee om na Pollsmoor te gaan en met Kriel se paroolbeampte te gesels. Hy sal baie meer inligting oor die verdagte hê as korrektiewe dienste se algemene papierwerk – inligting wat hulle hopelik vinniger na Kriel sal lei.
Sy staan agter haar lessenaar op, stryk oor haar uniform en kyk vlugtig op haar horlosie. Vyf minute voor sewe. Sy is slaggereed om vir die media te wys dat die SGU ’n formidabele nuwe eenheid is.
Haar selfoon op die lessenaar biep. SMS van Elton: Kon nie vroeër antwoord nie, was besig. Ek slaap vanaand by die huis.
Sy staar fronsend na die foon. Dis nie eintlik sy gewoonte om haar oor sy bewegings in te lig nie.
* * *
Kassie gaap dat sy kake wil uithaak. Hy swets onderlangs. Te danke aan Marietjie en haar fris Mona-vriendin voel hy soos ’n fokken slaapwandelaar op drugs. En dit juis nóú terwyl hy skerp moet wees.
Hy’s ook geïrriteerd oor hy halfnege in die aand op ’n ongemaklike staatsdiensstoel in ’n kantoortjie by Pollsmoor moet sit en wag vir Ludick, Kriel se paroolbeampte. Dié moet al die pad van Kraaifontein af kom. Kassie wou hom sommer by sy huis gaan sien het, maar die brigadier het daarop aangedring dat die onderhoud by Pollsmoor plaasvind. “Al sy dokumentasie oor Kriel sal by sy kantoor wees.”
As Kassie ’n sê gehad het, sou hy eers by die Kriel-huis in Monte Vista wou aangaan. As die brigadier se teorie reg is dat Sue Kriel die medepligtige is, sou hy daar waardevolle leidrade kon kry. Mense wat vinnig padgee, maak agterlosige foute.
Hy kyk op toe ’n groot kêrel met ’n borselkop instap. “Ludick,” groet dié nors en steek sy hand uit.
“Jammer vir al die moeite so laat in die aand,” sê Kassie. “Maar die saak is dringend.”
Ludick sak met ’n swaarmoedige sug in die stoel agter sy lessenaar neer, trek ’n laai oop en haal ’n lêer uit. Hy maak dit oop en begin lees: “Frankie Kriel, een-en-veertig jaar oud …”
Kassie luister in stilte. Dis presies dieselfde inligting wat hy vroeër by korrektiewe dienste gekry het.
Uiteindelik klap Ludick die lêer toe. “Tevrede?”
“Ek het eintlik klaar daai info. Ek’t gehoop om jou … persoonlike indrukke van Kriel te kry. Lyk hy na die soort ou …”
“Hulle’s almal deur die bank robbies,” onderbreek Ludick hom. “Hoogheilig hier voor ’n mens, maar in hulle agterkoppe klaar besig om agterbakse planne te beraam vir wanneer hulle die strate slaat.”
“Het Kriel ook daardie indruk by jou geskep?”
“Ek’t net een keer met hom gepraat voor hy uit is. Maar ek kan jou verseker hy verskil nie van die ander nie. Jy kan nie één van die fokkers vertrou nie.”
Hierdie ou gaan van geen hulp wees nie, besef Kassie. Hy’t ’n globale kak in al wat ’n tronkvoël is.
“Dankie vir die inligting, maar ek het ’n ander guns om jou te vra.”
Ludick frons. “Ja?”
“Kan jy reël dat ek met ’n selmaat van Kriel praat? Of dalk met een van sy pelle hier?”
“Ek ken nie sy pelle nie,” sê Ludick stuurs. “Maar ek sal dit seker kan reël. Die bewaarders sal sulke goed weet. Wanneer sal jou pas?” Hy staan op, duidelik gretig om huis toe te gaan.
“Nou,” sê Kassie.
“Nou!”
“Dis ’n prioriteitsaak.”
Ludick se mond trek suur. “Ons sal maar moet kyk of dit moontlik is. Dis bleddie laat in die aand.”
“Dis eintlik nie ’n versoek nie, maar ’n opdrag direk van die hoof van polisie,” lieg Kassie. “Hy wag vir my verslag.”
“Reg.” Ludick stap brom-brom uit.
Regte ou drol, dink Kassie. Met so ’n toesigbeampte wil hy amper vir Kriel jammer kry. Hy gaan sit in die gemakliker stoel agter die lessenaar, laat rus sy voete op die blad, leun terug en maak sy oë toe.
“Kaptein Kasselman!”
Hy kom verskrik orent, kyk vervaard op sy horlosie. Amper twintig minute lank ingesluimer.
’n Bewaarder staan in die deur. “Uiltjie geknip?” vra hy glimlaggend.
Kassie knik verleë. “Rowwe dag gehad.”
“Ons het vir jou ’n buddy van Kriel gekry met wie jy kan chat,” sê die bewaarder. “Hy wag in ons onderhoudkamer.”
Kassie volg die bewaarder in die gang af.
“Sy naam is Johannes Smit, of Smittie soos almal hom noem,” gaan die bewaarder voort. “Hy’s eintlik ’n doodgoeie kêrel, maar kan sy hande nooit van ander se besittings afhou nie. ’n Gewoonte-inbreker soos min, sy lewe lank in en uit Pollsmoor. Smittie en Kriel was die afgelope twee jaar selmaats.”
Hy stop by ’n deur en beduie Kassie kan ingaan. “Ek’s net hier oorkant in die kantoor. Kom sê my as jy klaar is.”
Kassie maak die deur oop en stap in. ’n Skraal man van by die sewentig sit kiertsregop op ’n stoel. Daar’s ’n tatoeëermerk van ’n kaal meisie teen sy lang, geplooide nek; haar reuse-borste steek bo sy hempskraag uit. Hy glimlag met ’n mond yl aan tande.
“Ek hoor kaptein soek info oor Frankie,” sê hy terwyl hy sy vingers deur sy olierige, grys hare trek, sy waterige oë op skrefies.
Kassie sien die blikkie vol stompies langs die stoelpoot toe hy gaan sit. Hy haal sy Lucky Strikes uit en bied een vir Smittie aan, wat dit gretig aanvaar.
“Wat het Frankie verkeerd gedoen?” vra Smittie terwyl hy diep aan die sigaret teug.
Kassie gee hom ’n verkorte weergawe van die gebeure.
Die ongeloof op Smittie se gesig is opreg.
“Kaptein, julle het die verkeerde man beet!” sê hy driftig. “Daai is nie die Frankie wat ek ken nie. Die Frankie wat saam met my in die sel was, sal nie ’n bleddie vlieg doodmaak nie. Sy broer se dood desjare was ’n shooting accident.” Hy skud sy kop heftig. “Julle is hier op ’n wrong path. No chance dis dié Frankie van Pollsmoor nie.”
“Wel, die prints op die moordtoneel stem ooreen met dié Frankie van Pollsmoor s’n.”
Smittie se oë rek. “Genuine?”
Kassie knik.
Smittie vat weer ’n diep teug en blaas die rook deur sy neusgate uit. “Nee, ek byt nie aan daai nie.”
“Hoekom is jy so seker van jou saak?”
“Omdat ek vir Frankie soos my eie brother ken. Hy’s g’n killer nie. Hy’t dreams gehad van sy eie second-hand bookshop. Dis al waarvoor hy geleef het, jilletyd nét daaroor gepraat. Hoekom sal hy nou iemand wil loop en vermoor?”
“Vir ’n paar vinnige bucks om sy boekwinkel ’n kick-start te gee?”
Smittie glimlag meewarig. “No way, kaptein. Nie Frankie nie.”
“Het jy sy vrou ontmoet?”
“Wonderful woman. Toe ek ’n keer op parole uit was, het ek die stukkende fridge by haar huis gaan fix. As ’n favour vir Frankie.”
“Waar’s die huis?”
“Monte Vista. Sy is nes Frankie: van goedgeit aanmekaargesit. Nog daai dag vir my ’n hot meal gemaak.”
Smittie staar na die brandende sigaret tussen twee geel vingers. “Hulle tweetjies is goeie, honest mense.”
Hy kyk op. “En dis die heilige waarheid, keppie.”

Sy kry Elton in die kombuis waar hy met ’n vurk boeliebief uit ’n blikkie eet.
“Is dit die bleddie tyd om hier aan te kom, Shaheena? Hier’s net mooi fokol in die huis om te eet! En in die spens is daar ook niks – net ’n moerse lot ingelegde vrugte en konfyte.”
Hy praat sonder sy gebruiklike sleeptong, wat haar verras. Selde dat hy dié tyd van die aand nugter is.
“Ek kan vir jou kos maak, maar dit gaan lank …”
Hy skud sy kop. “Ek’s moeg, wil in die bed kom. Hoekom is jy so laat?”
“Vreeslike besige dag gehad,” sê sy terwyl sy die yskas oopmaak. “Ons moes vanaand nog ’n nuuskonferensie hou.”
“Gmf! Vir wat nogal?”
“’n Amerikaner is in ’n hotel in die Waterfront vermoor, so daar was ’n helse lot oorsese joernaliste wat inligting gevra het. Maar dit het goed gegaan, ons het gelukkig klaar die moordenaar se naam.” Sy skud haar kop. “Die man is nou net op parool uit en hy moor wragtig al weer.”
Sy haal die bakkie met gisteraand se oorskietslaai uit die yskas. Die blare is verlep en die skyfies avokadopeer bruin verkleur, maar sy’t nie nou krag om kos te maak nie. Sal in die studeerkamer daaraan peusel terwyl sy deur haar e-posse werk.
“Eet hier by my,” sê Elton. “Vertel my bietjie meer oor die case. Sometimes mis ek nogal die polisiewerk.”
Sy kan haar ore nie glo nie. Wanneer laas het hulle soos beskaafde mense om ’n eettafel gesels?
Sy gaan sit oorkant hom en vertel van Frankie Kriel, hoe hy in die been gesteek is met ’n mes en dat sy bloederige vingerafdrukke op ’n plastiekseil gekry is.
“Ek vermoed sy vrou is kop in een mus met hom. Maar hulle sal nie ver kom nie. Môre is sy foto én die kar se registrasienommer oral in die koerante. Ons het klaar die verkeersmense gevra om uit te kyk vir haar rooi Golf.”
“Was julle al by haar blyplek aan?” vra hy belangstellend.
“Nee, hulle sal tog lankal nie meer daar wees nie. Maar my speurders sal môre gaan kyk.”
Meteens lyk dit of Elton se gedagtes dwaal, sy oë nie meer op haar nie. Hy slaan hard met sy vuis op die tafel, wat haar laat skrik.
“Shit, ek besef nou net ek het ’n stuk coding verkeerd gedoen. Die template gaan ’n fokop wees.” Hy kom vinnig orent. “Ek beter dit gaan regmaak.”
“Waarvan praat jy, Elton?”
Hy steek in die deur vas. “Van die bleddie websites, wat anders?”
Toe hy haastig uitloop, kan sy nie help om te glimlag nie. Dalk praat hy tog die waarheid oor wat hy snags doen. Want hy het regtig ontsteld gelyk, sy kon sien dat hy nie lieg nie.
* * *
Kassie slof kamer toe en gaan sit op sy bed. Hy kan nie onthou wanneer laas hy só moeg was nie. En die brigadier het gesê hy moet môreoggend sesuur by die kantoor wees sodat hulle na die CCTV tapes kan kyk voordat hy en Rooi na die huis in Monte Vista gaan.
Hy sug. Sy aand was eintlik vrugteloos. Hoewel Smittie vir Kriel oortuigend as ’n vredeliewende mens voorgehou het, weergalm Ludick se woorde heeltyd in sy kop: Jy kan nie één van die fokkers vertrou nie. Wie weet, dalk is die ou suurknol reg?
Hy trek sy windjekker en skoene uit, maar is te moeg om nog pajamas aan te trek. Stel die wekker vir halfvyf sodat hy darem eers kan stort en skeer voor hy werk toe ry, val op die bed neer en trek die duvet oor sy kop.
Hy weet iéts aan die Kriel-saak hinder hom, maar die slaap oorval hom voordat hy sy vinger daarop kan lê.
* * *
Willie raap dadelik sy selfoon op toe dit begin lui.
“Elton het my nou net gebel,” sê Viking. “Sy vrou se eenheid is besig met die moordondersoek en sy …”
“Wat?” vra Willie geskok.
“Ja, kan jy die fokken toeval glo?” Viking gee ’n laggie. “Maar ons hoef nie daaroor te panic nie, dit kan ons net help. Elton sê hulle weet klaar Kriel is die moordenaar. Hy’s skynbaar in die tweede kamer met ’n mes gesteek. Hulle het bloederige prints in die basement gekry en kon sy naam tjop-tjop met die polisierekenaar opspoor.”
“Jy’t niks gesê van ’n meswond nie!”
“Ek het self nie daarvan geweet nie. Anyway, die polisie dink Sue Kriel was deel van die hele storie en dat sy en Frankie in haar kar gevlug het.”
“Was hulle al by haar huis?”
“Nee, hulle gaan eers môre.”
“Het jy die aktetas klaar geplant?”
“Ja.”
Willie se brein werk in hoogste versnelling.
“Reg, vergeet eers van Kriel. Julle kan hom later weer soek. Jy en Elton moet dadelik Monte Vista toe gaan. Luister nou baie mooi. En julle beter donners vinnig werk …”
* * *
Frankie moes sy plan laat vaar om teen donker uit die middestad te kom. Hy het nie besef Langstraat is snags so bedrywig nie. Dit klink of daar honderde mense by elke enkele nagklub en restaurant aan die fuif is.
Hy wag ongeduldig vir die rumoer om te bedaar. Eers toe dit baie stiller is, kom hy steunend agter die vullisdromme orent. Hy hinkepink straat toe, kyk eers goed rond voor hy dit op die sypaadjie waag. By ’n juwelierswinkel loer hy vinnig by die venster in. Die horlosies in ’n uitstalrakkie wys dis kwart voor drie.
Hy hou teenaan die geboue. Digte mis omvou die stad in ’n grys kombers en verdoof die helder skynsel van straatligte en naamborde. Nogtans waag hy nie kanse nie en soek skuiling in donker hoekies wanneer hy karre hoor aankom. Die pyn in sy been is ondraaglik, maar sy dringende behoefte om weg te kom, dryf hom voort.
Ná wat soos ’n ewigheid voel, is hy aan die bopunt van Langstraat. Hy strompel oor Oranje- na Kloofstraat. Hy’s verlig dat hy Blondie-hulle se bakkie nog nie weer gewaar het nie. Dalk soek hulle hom nie meer nie.
Buiten ’n paar boemelaars is Kloofstraat verlate. Die rondlopers wat hy wel teëkom, steur hulle nie aan hom nie. Hy glimlag wrang. Hy lyk nou soos een van hulle.
Kloofstraat se steilte eis sy tol en hy vorder stadig. Hy moet hoër op; hy wil wegkom van die restaurante en besighede. Binne ’n paar uur gaan hierdie deel van die straat weer bedrywig raak.
Eers baie hoër op in Kloofstraat gaan hy staan. Sy been wil nie meer nie. Hy’s kortasem, sy bors brand en sy lippe kleef aan mekaar. Só kan hy nie aangaan nie.
Hy kyk rond. Om hom is ’n hele paar woonstelblokke.
Kan hy dit waag om hier wegkruipplek te soek?
* * *
Hasie wil net tou opgooi en huis toe gaan toe hy die bedremmelde figuur op die oorkantste sypaadjie sien aankom. Die persoon loop erg kruppel, lyk kompleet soos een wat onder die invloed is.
Hy hurk agter ’n struik en loer tussen die blare deur na die naderende figuur. Opwinding bruis deur sy are. Dit lyk na ’n geskikte kandidaat: alleen, verwaarloos en dronk.
Oplaas betree die kreupele die gebied waar daar nie meer kameras is nie. Die digte mis maak dit vir Hasie moeilik om te sien of dit ’n man of vrou is.
Toe die figuur skuins oorkant hom kom, sien hy dis ’n man. Hy gaan staan meteens, buk vooroor en vat aan sy been. Daar is ’n tou om sy bobeen gebind, sien Hasie. En dit lyk soos ’n wit gesig wat onder die hoodie uitsteek.
Hasie begin liggies bewe. Is dit sy gelukkige nag? Pastoor betaal meer vir wit …
Die ligte van ’n naderende motor laat hom laag agter die struik koes. Kan nie bekostig dat iemand hom nou sien nie. Hy wag geduldig tot die dreuning wegsterf.
Toe hy weer die blare wegdruk en straat toe kyk, is die man skoonveld. Dit kan nie wees nie! Hy kom regop, soek op en af in die straat. Daar is geen teken van die man nie.
Hy swets toe sy blik op die woonstelblok oorkant die pad val. Hy’t vroeër vanaand opgemerk die voetgangerhek was nie op knip getrek nie. Nou is dit toe.
Sy kandidaat is daar in. En hy woon beslis nie daar nie.
Hasie sug. Hy sal maar net geduldig moet wees en wag tot die man uitkom.
Maar geduld is moeilik met Die Drang wat skop en slaan en protesteer in sy binneste. Dis asof dit hom aanmoedig om kanse te waag.
* * *
Willie antwoord dadelik toe sy foon teen halfvier lui. Seker Viking wat verslag wil doen oor hulle vordering. Maar dis MacArthur, wat hom nooit aan die tydsverskil tussen die twee kontinente steur nie.
“Hoe vorder julle?” vra hy dadelik.
“Ons is op sy spoor. Ek sal jou later vollediger kan inlig,” probeer Willie vaag bly.
Hy wag vir die MacArthur-ontploffing, maar dit kom nie.
“Baie goeie nuus,” sê die senator gemoedelik. “Althorp het my pas laat weet my lêer is nou aan hom toegewys. Net betyds, want die eerste twiets oor die moord op Weismeyer begin nou hier die rondte doen. Althorp se baas het hom opdrag gegee om as skakelman tussen die FBI en die Suid-Afrikaanse polisie op te tree.”
Hy lag tevrede. “So ek kan ontspan. Al bevind julle polisie ook wát, Althorp sal die feite plooi dat ek uit die stront bly.”

Frankie klop aan die deur, die enigste van die ses woonsteldeure in die blok sonder ’n loergaatjie. Hy staan gereed met die pistool in sy hand. Sy situasie verg nou desperate optrede.
Voetstappe kom aan. “Wie’s dit?” vra ’n vrouestem.
“Polisie,” sê hy. “Hier was ’n inbraak in die woonstel langs joune. Die inbreker is nog in die omgewing …”
Die sleutel draai in die slot en die deur gaan op ’n skrefie oop. Met al sy krag stamp hy dit met sy skouer groter oop, die pistool voor hom uitgehou.
’n Jong vrou in ’n T-hemp en sweetpakbroek staan in die verligte portaal. Sy klem haar wange met albei hande vas, oë wyd geskrik, haar mond half oop asof sy wil skree.
“Maak ’n geluid en jy’s dood,” sis hy terwyl hy die pistool op haar rig. Hy maak die deur agter hom toe, sluit dit en steek die sleutel in sy sak.
“Wat … wat wil jy … hê?” stamel sy.
“Jou samewerking.”
Sy is bleek en haar lyf bewe só dat hy haar jammer kry. “Ek sal niks aan jou doen nie,” sê hy paaiend. “Bly jy alleen hier?”
Sy knik.
“Reg, eerstens wil ek jou telefoon gebruik.”
Sy beduie hy moet haar volg. By die eerste vertrek stap sy in en sit die lig aan. Dis ’n studeerkamer met ’n rekenaar op die lessenaar en ’n groot boekrak teen die muur. Die telefoon staan op ’n tafeltjie langs die lessenaar.
“Waar’s jou badkamer?”
Woordeloos stap sy in die gang af en wys na ’n deur aan die regterkant.
“Jy moet ingaan,” sê hy en stap agter haar in. Tot sy verligting is daar ’n sleutel in die deur en diefwering voor die klein venstertjie.
“Ek gaan jou nou eers hier toesluit.” Hy kyk streng na haar en lig die pistool dreigend. “Maar as jy begin skree, sal ek jou moet stilmaak.”
“Ek … sal nie skree nie. Ek … belowe.”
Hy kyk rond, sien die japon agter die deur hang. Hy trek die gordel uit. “Ek sal jou moet vasbind. Draai om.”
Sy gehoorsaam dadelik. Hy maak haar gewrigte vas, vat ’n handdoekie van die reling en bind dit oor haar mond vas.
Nadat hy die badkamer gesluit het, kyk hy eers vlugtig in die slaapkamer rond voor hy na die studeerkamer stap. Sy hande bewe toe hy die nommer skakel. Die foon lui. Sy moed sak in sy skoene toe hy die klik van die antwoordmasjien hoor.
Dan verstar hy. Dis Sue se stem, maar die boodskap is nuut: “Ek is vir die volgende maand uitstedig. Laat asseblief ’n boodskap en ek sal later terugkom na jou.”
Hy hoor dadelik die spanning in haar stem. Iemand het haar gedwing om die boodskap te los.
Hy sit die gehoorbuis verslae neer.
Hulle hét haar ontvoer.
* * *
Rooi wag Kassie om tien voor ses by die kantoor in. Hy lyk vaal om die kieue.
“Fokol geslaap. Tot nou toe by die kamerabeheerkamer gewees.”
Hy hou ’n laserskyf omhoog. “Die ouens het baie moeite gedoen. Hulle het al die dele bymekaargesit waar ons Kriel en sy handlangers kon sien. Een ou is nog besig om gister en laas nag se footage deur te gaan. Dalk is ons lucky.”
“Sy handlangers?” vra Kassie fronsend, maar hulle word onderbreek toe die brigadier instap.
“Kom ons verspeel nie tyd nie,” sê sy vir Rooi. “Is jy reg om dit vir ons te wys?”
Rooi knik. “Ja, brigadier, ek het dit klaar getoets.”
Hulle stap agter haar aan na die vergaderlokaal en gaan sit voor die TV-skerm. Rooi druk die laserskyf in die speler.
In die eerste toneel word die tyd regs onder in die hoek as 01:09 aangedui. ’n Dubbelkajuitbakkie ry stadig by die hotel se verlate parkeerarea in.
“Dis hulle,” sê Rooi.
“Toe nie die Golf nie,” sê Kassie.
Rooi druk stop toe die bakkie regoor ’n lamppaal kom. “Hier kan mens die nommerplaat sien as jy die beeld vergroot. Die kameras in die beheerkamer is gekoppel aan ’n rekenaarprogram wat voertuie se nommerplate outomaties lees. Dis ’n vals nommerplaat.”
“Shit,” sê die brigadier.
Rooi druk weer play. Die bakkie hou stil op die donkerste deel van die parkeerarea. Drie figure klim uit, maar die beeld is te swak om hulle gelaatstrekke uit te maak. Boonop is al drie se hoodies laag oor hulle gesigte getrek.
“Die kort een is Kriel,” sê Rooi.
Een van die mans lig ’n leer van die bakkie af. Hulle verdwyn agter ’n ry struike.
“Hulle is nou by die Amerikaner se balkon,” sê Rooi toe die figure weer sigbaar raak.
’n Man klim met die leer tot op die balkon en gaan staan by die skuifdeur. Ná ’n paar minute klim hy weer af.
“Hy moes die slot met ’n loper of iets oopgemaak het,” sê Rooi.
Kriel klim teen die leer op. Vir ’n kort oomblik is die pistool in sy hand sigbaar.
“Ons het dit vergroot – pistool met ’n knaldemper.”
Kriel gaan om 01:21 by die skuifdeur in. Om 01:24 verskyn hy met ’n klomp goed in sy hande. Hy gee dit vir die man wat op die leer staan.
“Dit moet die laptop en aktetas wees,” sê Kassie.
Om 01:28 verdwyn Kriel in Bezuidenhout se kamer. Kort daarna gaan ’n lig aan. Deur die oop gordyne sien hulle ’n flits van Bezuidenhout wat uit die badkamer storm, maar hulle kan Kriel nie sien nie.
Die man op die leer koes weg, maar kom dan weer orent. Hy klim vinnig af toe drie ligte op die eerste verdieping aangaan. Hy sit die leer haastig op die bakkie en klim aan die passasierskant in. Die bakkie ry by die parkeerarea uit.
“Hier’s ’n donker deel langs die hotel waar ons die bakkie verloor het, maar hulle moes verbygery en ’n U-turn in die straat gemaak het,” sê Rooi.
Die volgende toneel wys die bakkie ’n ent hoër op in die straat geparkeer, nie ver van die hotel se hoofingang nie. Twee figure klim uit en kom in die rigting van die hotel aangedraf.
“Daar’s ’n groot deel waar dit so donker is dat die kamera hulle verloor, maar ons is redelik seker hulle is hier op pad na die basement toe,” sê Rooi.
Die brigadier knik. “Maak nou sin. In die verslag sê julle die sekerheidswag het twee mans in die parkade raakgeloop wat hulle as polisiemanne voorgedoen het.”
Die volgende toneel wys die mans waar hulle terughardloop na die bakkie. “Toe die wag op hulle afkom, moes hulle besluit het om gat skoon te maak,” sê Kassie.
’n Paar minute later is hulle bedrywig met die bakkie se nommerplate. “Hulle sit ’n nuwe stel vervalste nommerplate op,” sê Rooi.
“Uitgeslape bliksems!” sê die brigadier.
Rooi stop die video. “Hulle het vir amper twee uur in die bakkie gesit. My vermoede is dat hulle die hotel dopgehou het om te sien of die polisie vir Kriel kry. Maar Kriel was toe lankal weg – een van die ander kameras het hom gevang waar hy oor Buitengracht strompel kort ná sy maatjies uit die basement gekom het.”
Hy druk weer play. Kriel draf oor Bree- en Loopstraat en draai regs op in Langstraat.
“Hier’s ’n dooie kol vir sowat vyftig meter waar die kamera hom verloor het,” sê Rooi. “Hy verskyn nie weer verder op in die straat nie.”
“Hy kon vir iemand gewag het,” sê die brigadier. “Dalk het sy vrou hom daar opgepik?”
Rooi skud sy kop. “Geen Golf is daardie tyd in Langstraat gesien nie, maar die bakkie was twee keer in die straat op. Hulle was duidelik op soek na Kriel. Hulle het later see se kant toe beweeg en die strate in die omgewing van die Naspers-gebou gefynkam.”
Hy skakel die speler af. “Dis eers al wat ons het. Een van die ouens is besig om gister en laas nag se opnames in Langstraat deur te gaan. Dalk kry ons nog iets.”
Die brigadier knik. “Goeie werk, sersant Els.”
Kassie maak keelskoon. “Dalk moet ek brigadier net vinnig inlig oor my besoek aan Pollsmoor.”
“As jy nie aardskuddende nuus het nie, kaptein, kan jy dit later doen. Julle moet nou dadelik na die huis in Monte Vista gaan. Bel die forensiesebystandspan dat hulle julle daar kry.”
Sy staan op. “Ek wil hê julle moet stiptelik om dertienhonderduur weer hier aanmeld sodat ons ’n ordentlike dinkskrum kan hou. Ek sal intussen die Middestad-polisie vra om onder in Langstraat te gaan rondkyk. Ek sal julle bel as daar iets van belang is.”
Sy kyk op haar horlosie. “Dis nou amper seweuur. Een-en-twintig van ons agt-en-veertig uur het al verstryk.”

Frankie skrik met ’n ruk wakker. Hy kyk verwilderd rond, sy omgewing skielik vreemd.
Dan haal hy rustiger asem. Hy’s in die vrou se studeerkamer. Die muurhorlosie wys dis seweuur. Hy’t hier in die stoel aan die slaap geraak omdat hy nie wóú dink oor wat hom nou te doen staan nie.
Hy spits sy ore. Geen geluid uit die badkamer nie. Die vrou gedra haar nog.
Hy neem die omgewing in. Daar lê ’n klomp notas en ’n stapel lêers langs die rekenaar. Lyk of sy aan iets werk. Sy oë gly oor die boekrak teen die muur. Hy’s beïndruk met die stel Etienne Leroux-boeke en die twee van Marlene van Niekerk …
Sy’t verfynde smaak, lees hogere letterkunde. Geen Mills & Boon of ander ligte leesstof nie. Dís hoe hy van plan was om sy kliënte te leer ken. Hy glo ’n mens is die spieël van die boeke wat jy lees.
“Vergeet van Frankie’s Bookshop,” sê hy ergerlik vir homself. “Dis ’n blerrie doodgebore droom.”
Hy stut sy arms op die lessenaar en laat rus sy kop in sy hande. Nou moet hy helder dink en die regte besluite neem.
Hy kan nie die polisie kontak nie. Daardeur sal hy Sue se lewe in gevaar stel. Buitendien wil hy nie weer die trauma beleef om as ’n moordenaar aangehou te word nie. Hy móét uitvind waar Blondie-hulle bly. Alleen dan kan hy die polisie as ’n opsie oorweeg.
Moet hy Smittie bel? Dis die enigste mens wat hy vertrou. By hom hoor wat hy in sy situasie sou doen?
Nee, hulle kan afgeluister word. Geen gesprek oor ’n tronkfoon is ooit privaat nie.
Sy maag skree van die honger. Laat hy eers iets eet, besluit hy, sy primêre behoeftes bevredig voordat hy sy brein inspan.
Hy staan op uit die stoel, maar sak tandeknersend terug. Die steekpyn in sy been is erger as ooit. Hy kom versigtig orent, stap steunend na die deur. Aandag aan sy wond is nou belangriker as kos.
Hy hink in die gang af na die vrou se slaapkamer. Dalk is daar ’n noodhulpkissie.
Hy kyk in die kaste. Net klere.
Geen ander keuse as om haar te gaan vra nie. Op pad uit raap hy die selfoon van haar bedkassie op en sit dit in sy sak. Kan nie bekostig dat sy haar hande daarop lê nie.
Hy sluit die badkamerdeur oop met die pistool gereed in sy hand. Haar kop ruk verskrik op waar sy op die bad se rand sit, die handdoek nog om haar mond.
Hy kan die naakte vrees in haar oë sien, wat hom dadelik skuldig laat voel. Hy’t haar lewe omvergewerp, dit wederregtelik binnegedring. Die arme vrou moet die ergste verwag.
Hy beduie sy moet opstaan en maak haar gewrigte los. Sy ontknoop self die handdoek agter haar kop.
Hy druk die pistool in sy parka se sak. “Ek sal niks aan jou doen nie,” sê hy sag. “Ek wil net die wond aan my been ontsmet en verbind … en ’n ietsie eet. Ek sal later weer op pad wees. Ek … ek’s jammer oor als.”
Sy knik stroef, staar na die bloedkol op sy jeans. “Skietwond?”
“Mes.”
Sy maak die kas onder die wasbak oop en haal ’n kissie uit. “Jy sal jou jeans moet aftrek sodat ek na die wond kan kyk.”
Hy wil vir haar sê hy sal dit self doen, sy moet net haar rug draai, maar skielik klink dit kinderagtig. Hy’t tog ’n boxer onder die jeans aan. En hy weet boonop niks van wonde ontsmet nie.
Hy maak sy broek los en begin dit afwikkel, maar besef dan sy kan hom onverhoeds betrap as albei sy hande besig is. “Jammer, ek kan nie kanse waag nie. Jy sal dit moet doen.”
Sy knik weer, buk vorentoe en trek sy jeans versigtig af.
“Sjoe,” sê sy.
Sy been is rooi en opgeswel, die wond gapend.
“Jy kort eintlik steke.” Sy haal ’n handdoek van die reling af en druk dit liggies op die wond, wat hom na sy asem laat snak.
Sy druk net harder. Ná wat vir hom soos ’n ewigheid voel, draai sy na die wasbak en maak die handdoek se punt onder die kraan nat. Sy seep dit goed in voor sy saggies oor die wond begin vee.
Vir die eerste keer merk hy op sy’s eintlik vrek aantreklik. Haar bruin hare is in ’n poniestert agter haar kop vasgebind. Sy’t hoë wangbene, ’n mooi neus en die gladde vel van ’n vrou in haar laat twintigs of vroeë dertigs. Daar is iets van Delia in haar donker oë, besef hy skielik.
Die gedagte laat hom skrik. Hoekom sal hy nóú aan Delia dink? Dis al so lank dat hy haar heeltemal uit sy gedagtewêreld verban het.
Die vrou haal ’n buisie salf uit die kissie en smeer dit dik aan die wond, sit ’n stuk gaas bo-op en draai kleefverband styf om sy been.
Sy staan terug en beskou haar handewerk. “Jy sal nie jou jeans weer kan aantrek nie, dit sit te styf. Ek het ’n ou sweetpakbroek in my kas wat jou behoort te pas.”
“Baie, baie dankie … jy weet nie hoe … ek dit waardeer nie,” stamel hy.
Vir die eerste keer vandat hy uit die tronk is, voel dit asof iemand hom soos ’n mens behandel.
* * *
In die kar op pad Monte Vista toe snork Rooi só hard in die passasiersitplek dat Kassie sukkel om te konsentreer. Hy weet nou wat aan die moordtoneel hom hinder, maar hy wil nog nie gevolgtrekkings maak nie. Dalk sal die Kriels se huis antwoorde verskaf.
Die ander ding wat aan hom knaag, is die brigadier se bestuurstyl. Dis asof sy heeltyd ondeurdagte en impulsiewe besluite neem. Soos met die Dippenaar-saak toe sy Maartens se dogter ondervra het nog voor al die drade bymekaargekom het.
Eintlik moes hulle gisteraand al die Monte Vista-huis besoek het, maar sy stuur hom Pollsmoor toe om eers met die paroolbeampte te praat. En vanoggend stel sy nie eens belang om te hoor wat die paroolbeampte sê nie, want hulle moet dadelik na die Monte Vista-huis!
Hy hoef nie na die huis te soek toe hy in die straat opdraai nie. Forensies het hom voorgespring. Drie voertuie staan voor die huis en die spul het al op die sypaadjie saamgebondel.
Hy glimlag. Dis die een voordeel van werk vir ’n elite-eenheid: Die brigadier klap haar vingers en almal kak ’n boog om haar te please.
Hy maak Rooi wakker en hulle klim uit.
“Ek en my partner gaan gou eers binne kyk,” sê hy vir die forensiese span terwyl hulle handskoene en skoenbedekkings aantrek op die voorstoepie. “Ek sal julle roep as julle kan inkom.”
Op die voordeur is ’n nota geplak: Uitstedig vir ’n maand. Sue.
“Dieselfde boodskap as op haar foon,” sê Rooi.
Kassie frons. “Dis bleddie vreemd. In hierdie land adverteer jy nie aan almal dat jy ’n maand lank uit jou huis gaan wees nie.”
Tot sy verbasing is die voordeur nie gesluit nie.
“Sy’t omtrent vinnig gewaai,” sê Rooi.
Die sitkamertjie is pynlik netjies, met ’n rusbank, twee leunstoele en ’n televisie die enigste meubels in die vertrek.
“Bliksis, tjek daar!” sê Rooi.
In die middel van die sitkamer staan ’n swart aktetas op die spierwit mat.
Hulle stap nader.
“As dit die Amerikaner se tas is, beteken dit Frankie was ook hier,” sê Rooi.
Kassie wys na die mat. “Wel, dan het hy vinnig ophou bloei, want hier’s nie kolle nie.”
“Dalk het hy in die kar gewag en sy vrou het dit hier neergesit?”
“Kom ons kyk eers rond voor ons afleidings maak.”
Die eerste kamer moet die hoofslaapkamer wees. Die dubbelbed is onopgemaak, maar verder lyk niks uit plek nie.
“Gaan kyk jy solank langsaan,” sê Kassie. “Ek wil net eers hier ’n ordentlike oog gooi.”
Op die bedkassie lê ’n boek langs die telefoon. Hy maak die bedkassie versigtig oop. Net ’n Bybel en ’n hoop tydskrifte.
Hy stap na die ingeboude kas en maak albei deure oop, staar peinsend na die inhoud.
“Kassie, kom tjek hier!” roep Rooi uit die kamer langsaan.
Hy haas hom soontoe. Die kamer is vol gepak met boeke. Party stapels strek amper tot teen die plafon.
“’n Moerse lot boeke, nè?” sê Rooi.
Kassie knik. Dit strook met Smittie se storie oor die tweedehandse boekwinkel.
Die badkamer en kombuis is soos die res van die huis pynlik netjies.
“Lyk amper of sy die huis skoon geskrop het voor hulle verkas het. Dalk Frankie se bloed eers afgewas,” sê Rooi.
Kassie kyk na die blinkgevryfde wasbak. “Forensies sal gou met die luminol en UV kan bepaal of hier bloed was.”
’n Sydeur uit die kombuis lei na die enkelmotorhuis. Geen teken van ’n rooi Golf nie.
“Die brigadier was reg,” sê Rooi. “Dis goed ons het die Golf se registrasienommer vir die media gegee.”
Kassie draai na hom. “Sê vir forensies hulle kan inkom. En hulle moet heel eerste kyk of daar vingerafdrukke op die aktetas is.”
Toe Rooi uit is, leun hy teen die deur aan, sy gedagtes deurmekaar. Iets hier maak nie fokken sin nie.
Die geblêr van sy selfoon sny deur die stilte. Hy haal die foon uit sy sak. Marietjie. Hy swets en druk dit dood.
Net toe hy die foon wil terugsit, lui dit weer. Bleddie orige vroumens! Hy druk dit instinktief dood, sien dan met afgryse dis die brigadier wat gebel het.
Hy bel haar dadelik terug.
“Hoekom druk jy die foon in my oor dood?” vra sy ergerlik.
“Jammer, brigadier … vingerfout gewees.”
“Middestad-polisie het my gebel. Hulle het in ’n steeg in Langstraat op bloedmerke op ’n paar kartonbokse afgekom. Dit lyk of Kriel daar weggekruip het. As julle by die huis klaar is, moet julle vinnig daar ’n draai maak. Hulle het die gebied afgesper.”
“Ons gaan nog ’n tyd hier …” begin Kassie, maar sy onderbreek hom.
“Is die rooi Golf daar?”
“Nee.”
“Sy vrou is dan beslis betrokke.”
“Daar’s tog iets wat my pla …”
“Hou jou afleidings vir die dinkskrum, kaptein. Voor ek vergeet, jy sal van nou af jou verslae in Engels moet skryf. Die FBI het uit Amerika gebel, hulle wil sesuurliks ingelig word oor ons vordering. Met die vermoorde wat ’n Amerikaanse burger was, kan ’n mens dit seker verstaan. Reg so?”
“Reg, brigadier.”
“Sien julle dan om dertienhonderduur,” sê sy voor sy die verbinding verbreek.
Kassie staar na die foon in sy hand. Wie de fok praat van dertienhonderduur as jy net eenuur kan sê?
Rooi loer om die deur. “Die prints-ou sê daar’s nie ’n kat se kans vir vingerafdrukke op daai tas nie. Hy scheme dis deeglik met ’n nat lap skoongevee, hy kan die strepe duidelik sien. Maar hy tjek in any case nou met sy kwassie en poeier.”
Hulle stap terug sitkamer toe.
Die prints-ou is nog besig, wat Kassie kans gee om ’n Lucky op die stoep te gaan rook. As sy longe so hard hande klap vir nikotien soos nou, kan hy nie ordentlik dink nie.
Rooi skud sy kop. “Wanneer gaan jy daai kak gewoonte los?”
Kassie ignoreer hom. Hy probeer aan alles dink wat die forensiese span sal moet nagaan. As sogenaamde crime scene manager kan hy nie bekostig om op te slip nie, anders gaan die brig op sy case wees.
Fok weet, as sy hom gisteraand toegelaat het om hierheen te kom, kon hy Kriel en sy vrou dalk op heterdaad betrap het.
Hy teug tydsaam aan die Lucky. Hoekom voel hy so onseker oor hierdie saak? Hulle het die naam van die moordenaar, hulle weet presies hoe die moord plaasgevind het, hulle weet hy het twee handlangers gehad en sy vrou was moontlik betrokke …
Maar die legkaartstukke wil net nie lekker inmekaarpas nie.

Dis agtuur en Tinkie slaap nog rustig, wat Hasie kans gee om die koerant by die straatverkoper op die hoek te gaan kry.
Hy loer weer na die woonstelblok waarheen hy vermoed sy kandidaat gisternag verdwyn het. Hy het die plek tot sesuur dopgehou, maar die kêrel het nooit weer sy verskyning gemaak nie. Dalk ken hy tóg iemand daar.
Met die koerant vasgeknyp onder sy arm stap Hasie vinnig huis toe. Hy loer eers weer by Tinkie se kamer in voor hy die ketel in die kombuis aansit.
Hy gaan sit by die tafel en vou die koerant oop. Die hoofstorie handel oor ’n moord eergisternag op ’n Amerikaner in die Waterfront. ’n Foto van die vermeende moordenaar verskyn groot langs die berig – ’n tronkvoël wat pas op parool uit is.
Die man lyk nie soos ’n misdadiger nie, dink Hasie. Hy’t ’n karaktervolle gesig, trek nogal na ’n jonger Al Pacino, sy gunstelingakteur. Hy lees met min belangstelling. Moord en doodslag is deesdae so alledaags in dié land.
Halfpad deur die berig steek hy vas. Die moordenaar word beskryf as ’n skraalgeboude man, 1,7 meter lank en geklee in ’n donker parka met ’n hoodie en donker jeans. Hy loop vermoedelik kruppel weens ’n meswond aan sy bobeen. Die publiek word gewaarsku dat hy gewapen is en dat niemand hom moet konfronteer nie, maar dadelik die polisie moet kontak as hulle hom gewaar.
Hasie vee ingedagte oor sy gesig. ’n Moordenaar … Dis die soort skuim wat in elk geval nie in die samelewing hoort nie.
* * *
Kassie staar fronsend na die inhoud van die aktetas. Die prints-ou sê daar is geen vingerafdrukke op die skryfblok, karton sigarette, tydskrifte of die glansprogram van die omgewingskonferensie nie. Alles is sorgvuldig skoongevee. Daar’s ook geen teken van bloed aan die tas nie.
“Hoekom sou Kriel of sy vrou soveel moeite gedoen het?” vra Rooi. “Veral as mens aanneem hulle was haastig om weg te kom.”
Skielik weet Kassie wat hom van die tas pla. “Hoe het sy vrou dit in any case in die hande gekry? Kriel het die tas vir sy handlanger gegee. Toe was hy ook nog nie bebloed nie.”
“Jy’s reg! Dan het die handlangers die goed vir Kriel se vrou gegee? Seker iewers in die stad waar die kameras dit nie kon optel nie.”
“Iets maak nie sin nie,” sê Kassie. “Kriel het handskoene gedra, daar was nie bloed nie, waarom dan die tas so deeglik skoonvee voor hulle dit hier gelos het?”
Rooi skud sy kop. “Nee, ek’t ook nie ’n antwoord vir daai een nie.”
Kassie haal die program uit die tas. Op die voorblad is ’n naamplakker in die boonste hoek: Dr Bill Weismeyer, Global Green. Sonder twyfel die vermoorde se aktetas.
Hy blaai stadig deur die program. Langs elke spreker se naam verskyn die titel van die referaat: deurgaans lang beskrywings met wetenskaplike terme wat nie vir hom sin maak nie.
Hy steek vas by Weismeyer se naam. Volgens die datum sou hy eers oor twee dae sy referaat gelewer het. Die titel daarvan is ’n enkele woord: Ice.
“Die vermoorde ou sou oor ys gepraat het,” sê hy vir Rooi.
“Wat van ys?”
Kassie haal sy skouers op. “Hier staan net ‘ice’.”
* * *
Willie het Viking en Fortuin na sy hotelkamer ontbied.
Hy kan nie op MacArthur staatmaak om hom via Althorp ingelig te hou oor hoe die polisie met die saak vorder nie. Die senator het net te veel ysters in die vuur om nog sy aandag hieraan ook te bestee.
Buitendien sal so ’n versoek aan MacArthur die indruk skep dat Willie nie sy vinger op die pols het nie. En dis die laaste ding wat hy kan bekostig. As MacArthur agterkom die saak is besig om onder Willie uit te hardloop, gaan hy senuweeagtig raak – en ’n senuweeagtige MacArthur is ’n gevaarlike skepsel. Dis wanneer hy onvoorspelbaar raak en selfs kan besluit om van Willie ontslae te raak om sy eie spore dood te vee.
Maar Willie het ’n plan.
Hy kyk na Viking. “Is julle seker haar kar sal nie sommer opgespoor word nie?”
Viking knik. “Dit was moeilik met ons beperkte tyd, maar mens kan dit glad nie van die pad af sien nie. Ons het dit goed met takke toegepak.”
“Reg,” sê Willie en verskuif sy blik na Fortuin. “Jy sal ons nou móét help.”
* * *
“Baie dankie vir die ete,” sê Frankie en staan agter die kombuistafel op. Die eiers, spek en wors was ’n koningsmaal vir ’n tronkvoël. “Ek kan nie onthou wanneer laas ek so ’n lekker ontbyt gehad het nie.”
Sy knik net.
Hy beduie deur toe. “Kom ons gaan na jou studeerkamer toe. Ons moet gesels.”
Hy stap agter haar aan. Sy gaan sit agter die lessenaar en hy op die stoel langs die boekrak.
“Watse werk doen jy?” vra hy.
“Ek’s ’n vryskutjoernalis, werk van die huis af.”
Dis vir hom ’n groot verligting. Sy vrees was dat sy vandag moes gaan werk en dat haar werkgewer bekommerd sou raak as sy nie opdaag nie.
“Is jy nou besig met iets?”
“Ja, ek skryf aan ’n klomp brosjures vir ’n versekeringsmaatskappy.”
Hy kan die onsekerheid in haar oë sien. Haar liggaam is ook nog snaarstyf gespanne. Sy moet steeds dink hy’s een of ander maniak.
Hy wys na die boekrak. “Ek sien jy hou van Etienne Leroux se werk. Jy’t al sy boeke.”
Sy lyk verras. “Ja … ek het dit eintlik by my pa geërf.”
“Het jy al van sy boeke gelees?”
“’n Hele paar al. Ek’t juis weer onlangs Die derde oog gelees.” Sy huiwer ’n oomblik. “Met die eerste lees het ek gesukkel, maar hierdie keer het ek dit nogal geniet.”
Hy knik. “Ja, Demosthenes de Goede is ’n interessante karakter.”
Nou kan sy nie haar verbasing wegsteek nie. “Jy’t dit ook gelees!”
Hy glimlag. “Drie keer, om presies te wees. In ’n tronkbiblioteek is daar nie ’n oorvloed goeie boeke nie, so jy herlees maar die paar wat daar is.”
Sy sluk. “Was jy … in die tronk?”
“Tot ’n paar dae gelede, ja. Maar ek wil jou nie opsaal met my storie nie.”
Hy beduie na haar rekenaar. “Ek wil jou nie uit die werk hou nie, maar jy sal seker verstaan dat ek jou nie kan vertrou nie. Daarom sal ek die router moet ontkoppel sodat jy nie toegang tot die internet het nie.” As hoof van die tronkbiblioteek, wat toegelaat was om na boeke op die internet te soek, het hy gelukkig op hoogte gebly van rekenaartegnologie.
Verligting spoel oor haar gesig. “Dit sal help, want ek het ’n kwaai spertyd … en ek het nie die internet nodig om my werk te doen nie.”
“Reg. Voor ek dit doen, wil ek hê jy moet vir my ingaan op Netwerk24.”
Daar sal seker al ’n berig oor die moord wees; hy wil net ’n aanduiding kry van die polisie se vordering. Nie dat hy veel van hulle verwag nie.
Hy gaan staan langs haar terwyl haar vingers behendig oor die toetse beweeg. Die Netwerk24-tuisblad verskyn op die skerm.
Hy verstar.
Sy gesig pryk lewensgroot onder die opskrif: Moordenaar en sy vrou dalk op vlug.

Hasie tuur peinsend voor hom uit.
Hy’s doodseker hy weet waar die moordenaar is na wie die polisie soek. Hulle het die kat aan die bal beet dat Frankie Kriel saam met sy vrou gevlug het. Hy is in daai woonstelblok. En heel moontlik hou hy iemand daar gyselaar.
Die vraag is: Wat staan hom nou te doen? Moet hy polisie toe gaan?
Heeltemal te gevaarlik. Hoe verder hy onder hulle radar uit bly, hoe beter. Hy gaan nie vrywillig tussen die bloublasies swem nie.
Hasie trommel met sy vingers op die kombuistafel. Frankie Kriel is die ideale kandidaat vir hom. As hy van die aardbol af verdwyn, gaan die polisie aanneem hy het suksesvol weggekom.
En die enigste veilige tyd vir Kriel om uit die woonstelblok te kom, gaan in die middernagtelike ure wees.
Hy sal vir hom wag, besluit Hasie.
* * *
Shaheena weet nou sy was reg. Dis net ’n kwessie van tyd voor Kriel en sy vrou in die rooi Golf vasgetrap gaan word. Oral op die hoofweë in die land is die verkeersowerhede op high alert.
Alles pas in by haar teorie oor hoe dinge gebeur het. En Kasselman se oproep uit Langstraat dat hulle bloederige vingerafdrukke op ’n paar bokse gekry het, versterk haar teorie. Verder het Els laat weet Kriel is vanoggend net ná drie in Kloofstraat op ’n CCTV-kamera gewaar. Ongelukkig het hulle hom hoër op in Kloof verloor waar daar nie kameras is nie.
Die Kriels is duidelik uitgeslape; hulle moet bewus wees van die kameras in die stad. Dit sou nie veilig gewees het om Kriel in Langstraat te kry nie, daarom het hy ’n volle dag geskuil voor hy in Kloofstraat op is. Sy vrou moes hom buite bereik van die kameras opgepik het.
En die feit dat die vermoorde Amerikaner se aktetas in die Monte Vista-huis gekry is, voltooi net die prentjie. Dit beteken Kriel en sy vrou het eers daar aangedoen voor hulle die pad gevat het. Natuurlik nadat hulle die buit met die handlangers gedeel het.
Die inligting oor die aktetas het haar wel ontstel. Dit beteken sy was verkeerd om Kasselman gisteraand Pollsmoor toe te stuur pleks van na die huis in Monte Vista. Hy kon Sue Kriel dalk op heterdaad betrap het voor sy stad toe is om haar man op te tel.
Shaheena haal haar skouers op. ’n Mens kan nie altyd die regte call maak nie. “Goeie bevelvoerders neem vinnige besluite,” het haar hoof by die Valke altyd gesê. “Soms gaan dit verkeerde besluite wees. Maar die belangrikste is dat jy wel ’n besluit geneem het. Swak bevelvoerders is traag om vinnige calls te maak, want hulle is skytbang hulle is verkeerd.”
Sy kyk op haar horlosie. Kwart voor een. Kasselman en Els sal binnekort hier wees vir hulle dinkskrumsessie. Sy’t darem nog tyd om die generaal vinnig in te lig oor hulle vordering.
Sy steek haar hand uit na die telefoon, maar die sekretaresse verskyn in die deur.
“Hier’s ’n besoeker vir brigadier.”
“Ag nee! Ek’t nie nou tyd vir mense wat nie afsprake maak nie. Wie’s dit?”
“Brigadier se man.”
“My man?”
Die sekretaresse knik.
“Laat hy maar gou inkom.”
Shaheena skud haar kop. Wat sou Elton hier doen? Sy’t nie eens besef hy weet waar haar kantoor is nie.
Hy verskyn in die deur met ’n groot bos wit rose in sy hand – haar gunstelingblom.
“Elton … ek …”
Hy hou ’n wysvinger voor sy mond. “Dis nou my turn om te praat, Shaheena.” Hy kom nader en hou die rose na haar uit. “Dis vir jou. Net ’n klein gesture om sorry te sê vir die afgelope tyd. Ek’t die laaste paar dae diep oor ons twee gedink. Ook besef dat ek sleg van die rails af gegaan het …”
Hy kyk af na sy skoene. “Ek’s nog altyd lief vir jou … Ek wil jou nie verloor nie, Shaheena. My kop is nou weer reg om die ou Elton te word, as jy my kan forgive vir …”
Sy gee hom nie kans om klaar te praat nie. ’n Hemelse verligting spoel deur haar en sy kan die trane nie keer nie. Sy storm om die lessenaar, slaan haar arms om sy nek en soen hom.
Hy lei haar met sy arm om haar middel terug na haar stoel. “Ons sal vanaand verder praat. Ek’t jou nou emotional staan en maak. En ek weet jy’s besig.”
Sy wil nie sy hand los nie. “Bly nog net ’n rukkie. Ek … ek …”
“Ons kan by die huis praat. Jy moet op jou job concentrate.” Hy haal sy sakdoek uit en vee die trane van haar wange af. “Vertel my eerder hoe gaan dit met daai moordsaak. Net om jou mind weer op die regte plek te kry.”
* * *
Frankie moes ’n lap in die vrou se mond prop, haar hande weer vasbind en haar in die slaapkamer gaan toesluit. Sy’t histeries begin skree toe sy sy foto op die rekenaarskerm sien. Hy was bang die bure hoor haar.
Hy lees vir die soveelste keer die berig. Die polisie vermoed Sue is betrokke; haar boodskap op die antwoordmasjien laat hulle glo sy het saam met hom gevlug. ’n Brigadier van die polisie sê dit lyk of sy plan was om al die mense op die eerste verdieping van die hotel te beroof. “En enigeen wat Kriel probeer verhoed het om dit te doen, sou hy koelbloedig doodskiet.”
Hy kan homself skop oor hy so nalatig was om vingerafdrukke te los. Die pyn en sy wond wat so erg gebloei het, het sy denke aangetas. Boonop was Blondie-hulle op sy spoor.
En sy steeds vae hoop dat Sue nie ontvoer is nie, het nou finaal gesneuwel. Al waaraan hy nou kan vasklou, is die hoop dat hulle Sue nie sal vermoor nie. Kom iemand op haar lyk af, sal hulle besef niks keer Frankie om polisie toe te gaan nie.
Sy enigste kans om haar te red, is om kontak met Blondie-hulle te maak. Maar hoe doen hy dit?
Hy sal dit eenvoudig in die strate moet waag, want hulle sal beslis nog na hom soek. Dit kan egter nie gedurende die dag wees nie – met sy foto lewensgroot in die koerant sal mense hom te maklik herken.
En wat doen hy met die vrou in die woonstel? Hy kan haar tog nie vasgebind hier los nie, sy sal doodgaan. Dan het hy nog ’n moord op sy hande.
Hy staan op agter die lessenaar. Daar is net een opsie.
Op pad deur toe steek hy vas by ’n geraamde graadsertifikaat teen die muur. Dis vir ’n BA-graad toegeken aan Tersia Jordaan deur die Universiteit Stellenbosch. Die datum is 2004.
Hy is verras. Dit beteken Tersia moet omtrent vyf-en-dertig wees, net ’n paar jaar jonger as Sue. En Delia … as sy nog geleef het.
Hy huiwer by die slaapkamerdeur. Hy voel soos ’n hond oor die hardhandige manier waarop hy haar vasgebind het, maar hy was paniekerig.
Nou sal hy haar vertroue moet wen. Want sonder haar samewerking gaan dit onmoontlik wees om Sue te red.

Kassie hoor hoe Colyn en Piedt aan die brigadier verslag doen oor die Dippenaar-moord. Die drie staan en praat in die gang voor die vergaderlokaal se deur.
“Ons het met almal in die buurt gesels,” sê Colyn. “Niemand het iets verdags opgemerk nie.”
“Dan moet julle wyer kyk wat die beleggers betref, kaptein,” sê die brigadier. “Dis tyd dat julle ten volle eienaarskap van daai saak neem en met inisiatief vorendag kom. Ek het nie tyd om julle handjies vas te hou nie.”
“Arme bliksems,” fluister Rooi.
Kassie hoop maar die gesprek met Colyn-hulle het haar nie nou in ’n slegte bui gesit nie. Die feit dat sy al twintig minute laat is vir hulle dinkskrum het hom klaar bekommerd. Op pad hierheen het hy ’n man in haar kantoor gesien en hy’t gehoor hoe sy oor Kriel praat. Sou daar nuwe verwikkelinge wees waarvan hy en Rooi nie weet nie? Iets waaroor sy hulle gaan kruisig?
Maar die brigadier lyk in ’n verrassend goeie bui toe sy instap. Daar is selfs ’n effense glimlag op haar gesig toe sy gaan sit.
“Danksy die goeie mediadekking is my voorspelling dat Kriel en sy vrou voor skemer vanaand vasgetrek gaan word,” val sy weg.
Kassie luister na haar teorie – wat sin maak as ’n mens in ag neem dat sy nie by die moordtoneel of by die huis in Monte Vista was nie. Én dat sy hom nog nie kans gegee het om haar oor alles in te lig nie.
“Jy’t gesê daar’s dinge wat jou hinder, kaptein Kasselman,” gaan sy voort. “Laat ek hoor wat dit is.”
“Eerstens die moordtoneel in die hotel. Dit lyk of Kriel die Amerikaner in sy slaap geskiet het – net sy kop het onder die komberse uitgesteek. Hy’t dus nie wakker geword toe Kriel inkom nie en kon geen bedreiging vir hom inhou nie.”
Sy frons. “Niks daaraan is vir my vreemd nie. Dis duidelik Kriel is ’n gewetenlose moordenaar. Sy motto was skiet eers en roof dan.”
“Wel, hy’t nie ’n baie deeglike roofjob gedoen nie. Hy’t nooit eers in die vermoorde se klerekas gekyk nie. Daar het ’n beursie, dik gestop met tienduisend rand, oop en bloot gelê. Hy’t net die aktetas en skootrekenaar, wat ons aanneem op die bedtafeltjie was, gegryp en gegaan.”
“Ook nie vreemd nie, kaptein – hy wou nie onnodig tyd verspil nie. En vir al wat ons weet, wás daar waardevolle artikels of geld in die aktetas. ”
Kassie knik. “Dis ’n geldige punt. Maar as hy so maklik moor, hoekom het hy nie die twee mense in die buurkamer doodgeskiet nie? Hy’t wel ’n mislukte skoot na Bezuidenhout gevuur, maar hy kon die vrou eerste stilgemaak het, vóór Bezuidenhout hom met die mes aangeval het.”
“Paniek doen snaakse dinge aan ’n mens se rasionele denke. Met die hef van ’n mes wat uit sy bobeen steek, moes hy natuurlik paniekbevange geraak het. Hy kon ook gedink het sy handlangers het padgegee toe die vrou begin skree. Daarom sou die beter opsie vir hom gewees het om na die parkade te vlug.”
“Dis seker nie onmoontlik nie, maar dis vir my hoogs onwaarskynlik,” sê Kassie. Sy’t ’n fokken slim antwoord reg vir als, dink hy.
“Wat pla jou nog, kaptein?”
“By die huis in Monte Vista was alles pynlik netjies. ’n Mens sou dink as Sue Kriel vinnig wou wegkom, sou sy links en regs klere uit die kaste gegryp het.”
Die brigadier glimlag. “Sy het natuurlik vooraf haar tassie gepak gehad. Dalk van nature netjies.”
“Haar bed was onopgemaak. En daar was ook geen teken van nagklere wat rondlê nie.”
“En wat sê dit nou eintlik?”
“Dit was net vir my vreemd. Amper gelyk of sy in haar nagklere die pad gevat het.”
“Jy’t van die moontlikheid van ’n tas vergeet, kaptein. Sy’t haar nagklere daarin gepak.”
“Daar’s nog iets wat my hinder – dat die Amerikaner se aktetas in die huis was. Waarom sou sy dit daar gelos het? So asof sy doelbewus vir ons wou sê sy was deel van die rooftog? Wat tog redelik stupid sou gewees het.”
“Kaptein, jy maak vreemde afleidings. Sy moes vooraf die Amerikaner se goed wat sy van die handlangers gekry het deurgegaan het. Soos ek van julle verstaan, was daar niks waardevols in die aktetas nie. Dit beteken sy het die waardevolle goed uitgehaal, die tas skoongevee en dit toe daar gelos. Waarom sou sy iets nutteloos soos ’n aktetas wou saamvat?”
“Sy’t dit dalk nie daar gelos nie. Dit kon ook deur iemand anders geplant gewees het om ons te laat glo sy’s betrokke.”
Die brigadier lag. Spottend.
“Met alle respek, kaptein, ek dink dis ’n belaglike stelling! Jy maak nou afleidings wat heeltemal teenstrydig met die beskikbare feite is. Ek dink ons moet dáárop konsentreer en die conspiracy theories eers los.”
Conspiracy theories se gat, dink Kassie.
“Daar’s nog iets,” sê hy. “Ek’t gisteraand met Kriel se selmaat gesels omdat die toesigbeampte boggherol van hom af weet. Hulle was goeie vriende, en volgens dié ou is Kriel die laaste mens wat by ’n moord betrokke sou raak.”
“Gmf, hy cover natuurlik vir sy vriend. Jy moes by sy vyande en nie sy vriende uitgekom het nie, dan sou jy die ware Kriel leer ken het. Onthou, hy’t sy eie broer doodgeskiet.”
Sy bly ’n oomblik stil, kyk dan na Kassie asof ’n gloeilampie in haar kop aangaan. “Ek dink julle moet sommer nóú Pollsmoor toe gaan. Vra om met ’n klomp van die gevangenes op een slag te praat, almal wat gereeld in kontak met Kriel was. Jy sal jou verstom wat sulke sessies kan oplewer. Ek’t eenkeer op dié manier genoeg inligting gekry om ’n moordenaar op heterdaad te betrap. Onthou, tronkvoëls praat onder mekaar. Kriel kon hulle dalk van sy rooftogplanne vertel het en selfs genoem het waar hy van plan is om weg te kruip.”
Dis seker nie onmoontlik nie, dink Kassie, maar dit voel na ’n helse long shot.
“Reg, ons maak so,” sê hy.
“Voor julle gaan, vertel vinnig watter ander leidrade julle nou opvolg?”
“Ons het vir ballistics gevra om in hul argief te kyk of daar nie patroondoppies is waarop smiley faces uitgegraveer is nie,” sê Rooi.
“Mooi, goeie dinkwerk. Ek het ook gewonder of dit ons nie op ’n spoor kan sit nie.”
“Ons het aansoek gedoen vir die telefoonrekords van alle oproepe wat na die Monte Vista-huis gemaak is,” sê Kassie. “Dalk het die handlangers soontoe gebel.”
Sy knik. “Enigiets anders?”
“Ek wil die kontaknommer van die vermoorde in Amerika bel,” sê Kassie.
Sy frons. “Hoekom wil jy dít doen?”
“’n Naasbestaande kan my dalk meer inligting oor hom gee.”
“Dit sal geen waarde hê nie,” sê sy bars. “Of is jy nou weer besig met jou conspiracy theory?”
“Nee, ek’t net gedink …”
“Los dit eers, kaptein. Kom ons hou ons oë stip op die bal.”
Sy staan op. “En onthou jou Engelse verslag oor ons vordering. Ek moet weer oor ’n paar uur aan die FBI terugvoer gee.”
“Ek sal dit nou vinnig doen voor ons Pollsmoor toe gaan.”
Sy skud haar kop. “Dit gaan te veel tyd mors. Laat sersant Els bestuur terwyl jy jou aantekeninge maak. Bel dit dan deur na my sekretaresse.”
Kassie byt op sy tande. Fok, die vrou is veeleisend.
“En kaptein, hou maar eers net by die feite in jou verslag. Ons wil nie die FBI opsaal met al jou ander teorieë nie.”
* * *
“Dis ’n genade dat julle vals nommerplate gebruik het,” sê Willie. “In my dae was daar nie kameras in die stad nie.”
Viking knik. “Dit was vir my en Elton ook ’n bleddie surprise. In Elton se laaste dae in die polisie was daar al ’n paar, maar sy vrou sê daar’s nou meer as seshonderd.”
“Raait, kom ons regroup,” sê Willie. “Ons weet nou julle kan dit nie weer met die bakkie in die stad waag nie. Het jy ’n ander ryding?”
“Jip. ’n Ou, fucked-up Kewertjie.”
Fortuin skud sy kop. “Ons kan nie afford om die strate te patrol nie. Shaheena sê die beheerkamer gaan van nou af alle footage vir hulle uittjek tot Kriel gevang is. Ons sal aandag trek as ons snags daar rondry.”
Willie sug. “Dan sal julle die job te voet moet doen. Maar julle kan nie bekostig om op te hou soek nie. My kliënt vereis dat julle Kriel eers kry voordat hy julle betaal.”
“Ek scheme Kriel is net so keen om ons te kry as wat ons is om hom te kry,” sê Viking. “Hy soek sy vrou … en hy sal beslis nie na die cops toe hardloop nie.”
“Ek hoop jy’s reg,” sê Willie. “Ons weet nou hy’s in Kloofstraat op. My raaiskoot is dat hy daar iewers wegkruip.”
Fortuin knik. “En hy sal nie kan afford om in die dag daar rond te loop nie.”
“Presies,” sê Willie. “Daarom sal julle daai omgewing snags moet fynkam. Ons weet ook daar’s nie kameras bo in Kloofstraat nie, en die polisie sal hom nie daar soek nie, want hulle glo hy’s saam met sy vrou weg.”
Viking lag. “Raait, ek sal vannag aan diens wees. As ons nuwe information bureau het Elton ’n belangrike job om vanaand by sy vrou te wees.”

Frankie maak Tersia se hande los en haal die lap uit haar mond. Hy gaan sit langs haar op die bed, maar sy skuif vinnig weg. Hy kan die weersin in haar oë sien.
“Ek’s jammer oor vanoggend,” sê hy sag. “Ek het paniekerig geraak. As ek jou seergemaak het, vra ek om verskoning.”
“Wat wil jy van my hê?”
“Jou samewerking, Tersia.”
Sy skrik by die aanhoor van haar naam. “Hoe weet …”
“Die graadsertifikaat teen jou studeerkamermuur.”
Sy staar stilswyend na hom.
“Ek’t ook op Stellenbosch geswot.” Hy gee ’n laggie. “Nogal in die regte. Maar ek het te veel gejol.” Hy gaan haar liewer nie van Delia vertel nie. “Toe ek my tweede jaar ’n derde keer pluk, het my pa geweier om verder te betaal vir my studies. Ek moes gaan werk by ’n versekeringsmaatskappy, waar ek my vrou ontmoet het. Ons het kort daarna getrou.”
Hy kyk af na sy hande. “Toe’s my pa dood. Hy was nie ’n baie ryk man nie, maar hy was ’n getroue spaarder. My broer het gevoel ek verdien nie die geld wat hy vir my nagelaat het nie. Volgens hom het ek my pa se geld op universiteit gemors. Hy’t aangedring op ’n deel van my erfporsie.”
Hy vertel van die stryery wat op die skietongeluk uitgeloop het. “Ek het nie ’n kans gestaan in die hof nie. Niemand het my weergawe van die storie geglo nie. Hulle het my skuldig bevind en tot twintig jaar tronkstraf gevonnis.”
Hy vertel haar hoe sy liefde vir lees in die tronk ontwikkel het en dat hy deur Unisa ’n diploma in biblioteekkunde behaal het. “Ek het groot drome gehad vir my eie tweedehandse boekwinkel as ek uit die tronk kom. My vrou, wat altyd in my onskuld geglo het en my al die jare ondersteun het, het solank boeke begin aankoop. Sy was saam met my opgewonde oor my planne.”
Hy skud sy kop. “Toe loop dinge verskriklik skeef toe ek die oggend uit die tronk stap.”
Sy luister aandagtig terwyl hy haar alles vertel. Hy laat geen detail uit nie.
“Ek’s mal van bekommernis oor Sue. En ek’s seker hulle soek nou nog na my,” sluit hy af.
Die spanning het uit haar gesig verdwyn en hy bespeur selfs ’n tikkie empatie in haar oë.
“Hoekom gaan jy nie polisie toe nie?”
“Hulle sal Sue dadelik doodmaak.” Hy kan skielik nie die trane keer nie. “En as dit moet gebeur, kan hulle my ook maar begrawe. Ek kan nie sonder my Sue lewe nie.”
Sy leun oor en gee sy arm ’n bemoedigende drukkie. “Ek glo jou storie, Frankie, maar hoe kan ék jou help?”
“Deur my hier te laat bly. Gee my net tyd om met hulle kontak te maak.”
Sy frons. “Hoe gaan jy dit regkry?”
“Deur snags in die strate rond te loop. Hulle sal my soek.”
“Jy staan nie ’n kans nie, hulle is twee.”
Hy haal sy skouers op. “Dis my enigste opsie.”
Hy trek die pistool uit sy sak en sit dit op die bed neer. “My ander groot probleem is dat ek nie patrone vir dié ding het nie. Soos ek vir jou gesê het, hulle’t net twee vir my gegee.”
Sy huiwer ’n oomblik. “Ek het ’n skietding vir jou.”
* * *
Die nege gevangenes in Pollsmoor se ondervragingskamer hou Kassie en Rooi agterdogtig dop. Hulle was almal tot twee jaar gelede selmaats van Kriel, voordat hy na ’n tweemansel oorgeplaas is.
“Wat kan julle my van Frankie Kriel vertel?” vra Kassie. “Hoe ’n soort ou was hy?”
“Goeie chappie gewees,” sê ’n man met ’n wit litteken oor die lengte van sy wang. “Hy’t altyd die ouens gehelp om hulle requests vir parole te skryf. Hy was ’n clever ene.”
“Waaroor het hy gewoonlik gesels?”
Daar heers ’n doodse stilte, asof hulle die vraag nie mooi begryp nie. Dan sê een: “Net oor die boeke wat hy lees. Hy wou nogal van ons readers maak.”
“Unsuccessful gewies,” sê ’n ander een grynslaggend.
“Het hy met julle oor sy toekomsplanne gepraat net voor hy uit die tronk weg is?” vra Rooi.
“Oor sy second-hand bookshop, ja,” sê die man met die litteken. Die ander knik instemmend.
“Ons vermoed Frankie was by ’n moord betrokke. Hy wou mense in ’n hotel beroof en het toe een van hulle doodgeskiet,” sê Kassie.
“No ways!” sê ’n koor van stemme.
“Frankie kon homself nie eers rob nie, wat nog van mense inne hotel! En hy sou niemand vrekskiet’ie. Hy issie daai type nie. Al wanner hy tantrums gegooi het, was as iemand zolpapier uit een van sy library books geskeur het. Otherwise was hy ’n meek en mild outjie.”
Kassie se selfoon lui. “Ek’s nou terug,” sê hy vir Rooi.
Hy stap uit in die gang. Dis ’n onbekende nommer, gelukkig nie die brigadier of Marietjie nie.
“Dokter Roos hier,” sê ’n diep manstem. “Ek bel na aanleiding van die storie in Die Burger vanoggend.”
“Jy kan maar gesels, dokter. Ek’s die hoofondersoekbeampte in die saak.”
“Sue Kriel werk al die afgelope veertien jaar by my as ontvangsdame, kaptein. Sy’s ’n vriendelike, saggeaarde, eerlike en pligsgetroue mens. Dis ondenkbaar dat sy by so ’n onderduimse spul betrokke kon wees!”
“Wel, haar man was definitief die moordenaar. En sy én haar motor is skoonveld. Volgens die boodskap op haar antwoordmasjien gaan sy vir ’n maand weg wees, wat beslis daarop kan dui dat sy ’n medepligtige is.”
“Ek het haar ’n maand vakansie gegee ter wille van haar man. Ek ken hom nie, maar volgens Sue is hy ’n goeie mens. Sy was só opgewonde oor die tweedehandse boekwinkel wat hy wil begin, sy’t selfs my seun gevra om ’n logo vir die winkel te ontwerp. Hoekom sal hulle nou betrokke wil raak by misdaad? Dit maak tog net nie sin nie!”
Ná die gesprek staar Kassie nog lank na die foon in sy hand. Die dokter is reg. Iets hier maak nié fokken sin nie.
* * *
Dis al skemer toe Shaheena die kantoor verlaat. Die mediakonferensie het nie so glad verloop soos gister s’n nie. Haar belofte aan die joernaliste dat die moordenaar en sy vrou binne vier-en-twintig uur vasgetrek sou word, het sleg geboemerang.
Om sake te vererger, het Kasselman en Els se Pollsmoor-sessie niks opgelewer nie. Sy snork. Die dokter wat Kasselman gebel het, het hom amper weer laat ontspoor. Maar sy’t vinnig sy tjank afgetrap toe hy allerhande afdraaipaaie wou vat.
Alles dui daarop Sue Kriel was betrokke, al sê haar werkgewer ook wát. Shaheena het Kasselman en Els beveel om môreoggend terug te gaan na die Monte Vista-huis. “Julle moet deegliker soek. Keer die plek om. Krap in elke hoekie en gaatjie. Iewers gaan julle ’n waardevolle leidraad kry.”
Sy’s lewensmoeg om die dinkwerk vir haar speurspanne te doen.
Maar as sy eerlik met haarself is, moet sy erken haar aandag was nie vandag volledig op die saak toegespits nie. Elton se besoek het haar heeltemal onkant betrap. Aan die een kant wil sy hom met haar hele hart en siel glo. Dis tog waarvoor sy aanvanklik so hard gebid het. En later tou opgegooi het omdat sy gedink het dis ’n verlore saak.
Nou spook die vertwyfeling by haar. Die herinneringe aan die hartseer, vrees, vernedering en ontsteltenis kom weer by haar op. Is hy opreg? Bedoel hy eerlik wat hy sê? In die vrouemishandelingsake waarmee sy al gewerk het, het sy geleer mans maak gereeld sulke beloftes aan hul vroue – net om maar weer vinnig na hul ou patroon terug te keer.
En kan sy Elton regtig so maklik vergewe vir wat hy aan haar gedoen het?
Sy draai by die oprit in. Sy motor staan reeds daar. Haar hart klop vinniger.
Sy’s bereid om hom te vergewe, weet sy. Nie net ter wille van haarself nie, maar ook om haar ma-hulle weer in die oë te kan kyk. Sy’s moeg om te lieg oor hoe dit met haar huwelik gaan.
Maar sy sal hom vanaand toets. As hy bereid is om toe te gee, sal sy weet hy’s opreg. Hy’t nog altyd volstrek geweier.
Kosgeure begroet haar toe sy die voordeur oopmaak. Sy stap fronsend kombuis toe.
Elton groet haar met ’n glimlag, haar voorskoot verspot klein aan sy lyf.
“Ek’t vir ons iets vir supper gemaak. Ek’t vars vis gaan koop en toe jou ma gebel vir die resep van daai curry sauce waaroor jy so mal is.”
Hy lyk ingenome met homself. “En ek moet sê, dit proe nes jou ma s’n.” Hy beduie na die kombuistafel. “Ook vir ons buns by die bakery gekry om saam met die vis te eet.”
Hy druk ’n soen op haar lippe, stap yskas toe en haal ’n bottel witwyn uit. “Jy wil seker relax met ’n glasie wyn voor ons eet.”
“En jy?” vra sy toe hy net een glas wyn skink.
Sy glimlag is breed, soos laas in hulle gelukkige dae. “Ek’t koebaai gesê vir die alcohol.”
“Is jy ernstig?”
“Yes, I mean it. Soos alles wat ek vandag by die office vir jou gesê het.”
Sy neem die glas en moet hard konsentreer om die bewerigheid in haar hande weg te steek. “Voor ons gesels, moet ek jou net een vraag vra.”
Hy kyk stip na haar. “Vra maar.”
“Sal jy bereid wees om vir huweliksberading te gaan? Dis al hoe ons dinge tussen ons gaan heelmaak.”
“Natuurlik, my skat. Ek wou al self daai proposal maak.”
* * *
Om elfuur kry Willie ’n SMS van Fortuin: Die polisie is steeds op die verkeerde spoor; sy vrou gaan haar speurders weer na die Monte Vista-huis stuur om daar vir leidrade te soek.
Willie bel vir MacArthur.
“Enige goeie nuus?” vra die senator.
“Ons het hom nog nie, maar dis net ’n kwessie van tyd. Een van my manne gaan vanaand na hom soek. Ons weet nou in watter omgewing hy wegkruip. Die polisie is nog op ’n dwaalspoor, hulle glo vas Kriel en sy vrou het saam gevlug.”
MacArthur lag. “Ek’s beïndruk dat jy so op die ball is! Dis presies dieselfde boodskap wat Althorp my gegee het.”

Frankie tuur stip na Kloofstraat waar hy in die donker studeerkamer op ’n stoel voor die venster sit. Tersia het hom oortuig om eerder hierdie strategie te volg as om in die strate te wil rondloop. “Jy gaan net jou dood tegemoet stap,” het sy gesê. “Veral as hulle jou sien voor jy hulle gewaar.”
Hy was aangenaam verras oor haar houding. Hy kon sien haar vrees vir hom is weg. Sy gaan uit haar pad om hom te help, het selfs vir hom ’n bad water getap waarin hy lank lê en week het. Daarna het sy sy wond weer verbind en toe vinnig ’n ete gereed gekry.
Hy het vir drie uur op haar bed geslaap terwyl sy in die studeerkamer gewerk het. Hy’t nie eens die moeite gedoen om die router te ontkoppel nie. As sy sy teenwoordigheid aan enigiemand wou verklap, het sy oorgenoeg tyd gehad om dit te doen. Hy weet nie wat die rede vir haar houdingverandering is nie, maar hy’s opreg dankbaar daaroor. In sulke tye het jy minstens een vriend nodig.
Hy kyk af na die rewolwer in sy hand. Hy’s nie ’n vuurwapenkenner nie, maar dié kompakte dingetjie met die stomp neus lyk allesbehalwe formidabel. Tog laat dit hom veiliger voel. Daar’s ses patrone in die magasyn. Hy sal homself minstens kan verdedig.
Hoe hy Blondie-hulle gaan benader, weet hy nog nie.
Hy leun vorentoe en maak die gleuf in die gordyne groter oop toe hy die man aan die oorkant van die straat gewaar. Dis ’n ouerige, bonkige kêrel met buitengewoon lang arms en ’n effe krom postuur. In sy een hand hou hy ’n mandjie vas.
Die muurhorlosie wys dis halfeen. Wat sal die vent dié tyd van die nag hier doen? Hy lyk nie soos ’n boemelaar nie. Kan dit dalk Blondie-hulle se handlanger wees wat hom soek?
Hy stap gang toe, sien dat Tersia se lig nog aan is. Sy kyk op toe hy om haar kamerdeur loer. “Kom maar in, ek lees nog.”
“Hier’s iemand wat verdag lyk,” sê hy.
Sy volg hom tot in die studeerkamer. Toe sy agter hom kom staan, druk haar lyf liggies teen hom. Haar hare kielie sy wang toe sy vorentoe leun om beter te kan sien. Haar teenwoordigheid so naby hom maak hom ongemaklik. Wanneer laas het hy ’n vrou se lyf so teenaan hom gevoel? Die warm gloed wat hom skielik oorval, pas nie by die situasie nie.
Sy gee ’n laggie. “Nee, hy’s onskadelik, al lyk hy nogal grillerig. Ek’t hom al tevore hier gesien. Hy deel eetgoed aan die bergies uit.”
Hulle hou die man in stilte dop. Hy wens Tersia wil teruggaan na haar kamer. Sy onderlyf se reaksie op haar nabye teenwoordigheid laat sy ongemak net groei.
Die man in die straat se aandag is skielik nie meer op die woonstelblok nie. ’n Boemelaar kom waggelend in sy rigting aangestap. Hy kyk om hom rond voor hy die boemelaar tegemoet loop. Haal iets uit die mandjie en hou dit na die boemelaar uit, wat sy kop skud.
Hulle gesels ’n rukkie. Met sy arm om die boemelaar se middellyf geslaan, beduie die man na oorkant die pad. Hy sleepdra die boemelaar saam met hom en hulle verdwyn in ’n systraat.
Dan verstar Frankie. Die warm gloed in sy binneste maak plek vir ’n yskoue beklemming.
Blondie stap stadig op die sypaadjie voor die woonstelblok verby.
* * *
“Ek soek net ’n warm sjlaapplekkie, oom Sjandwich,” teem die boemelaar met ’n dronkmanstem.
“Dis presies wat ek vir jou gaan gee, ou boeta,” sê Hasie.
Hy kan sy geluk nie glo nie. Dié ou is ’n geleentheid wat hy nie kan laat verbygaan nie. Hy sal later weer die woonstelblok gaan dophou waar hy vermoed Frankie Kriel skuil.
By die voorhekkie van sy huis fluister hy vir die boemelaar: “Stil nou, my vrou gaan jou wegjaag as sy jou hier sien.”
Hy hou die man met een arm regop terwyl hy die motorhuis se sydeur oopmaak. Sleepdra hom na die stoorkamertjie wat hy jare gelede met baie geld en moeite klankdig gemaak het. Hy lê die man op die matrassie neer. Dis ’n uitgeteerde skepsel, amper net ’n sak bene. Maar dit pla hom nie. Pastoor is nooit vol fiemies oor iemand se uiterlike nie. “Dis die innerlike wat tel,” sê hy altyd.
Hasie sluit die stoorkamertjie, haal sy selfoon uit en bel. Hy’s verlig toe Pastoor dadelik antwoord.
“Ek het een,” sê Hasie.
“Oukei, sien jou oor ’n uur.”
Hasie maak die motorhuis se binnedeur wat na die kombuis lei saggies oop en stap op sy tone in die gang af.
“Is dit jy, Hasie?” kom Tinkie se stem uit haar kamer.
“Wie sal dit nou anders wees, Tinkie?”
Hy loer om die kamerdeur. “Hoekom slaap jy nie?”
“Ek’t jou nou net hoor inkom. Jy’s vroeg terug.”
“Moet ek die TV vir jou aansit?”
“Jy kan maar, want ek’s nou wawyd wakker.”
Hy sit die TV aan en stel die klank ’n tikkie harder as gewoonlik.
“Ek gaan verder werk aan daai tafel waarmee ek besig is,” sê hy. “Die saag se lawaai sal jou darem seker nie pla nie?”
Sy lag. “Oe, jy’s ’n ou nagwolf! Maar ek’s bly jy doen weer bietjie houtwerk. Dit stel my gerus as ek jou hier hoor werskaf. Dis baie beter as wat ek my lê en bekommer oor jou rondlopery in die strate.”
* * *
Kassie draai vir die soveelste keer op sy ander sy. Hy sukkel vanaand om te slaap.
Die vraag wat hom die afgelope dag teister, kom weer by hom op. Het hy die regte besluit geneem om by die polisie aan te bly? Hy was destyds so seker hy’s klaar met die spul. Toe kom daai werwingsoffisier en skets met sy heuningkwas hierdie idilliese prentjie van die SGU. Sou hy nie beter af gewees het by die Afrika-buro vir Sekerheidsdienste nie? Daar sou hy immers hoof van die private speurtak gewees het.
Nou’s hy maar net weer ’n voetsoldaat wat na die pype van ’n bevelvoerder moet dans. En dit ’n bevelvoerder wat so eiewys is dat sy met haarself kan toor.
Sy’t nooit eens erken sy was verkeerd om hom na Pollsmoor eerder as na die Monte Vista-huis te stuur nie. Boonop ignoreer sy al sy voorstelle. Dis asof sy met oogklappe na die saak kyk.
En hy’s nie meer so seker sy’s reg nie. Trouens, hy wéét hulle is besig om op die verkeerde plekke na leidrade te soek. Hulle kyk iets groots mis, maar hy kan nog nie sy vinger daarop lê nie.
Hy sug, sit regop en skakel die bedliggie aan. Die moer alleen weet hoe hy vannag gaan slaap.
* * *
Frankie se hart klop in sy keel terwyl hy Blondie volg. Dié stap stadig in Kloofstraat op en kyk heeltyd om hom rond.
Frankie hou koes-koes aan die skadukant van die sypaadjie, teenaan die geboue. Toe Blondie skielik stop, gaan sit hy vinnig op sy hurke om uit die ligkol van ’n straatlamp te kom. Het hy hom gehoor? Onmoontlik. Te ver.
Hy’s verlig om te sien Blondie steek net ’n sigaret aan. Dan stap hy doodluiters verder, asof hy bloot op ’n middernagtelike wandeling is.
Frankie rek sy treë om nader aan Blondie te kom. Hy weet nie hoe hy hom gaan inhaal sonder om gehoor te word nie. Maar die feit dat hy die groot man sal moet konfronteer, pla hom nie meer nie. Hy is nou vreesloos. Sy begeerte om Sue weer te sien, oorheers sy denke.
Hy’s twintig meter van Blondie af.
Die gedreun van ’n aankomende vragmotor gee hom kans om nader te draf. Sy gewonde been pla nog, maar dis baie beter as gister.
Toe die vragmotor verby is, is hy vyf meter van Blondie af. Hy haal die rewolwer uit sy sak en rig dit op die breë rug voor hom.
“Jy!” skree hy.
Blondie gaan staan, draai dan tydsaam om.
Hy glimlag breed toe hy Frankie herken.
“Kriel, is ek bly om jou te sien! Jou geld en jou vrou wag vir jou.” Hy frons. “Vir wat is daai rewolwer in jou hand? Ons is nou pelle, man, jy’t mos jou job gedoen. Ons soek jou juis sodat ons ons kant van die agreement kan nakom.”
“Sjarrap!” Frankie loop tot by die groot man, die rewolwer sekuur op hom gerig. “Ek wil niks verder van jou strontstories hoor nie. Ek’s nie onder ’n bleddie kalkoen uitgebroei nie. Julle wou van my ontslae raak …”
“Nee, jy maak ’n helse fout. Ons …”
“Hou jou bek!” skree Frankie. “Nou doen jy presiés wat ek vir jou sê. Jy haal jou selfoon uit jou sak en jy bel die man wat my vrou aanhou. Jy sê vir hom hy bring haar nóú hierheen. As hy nie opdaag nie of hy probeer enigiets snaaks as hy hier kom, skiet ek jou. Dis ’n donnerse belofte.”
Blondie glimlag steeds, hou sy hande omhoog. “Oukei, oukei, relax net. Ek bel hom nou.”
“Haal jou foon stadig uit,” beveel Frankie.
Blondie rits sy leerbaadjie ’n entjie oop en steek sy hand voor in.
Sy oë het hulle glimlag verloor.
Frankie krul sy vinger stywer om die sneller.
Blondie pluk sy hand vinnig uit, maar die lang loop van sy pistool se knaldemper haak aan sy baadjie se ritssluiter.
Frankie trek die sneller.
Blondie se oë verstar. Hy steier terug en val met uitgestrekte arms agteroor. Sy pistool trek met ’n sierlike boog deur die lug en val kletterend op die sypaadjie.

Hasie sluit die motorhuis se binnedeur agter hom. Hy haal die los goed van sy werkstafel af en skuif dit na die middel van die vertrek. Onder die helder plafonligte vee hy die blad met ’n lap skoon voor hy ’n plastiekseil daaroor trek. Hy haak vier boeie aan die hakies wat hy op die hoeke van die tafel aangebring het.
Dan trek hy sy selfvervaardigde kontrepsie nader. Aan twee dik ysterstawe wat op sementvoetstukke gemonteer is, hang swaar kettings. Op die punt van elke ketting is ’n staalklamp vasgesweis. Hy skuif die stawe aan weerskante van die werkstafel in en koppel die kettings aan die katrolstelsel. Hy draai die slinger om seker te maak dit werk glad.
Uit die kas teen die muur haal hy die elektriese kettingsaag en prop dit by die kragpunt in. Versteek agter die hoop skroewedraaiers lig hy die grys kartonhouertjie se deksel waarin die skalpel lê. Hy haal dit uit en sit dit op die kassie langs die saag neer.
Die naald, ampule propofol en kanule is op ’n staander bo die wasbak. Met die naald trek hy twintig milliliter propofol in ’n spuit op, haal die naald uit en sit die spuit en kanule ook op die kassie neer. Hy onthou hoe hy aanvanklik gesukkel het om die kanule in die slagoffers se are te kry. Maar danksy oefening gaan dit deesdae seepglad.
Hy trek sy klere tydsaam uit, vou dit netjies op en sit dit op een van die vrieskaste neer. Trek sy oorpak aan en gaan haal sy duikbril. Hy gaan sit in die leunstoel langs die vrieskaste en begin sy duikbril met ’n nat lap skoonvee.
Hy sug tevrede. Sy voorbereidings is afgehandel.
As diepseeduiker het hy geleer dat deeglike voorbereiding net so belangrik is soos die uitvoering van die taak. Kontroleer eers die duiklong: Draai die klep vinnig oop en toe om te verseker die opening is skoon, suig aan die mondstuk om seker te maak daar’s nêrens ’n lek in die asemslurp nie, toets die toevoermeganisme van die reserwelong.
En nes hy nou die landswette gaan oortree, het hy dit talle kere in sy duikdae gedoen met die stroop van skeepswrakke ouer as sestig jaar in Suid-Afrika se kuswaters. Die owerhede beskou mos skattejagters as misdadigers wat niks vir erfenisbewaring doen nie, maar net agter die groot geld aan is.
Destyds het hy nie ’n keuse gehad nie; sy base het dit van hom vereis. Nes Pastoor se reëls in sy huidige werkopset geld.
En nes tóé doen hy dit alles vir Tinkie.
* * *
Frankie se liggaam rittel van kop tot tone. Sy eerste instink is om weg te hardloop. Die rewolwerskoot het seker almal in die omgewing wakker gemaak.
Nee. Hy moet Sue uit hierdie spul se kloue red. Haar lewe tel vir meer as sy eie veiligheid.
Hy kniel langs die stil figuur. Blondie se oë staar leweloos terug na hom.
Hy grawe naarstig in die baadjiesakke van die groot man en kry sy selfoon. In die leerbaadjie se binnesak kom hy op ’n beursie af. Hy flap dit oop en haal Blondie se bestuurslisensie uit, vat ook die dik bondel note en steek dit in sy sak.
Net toe hy die broeksakke wil deursoek, hoor hy voetstappe op die sypaadjie. Hy kyk verskrik op. ’n Man kom in die verte aangehardloop.
Frankie spring op, raap Blondie se pistool op en hardloop in die rigting van Tersia se woonstel. Die pyn in sy been steek weer soos ’n dolk, maar hy kners op sy tande en rek sy treë.
Naby die woonstelblok duik hy eers onder struike in en kyk of hy die man sien aankom. Dit kan Blondie se handlanger wees.
Maar als lyk stil.
Hy aarsel. Moet hy teruggaan na die toneel?
Nee. Te gevaarlik. Daar sal seker al ’n klomp nuuskieriges wees.
Toe hy polisiesirenes in die verte hoor loei, spring hy op en glip by die woonstelblok se voetgangerhek in.
Met Blondie se selfoon en bestuurslisensie in sy besit, kan hy hopelik uitvind waar die bliksem se blyplek is. En só die spoor na Sue kry.
* * *
Die ligte klop aan die sydeur laat Hasie vinnig uit sy stoel opstaan. Soos altyd is Pastoor ’n halfuur laat – presies ’n uur en ’n half het verloop sedert Hasie hom gebel het. Dit kan onmoontlik so lank vat om van Khayamandi af hierheen te ry, maar Pastoor het seker ook voorbereidings om te tref.
Pastoor groet met ’n kopknik, sy spits gesig uitdrukkingloos. Sy spleetoë en gitswart skerppunt-bokbaardjie laat Hasie altyd dink aan die prentjies van Satan in die Kinderbybel. Net die horinkies ontbreek.
Soos ’n kat op ’n nat oppervlak stap Pastoor met lang, versigtige treë tot by die leunstoel. Hy sit die yshouer neer, haal sy rugsak af en haal die videokameratjie uit. Toets dit eers in die lig bo die werkstafel voor hy tevrede knik – Hasie moes destyds beter beligting in die motorhuis aanbring om aan Pastoor se hoë standaarde te voldoen.
Hy knik weer, wat beteken Hasie kan die boemelaar uit die stoorkamertjie gaan haal. Dié het hy ’n kwartier gelede al voorberei vir die tafel, nadat hy hom eers moes wakker klap uit sy dronkmanslaap. Hy het die man se verweerde baadjie en hemp uitgetrek sonder om hom aan die temende protes te steur. Danksy die klankdigting sou Tinkie nie ’n woord kon hoor nie. Toe het hy die man se hande agter sy rug vasgemaak en sy mond met kleefband toegeplak.
Nou sit die man met wydgerekte oë in die hoek van die stoorkamertjie, ooglopend skytbang vir sy lot. Hasie trek hom aan sy maer skouers op en stuur hom tot in die motorhuis, lig hom maklik van sy voete en sit hom op sy maag op die tafel neer terwyl Pastoor die verrigtinge verfilm.
Hasie kry die kanule met die eerste steekslag in ’n aar op die man se voorarm, spuit dan baie stadig net die helfte van die propofol in. Binne oomblikke sal die man se stres verdwyn en sal ’n gevoel van euforie oorneem. Hy draai die man se kop skuins sodat hy sy oë kan sien. Soos die propofol in sy bloedstroom opgeneem word, raak sy oë glasig en ’n effense glimlag verskyn op sy gesig. Die man is nou in ’n happy place.
Hasie maak die toue om die man se polse los en draai hom op sy rug. Hy bied geen weerstand toe Hasie sy hande en enkels aan die tafel vasboei nie.
Hasie trek handskoene aan en sit sy duikbril op. Soms kan die bloed wild rondspat.
Hy tel die kettingsaag op, skakel dit aan en gaan sit op die rand van die tafel teenaan die man. Pastoor staan aan die ander kant met die videokamera.
Hasie korrel eers mooi voor hy die punt van die saag teen die bopunt van die man se borsbeen druk. Met een egalige trekaksie na onder saag hy deur die borsbeen. Stukkies bloederige weefsel spat teen sy duikbril.
Die man se oë bult nou in hul kasse, die are span soos elektriese drade oor sy voorkop. Onder die kleefband oor sy mond is sy gesmoorde krete net-net hoorbaar.
Hasie sit die saag op die vloer neer en leun oor die tafel om die verste klamp by te kom. Hy haak ’n klamp aan elke stuk borsbeen en draai die slinger van sy katrolstelsel. Met ’n gekraak van masjinerie, kettings en beendere trek die klampe die borsbene van mekaar weg totdat die holte groot genoeg is vir die operasie.
Die man leef nog, sy oë flikker, sien Hasie. Die pynrespons rimpel deur sy dun arms. Hasie weet dit sal Pastoor se goedkeuring wegdra. “My clients wil seker wees ons werk nie met ’n lyk nie,” sê hy altyd.
Hasie steek sy linkerhand in die gapende borskas om die linkerlong weg te druk. Met die skalpel in sy regterhand sny hy die vliese met chirurgiese presisie weg, dan sny hy die aorta en ander are af. Bloed stroom oor sy hande. Hy sny die hartsak versigtig oop, lig die warm orgaan uit en loop daarmee na die yshouer terwyl Pastoor steeds elke beweging afneem.
Eers toe hy die yshouer se deksel toemaak, laat sak Pastoor die kamera. Hy bêre dit in sy rugsak, haal ’n groot koevert uit en oorhandig dit aan Hasie.
“Jou ten K,” sê hy.
Hy gooi die rugsak oor sy skouer en tel die yshouer op. “Van nou af moet ons twee op ’n slag doen. Die demand is groot.”
Hasie frons. “Ek kan nie twee mense oorval nie. Dis moeilik genoeg om een hier te kry.”
“Ek sê nie jy moet twee gelyk oorval nie. Jy kan die eerste een mos captive hou tot jy nog een kry. Dán eers phone jy my om te kom.”
“Maar Pastoor, dit gaan moeilik …”
“Ek’t klaar gepraat,” sê Pastoor en stap met lang, versigtige hale deur toe.
* * *
Willie kom met ’n gesmoorde gil orent in sy bed.
Hy vee die sweet van sy voorkop af. Hy’t die lugversorger te warm gestel.
Sy hart klop onstuimig van die nagmerrie wat hy pas gehad het. Die wete dat Sue Kriel onskuldig vermoor is, ry hom nou elke nag. Waar hy eers in sy drome ’n ooggetuie van die moord was, druk hy nou self die kussing oor haar gesig.
Hy staan op en sit die ketel aan. Dis vieruur en hy’s helder wakker. Skaars twee uur geslaap.
Hy sug. Só kan hy nie aangaan nie. In die daglig dink hy anders oor dié goed. Dan is hy MacArthur se regterhand wat sy werkgewer se opdragte noulettend uitvoer. Maar in die donker ure van die nag kla sy gewete hom al hoe meer aan.
Hy skud sy kop vies. Dis nie nou die tyd vir ’n gewroeg nie. Hy moet fokus op sy job. Hierdie storie is besig om lelik skeef te loop. As die polisie Kriel eerste kry, sal Viking-hulle moet laaglê. Dié vooruitsig maak hom gespanne. Dis daar waar alles kan begin uitrafel.
Die feit dat hy nog nie ’n oproep van Viking gekry het nie, voorspel ook niks goeds nie. Dit kan net beteken hy soek nog.
Hy tel sy selfoon van die bedkassie op en stuur ’n SMS na Viking.

Rooi val op die rusbank neer. “Hier’s sweet blou boggherol! Ons het net ons tyd gemors. En om te dink ek moes vyfuur vanoggend hiervoor opstaan.”
Kassie knik. Hulle het mekaar al sesuur by die Monte Vista-huis gekry, want die brigadier het ’n vergadering vir tienuur by die kantoor geskeduleer. En Kassie het gereken hulle het minstens drie uur nodig om die plek van hoek tot kant om te keer.
Maar Rooi is reg. Die huis het niks opgelewer wat daarop dui dat Sue Kriel betrokke was nie. Hulle het in elke laai, kas en houer gesoek. Niks.
Die telefoon het een keer gelui en Kassie het geantwoord. Dit was ’n Johannesburgse niggie van mevrou Kriel. Sy het die berigte in die media gesien en was oortuig dis foutief. “Sue sou nooit in haar lewe by sulke onheilige goed betrokke raak nie,” het sy gesê, ’n eggo van dokter Roos se woorde aan Kassie.
Hy draai na Rooi. “Wanneer kan ons die huistelefoon se rekords kry?”
Rooi skud sy kop. “Ons sal maar geduldig moet wees, jy weet self hoeveel red tape daar is. Ek moes gister eers ’n motivering saam met die aansoek by die landdroshof indien. Maar ek dink nie dit gaan ons veel help nie. Die handlangers sou nie so stupid wees om hierheen te bel nie. Hulle sal weet ons kan hulle só opspoor.”
Sue Kriel se selfoon het ook niks opgelewer nie. Kassie het die nommer by dokter Roos gekry, maar elke keer wat hy gebel het, was die foon afgeskakel.
“Ek sê jou, Rooi, ons krap op die bleddie verkeerde plekke. Ons fok in die brigadier se tonnel rond. Ons móét wyer kyk.”
Rooi glimlag. “Sê dit vir háár, nie vir my nie.”
* * *
Shaheena loop vanoggend op die wolke. Elton is ernstig oor hulle huwelik – dit het sy gisteraand besef.
Hy het aandagtig na haar geluister en met trane in sy oë weer vergifnis gevra. Hy’t tot in die spaarkamer gaan slaap, gesê hy kan verstaan as sy nog nie gereed is om weer ’n bed met hom te deel nie. Sy moet hom net tyd gee om homself te bewys, het hy gevra.
Dalk het sy nuwe werk, wat volgens hom baie lonend gaan wees as die webwerwe eers afgehandel is, gehelp om sy oë oop te maak. Nou voel hy nie meer minderwaardig nie. Dit moes vir hom aaklig gewees het om heeltyd by haar bakhand te staan. Geen man hou daarvan nie, en sy weet uit haar polisie-ervaring dis dikwels die rede waarom mans hulle vroue mishandel.
Sy glimlag. En wanneer laas was Elton so geïnteresseerd in háár werk? Dalk in hulle eerste getroude jare, maar nooit weer daarna nie. Hy’t selfs gisteraand gesê hy stem honderd persent saam met haar afleidings oor die Kriel-saak – Sue Kriel móét betrokke wees.
Dit het haar nuwe moed gegee. Elton was darem self ’n formidabele speurder op sy dag. En dit nie net by ’n stasietjie nie, maar by die Skerpioene én die Valke. Sy het al begin twyfel aan haar eie oordeel.
Dat daar steeds geen nuus oor die rooi Golf is nie, is wel vir haar ’n teleurstelling. Sy kyk vlugtig op haar horlosie. Nog ’n uur voor Kasselman-hulle moet aanmeld vir die vergadering. Sy hoop van harte hulle het iets van waarde by die huis gekry.
Sy klik op haar rekenaar om na die oggendbulletin te kyk wat ’n oorsig van die vorige nag se misdaadgebeure in die Skiereiland gee. Haar oë flits oor die inskrywings. Inbrake by drankwinkels in Goodwood en Bothasig … Gewapende rooftog by ’n kafee in Seepunt … Aanranding van ’n vrou in Adderleystraat … Man doodgeskiet in Kloofstraat. Sy klik op dié inskrywing. Dis immers die straat waar Kriel laas gesien is.
Die slagoffer is omstreeks kwart oor een vanoggend geskiet, lees sy. ’n Man wat hoër op in Kloofstraat bly, het op sy balkon gestaan en rook toe hy die skoot hoor. Hy het hom na die toneel gehaas en gesien hoe iemand weghardloop. Die slagoffer is nog nie geïdentifiseer nie. Dis ’n lang, forsgeboude man met blonde hare in sy laat veertigs. Die Middestad-polisie vermoed hy is van sy selfoon en geld beroof. Sy beursie het op die sypaadjie langs hom gelê.
Nee wat, nie vir hulle ondersoek van belang nie. Shaheena klik op die volgende inskrywing. Daar’s deesdae soveel soortgelyke voorvalle dat sy nie kan verstaan hoe mense dit nog alleen in die oggendure in die strate waag nie. Lees hulle nooit die koerante nie?
Sy kyk op van haar rekenaar toe die sekretaresse instap met ’n koevert in die hand.
“Brigadier, die eiendomsagente van langsaan het hierdie nou net vir my gebring. Dit het verkeerdelik in hulle posbus beland. Hulle sê dit kon al ’n dag of twee daar gelê het, want hulle maak nie gereeld die posbus leeg nie. Dis persoonlik vir brigadier gemerk.”
Shaheena knik en neem die koevert. Sy skeur dit oop en haal ’n paar velle papier uit.
Dis Kasselman se personeelrekord van die Nuweland-polisiestasie. Sy’t al vergeet dat sy dit wéér dringend by daai slapgat Daniels aangevra het.
Sy’s amper te bang om dit te lees. Sy weet dit gaan haar vertroue in Kasselman net verder knou, want watse sake van belang kon hy nou eintlik daar hanteer het?
* * *
Frankie staar weer na die SMS wat al ’n paar uur gelede onder die naam “Willie” op Blondie se selfoonskerm verskyn het. Dis die man wat hy vermoed vir Sue aanhou.
Jy is stil, Viking! Al enige sukses? lees die boodskap.
Viking moet Blondie se bynaam wees. Volgens sy bestuurslisensie is hy A.D. Bestbier.
“Hy wil natuurlik uitvind of die ou jou al gekry het,” het Tersia gesê toe Frankie die boodskap vir haar wys.
Hy voel steeds bewerig oor die nag se gebeure. Dit bly deur sy gedagtes maal: Hy het nóg iemand doodgemaak.
“Dit was selfverdediging,” het Tersia gesê. “Wat kon jy anders doen?”
Al was sy geskok oor die gebeure, is hy baie dankbaar vir haar ondersteuning. Sy het hom by die deur ingewag en dadelik na sy sweetpakbroek gewys. “Jou wond bloei weer!” het sy ontsteld gesê.
So ’n besorgde reaksie oor sy welsyn is iets wat hy nooit die afgelope vyftien jaar in die tronk ervaar het nie. Terwyl sy die wond weer verbind het, het hy haar stotterend vertel wat gebeur het.
Vanoggend, nadat sy vir hulle koffie gemaak het, het hulle die SMS en sy situasie in diepte bespreek. Sy een groot vrees is dat hulle dadelik van Sue ontslae gaan raak as hulle uitvind Blondie is dood. Maar Tersia dink nie so nie.
“Hulle sal jou steeds in die hande wil kry. Daarom sal hulle niks aan haar doen nie. Hulle sal mos besef jy kan polisie toe gaan as Sue nie meer daar is nie.”
Frankie sug. Hy sal eenvoudig die kans moet waag. Dis die enigste uitweg.
Hy oorhandig die foon aan Tersia. “Tik jy die boodskap. Ek’s nie so hot met selfone nie.”
Sy knik. “Reg, jy lees en ek tik.”
Hy tel die velletjie papier op waarop hulle die boodskap geformuleer het.

Shaheena bestel eers koffie by die sekretaresse voor sy Kasselman se personeelverslag lees. Dis ’n ou gewoonte van haar; sy stel altyd uit wanneer sy vir die ergste vrees.
Sy sug. Dit gaan ook nie enigiets verander as Kasselman nog niks groter as ’n paar huisbraaksake en winkeldiefstalle hanteer het nie. Sy sal hom en Els nie nou met ’n ander span kan vervang nie. Al wat sy sal kan doen, is om nog sterker leiding te neem. Of dalk self die rol van hoofondersoekbeampte oorneem.
Ná die eerste slukkie koffie tel sy die boonste vel papier op en begin lees. Kasselman is al vier-en-dertig jaar lank ’n polisieman. Hy’t in sy loopbaan by stasies in Kraaifontein, Parow, Bellville en Nuweland gewerk.
Hy het agtien jaar gelede ’n opspraakwekkende saak opgelos toe ’n bekende politikus se drieling uit die kraamsaal van ’n private hospitaal gesteel is. Hy’t die drieling by die huis van die matrone opgespoor nadat hy die opdrag van die hoofondersoekbeampte verontagsaam het en sy eie kop gevolg het.
By die Bellville-stasie het hy in ’n saak van polisiekorrupsie sy bevelvoerder in die geheim ondersoek en hom uiteindelik aan die pen laat ry oor diefstal van gekonfiskeerde diamante.
Agt jaar gelede het hy by die Nuweland-stasie ’n wapensmokkelnetwerk oopgevlek en ook op eie inisiatief die betrokkenheid van die destydse adjunkhoof van polisie, kommissaris Vusi Labela, by die smokkelbedrywighede bewys. Labela dien steeds gevangenisstraf uit.
Shaheena onthou die saak goed. Dit was oral hoofnuus, maar die speurder se naam is om vertroulikheidsredes nooit bekendgemaak nie. Sy frons. Kan dit régtig dieselfde Kasselman wees wat met sy onseker houding en slordige voorkoms géén indruk op haar gemaak het nie?
Sy lees verder. ’n Jaar of wat later het Kasselman ’n wraakmoordsaak opgelos nadat al sy kollegas oortuig was dis ’n reeksmoordenaar se werk. Kort daarna het hy as hoof van ’n polisietaakspan ’n sindikaat oopgevlek wat sedert die 1950’s betrokke was by grootskaalse georganiseerde misdaad.
En ’n paar jaar gelede het hy en Els die baasbrein van een van die grootste renosterstropingsindikate in die land vasgetrek. Shaheena het die hofsaak in die media gevolg, maar het nooit besef dit was twee stasiespeurders wat die ondersoek gedoen het nie.
Sy lees die laaste inskrywing op die personeelrekord. Dit kan tog nie wees nie! Kasselman was die speurder in die onlangse Pion-saak! Die man wat as die Pion bekend gestaan het, was een van die mees gevreesde huurmoordenaars in die geskiedenis van die land, met nege-en-dertig slagoffers op sy kerfstok.
Kort voor sy as hoof van die SGU aangestel is, het haar bevelvoerder by die Valke nog ’n spesiale sessie oor dié saak aangebied. Een van hulle kollegas by die Valke en ’n hoë amptenaar van die Staatsveiligheidsagentskap het saam gekonkel en opdrag gegee vir van die moorde. Volgens die bevelvoerder het die speurder die saak op sy eie deurgevoer nadat vals verklarings sy base laat glo het die saak is opgelos, maar hy het nooit die naam van die betrokke speurder genoem nie.
Shaheena trek ’n gesig toe sy weer ’n slukkie koffie neem. Yskoud. Sy was so verdiep in die verslag dat sy skoon daarvan vergeet het.
Sy sluk die koue koffie langtand af. Dis duidelik dat sy Kasselman hópeloos onderskat het. En al is dit moeilik om te erken, weet sy nou hy het meer ondervinding van groot sake as sy en al die ander speurders hier saam. Trouens, hy kan almal van hulle ’n ding of twee leer. Sy frons. Kan dit wees dat sy én Elton die pot mis sit?
Is Kasselman se voorgevoel dalk reg dat hulle wyer as Kriel en sy vrou moet kyk?
En sy’t hom nogal afgejak deur dit ’n conspiracy theory te noem!
* * *
“Ek lees vir jou die SMS’e wat hy gestuur het,” sê Willie vir Fortuin. “‘Jou vriend Viking is dood. Ek het hom uit selfverdediging geskiet. Ek’t hom versoek om jou te kontak sodat jy my vrou by my aflewer. Hy het verkies om sy pistool uit te pluk.’”
Hy gaan na die volgende SMS. “‘Ek stel nie belang in julle geld nie. Ek wil net vir Sue terughê. As julle weier, gaan ek polisie toe. Ek sal laat weet hoe en waar julle haar moet aflaai. Frankie Kriel.’”
Fortuin slaan met sy vuis op die stoelleuning. “Shit!”
Willie vryf moeg oor sy gesig. Die hele ding het nou ernstig ontspoor. Hy kan nie gló Viking is geskiet nie. Sy skiethand was altyd blitsvinnig.
“Solank hulle Viking nie met Kriel en die hotelmoord verbind nie, is ons nog safe om vinnig ’n plan te maak,” sê Fortuin. “Die polisie glo vas Kriel se vrou is involved, so in daai opsig is ons nog safe.”
Willie beskou hom onderlangs. Vir iemand wat pas gehoor het sy beste vriend is dood, toon hy geen emosie nie. Daar’s ’n kilheid in sy oë wat Willie koue rillings gee. Blykbaar is sy enigste bekommernis dat Willie die operasie gaan aflas en Amerika toe verkas. Hy’s duidelik desperaat vir die geld wat nog aan hom betaal moet word.
“Ons moet tyd wen om ’n ordentlike plan te beraam,” sê Willie. “Dis ons laaste kans om Kriel in die hande te kry, anders kan dinge vir albei van ons bleddie warm raak. Heel eerste sal ons hom moet oortuig sy vrou lewe nog, maar dat ons haar nie vandag al by hom kan aflewer nie.”
* * *
Hasie kyk tevrede na die motorhuis. Alles is terug op hulle plekke. Die plastiekseil is afgewas, die lem van die kettingsaag skoon en die vloer is geskrop en ontsmet. Sy oorpak is nou in die wasmasjien. En die lyk is veilig in een van die vrieskaste gebêre.
Hy’s bekommerd oor Pastoor se opdrag dat hy voortaan twee harte gelyk moet oes. As hy die eerste slagoffer hier moet aanhou tot hy ’n tweede een kry, gaan dit allerhande probleme skep. Hy sal vir die man kos en water moet gee. Dis maklik om met sy slagoffers te werk as hulle nog gesuip is, maar as hulle eers nugter is, kan hy teenstand verwag.
Nie dat hy ’n keuse het nie. Hy weet maar te goed dit sal nie help om Pastoor anders te probeer oortuig nie. Hy is ’n hardkoppige vent.
Destyds toe Hasie nog ’n duiker was, het hy Pastoor die eerste keer ontmoet. Toe al kon hy sien dis ’n moeilike kalant. Pastoor was ’n vriend van sy baas en hy het belanggestel in goue munte wat hulle uit ’n sewentiende-eeuse wrak geduik het. Hy het sommer op die boot die transaksie beklink en kontant betaal. Meer as vyftigduisend rand, onthou Hasie.
Sy baas was taamlik geheimsinnig oor sy vriend. Net genoem dat hy ’n pastoor is by een of ander sektekerkie in Khayamandi. “Maar jy wil nie regtig weet hóé hy sy geld maak nie.”
Toe Hasie werkloos was en desperaat gesoek het na ’n manier om ’n inkomste te verdien terwyl hy terselfdertyd bedags na Tinkie moes omsien, het hy Pastoor toevallig in Kaapstad raakgeloop. Hy’t sy benarde situasie aan Pastoor verduidelik en gevra of hy hom nie met iets kan help nie.
En dis waar alles begin het. Pastoor het ’n sakegeleentheid gesien in die talle haweloses wat in die Tuine-woonbuurt naby Hasie se huis rondhang. “Jy kan sulke mense uit die samelewing verwyder sonder dat naasbestaandes by die polisie navraag doen,” het Pastoor verduidelik.
Hoewel Hasie effens geskok was oor wat Pastoor van hom verwag het, was hy desperaat genoeg om die werk teen goeie betaling te aanvaar. As seun van ’n plaasvoorman was hy gewoond aan diere slag – derms en bloed het hom nie afgeskrik nie. En hy het homself oortuig dat hy eintlik ’n gemeenskapstaak verrig deur ongewenste elemente uit die samelewing te verwyder.
Terselfdertyd het hy dit binne hom begin voel: die lus, die wil tot bloed, die bevrediging wat hy daaruit put wanneer die saag deur die borsbeen klief, die warm, lewegewende orgaan in sy hand, die bruisende sensasie wat deur sy lyf rimpel, die brandende begeerte om die daad te herhaal wat sy gedagtes en drome soms oorheers … Die Drang.
Hasie geniet nou wat hy doen.
Hy het op die internet begin navorsing doen oor Pastoor se besigheid. Dis algemeen in die noorde van die land om lewende slagoffers oop te kloof en liggaamsdele te verwyder, het hy vasgestel. Sluikhandel in menslike organe oor die grens tussen Mosambiek en Suid-Afrika is lewendig. Die vraag na liggaamsdele is oorwegend in Suid-Afrika, terwyl die aanbod in Mosambiek bestaan.
Volgens Hasie se navorsing word daar maklik een voorval per week aangemeld, die slagoffers van babas tot volwassenes. Liggaamsdele word verkoop om moetie te maak vir toorkuns en ander geloofspraktyke. Veral menseharte is sterk in aanvraag, en die geloof in die moetie is sterker as die slagoffers nog lewe – daar word twintig- tot dertigduisend rand betaal vir ’n hart wat uit ’n lewende slagoffer verwyder word.
In die onlangse tyd het die polisie in die noorde op groot skaal begin toeslaan op handelaars in liggaamsdele, sodat dié soort moorde daar dramaties afgeneem het. Gevolglik voorsien Pastoor nou hoofsaaklik harte uit die Kaap, maar die noorde bly sy belangrikste afsetgebied, daarom die yshouer. Koeriers vervoer die harte soontoe, en elkeen moet vergesel word deur ’n video wat wys hoe dit uit die lewende slagoffer verwyder is.
Hasie kom steunend orent uit sy leunstoel. Tyd dat hy Tinkie buite in haar rolstoel rondstoot. Daar skyn darem vandag ’n flou wintersonnetjie.
Hulle kan sommer bietjie op en af in Kloofstraat beweeg sodat hy ’n oog oor die woonstelblok kan gooi waar hy glo Frankie Kriel skuil. Hy sal vannag weer daar gaan waak in die hoop dat sy slagoffer gaan uitkom.
Pastoor betaal vyfduisend meer vir ’n witte se hart, omdat dit so skaars is en die moetie glo ekstra skop gee.

Kassie is verbaas oor die ontspanne houding van die brigadier. Sy vra tot of hy en Rooi koffie wil hê voor die vergadering begin. “Julle twee het darem al ’n baie langer dag agter die blad as ek.”
Toe die sekretaresse die koffie inbring, gaan sit hulle by die tafel.
“Wel, menere, ons agt-en-veertig uur het pas verstryk,” sê die brigadier. “Ek het vanoggend vir die generaal gesê ons het minstens nóg agt-en-veertig uur nodig.”
Die gebruiklike venyn in haar stem ontbreek, merk Kassie op. Sy stel dit bloot as ’n feit, gee selfs ’n ongekende laggie.
Hulle roer hulle koffie in stilte om. Kassie kan aan Rooi se gesig sien hy’s net so verbaas oor dié gemoedelike houding. Hulle het die ergste verwag toe hulle by die kantoor aankom. “Sy gaan ons lewendig afskil omdat ons niks gekry het nie,” was Rooi se woorde.
“Reg, Kassie, julle kan maar terugvoer gee oor die huis,” sê die brigadier.
Dit laat hom amper in sy koffie stik. Kassie! Wat het geword van die formele “kaptein Kasselman”?
Hy gee ’n opsomming van hulle soektog. “Ons kon niks kry wat daarop dui dat mevrou Kriel betrokke is nie.” Hy vertel ook van die niggie se oproep. “Sy’t net weer bevestig wat dokter Roos gesê het: Sue Kriel het ’n onkreukbare karakter,” sluit hy af.
Die brigadier tuur peinsend voor haar uit. “Reg, kom ons neem aan sy was nie betrokke nie. Hoe verklaar ’n mens dan dat sy spoorloos verdwyn het in dieselfde tyd wat haar man die moord gepleeg het? Die teenwoordigheid van die vermoorde se aktetas in haar huis lyk tog verdag.”
“Soos ek al genoem het … die aktetas kon geplant gewees het om ons te laat glo sy’s betrokke,” sê Kassie.
“Ja, dis moontlik. Jammer dat ek jou gister van conspiracy theories beskuldig het. Ek stem nou saam dat ons wyer moet kyk. En Sue Kriel kan dalk onskuldig wees, maar dis ’n feit dat haar man koelbloedig moord gepleeg het.”
“Hy kon dit onder dwang van die twee handlangers gedoen het,” sê Kassie. “Hoe meer ek oor die gebeure in die hotel dink, hoe groter raak daardie moontlikheid.”
Die brigadier frons. “Hoekom sê jy so?”
Kassie asem diep in. Hopelik gee sy hom dié keer kans om sy vermoedens sinvol en sistematies uiteen te sit.
“Eerstens het Kriel se selmaats my oortuig hy’s nie die soort ou wat mense links en regs sal skiet nie. Tog wás hy die skieter in die hotel. Maar sy optrede daar laat verskeie vrae ontstaan. Hy’t die slapende Amerikaner doodgeskiet sonder dat die man hom bedreig het. Hy’t ook nie in die kaste gekrap soos tipies sou wees in ’n rooftog nie, net die skootrekenaar en aktetas gegryp en laat waai. In die buurkamer het hy nie Bezuidenhout of sy gillende sekretaresse geskiet óf hulle beroof nie. Toegegee, daar was ’n mes in sy been, maar hy was die ou met ’n skietding in sy hand. Toe vlug hy na die parkade pleks van terug na die balkon. Daarna was die handlangers óók in die parkade, maar hulle het hom nie gekry nie. My afleiding is dat Kriel vir hulle weggekruip het, daarom al die vingerafdrukke op die seil.”
“Maar die sekerheidswag het op die handlangers afgekom. As dit nie daarvoor was nie, kon hulle Kriel opgespoor het,” onderbreek die brigadier hom.
“Mag wees, maar toe Kriel uit die parkade vlug, het hy in die teenoorgestelde rigting gehardloop as waar die handlangers se bakkie staan. ’n Mens sou tog verwag dat hulle afgespreek het waar om mekaar te ontmoet as iets in die hotel skeefloop. Die bakkie is daarna ’n paar keer in Langstraat opgemerk waar Kriel weggekruip het. As hy hulle wou ontmoet, sou hy uit die steeg gekom het.”
“Jy wil dus sê Kriel het onder dwang die Amerikaner geskiet? En dat dit die handlangers was wat sy rekenaar en aktetas wou hê? Dat hulle ook die aktetas in die huis gaan plant het om Kriel se vrou na ’n medepligtige te laat lyk?”
Kassie knik. “Nadat hulle sorgvuldig al die vingerafdrukke afgevee het.”
Die meewarige glimlag van vorige vergaderings verskyn weer op haar gesig. “Alles goed en wel, maar hoekom het Kriel na die buurkamer gegaan as hul sending suksesvol voltooi was by die Amerikaner? Dít maak tog nie sin nie.”
“Dit het my ook aanvanklik gepla. Maar dalk was dit juis die handlangers se plan om die aandag weg te lei van die Amerikaner se dood en dit soos ’n rooftog in die hotel te laat lyk. Toe dinge in Bezuidenhout se kamer verkeerd loop, het die handlangers nie omgegee nie, want die persepsie was klaar daar dat Kriel die hotelgaste wou beroof.”
“Hoekom het Kriel dan nie na vore gekom nie? As hy gedwing was om die moord te pleeg, sou hy tog polisie toe kom.”
Kassie haal sy skouers op. “Die handlangers kon hom intussen in die hande gekry het.”
“En Kriel se vrou?”
“Dalk is sy ontvoer deur die handlangers. Die feit dat haar huis geen tekens toon van iemand wat vinnig padgegee het nie, kan daarop dui.”
“Dis darem ’n wilde raaiskoot, Kassie. Wat van die boodskappe op haar telefoon en haar voordeur dat sy vir ’n maand uitstedig gaan wees?”
“Sy kon dit onder dwang van die handlangers gedoen het.”
“En hulle het haar kar gevat om die persepsie te skep sy’s weg?”
“Presies.”
Die brigadier tokkel met haar vingers op die tafel. Kassie kan nie aan die uitdrukking op haar gesig aflei of sy oortuig is nie.
“Hoe gaan julle die saak verder vat?” vra sy.
“Soos ek voorheen gesê het, ek wil die vermoorde se kontaknommer in Amerika skakel en met ’n naasbestaande daar praat. Dalk kan dit ons ’n aanduiding gee van waarom iemand hom sou wou dood hê.”
“Reg, doen dit. Onthou net, dis nou ounag in Amerika. Bel darem eers op ’n skaflike tyd. Ek gaan intussen jou vermoede met die FBI-agent bespreek. Hy’t gesê ek moet hom dadelik laat weet as ons nuwe leidrade het, al moet ek hom wakker bel.”
* * *
Frankie se gesonde verstand sê die boodskap klink verdag, maar in sy hart wil hy glo dis die waarheid. Hy stap studeerkamer toe om die SMS’e wat pas op Blondie se foon deurgekom het vir Tersia te lees.
“‘Gaan onmoontlik wees om jou vrou vandag af te lewer. Sy is ver van Kaap op plek sonder selfoonontvangs. Sal soontoe moet ry om haar te gaan haal.’”
Hy lees die tweede SMS: “‘Gee ons twee dae. As jy nie bereid is om te wag nie en besluit om polisie toe te gaan, sal jy jou vrou nooit weer sien nie.’”
“Dis bullshit!” sê Tersia. “Hulle probeer tyd wen om jou in die hande te kry.”
Frankie sluk. Dit was ook sy eerste gedagte.
“Maar wat as hulle die waarheid praat? Ek kan Sue se lewe tog nie op die spel plaas deur nou hardegat te trek nie.”
“Hulle lieg, Frankie!” sê sy driftig. “Dink mooi. Hulle besef as hulle jou vrou by jou aflewer, sal jy in elk geval polisie toe gaan. Jou gesig is oral in die media en jy kan tog nie vir die res van jou lewe wegkruip nie. En daai storie van die selfoonontvangs is ook nonsens. Hulle is bang jy dring daarop aan om met haar oor die foon te praat.”
Sy kop weier om verder as Sue te dink. “Wat is hulle motief dan?”
“Een van twee dinge. Óf hulle speel vir tyd om weg te kom óf hulle probeer tyd wen om jou in die hande te kry.”
Hy wil dit amper nie hardop sê nie. “Dink jy … Sue lewe nog?”
Daar’s vir ’n oomblik vertwyfeling in haar oë. Maar dan glimlag sy bemoedigend. “Natuurlik lewe sy nog. Hulle sou tog nie hulle groot troefkaart doodmaak nie. Sonder haar het hulle géén houvas op jou nie.”
“Wat staan my dan te doen?”
Sy staar peinsend na die rekenaarskerm voor haar. “Laat weet hulle jy’s bereid om te wag. Ek weet dis nie ideaal nie, want hulle kan dalk spore maak. Intussen gee dit ons tyd om inligting oor hulle te kry. Hoe meer ons van hulle weet, hoe groter is jou bedingingsmag.”
Hy frons. “Hoe gaan jy dít regkry?”
“Jy het mos Blondie se bestuurslisensie. Onthou, hulle besef nie jy ken sy regte naam nie.” Sy beduie na die rekenaar. “Nou gaan ons kyk of Google ons iets meer kan vertel oor meneer A.D. Bestbier, en veral oor sy vriende.”

Willie was verlig toe hy die SMS kry dat Kriel bereid is om hulle meer tyd te gee. Die arme, naïewe drommel vermoed blykbaar niks oor sy vrou nie.
Hy het Fortuin opdrag gegee om te gaan slaap, sodat hy vannag die Kloofstraat-omgewing vanuit sy motor kan dophou in die hoop dat hy Kriel gewaar. Dié sal tog iewers kos en water moet soek, en die waarskynlikste is dat dit snags sal wees.
“Maar onthou, hy’s gewapen. Moenie hom alleen wil konfronteer nie. Bel my dadelik as jy hom gewaar.”
Willie het besef hy kan nie meer onbetrokke bly nie. Hy sal sy hande móét vuil maak om hierdie saak afgehandel te kry. Hulle sal ’n behoorlike lokval vir Kriel moet stel as Fortuin hom nie vannag opspoor nie.
Sy selfoon lui. MacArthur. Hy frons. Selde dat die senator in die vroeë oggendure uit Washington bel.
“Willie, hoe lank moet ek nóg wag voor jy die job daar afhandel?” val MacArthur weg sonder om te groet.
“Ons is op die punt om die man in ’n lokval te lei. Oor agt-en-veertig uur sal alles verby wees, ek belowe jou.”
“Dit beter wees! Althorp het my nou net wakker gebel. Hy sê die bevelvoerder van die eenheid wat die saak ondersoek, het snuf in die neus gekry dat Weismeyer die eintlike teiken van die inbraak was. Hulle wou selfs hier begin navraag doen oor hom. En dit nadat Althorp groot moeite gedoen het om die president se stafhoof te oortuig Weismeyer was bloot die slagoffer van geweldsmisdaad!”
Willie is uit die veld geslaan. “Dis … onmoontlik. My inligting is dat …”
“Jou inligting is verkeerd,” sê MacArthur bars. “Althorp was nou net met die vrou op die foon. Maar gelukkig vir my én jou het hy haar oortuig haar speurders se afleidings is verkeerd. Ten minste sal sy nie met sulke gerugte na die media hardloop nie, want dit sou soos ’n veldbrand hier by ons uitgeslaan het. En dis die laaste bleddie ding wat ek kan bekostig! Die sitting in die Huis van Verteenwoordigers oor my wysigings aan die energiewet is vervroeg. Dit vind vandag plaas.”
* * *
Kassie bestel ’n filterkoffie en Rooi ’n cappuccino. Hulle dreig al lankal om by dié fancy koffieplek in Buitenkantstraat iets te drink. En aangesien hulle eers moet wag voor hy Amerika toe kan bel, is dit ’n goeie geleentheid.
Boonop het Colyn en Piedt in die kantoor by hulle kom kerm oor die Dippenaar-saak en hoe gatvol hulle daarvoor is om agter beleggers aan te ry. Kassie het nie vir hulle stories kans gesien nie en het gesê hulle is op pad na ’n dringende afspraak.
Terwyl hulle vir die koffie wag, google Kassie op sy selfoon of daar dalk ’n Suid-Afrikaanse tak van Global Green is, die organisasie waarvoor Weismeyer gewerk het. Tot sy verbasing is daar takke in Johannesburg én Kaapstad. Die een hier nogal in die middestad, ’n hanetree van die SGU-kantoor af.
Hy lees die nommer vir Rooi, wat dit op sy selfoon inpons. “Bel en hoor of ons ’n dringende afspraak met die baas kan kry. Dalk het die mense hier vir Weismeyer geken, of minstens gereeld met hom kontak gehad.”
Rooi se gesprek klink nie belowend nie.
“Nie vandag nie? Dan is môreoggend negeuur reg, dankie.”
Hy skud sy kop toe hy die foon dooddruk. “Die ou kan ons nie nou sien nie, hy’s blykbaar tot laat by die Kiks vir die omgewingskonferensie. En hy sal môreoggend net tussen nege en kwart voor tien op kantoor wees, dan’s hy weer vort.”
“Beter as niks,” sê Kassie en vat die eerste sluk van sy koffie. “Hmm, nie bad nie, hoor!”
“Bliksis, ek’t amper van my stoel af geval toe die brig jou vanoggend op die naam noem,” sê Rooi. “Haar houding het soos ’n traffic light oorgeslaan. Lyk darem of sy nou die groen lig sien.”
Kassie knik.
Sy selfoon lui. Dis die brigadier se sekretaresse.
“Brigadier wil julle dringend oor ’n halfuur in haar kantoor sien. Sy’s nou eers besig met haar daaglikse telefoonkonferensie met die polisiehoof, maar sy’t gesê julle moet onder géén omstandighede Amerika toe bel nie.”
Kassie sug toe hy die verbinding verbreek. “Dalk het ons te gou gepraat. Klink of die traffic light weer rooi is.”
* * *
Hasie stoot Tinkie hoër op in Kloofstraat sodat sy ’n beter uitsig oor Tafelberg kan hê. Sy kan vir ure na die berg kyk.
Hy gaan sit agter haar rystoel op ’n tuinmuurtjie om die woonstelblok dop te hou. Nie dat hy veel hoop het om iets van belang te sien nie. Kriel sal nie gedurende die dag sy gesig wys nie.
Sy aandag word afgelei toe ’n polisievangwa oorkant die pad by ’n paar bergies stop wat op die sypaadjie sit. Hasie hoop nie hulle word verjaag nie. Dis nie goed vir sy besigheid nie.
Twee polisiemanne klim uit en gesels met die bergies. Hasie word yskoud toe een van die bergies in sy rigting wys. Albei polisiemanne draai om en kyk na hom. Dan stap hulle oor die straat.
“Goeiemôre,” groet die voorste een. “Ek’s sersant April en dis konstabel Rabada. Ons is van die Middestad-polisie.”
Die sersant beduie na die bergies. “Daai twee sê meneer is gereeld snags hier in die omgewing om vir die rondlopers toebroodjies te gee?”
Hasie knik. “Soms, ja.”
“Gmf,” sê Tinkie, “elke liewe nag.”
“Meneer het nie dalk al iemand verdag hier opgemerk nie?”
“Verdag? Wat bedoel jy?” Hasie se hart klop in sy keel. Waarop stuur dié bleddie gesprek af?
“Dis nou al die hoeveelste keer wat die bergies by ons kom kla dat een van hulle pelle hier in Gardens verdwyn het. Vanoggend vroeg weer so ’n klagte ontvang,” sê die sersant.
Hasie skud sy kop. “Nog nooit iets opgemerk nie.”
“Dis wat die bergies ook sê. Ek skat hulle pelle wat kwansuis vermis is, het maar net lêplek in ’n ander area gekry. Die spul is mos nie gebonde aan een blyplek nie.”
Die sersant wil omdraai om te loop, maar steek vas. “Meneer moet eintlik nie vir hulle eetgoed gee nie. Dit hou hulle op straat. Daar’s genoeg shelters wat na hulle kan omsien. En dis gevaarlik vir meneer om snags hier rond te loop. Hier’s juis gisternag ’n man in Kloofstraat doodgeskiet.”
“Hoor jy daar, Hasie!” sê Tinkie. En aan die sersant: “Glo my, ek sê gereeld vir hom hy soek vir moeilikheid!”
Hasie asem verlig uit toe die polisiemanne terugstap na die vangwa. Hy sal vorentoe nóg versigtiger te werk moet gaan.
Hierdie water wemel van die bloublasies.
* * *
Kassie en Rooi gaan sit oorkant die brigadier in haar kantoor. Aan haar strak gelaat en die frons op haar voorkop lei Kassie af brigadier Terror is terug.
“Ek’s bevrees julle saal ’n dooie perd op, kaptein Kasselman.”
Rooi loer onderlangs na Kassie. Hy’t ook opgelet die formele aanspreekvorm het weer ingeskop.
“Ek het met die FBI-agent gepraat,” gaan die brigadier voort. “Die buro het dadelik ná Weismeyer se dood navraag gedoen by almal wat hom ken, juis oor die moontlikheid wat ons nou wil ondersoek. Die agent verseker my daar is absoluut géén rede om te vermoed iemand wou Weismeyer dood hê nie. Hy’t ook versoek dat ons niks aan die media moet sê oor dié afleiding nie. Die Amerikaanse publiek is baie ernstig oor groen kwessies en as die klomp omgewingsjoernaliste met sulke snert – soos hy dit noem – gevoer word, kan dit ’n groot verleentheid vir die huidige administrasie in die VSA veroorsaak. Volgens hom sal die joernaliste die moord probeer koppel aan ’n groen kwessie.”
Sy beduie na die landlyn op haar lessenaar. “Ek het ook met die polisiehoof gepraat. Hy stem saam dat ons nou op die voor die hand liggende goed moet fokus en vergeet van ander waarskynlike motiewe. Ons kan allermins die gramskap van die FBI bekostig.”
“Maar brigadier, ons het tog …” begin Kassie.
Sy hou haar hand omhoog om te wys sy het nog nie klaar gepraat nie.
“Daar’s darem lig aan die einde van die tonnel, kaptein. Die polisiehoof het ingestem dat ons ’n beloning van vyftigduisend rand uitloof vir inligting wat ons na Kriel of sy vrou kan lei. Ek sal sommer self die mediaverklaring skryf en dit vanaand op die perskonferensie aan die joernaliste uitdeel. Dan het ek darem iets om hulle mee gelukkig te hou.”
Sy glimlag. “Statistiek dui daarop dat die suksesratio vir inligting vier keer hoër is as daar so ’n groot beloning op die spel is. Ek sal die media ook versoek om weer ’n foto van Kriel te plaas, sowel as ’n foto van sy vrou. Julle kan intussen by dokter Roos aanklop vir ’n meer onlangse foto van haar. Die troufoto’s wat julle in die huis gekry het, is te oud.”
Kassie kug. “Ons het môre ’n afspraak met iemand by Global Green, die organisasie waarvoor Weismeyer …”
“Kanselleer dit. Julle gaan net tyd mors. Ons móét aanvaar die FBI het daardie moontlikheid klaar deeglik ondersoek en dat dit niks opgelewer het nie. Kom ons fokus op dit wat ons het.”
Sy kyk na Rooi. “Hoe ver is die ballistiese ouens met die patroondoppies?”
“Hulle soek nog in die argief. Dis maar ’n lang proses.”
“En die Kriel-vrou se telefoonrekords?”
“Ons wag ook nog daarvoor. Dit sal seker binne die volgende dag beskikbaar wees.”
Sy knik. “Reg, om julle produktief besig te hou, kan julle weer met die mense in die omgewing van die Monte Vista-huis gaan gesels. Ek weet julle was klaar by die bure, maar gaan praat met almal in die straat. Iemand het dalk net iets gesien wat ons kan help.”
Terug in hul kantoor skud Kassie net sy kop.
“Ons gaan ons bleddie tyd mors. Sy’t Colyn-hulle ook nou die dag weer die strate in gejaag om met mense in die omgewing van Dippenaar se kantoor te gesels. Soos Colyn sê, almal daar het van die moord in die koerante gelees. Hulle sal mos self na vore kom as hulle iets verdags gesien het. Dieselfde geld vir ons saak.”
“Back to square one,” mompel Rooi. “Ek sal seker maar vir Global Green moet bel en ons afspraak kanselleer?”
“Nee,” sê Kassie beslis. “Ons gaan met die baas praat. Die brigadier hoef nie daarvan te weet nie.”

“Ek het hom!” sê Tersia.
Sy lees vir Frankie wat sy op Google opgespoor het. “Kaptein A.D. (Viking) Bestbier van die Skerpioene is vandag deur die minister van polisie met ’n spesiale toekenning vir dapperheid vereer nadat hy verlede jaar sewe lede van die berugte Smiley Face-bende doodgeskiet het. Dié bende het ’n reeks van twintig suksesvolle restaurantrooftogte in die Skiereiland uitgevoer waarin onder andere vyf restaurantpersoneellede en -gaste gesterf het. Kaptein Bestbier het inligting bekom oor die bende se volgende teiken en het hulle toe in ’n padblokkade voorgelê. Die gewapende rowers het uit hul minibus gespring en na ’n oop veld gevlug terwyl hulle op die polisie gevuur het. Kaptein Bestbier het hulle manalleen agternagesit en sewe doodgeskiet. Die twee oorblywende bendelede het hulle oorgegee.”
“’n Polisieman? En dit nogal ’n hero!”
Tersia knik. “Seker ’n oudpolisieman, want dis ’n berig van 5 April 2005. Ek kan nie dink hy’s steeds ’n polisieman nie.”
“Seker nie,” sê Frankie fronsend. “Maar dit help ons nie veel nie. Hoe kan ons uitvind wat sy woonadres is?”
“Die telefoonboek lys hom nie. Met sy bestuurslisensie kan ’n mens seker die verkeersmense bel en hoor of hulle ’n adres kan verskaf?”
“Nee, te gevaarlik. Die polisie behoort teen dié tyd al te weet wie hy is. As jy by die verkeersmense navraag doen oor ’n vermoorde, kan dit maklik by die polisie uitkom.”
Tersia lag. “Ek dink jy oorskat die vermoë van die verkeersmense én die polisie, maar dalk het jy ’n punt beet.” Sy sug. “Dis die enigste inligting wat Google oor Bestbier het. Wat doen ons nou?”
Ondanks sy bekommernis kan Frankie nie help om te glimlag nie. Tersia verwys al na “ons”, so asof sy deel van alles is. Op ’n vreemde manier gee dit hom gemoedsrus. Hy’s nie meer alleen in die ding nie.
Hy haal sy skouers op. “Ek kan nie helder dink nie.”
“Hoekom smile jy dan?”
Hy’s verleë. “Sommer … omdat jy my aan De- … Sue laat dink. Sy gee ook soos jy om vir haar medemens.”
Tersia staan op agter die rekenaar, stap om die lessenaar, leun oor en soen hom op die voorkop. “Ons gaan haar terugkry vir jou. Ek belowe.”
* * *
Shaheena is teleurgesteld toe sy nie Elton se kar in die oprit sien nie.
Dis al amper tienuur. Dalk weer aan die webwerwe gaan werk.
Sy’s vanaand uitgeput. Die mediakonferensie het langer as gewoonlik geduur. Die joernaliste het haar omtrent gegrill omdat die polisie nog nie vordering gemaak het nie. Van die oorsese joernaliste het geniepsig geraak – haar weer met vrae gepeper oor die polisie se swak rekord met misdaadbekamping. Sy moes omtrent wal gooi.
Daarna het sy eers deur die vorderingsverslae van die ander twee speurspanne gelees en opvolgaksies voorgestel. Hulle stadige vordering raak ’n helse frustrasie vir die polisiehoof en ’n al groter verleentheid vir haar.
En met die hotelmoord is hulle ook nog presies waar hulle was. Sy was vanoggend opgewonde oor Kasselman se afleidings, net om deur die FBI-agent terug aarde toe gebring te word. Sy was naïef om te dink die FBI sou nie al daardie hoek ondersoek het nie. Die agent het haar bietjie soos ’n beginner laat voel.
Sy stap kombuis toe om in die yskas te kyk vir iets om te eet. Op die tafel lê ’n nota van Elton.
My liefste.
Wou jou vanaand na ’n fancy restaurant neem, maar moes dringend gaan werk. Moenie vir my wag nie, sal seker heelnag besig wees. Love you. Elton. XXX.
Haar hart fladder. Hy noem haar “liefste”. Voor hulle troue het sy liefdesbriefies aan haar altyd só begin.
Sy staar ingedagte na die nota in haar hand. Hoe gaan Elton reageer as hy hoor Viking is dood? Sy was geskok toe sy vanaand op die polisiebulletin sien wie die vermoorde in Kloofstraat was. Hoewel sy hom nooit ontmoet het nie, het Elton haar baie staaltjies oor sy partner by die Skerpioene vertel. Sy’t die idee gekry hy verafgod Viking.
Sy haal haar selfoon uit haar baadjiesak. Dalk moet sy vir hom ’n SMS stuur … Sy besluit dadelik daarteen. Sy wil hom nie onnodig ontstel terwyl hy werk nie.
* * *
Toe Kassie uit die hyser stap, staan Marietjie voor sy woonsteldeur. Wat de moer maak sy dié tyd van die nag hier? Dis al amper halfelf!
“Jy werk laat,” sê sy met ’n glimlag.
“Wat … maak jy hier?”
“Ek’t by ’n vriendin hier naby gekuier. Toe wonder ek of jy nog wakker is.”
“Ek gaan nie meer vir lank wees nie. Ek’s vrek moeg, het ’n harde dag gehad.”
“Ag, kom nou, Kassie! Jy’s nie tagtig nie.” Sy giggel. “Ek kan altyd my vaalmuis se moeë spiere masseer.”
Hy vervies hom. “Marietjie, kom ek wees eerlik met jou. Ek stel nie belang in ’n verhouding nie. Wat tussen ons twee gebeur het, is history. Ek gaan nou slaap en jy gaan na jou huis toe.”
Sy trek ’n skewe mond. “Oukei, as jy so nasty wil wees.”
Sy stap vinnig verby hom hyser toe, kyk oor haar skouer toe sy inklim. “Ek’s maar net alleen, Kassie.”
Skielik voel hy soos ’n hond. ’n Mens jak nie iemand só af nie. Dis nie hoe hy grootgemaak is nie.
Hy hardloop hyser toe, maar die deur is klaar toe. Draai stadig om en stap terug na sy woonstel. Hy’t nie hierdie kak in sy persoonlike lewe nodig nie. Daar’s genoeg moeilikheid by die werk.
Hy sluit die deur oop, stap kombuis toe, vat ’n paar groot slukke uit die bottel Creme Soda in die yskas, breek ’n wind op, steek ’n Lucky aan, slof sitkamer toe en val op die bank neer.
Hy en Rooi het die hele aand lank in Monte Vista rondgefok. Mense in Sue Kriel se straat gaan opklop omdat hulle besef het die meeste mense werk en gaan nie gedurende die dag daar wees nie. Soos hy voorspel het, het dit boggherol opgelewer. Niemand het iets verdags gesien of gehoor nie.
Die FBI-agent se versekering dat hulle die Weismeyer-moordmotief klaar ondersoek het, het hom nie oortuig nie. Toe die brigadier sê die agent wil nie hê sulke gerugte moet by die media uitkom nie omdat dit ’n groot verleentheid vir die huidige administrasie in Amerika kan veroorsaak, het die rooi ligte helder geflikker.
Dit klink asof hulle meer bekommerd is oor die groenes se reaksie in Amerika as oor die suksesvolle oplossing van ’n moord op een van hulle eie burgers, was sy eerste gedagte. Maar dit lyk nie of dit die brigadier pla nie.
Tot Rooi se groot ontsteltenis het hy die Amerikaner se kontaknommer in Amerika gebel. “Jy soek nou vir groot stront, Kassie! As die FBI uitvind jy praat met Weismeyer se mense en dit kom by die brigadier uit, kry sy én die polisiehoof hartaanvalle.”
Die foon het gelui sonder dat iemand antwoord.
Eintlik weet hy Rooi is reg. Hy soek nou onnodig moeilikheid.
Hy blaas die sigaretrook in kringetjies uit.
Maar hy gaan dit ook nie los omdat mense in Amerika bang is hulle sit met ’n rooi gesig nie. Wie’s dié administrasie anyway? ’n Paar amptenare in Washington wat oor die goeie beeld van hulle land waak?

Tersia maak Frankie wakker waar hy op die sitkamerbank gaan lê het met die versoek dat sy hom nie te lank moet laat slaap nie.
Hulle móét die boodskap vanaand nog formuleer en stuur, maar Blondie se selfoonbattery was aan die afloop. Gelukkig het Tersia nog ’n laaier van ’n vorige Samsung wat op Blondie se foon pas.
Sy lyk opgewonde. “Ek het nou mooi gedink oor hoe ons dit gaan doen.” Sy vertel hom breedvoerig.
“Ek wil nie hê jy moet betrokke raak nie,” sê hy. “Dit kan gevaarlik wees.”
Sy skud haar kop beslis. “Jy kan tog nie self vir Sue wag nie, mense sal jou herken aan jou foto in die media. Buitendien sal daai spul dit nie kan waag om helder oordag iets snaaks te probeer nie. Hulle sal nie in ’n besige eetplek aan haar of my kan raak nie. En ek bel mos dadelik die polisie as ek sien sy’s veilig afgelewer.”
Hy wil dit nie aan Tersia erken nie, maar dis juis dáárdie deel van haar andersins goeie plan wat hom hinder. Dit laat hom weerloos voel om te dink die polisie gaan oor hom swerm die oomblik wanneer hy Sue in sy arms hou. Hulle gaan hom aanhou, ondervra en heel moontlik opsluit tot hulle die volledige prentjie het. En dan is hy nie eens gevrywaar van vervolging nie – veral as Blondie se handlangers nie aangekeer word nie.
“Ek sal eers tyd wil hê om rustig met Sue te gesels voordat ons die polisie betrek,” sê hy.
Tersia frons. “Jy oorweeg dit seker nie om die polisie nié te wil betrek nie? Jy en Sue kan tog nie wil vlug nie, Frankie! So gaan die polisie juis glo julle was kop in een mus met Viking en sy makkers.”
“Ek weet … maar ek wil eers ’n tydjie saam met Sue …”
“Reg, ek verstaan. Dan doen ons dit so. Ek’s in elk geval seker daarvan Sue sal ook insien ons moet die polisie kontak.”
Hy weet sy’s reg. Sue sal.
“Gaan jy ná die tyd ’n scoop oor my storie skryf?” vra hy die vraag wat al voorheen by hom opgekom het.
Haar blik verstar. “Dink jy ek help jou met die doel om daaroor te skryf?”
“Nee,” sê hy vinnig. “Dit het maar net by my opgekom omdat jy ’n joernalis is. Ek’s jammer as ek …”
Sy kom sit met gevoude arms langs hom op die bank terwyl sy stip na hom kyk. “Ek doen dit omdat ek jou regtig wil help, Frankie. Toe jy jou storie vir my vertel het, het ek geweet jy praat die waarheid. Ek het my in jou situasie ingedink en jou bitter jammer gekry.”
Sy glimlag. “’n Scoop het nooit in my gedagtes opgekom nie, maar noudat jy dit noem …”
Hy lag. “Ek moes my groot mond gehou het.” Hy huiwer ’n oomblik. “Kan ek jou iets persoonliks vra?”
Sy knik. “Fire away.”
“Jy’s ’n aantreklike vrou. Hoekom is daar nie ’n man in jou lewe nie?”
’n Effense blos kruip in haar wange op. “Dankie vir die kompliment.” Sy tuur voor haar uit. “Dis ’n lang, onaangename storie wat ek kort gaan hou. Ek was verloof. Het twee weke voor ons troue uitgevind hy verneuk my met een van sy vorige girlfriends. Sedertdien het ek nog nie die regte man ontmoet nie … Sal seker ook nooit nie. Al die gawe mans is klaar getroud.”
Sy staan op. “Kom ons gaan studeerkamer toe, daar’s werk om te doen. En jy’t gesê jy wil weer vanaand die straat dophou.”
* * *
Hasie neem ’n vadoek in die kombuis en die bottel chloroform wat hy agter die breekware bêre en steek dit in sy jassak. Vanaand deel hy nie toebroodjies uit nie.
Hy stap eers weer versigtig in die gang af en gaan staan by Tinkie se kamerdeur. Haar reëlmatige asemhaling stel hom gerus. Hy’t vir haar gesê hy het vannag heelwat werk in die motorhuis – dit nadat hy moes belowe hy sal nie weer snags uitgaan nie. Die verdomde polisieman van vanoggend se bangmaakstories het haar nou op hol.
Hy maak die voordeur saggies toe en sluit dit. ’n Misreëntjie val, wat hom goed pas. Hoe swakker die sig, hoe beter die kanse dat niemand hom sal sien nie.
Hy gaan nog vir die volgende paar dae in die omgewing rondkyk vir prooi. Eintlik is sy hoop op Kriel gevestig. Hy besef die bergies is nie meer ’n opsie nie. Nóg ’n klagte oor ’n vermiste boemelaar kan die polisie regtig laat lont ruik. Hy sal vorentoe in ander areas moet gaan soek, wat weer allerlei logistieke probleme inhou. Maar hy gaan nie nou sy kop daaroor breek nie.
Hy sluip in systraatjies teenaan heinings en mure af na Kloofstraat. Met ’n ompad kom hy hoër op in Kloof uit. Hy loop ’n entjie ondertoe tot hy ’n goeie uitsig op die woonstelblok het.
Hy gaan hurk agter ’n struik. Hier behoort hy ongesiens te kan sit. Dis al halftwee en die straat is doodstil. Net geduldig wees.
Daar’s net een lig wat brand op die tweede verdieping van die woonstelgebou. Dis ’n jong vrou se plek, weet hy. Hy’t haar al ’n keer of wat die gordyne by daardie venster sien toetrek. Buiten die hippie wat op die grondvloer woon, is sy die enigste een wat laat wakker bly.
Hy trek sy oë op skrefies toe hy ’n roering by die gordyne gewaar. Die misreën maak dit onmoontlik om goed te sien. Hy swets onderlangs, moes sy verkyker saamgebring het.
Vir ’n oomblik word die gordyne groot genoeg weggetrek vir hom om beter te kan sien.
Dis ’n man, merk Hasie dadelik.
* * *
Willie skrik met ’n gil wakker.
Dis ’n ou nagmerrie wat teruggekeer het – hy wat agter ’n geslote deur in verstikkende rook worstel om uit te kom. Die sleutel wat nie in die slot wil draai nie terwyl die vlamme aan die plafon begin lek …
Hy weet die nagmerrie het sy oorsprong by die advokaat van Texas wat in ’n huisbrand verkool het nadat die man ’n stokkie wou steek voor ’n groot sake-ontwikkeling op die rand van ’n natuurreservaat buite Houston. Dit was een van MacArthur se eerste moordopdragte aan Willie.
Hy sug. Sy wandade uit die verlede gaan hom nooit met rus laat nie.
Hy staan swaarmoedig op en stryk sy klere reg. Hy het sommer met klere en al op die bed gaan lê sodat hy dadelik kan uitgaan ingeval Fortuin laat weet hy’t Kriel opgespoor.
Willie kyk vlugtig op die selfoon langs die bed. Ook nog geen boodskap van Kriel nie. Hy en Fortuin het saamgestem hulle sal eers hulle beplanning kan finaliseer as Kriel laat weet hoe en waar sy vrou afgelewer moet word. Dit sal sekerlik in die nag moet plaasvind, omdat Kriel nie kan bekostig om bedags sy gesig in die openbaar te wys nie – wat hulle uitstekend pas.
Hy skakel die ketel aan. Kan net so wel vir hom koffie maak. Uit ondervinding weet hy hy gaan nie weer slaap nie.
Twee SMS-biepe laat hom terug kamer toe haas. Hy hoop dis Fortuin wat nuus het oor Kriel.
Maar die boodskap kom van Viking se foon.
My vrou moet stiptelik om 13:30 in Kloofstraat by The Deckhouse Crab Shack afgelaai word. Sy moet daar by ’n tafel gaan sit. Gebeur dit nie, gaan ek dadelik polisie toe. 
Hy maak die tweede SMS oop. 
Dit behoort die polisie te interesseer dat ’n oudpolisieman, A.D. Bestbier, deel was van julle span wat my gedwing het om moord te pleeg. Frankie Kriel.
Willie staar na die foon. Bliksem, hy weet wie Viking was!
Sy hande bewe terwyl hy Fortuin bel.
“Jy sal nóú hotel toe moet kom,” sê hy toe Fortuin antwoord. “Ons het moerse groot probleme.”
* * *
Kassie slaap met rukke en stote. Elke nou en dan is hy helder wakker.
Dis die Marietjie-storie wat hom ry. Hy voel bitter sleg oor die manier waarop hy haar afgejak het. Hy’t al oorweeg om vir haar ’n SMS te stuur en verskoning te vra, maar dit voel na ’n lafhartige opsie.
Sy wás sy vrou en hy wás lank gelede lief vir haar. Al het als intussen verander, kan hy haar nie soos ’n wildvreemde wil hanteer nie. Sy’s nie ’n weggooibrak nie, sy’s ’n mens met gevoelens.
Hy sal haar later vandag bel, besluit hy. Ordentlik om verskoning vra en aanbied om haar kratte vanaand te help uitpak.
* * *
Shaheena tel die koerant in die oprit op. Selde dat sy al halfses op is om die koerant te lees.
Sy’s verlig om te sien die storie is op die voorblad, met foto’s van Kriel en sy vrou onder die opskrif: Groot beloning vir inligting oor voortvlugtiges.
Dié berig behoort hulle op die Kriels se spoor te bring. Dat die generaal ingestem het oor die vyftigduisend rand, bly steeds ’n wonderwerk. Die polisie loof selde nog belonings uit, maar sy’t ’n vermoede die polisiehoof voel sy reputasie is op die spel weens die wye mediadekking.
Sy blaai vlugtig deur die koerant. Stop op bladsy vyf waar ’n foto van Viking verskyn. Die berig sê wat sy reeds weet: vermoedelik ’n straatroof.
Sy vat ’n pen, omkring die berig en skryf boaan: Baie slegte nuus! 
Sy los die koerant so oop op die kombuistafel sodat Elton dit kan sien wanneer hy by die huis aankom.

Die gebou waar Global Green gesetel is, is loopafstand van die SGU se kantoor.
Kassie kan sien Rooi is senuweeagtig oor dié skelm besoek, maar hy steur hom nie daaraan nie. Gelukkig vir hulle was daar ’n deurbraak in Malabe en Britz se moordsaak en is hulle nou glo warm op die spoor van die verdagte in Pretoria, wat die brigadier se aandag vanoggend in beslag neem. Sy’t laat weet sy sal eers later met Kassie-hulle vergader.
Hy weet sy vestig haar hoop op die beloning wat vanoggend wye mediadekking geniet het, maar sy voorgevoel is dit gaan niks oplewer nie. Mense sou al na vore gekom het as hulle geweet het waar Kriel is. Al wat die polisie nou gaan kry, is vals leidrade van ’n paar kansvatters of van mense wie se verbeelding op hol is.
Op die tweede verdieping van die gebou stap hulle by ’n klein ontvangsportaal in. “Meneer Wessels verwag julle,” sê die sekretaresse en beduie na ’n oop kantoordeur. “Hy sal ongelukkig nie lank met julle kan gesels nie. Die omgewingskonferensie hou hom maar besig.”
’n Gesette kêrel kom agter sy lessenaar orent en stel hom voor as Roelf. Sy diklensbril sit laag op ’n vlesige neus. Bruingebrande voorarms wat onder ’n kortmouhemp uitsteek, getuig van ’n man wat die buitelewe geniet. Kassie skat hom in sy veertigs.
Die mure van die kantoor is beplak met groot Global Green-plakkate. Kassie se oë flits daaroor; almal het neerdrukkende boodskappe oor die toekoms van die aarde. Dit lyk vir hom of hulle hier te doen het met ’n spul doemprofete, wat later sy saak by die brigadier kan verongeluk.
“Ek verstaan julle kom sien my oor doktor Weismeyer?” Wessels skud sy kop stadig. “Tragies … absoluut tragies. En dan nog die toeval ook.”
“Toeval?” vra Kassie.
Wessels knik. “Ja, die enigste twee mense in ons wêreldwye organisasie wat Arktiese kenners is, is nou in hul grafte.”
“Wie’s die ander een?” vra Rooi.
“Doktor Donald Carter, die grootbaas van Global Green.” Wessels huiwer ’n oomblik. “Dalk ’n bietjie voortydig van my om te sê hy’s in sy graf, maar hy word al ’n hele paar weke vermis. Hy was besig met navorsing in die Noordpool, maar het toe net spoorloos verdwyn. Ons vermoed die ergste het gebeur. Hy was alleen op ’n slee en die weersomstandighede daar is mos maar onvoorspelbaar.”
Hy tik met sy voorvinger op ’n program van die omgewingskonferensie. “Doktor Carter sou oorspronklik die referaat kom lewer, maar met sy verdwyning het doktor Weismeyer ingestaan.”
Wessels gee ’n beswaarde sug. “En die ironie is dat die inhoud van die referaat nou altyd ’n geheim sal bly. Met dié dat doktor Weismeyer se skootrekenaar ook gesteel is, is die enigste kopie van die referaat daarmee heen. Ek’t ’n afspraak met hom gehad vir die dag nadat hy hier aangekom het, maar dit het toe nooit gerealiseer nie. Hy sou my inlig oor die inhoud van die referaat, maar nou …”
“Is daar nie eens by julle kantoor in Amerika ’n afskrif van die referaat nie?” vra Kassie.
“Nee. Behalwe dat die Amerikaanse kantoor maar klein is – buiten Carter en Weismeyer word dit net deur drie junior personeellede beman – was die inhoud van die referaat hoogs vertroulik. Volgens die bietjie voorafinligting wat ek by Weismeyer gekry het, sou die referaat omtrent ’n storm veroorsaak het. Heelparty groot moondhede sou in ’n helse verleentheid gestel word.”
Hy glimlag. “En Carter was bekend daarvoor dat hy ’n saak tot op die been oopkloof. Vier jaar gelede by die omgewingskonferensie in Hamburg het hy juis ’n klomp houtmaatskappye in hulle saagsels laat stik.”
“Hoe so?” vra Kassie.
“’n Klomp bekende houtmaatskappye in Frankryk, Libanon en China het die Seleka-rebelle in die Sentraal-Afrikaanse Republiek omkoopgeld betaal om beheer van die belangrikste woude oor te neem – dieselfde rebellegroep wat skuldig is aan massamoord, ontvoering, verkragting en die misbruik van kindersoldate. Deur sy onthullings by die konferensie het Carter dit reggekry dat alle hout wat só geoes is, tot konflikhout verklaar is. Die maatskappye moes hulle inkomste uit dié hout verbeurd verklaar en dit aan omgewingsbewaring skenk.”
Wessels gee ’n laggie. “Dit was ’n helse deurbraak vir ons groenes, maar ons het ook in die proses baie vyande gemaak. Carter het destyds doodsdreigemente ontvang, vermoedelik van die houtmaatskappye.”
Kassie se hartklop versnel. “Kon dieselfde nie nou gebeur het nie? Dat doodsdreigemente dié keer oorgeslaan is en moord eenvoudig gepleeg is?”
“Maar in julle verklaring aan die media sê julle dan daai Kriel-vent was net ’n krimineel wat hotelgaste wou beroof?”
“Ons … ondersoek alle hoeke.”
Wessels frons. “Wil julle vir my sê julle het nou súlke vermoedens?”
“Nee, glad nie,” sê Rooi vinnig. “Soos my kollega sê, ons kyk maar net na alle moontlikhede. Tot nou toe dui die moordenaar se optrede op niks wat sulke afleidings regverdig nie.”
Wessels lyk nie heeltemal oortuig nie, wat Kassie nie pla nie. Hy wil agter die kap van die byl kom, en anders as Rooi gee hy nie ’n moer om oor die gevolge daarvan nie.
“Volgens die program sou Weismeyer oor ys praat,” sê Kassie. “Ek neem dan aan dit handel oor die Noordpool?”
Wessels knik. “Ja, dit was tipies van Carter om sy referaat net ‘Ys’ te noem. Destyds in Hamburg was die titel van sy referaat ‘Hout’. Hy’t geweet hoe om mense nuuskierig te maak. Sy lesings het gewoonlik vol sale getrek.”
“Kom ons gaan van die veronderstelling uit dat iemand Carter in die Noordpool vermoor het,” sê Kassie. “Maar wie? Jy’t gesê sy referaat sou ’n verleentheid vir groot moondhede veroorsaak het. Sou ’n land se regering werklik so ver gaan om iemand om daardie rede dood te maak?”
Wessels lyk onseker. “Ek twyfel eintlik. Groot moondhede is deesdae onder die vergrootglas om iets aan klimaatsverandering te doen. Kyk hoe het Obama, toe hy nog president was, teen alle verwagting regulasies ingestel om die uitlaat van koolstofgasse drasties te verminder. Die Europese Unie, die VSA en China het hulle almal daartoe verbind om teen 2030 die koolstofvoetspoor met veertig persent te verklein.”
Hy tuur voor hom uit. “Dinge het natuurlik in Amerika verander. Trump is kwaai anti-groen. Hy glo nie aan aardverwarming en die mens se rol daarin nie. Dat nege-en-negentig persent van alle wetenskaplikes dit aanvaar, kan hom nie eintlik skeel nie. Dit was vir ons ’n helse skok toe hy Amerika aan die Paryse klimaatakkoord onttrek het. Hy het ook die begroting vir omgewingsbewaring drasties gesny en het almal kwaad omdat hy ou jagwette teruggebring het – dis nou weer wettig om hibernerende bere dood te skiet. Maar ondanks dit glo ek nie hy sal betrokke wees nie, hy’s veels te uitgeslape om hom só bloot te stel. Dalk die Russe. Poetin is ’n ander bliksem wat nie veel vir die omgewing omgee nie … maar dis ook onwaarskynlik dat hy agter so iets sou sit. Die risiko dat dit kan uitlek, sou selfs vir ’n malletjie soos hy te hoog wees.”
Hy skud sy kop beslis. “Nee, dit sou nie ’n regering wees nie. Maar as ons spesifiek na die Noordpool kyk, kan oliemaatskappye dalk verdagtes wees.”
“Hoekom sê jy so?” vra Rooi.
“Omdat Carter baie uitgesproke was oor hulle planne vir olieboordery daar … en hulle was maar té bewus daarvan dat hy nie onderskat kon word nie.”
“Hoekom was hy gekant teen die olieboordery?” vra Kassie.
Wessels sug. “Kyk, die Noordpool is klaar in sy moer in. Die ys smelt vinnig weens die oorkonsentrasie van CO²-vrystellings wat deur nywerheidslande in die Noordelike Halfrond veroorsaak word. Die pooldekys word jaarliks kleiner. En omdat die Arktiese gebied die aarde se yskas is, hou dit ernstige gevolge vir ons almal in – die aarde raak elke jaar warmer terwyl die seevlakke terselfdertyd styg. Die Noordpool se temperatuur het al met ses grade Celsius gestyg. Volgens die jongste navorsing dui alles daarop dat seevlakke teen die einde van hierdie eeu met bykans twee meter gaan styg. In Kaapstadse terme sal dit beteken dat Oranjezicht en Tamboerskloof kuswoonbuurte word.”
“Bliksis,” prewel Rooi.
“’n Ander groot bekommernis wat Carter gerapporteer het, is dat die yssmelting sedert 2016 teen ’n ongekende tempo toeneem. Gevolglik word ’n reuse-hoeveelheid metaan wat tot dusver in perma-ys opgesluit was, nou óók in die atmosfeer vrygelaat. Metaan is ’n fossielgas en drie-en-twintig keer kragtiger as koolstofdioksied. Dié vrylating van metaan kan wegholklimaatsverandering veroorsaak en binne ’n tydperk van tien jaar lei tot die uitwissing van verskeie spesies – die mens daarby ingesluit. Hoewel dit deur sommige wetenskaplikes as taamlik pessimistiese voorspellings afgemaak word, bly dit ’n werklikheid waarmee ons rekening moet hou. En dis natuurlik gegewens wat in hierdie stadium van die publiek weggehou word.”
Kassie staar verstom na die man voor hom.
“En nou wil die oliemaatskappye die Noordpool nóg verder en vinniger verrinneweer,” gaan Wessels voort. “Die smeltende ys het reeds nuwe handelsroetes oopgemaak. Dit het ook ’n toename in toerisme, jagekspedisies en kommersiële visvangs meegebring. Die vistreilers se swaar nette saai verwoesting deur die seelewe en koraal op die Arktiese bodem te vernietig. Maar grootskaalse olie-eksplorasie sal die finale spyker in die Noordpool se doodkis wees. Dit gaan vir maatskappye onmoontlik wees om doeltreffend op oliestortings te reageer in ’n gebied waar golwe vyf keer hoër is as waaraan hulle gewoond is gedurende normale opruimingsoperasies. Om nie eens te praat van die ongunstige weersomstandighede wat opruiming selfs onmoontlik kan maak nie.”
“Sou hulle dit dan nie self besef nie?” vra Rooi.
Wessels snork. “Geld praat harder as logika. En daar’s so ’n oorvloed van olie- en gasbronne in die Noordpool dat ek nie weet of iemand hulle daar gaan uithou nie. Dit gaan nog ’n Wilde Weste word wat die destydse goudstormlope na kinderspeletjies sal laat lyk.”
Hy wys na ’n Global Green-plakkaat van ’n ysbeer teen die muur. “Carter was ook besorg oor die negatiewe impak wat olie-eksplorasie op die Arktiese dierelewe gaan hê. Die reeds bedreigde walvisbevolking sal deur oliestortings uitgewis word weens vergiftigde voedselvelde. En dan praat ons nie eens van die walrusse, robbe en ysbere wat almal deur dié besoedeling geraak sal word nie. Die effek van die boordery se klank op die seediere is ook nog nie wetenskaplik bepaal nie … En so kan ek aangaan en aangaan.”
“Jy weet nie dalk van iemand in Amerika wat Weismeyer goed geken het nie?” vra Kassie. “Hy moes tog iemand in sy vertroue geneem het oor die referaat, of dalk het hy vermoedens gehad oor mense wat ’n rede sou hê om hom uit te skakel. Dalk sy vrou?”
“Weismeyer was ’n oujongkêrel, sonder kind of kraai. En Carter was ook gesinloos nadat sy vrou en kinders in ’n motorongeluk oorlede is. Albei het net vir hulle werk geleef. En hulle sou vanweë die sensitiewe aard van hul bevindings nie rondpraat oor die inhoud van die referaat nie.”
Wessels kyk op sy horlosie. “Nou sal julle my ongelukkig moet verskoon. Ek móét by die konferensie uitkom.”
Kassie en Rooi groet en stap traag terug kantoor toe.
“Bliksis, klink nogals of oliemaatskappye ’n rede kon hê om dié twee ouens te wil uithaal, of hoe?”
Kassie knik. Die feit dat Carter vermis en Weismeyer dood is én dat die enigste kopie van die ys-referaat saam met die laptop verdwyn het, klink vir hom méér as verdag. Dalk moet hy nog ’n bietjie navorsing op die internet oor dié onderwerp doen voor hy die nuus aan die brigadier breek dat hulle teen haar opdrag in by Global Green was.
Nie dat dit veel gaan help nie, want sy gaan ongeag enige aardskuddende inligting ’n kolossale gasket blaas.

Hasie staan voor die tydskrifprent van ’n haai wat teen die motorhuismuur bo die vrieskaste opgeplak is.
Volgens bioloë is die haai uiters primitief en het hy nie ’n groot brein nie, maar wel goed ontwikkelde sintuie, met moontlik die uitsondering van sy sig. En natuurlik ’n onversadigbare eetlus. Die balans tussen honger en selfbehoud bepaal waarskynlik of ’n haai gevaarlik is of nie, en hoewel aanvalle op duikers selde plaasvind, het Hasie altyd daarmee rekening gehou dat ’n haai skielik kan besluit om aan te val.
Wil hy nou soos ’n haai optree? Is sy balans tussen honger en selfbehoud van so ’n aard dat hy regtig tande wil wys? Of is dit Die Drang wat besig is om sy sinne te vertroebel?
Hy weet vanoggend se koerantberig oor die beloning vir inligting oor Kriel het sy onversadigbare geld-eetlus aangewakker. Net een telefoonoproep na die polisie en hy’s vyftigduisend rand ryker – dis gelykstaande aan die inkomste uit vyf menseharte.
Daar’s by hom min twyfel dat hy Kriel laas nag in die jong vrou se woonstel gesien het. Die man by die venster het verdag voorgekom, elke nou en dan die gordyne weggetrek om die straat te bespied.
Maar moet Hasie die risiko neem om te hap? Die telefoon optel en die polisie bel?
Hy skud sy kop heftig. “’n Haai dink nie oor die gevolge van sy aksies nie. Sy brein is te klein,” sê hy hardop.
Die polisie sal hom hier by die huis kom sien. Ongemaklike vrae vra. Rondkyk. Dinge raaksien wat nog vrae laat ontstaan. Die verdwyning van die bergies daarmee verbind. Tinkie onder kruisverhoor neem. Opgrawings in die tuin doen, forensiese ondersoeke in die motorhuis.
Sy keel trek toe. Hy ruk die haaiprent van die muur af en frommel dit op.
* * *
“Hulle wil ’n lokval vir jou stel, Frankie!” sê Tersia. “Ek glo nie hulle storie nie. Hulle probeer tyd wen om hulle planne agtermekaar te kry.”
Hy kyk weer na die SMS’e wat hy pas ontvang het.
Ons het karprobleme opgetel. Kan Sue nie vandag aflewer nie. Ook nie bereid om dit in daglig te doen nie, te gevaarlik. Môreaand sal beste wees. Sal later sê waar en hoe. 
Die tweede een lees: As jy nie bereid is om by ons planne in te val nie, sal jy haar nooit weer sien nie. Sy stuur liefdegroete en sê jy moenie onverantwoordelik wees nie.
Sy leef, weet hy. Tipies van haar om te sê hy moenie iets onverantwoordeliks aanvang nie.
Hy kyk na Tersia. “Ek het geen ander keuse as om daarby in te val nie.”
Die foto van Sue vanoggend op Netwerk24 het hom geruk. Dis ’n onlangse foto, seker by dokter Roos se jaarlikse Kerspartytjie geneem. Sy lyk pragtig en is deftig uitgevat. Hoewel jaloesie aan sy hart gepluk het omdat sy so mooi lyk en daar ander mans by die partytjie sou wees, het hy weer besef hoe kosbaar sy vir hom is en dat hy nie sonder haar kan lewe nie.
Dit laat hom opnuut skuldig voel oor die erotiese droom wat hy vroegoggend oor Tersia gehad het. Hy’t eers gedroom dis Delia wat kaal op hom klim, maar haar gesig het na Tersia s’n verander.
Hy dwing sy gedagtes terug na die werklikheid. Die beloning van vyftigduisend rand stem hom onrustig. Die polisie is desperaat, hulle trek nou alle stops uit om hom te kry.
Tersia het nog ’n grap daaroor gemaak. “Oe, dalk moet ek hulle bel. Ek kan my hele jaar se groceries met soveel geld betaal.”
Dit het nie gehelp om hom minder gespanne te maak nie. En nou moet hy nóg ’n dag wag voor hy Sue kan sien.
Hy skrik toe Tersia aan sy skouer vat. Haar hand is warm en sag en haar oë lyk soos Delia s’n. “Ek gaan vir ons iets maak om te eet. Probeer intussen nog ’n bietjie slaap. Jy was amper die hele nag op.”
Hy wens sy wil nie aan hom vat nie.
* * *
Die brigadier se sekretaresse wag Kassie en Rooi by die SGU-kantoor in. Haar gebruiklike strak gesig toon tekens van lewe, wat as Kassie sy verbeelding gebruik, dalk opgewondenheid kan weerspieël. Sy hou ’n vel papier na hulle uit.
“Dis ’n lysie mense wat vanoggend al gebel het en beweer hulle het Kriel en sy vrou gesien. Die brigadier sê julle moet dit opvolg en ’n verslag opstel wat sy by vanaand se nuuskonferensie kan gebruik. Gee ook terugvoer in die verslag oor die mense wat julle gisteraand in Monte Vista gaan sien het. Sy gaan nie vanmiddag beskikbaar wees nie, maar julle moet haar op haar sel bel as iets belangriks opduik.”
Kassie is verlig sy’s uit hulle hare. Dit gaan hom kans gee om goed voor te berei vir wanneer hy haar oor die Global Green-besoek inlig.
Hy en Rooi kyk saam na die lys in hulle kantoor. ’n Vrou beweer sy’t Kriel-hulle gistermiddag laat op Langebaan se strand gesien. Twee kinders het hulle vergesel en hulle het later in ’n Volkswagen-kombi weggery. ’n Man wat sê hy’s ’n prokureur kan sweer hy’t Kriel op Worcester by die Spar sien inkopies doen. Nog ’n man sê hy’t Sue Kriel by die Tygervalleisentrum sien rondloop. ’n Ander een het die egpaar, “wat heeltyd om hulle rondkyk en uiters verdag voorkom”, op die promenade in Seepunt opgemerk.
“Ag, my fok, dis nou vir jou ’n pot stront!” Kassie druk die lys in Rooi se hande. “Sorry dat ek jou opsaal daarmee om hulle te bel, maar ek het nou tyd op die internet nodig.”
“Oukei,” mompel Rooi, maar hy lyk nie beïndruk met sy opdrag nie.
Kassie stap eers op die balkonnetjie uit waar hy altyd rook. Hy steek ’n Lucky aan voor hy sy foon uit sy sak haal.
Hy sug swaarmoedig. Tyd om vir Marietjie te bel.
* * *
Willie verbreek die verbinding met MacArthur. Dié was in ’n besonder goeie luim. Sy energiewetswysigings is deur die Huis van Verteenwoordigers aanvaar. Nou wag net die Senaat nog, wat volgens hom “a piece of pie” gaan wees.
Die senator was nie eens ontsteld daaroor dat hulle die Kriel-lokval met ’n dag uitgestel het nie. “Solank julle die bliksem net kry,” het hy gesê. “Ek het jou al weer nodig vir ’n ander takie hier. So handel daai ding nou netjies af sodat jy kan terugkom.”
Willie is verlig oor Kriel se SMS vroeër dat hy hulle voorstel aanvaar. Dit lyk of die arme drommel besef hy kan nie voorskriftelik wees nie.
Fortuin eet vanmiddag saam met sy vrou uit om te hoor of die polisie ander inligting het wat hulle dalk kan help. Daarna moet hulle twee koppe bymekaarsit om ’n plan vir môreaand te bedink.
Hy kyk weer na die drie punte wat hy solank op sy onthoulysie aangeteken het.
Bepaal waar ’n stil, afgeleë straat in die nabye omgewing van Kloofstraat is.
Soek plek waar Fortuin in sy motor kan wag nadat hy my afgelaai het.
Fortuin moet môre ’n pruik koop wat ooreenstem met Sue Kriel se haarkleur en ’n rok en vroueskoene wat vir my sal pas.

Hasie besef hy moet geduldig bly. Hy’s oortuig daarvan dat Kriel nie vir ewig in daardie woonstel kan skuil nie.
En Hasie weet uit sy duikdae hoe om geduld te beoefen. Soos die keer toe hulle in die Mosambiekse diepsee na waardevolle items gesoek het in die wrak van ’n Britse vragboot van die vroeë 1900’s. Sy baas het baie tyd en groot geld daaraan bestee om die boot op die oseaanbedding op te spoor. Omdat geen duikekspedisie al voorheen daar was nie, was hy vol vertroue sy belegging gaan dividende oplewer.
Maar hulle het niks gekry nie. Die duikers het onverpoos gesoek tussen die wrakstukke van die skip – tussen pype, seksies hoekmetaal en ’n aantal spoorstawe wat blykbaar op pad na Indië was. Die oopgebreekte voorruim het niks meer opgelewer as ’n paar verweerde en onbruikbare silwerlepels in ’n trommel nie. Twee weke het vrugteloos verbygegaan, maar sy baas het hulle bly maan om geduldig te wees. “Patience is the name of the game,” moes hulle tot vervelens toe hoor.
Toe op dag vyftien ontdek Hasie tussen digte seeplante ’n klein opening in die agterruim en kom uit in die gedeelte wat as kombuis en spens moes gedien het. Daar was vragte en vragte ongeskonde ou Engelse silwer: bekers, messe, vurke en ander eetgerei. In ’n paar kratte het hulle hope seldsame Engelse breekgoed ontdek – pienk en groen borde, koppies, pierings en ’n eetservies met Edwardiaanse motiewe wat nie ’n krakie gehad het nie.
Sy baas se geduld is beloon.
Hasie sal vir daardie klein opening in die boot se agterruim wag, al moet hy nog vir die volgende twee weke die woonstel dophou.
* * *
Shaheena kan amper nie die drastiese ommekeer in Elton se houding glo nie.
Hy sê hy sal sommer self vir hulle ’n afspraak by ’n huweliksberader maak wanneer sy lewe weer genormaliseer het. “Môreaand moet ons net die finishing touches aan daai websites doen, dan’s ons klaar.”
Sy moet haarself omtrent knyp om seker te maak sy droom nie. Elton het vir hulle ’n romantiese hoekie in ’n spoggerige Groenpunt-restaurant uitgesoek. Sy kan nie onthou wanneer laas hulle gaan uiteet het nie.
Nou, terwyl hy haar hand saggies met sy vingertoppe streel, vra hy: “Ek’s nuuskierig oor hoe jy vorder met daai Kriel-saak. Ek’t van die groot reward in die koerant gelees.”
Sy glimlag wrang. “Ek het gehoop op beter reaksie, maar tot dusver lyk die inbellers se stories nie baie belowend nie.” Sy vertel hom daarvan.
Hy knik. “Ja, klink nie na hot leads nie. Enigiets anders wat julle gaan opvolg?”
“Absoluut niks,” sê sy sugtend.
Dan onthou sy van Viking. “Jy’t seker die berig van Viking in die koerant gesien? Baie sad, nè?”
“Ek het. Straatroof, sê hulle.”
“Wanneer laas het jy hom gesien?”
“Long time ago. Ons het lankal nie meer kontak nie. Kan nie eers onthou wanneer ek laas met hom gepraat het nie.”
Sy weet nie of sy haar verbeel nie, maar sy kan sweer sy oë lieg.
* * *
Toe Frankie wakker word uit ’n rustelose slaap, staan Tersia langs die bank na hom en kyk.
Sy glimlag. “Jy mompel vreeslik in jou slaap. Nagmerries?”
“Nee, ek … is … seker maar net gespanne.”
Hy kan sien sy was onder die stort, haar haarpunte is nog nie behoorlik droog nie en haar vel gloei. Haar grimering laat haar jonger en nog mooier lyk. Vars aangetrek in noupassende jeans en ’n pienk T-hemp met ’n driekwart jassie bo-oor, lyk sy vir hom nog meer na Delia as voorheen.
“Op pad uit?”
“Ek gaan gou groente koop. Die lamsboud sal nog ’n hele rukkie in die oond wees. Jy kan intussen gaan stort as jy wil.”
Hy knik.
Sy stap na die deur, maar steek vas en draai na hom. “Ek’s nie van plan om polisie toe te gaan nie. Jy kan relax.”
“Ek weet,” sê hy en glimlag. “Geniet jou shopping.”
Hy grawe in sy jeans se agtersak, haal die bondel note uit wat hy in Blondie se beursie gekry het en hou dit na haar uit. “My bydrae.”
Sy lag. “Jy’s seker laf. Ek’s darem nie só broke nie.”
Hy hoor hoe sy die sleutel in die voordeurslot draai.
Hy kan nie glo hy vertrou haar so ten volle nie. In dié kort tydjie het sy die beste vriendin geword wat hy buiten Sue en Delia nog in sy lewe gehad het. Hy voel net ongemaklik oor sy gevoelens wat die grens van gewone vriendskap gereeld oorsteek.
“Jy was te lank opgesluit,” sê hy vies vir homself. Vyftien jaar sonder ’n vrou doen snaakse dinge aan ’n man.
Hy’t vanoggend geweier dat Tersia sy wond skoonmaak en verbind. “Ek sal dit later self doen. Dis darem nie meer so erg nie,” het hy gesê.
Maar hy weet hy wou homself net teen sy onwelkome drange beskerm. Gister was dit hel toe sy sy bobeen verbind het, haar hande té bedrywig in die intieme spasie. Hy moes hard konsentreer om nie ’n ereksie te kry nie.
“Sue,” sê hy hardop terwyl hy badkamer toe loop. “Sue. Sue. Sue.”
* * *
Kassie het sy turkoois sweetpak vir die Groot Uitpak aangetrek. Met ’n swaar gemoed parkeer hy voor Marietjie se woonstel in Seepunt. Dis eintlik al laat, maar sy’t gevra hy moet eers agtuur hier wees.
Toe hy haar vanmiddag bel, was sy oorstelp van vreugde dat hy sy hulp aanbied. “Jou tydsberekening is perfek!” het sy uitgeroep.
Sy het gister uit haar Parow-kamer hierheen getrek. “Die meubels wat ek gestoor het, is ook nou hier. Hulle kom laai seweuur die laaste paar kratte af, dan het ek al my goed. Dit gaan omtrent ’n chaos wees, hoor! Ek sal beslis kan doen met ’n man se hulp.”
Op pad na die hyser dink hy vlugtig oor die middag se gebeure. Soos hy voorspel het, het die inbellers se wenke niks opgelewer nie. Rooi het telefonies met almal gepraat.
“Dis mense wat fokol het om te doen, dan bel hulle die polisie om aandag te trek,” het hy verontwaardig gesê. “Nie een van die beskrywings van die mense wat hulle gesien het, klop eers remotely met Kriel en sy vrou nie.”
Kassie se internetsoektog het wel skietgoed opgelewer om sy teorie te ondersteun dat Weismeyer se moord gereël kon gewees het, maar hy weet nie of dit die brigadier gaan oortuig nie.
Hy klim uit die hyser en stap in die gang af na nommer 411. Marietjie maak dadelik die deur oop. “Ek waardeer dit só baie dat jy gekom het!” Sy gee ’n laggie. “En jy lyk te sexy in daai oulike sweetpak.”
“Dankie,” mompel Kassie. Hy kyk vinnig na die berge kratte, bokse en meubels wat die sitkamer vol staan. Vanaand dra hy hom in ’n fokken rugspasma in.
“Die plek is lekker ruim,” sê Marietjie, “maar dit het nie ’n seeuitsig nie. Klaas het vir net vyf miljoen geskik, so my keuses was beperk.”
Sy huiwer ’n oomblik, staan met haar hande op haar heupe en beskou die sitkamer fronsend. “Die vraag is net hoe ons die storie nou gaan aanpak.”
Kassie se selfoon lui. Hy haal dit uit sy sak. Brigadier Fortuin.
“Ek sal dit moet neem,” sê hy vir Marietjie.
Hy stap in die gang af.
“Kaptein Kasselman,” sê die brigadier sonder om te groet, “jy en sersant Els moet binne ’n halfuur by die kantoor aanmeld. Bel jy hom sommer en lig hom in. Julle twee het bléddie baie om te verduidelik.”
Sy verbreek die verbinding.
* * *
Dit tref Willie soos ’n elektriese skok. Hoekom het hy nie vroeër daaraan gedink nie!
Viking se selfoonbattery moes lankal afgeloop het. Hoe kry Kriel dit reg om steeds boodskappe te ontvang en te stuur? Tot nou toe het hulle aangeneem hy kruip iewers in ’n steeg weg, maar hy móét toegang hê tot ’n plek waar hy die foon kan laai. En waar kry hy ’n laaier?
Het hy hulp van iewers gekry? Dalk ’n vriend gebel wat hom nou bystaan? Dalk is die polisie selfs betrokke en stap hy en Fortuin môreaand in die lokval wat hulle eintlik vir Kriel gestel het?
Hy sak op die bed neer en skud sy kop. Nee, Fortuin het tog duidelik gesê sy vrou en haar speurders is nog clueless.
Willie vryf oor sy gesig. Jaag hy nou onnodig spoke op? Kriel kon ’n laaier by een van die boemelaars in Kloofstraat gekry het. Hulle breek glo gereeld in by huise en woonstelle daar. Volgens die koerantberig lyk dit of hy Viking se geld uit sy beursie gevat het, wat beteken hy sou kon betaal.
Tog sal hulle dit môreaand in gedagte moet hou dat iemand anders betrokke kan wees. Fortuin soek juis vanaand ’n geskikte plek vir die lokval. Willie sal hom moet bel. Hulle moet ’n plek kies wat hulle vooraf kan dophou, vóór Fortuin hom aflaai. Hy wil nie met oop oë in ’n strik trap nie.
Dit hinder hom juis dat hy self by die aksie betrokke gaan wees, maar hy het geen ander keuse nie.
Hy’s minstens nie bekommerd dat die polisie hom by die hotel sal vastrek nie. Hier het hy met sy vals paspoort ingeboek, ook die selfoon só op die lughawe bekom. Maar as die polisie ooit ’n verband tussen hom en Viking trek, gaan hulle gou uitvind hy’s in die land, want hy het met sy regte paspoort gevlieg. Dit stem hom onrustig.
Willie sug. Sal nie help om hom nou daaroor te bekommer nie. Sy belangrikste taak is om Kriel in die hande te kry. MacArthur gaan nie meer vir lank geduldig bly nie.
Hy tel sy selfoon van die bedkassie op en bel Fortuin.

Kassie wag Rooi in voor die SGU-kantoor in Buitenkantstraat. Dié kom op ’n drafstappie aan, steek vas toe hy Kassie sien. “Bliksis, jy lyk soos ’n Olimpiese atleet in daai tracksuit!”
“Ek voel nie soos een nie,” sê Kassie. “En ek’t ’n vermoede daar wag nie medaljes op my nie.”
Hulle klim in die hyser. “As dit oor ons Global Green-besoek gaan, sal ek die blame vat. Jy wou nie regtig gaan nie,” sê hy vir Rooi.
“No ways! Ons is saam in die ding. Ek’s nou oortuig daar’s goeie redes om daai hoek verder te ondersoek.”
Kassie draf eers na hulle kantoor om die notaboek te gaan haal waarin hy sy internetnavorsing afgeskryf het. Hy’t ’n vermoede hy gaan dit vanaand nodig kry.
Die brigadier wag hulle in haar kantoor in. Bliksemstraal-oë begroet hulle. Sy lyk heeltemal anders as die glimlaggende foto van haar langs ’n man wat op haar lessenaar uitgestal is. Kassie is seker hy het dit nog nie voorheen gesien nie.
“Julle het vanaand ’n gróót poephol van my gemaak by die mediakonferensie,” sê sy afgemete.
Kassie sluk droog. Hy kan nie onthou dat hy haar al ooit hoor vloek het nie.
“Die man wat julle by Global Green téén my opdrag in gaan sien het, het vir die joernaliste gesê julle vermoed Weismeyer se dood hou verband met die referaat wat hy sou lewer.”
“Ons …” sê Kassie, maar die brigadier wys sy’s nog nie klaar nie.
“Ek het dit eers ontken, want ons het mos ooreengekom julle kanselleer die afspraak by Global Green. Maar toe noem die joernaliste julle by die naam. Kan julle dink in watter posisie julle my geplaas het? Die SGU se bevelvoerder weet nie wat haar speurders doen nie!”
Sy klap met haar hand op die lessenaar. “Ek moes walgooi, die FBI gaan briesend wees as die joernaliste sulke snert die wêreld indra. Ek moes noodgedwonge lieg en sê julle het reeds terugvoer aan my oor die Global Green-besoek gegee, maar julle is nou oortuig dis ’n doodloopstraat. Die ou van Global Green hier in Kaapstad het bloot verkeerde afleidings gemaak.”
“Wel … dis nie heeltemal waar nie,” sê Kassie. “Ons is al meer oortuig daarvan die FBI kan dalk verkeerd wees …”
Sy lag haar lelike lag. “Asseblief, kaptein Kasselman, wil jy nou vir my sê hulle het nie ’n deeglike ondersoek in Amerika oor daai moontlikheid gedoen nie? Dis die FBI waarvan ons praat! Nie een of ander paloeka-polisiediensie nie.”
“Dalk moet ek net eers rapporteer wat die man van Global Green gesê het, dan kan brigadier self oordeel.”
“Gmf, dis nou effens laat! Julle moes my vanmiddag gebel het en ingelig het oor julle besoek. Dan het ek minstens skietgoed by die mediakonferensie gehad.”
“Jammer, brigadier,” sê Kassie.
Hy vertel haar alles wat Wessels gesê het. Sy luister aandagtig, maar lyk nie beïndruk nie.
“Dit bewys nog niks, kaptein! Waar het jy in jou lewe gehoor groenes word doodgemaak omdat hulle oliemaatskappye teenstaan? Dis mos ’n absurde afleiding.”
“Dis nie so absurd nie.” Kassie maak sy notaboek oop. “Ek haal aan wat ’n bekende Suid-Afrikaanse omgewingsjoernalis skryf: ‘Groot sakeondernemings en outoritêre regerings wend hulle toenemend tot geweld om die mond te snoer van diegene wat hulle omgewingsvernietigende ontwikkelings teenstaan.’”
Nóú het hy haar aandag, kan Kassie sien.
Hy gaan voort: “Volgens die nieregeringsorganisasie Global Witness is meer as ’n honderd omgewingsaktiviste tussen 2010 en 2014 vermoor. In 2016 is Berta Cáceres, wenner van die gesogte Goldman-omgewingsprys, in haar huis in Honduras vermoor omdat sy gekant was teen ’n groot hidroëlektriese projek daar.”
Die brigadier hou haar hand op. “Onthou, hulle praat van aktiviste in gewelddadige Suid-Amerikaanse state waar magtige dwelmkartelle die kitaar slaan. Maar ek kan nie dink Amerika sit agter sulke soort moorde nie, en dis buitendien nie iets wat in Suid-Afrika gebeur nie.”
Kassie kyk weer na sy notaboek. “Dit hét al hier gebeur. In Maart 2016 is Sikhosiphi Rhadebe, leier van die Amadiba-krisiskomitee, onder raaiselagtige omstandighede vermoor. Hy was gekant teen ’n Australiese mynmaatskappy wat titaan uit die erfgrond van die Amadiba in Pondoland aan die Wildekus wou myn. Daar bestaan vermoedens dat dié mynmaatskappy agter die moord sit, hoewel dit nooit bewys is nie.”
Die brigadier tuur peinsend voor haar uit, knik dan. “Kom ons gaan van die veronderstelling uit jou afleiding is reg … hoe gaan julle daardie hoek verder ondersoek? En dit moet ónder die radar wees – ek wil voorlopig nie die FBI oor julle vermoedens inlig nie. Netnou hardloop hulle na ons polisiehoof en dan het ons nog groter probleme. Julle kan ook nie die oliemaatskappye links en regs bel nie, hulle sal dit net ontken. En sulke navrae sal beslis by die FBI uitkom.”
Kassie is verlig. Lyk of sy die lig begin sien.
“Tot nou toe het ons ondersoek net gefokus op Kriel en sy vrou,” sê hy, “sonder enige sukses. Dis tyd dat ons op die handlangers inzoem. Ek glo hulle het in opdrag van iemand vir Kriel afgepers om die vuilwerk te doen. As ons hulle kan opspoor, kan ons uitvind wie agter die opdrag sit.”
Sy frons. “En hoe gaan jy dit regkry?”
“Deur soveel mediablootstelling as moontlik oor hulle te genereer. Ons kan afdrukke gebruik van die CCTV footage waarop hulle verskyn. Ek weet die beelde is baie dof, maar dalk lui dit iewers ’n klokkie by iemand. Ons kan ’n beter beskrywing van hulle gee as in die vorige mediaverklarings toe ons net vlugtig na die handlangers verwys het. Ons kan dit aanvul met inligting oor hul fisieke voorkoms, soos dat albei grootgeboude, lang mans is en dat albei parkas met hoodies gedra het. En ons kan ’n beskrywing gee van die donkerkleurige dubbelkajuitbakkie sowel as die besonderhede van die vals nommerplate. Ek en Rooi kan sommer môre begin navraag doen by plekke in die stad wat nommerplate maak. Dalk is ons gelukkig.”
Sy huiwer ’n oomblik voor sy knik. “Oukei. Maar onder geen omstandighede rep julle ’n woord oor julle groen vermoedens teenoor iemand anders nie. Verstaan ons mekaar mooi oor daai een?”
“Ja, brigadier,” sê Kassie gedienstig.
* * *
Shaheena sit haar bedliggie kort voor middernag af.
Dit was ’n vermoeiende aand. Sy draai op haar sy en maak haar oë toe. Uit ondervinding weet sy dit gaan ’n tyd neem om af te skakel. Deesdae is haar gedagtes slaap se grootste vyand.
Kasselman het dalk ’n punt beet – wat haar opgewonde maak, maar ook onrustig stem. Sy werk nou agter die polisiehoof en die FBI se rûe saam aan iets, en as dit boemerang, kan dit verreikende gevolge hê. Dit gaan nie net betrekkinge tussen die SAPD en die FBI ernstig bedonner nie, maar kan ook haar loopbaan in die gedrang bring.
Maar tydens hulle gesprek het Kasselman se personeelrekord weer by haar opgekom – en dít het haar geswing. Sy rekord getuig van iemand wat nie alleen buite die boks dink nie, maar wat ook die reëls buig wanneer hy bewyse najaag. Iets wat sy soms self gedoen het in haar dae by die Valke.
Die feit dat die twee Global Green teen haar opdrag in gaan sien het, het haar aanvanklik briesend gehad. Maar ná hulle sessie vanaand kan sy nie help om Kasselman in die stilligheid te bewonder nie. Hy’s ’n verbete bliksem as hy eers op die spoor van iets is. Met sulke mense kan sy oorlog toe gaan.
Sy glimlag. Daai turkoois sweetpak van hom moet die lelikste klere wees wat sy in haar hele lewe gesien het. En die uitrusting was nog onoogliker omdat hy dit by sy bruin, nerfaf werkskoene gedra het. Anders as sy speurvernuf is sy klere- en veral kleuresmaak ernstig onder verdenking.
Net voor die slaap haar oorval, wonder sy hoekom Elton vanaand weer uit is. Sy’t vanmiddag van hom verstaan hy werk eers môrenag weer. Seker maar iets voorgeval.
Sy’s verheug sy nagwerk kom môre tot ’n einde. Dan kan hulle saam ernstig aan ’n nuwe toekoms begin bou.
* * *
Hasie moes eers die Checkers-trollie se wieletjies olie. Die ding het so lawaai dat dit Tinkie sou wakker maak.
Hy stoot die trollie voor hom uit in die donker straat. Kan nou nog nie glo hy’t gisteraand net die bottel chloroform gegryp en vergeet om die trollie saam te neem nie. Hoe’t hy gedink sou hy Kriel vervoer? Die hele pad huis toe oor sy skouer dra? Dit sou heeltemal te verdag gelyk het.
Hy buk af om ’n koeldrankblikkie in die straat op te tel en gooi dit op die plastiekseil in die trollie. Aan die begin, toe hy nog met chloroform die bergies oorval het, het hy die trollie as dekmantel gebruik. Later het hy besef dis makliker en minder riskant om hulle met beloftes na sy huis te lok.
Hy glimlag toe hy ’n KFC-houer op die sypaadjie optel. Nou is Hasie die obsessiewe straatskoonmaker wéér in diens van die gemeenskap.

Die SMS kom om 11:07 deur.
“Wat sê hulle?” vra Tersia angstig.
Frankie lees: “Ons sal jou vrou vannag om tweeuur voor die hek van die Welgemeend-konferensiesentrum in Welgemeendstraat aflaai. Sy sal daar vir jou wag.”
Tersia frons. “Dis nie ver van hier af nie. Ek ken die plek, verbeel my dis deel van die Jan van Riebeeck-skoolterrein. Daardie tyd van die nag is dit baie stil daar. Jy kan nie op jou eie soontoe gaan nie.”
“Jy kan nie saamkom nie. Dit kan gevaarlik wees.”
“Ek’t ’n plan. Kom ons gaan kyk na ’n kaart van die omgewing op my rekenaar.”
Frankie stap agter haar aan na die studeerkamer. Sy hart klop vinniger by die gedagte dat hy Sue vannag in sy arms gaan vashou. Hy wil nie nou al dink aan wat daarna gaan gebeur nie.
Tersia se vingers vlieg oor die toetse van die rekenaar. “Dalk is Google Maps beter.”
Sy kyk op na Frankie wat oor haar skouer loer. “Luister nou mooi na my plan.” Sy beduie na die rekenaarskerm. “Hier is ons nou in Kloof, reg voor my woonstel. Vannag eenuur ry ons in my kar hier uit, dan in Kloof af stad se rigting en draai regs in Kampstraat. Die eerste straat regs is Welgemeend, maar ons draai nie daar af nie, ingeval hulle die plek dophou. Ons hou aan tot ons …” Sy leun vorentoe tot sy die straat op die naambord kry. “Tot ons Hofstraat kry, draai dan daar regs op, dan in Hofmeyr en weer regs in Lingen.”
Die huise en woonstelle flits voor Frankie se oë verby. Noudat hy die omgewing sien, bou die spanning op. Hy kan nie toelaat dat Tersia deel hiervan word nie, dis te gevaarlik.
“Hier in Lingen laai ek jou op die hoek af.” Sy wys na die skerm. “Jy kan agter daai woonstelblok skuil, daar’s genoeg struike. Lingen is ’n baie kort straatjie. As jy reguit in hom afloop, kom jy in Welgemeend uit. ”
Sy kyk weer op na hom. “Maar jy beweeg nie weg van daai hoek totdat jy van my hoor nie.”
“Wat … gaan jy doen?”
“Ek gaan in Hofmeyrstraat aanry sodat ek aan die bokant van Welgemeendstraat kan indraai en daar stilhou – op ’n plek waar ek ’n goeie uitsig op die hek kan hê waar hulle Sue aflaai.”
Hy skud sy kop beslis. “Nee, jy kan nie …”
Sy druk haar wysvinger teen sy mond.
“Luister eers klaar. Welgemeend is ’n donker straat, hulle gaan my nie in die kar sien nie. Ek sal laag af sit sodat ek net-net kan uitloer. Sodra ek sien hulle laai Sue af, sal ek jou op die selfoon laat weet. Maar jy stap dan nog nie Welgemeendstraat toe nie. Eers as ek doodseker is hulle is weg, bel ek jou weer. Dan kan jy stap. Jy kry Sue en ek tel julle twee op en ons ry met ’n ompad terug woonstel toe om seker te maak hulle agtervolg ons nie.”
“Hoekom kan ek nie saam met jou in die kar in Welgemeendstraat wag nie?”
“Sê nou maar net hulle hou die straat dop en sien jou? As ek alleen is, gaan hulle niks vermoed nie. Onthou, hulle weet nie jy’t hulp nie.”
“Ek kan op die agtersitplek lê.”
Sy lag. “Nie in ’n stokou tweesitplek-Merc-sportmodel nie. Sue gaan agter die rathefboom tussen ons moet sit wanneer ek julle optel. Sy sal nie eens op jou skoot inpas nie.”
“Hoekom tel jy haar nie op en ry dan na Lingenstraat om my te kry nie?”
“Sê nou maar hulle laai ’n ander vrou daar af? Een van hulle eie mense. Met net die foto wat ek op Netwerk24 van Sue gesien het, gaan ek haar nie maklik herken nie. Jy sal op ’n afstand kan sien as dit nie sy is nie.”
“Ek weet nie so mooi nie. Jou plan klink goed, maar jy stel jouself bloot …”
“Nonsens,” sê sy ergerlik, “ek sal my rewolwer saamvat. Jy het mos Bestbier se pistool. Ek sal myself kan verdedig as hulle my konfronteer. En ek belowe jou, ek wéét hoe om te skiet. My pa het my geleer.”
Hy staan steeds gebukkend oor haar.
Sy druk haarself van die stoelleuning op. Hulle gesigte is sentimeters van mekaar.
Hy leun vooroor en soen haar.
Haar lippe is vir ’n oomblik saamgepers, maar maak dan oop, haar tong warm in sy mond. Hy trek haar nader.
Dan stamp sy hom hard met ’n plathand teen sy bors weg. Sy skud haar kop heftig. Daar is ’n blos op haar wange.
“Ek’s … ek is só jammer … ek …” stotter hy.
* * *
Kassie is gefrustreerd. Hy het vroegoggend by drie plekke aangedoen wat nommerplate vervaardig. By almal is hy verseker dat vervalste nommerplate nie sommer by wettige handelaars gemaak word nie. “Die kriminele gebruik hulle eie kontakte,” was die refrein.
Rooi het intussen laat weet die foto’s wat hy van die CCTV-beelde laat afdruk het, lyk soos die hond se gat. “Dis so dof en greinerig dat g’n koerant dit sal gebruik nie.”
Nou moet hulle maar hoop die vae beskrywings van die mans en hul bakkie lui by iemand ’n klokkie. En dit sal eers môre in die koerante verskyn.
Hy kyk op toe Rooi by die kantoor instap.
“Net my tyd gemors,” brom dié en gooi die foto’s op Kassie se lessenaar neer.
Kassie kyk vlugtig daarna. Rooi is reg: die foto’s is onbruikbaar.
“Enige luck met die nommerplate?”
Kassie skud sy kop.
“Wat nou?”
“Ons sal maar moet kyk of …” Die foon op Kassie se lessenaar lui. “Shit, ek hoop nie dis die brigadier nie.”
“Landsberg van die ballistiese afdeling,” sê die stem aan die ander kant toe hy antwoord. “Ek het goeie nuus, kaptein. Gewoonlik neem dit twee weke om ons IBS-stelsel deeglik te scan, maar ons het al die ander jobs opsy geskuif en sommer ’n paar nagskofte vir julle ingesit.”
“Wat’s die goeie nuus?”
“In 2004 was daar in die Skiereiland die Smiley Face-bende wat ’n klomp restaurante beroof en mense doodgeskiet het. Die Skerpioene het die saak destyds ondersoek en hulle het die bende by ’n padblokkade voorgelê. ’n Skietery het ontstaan en sewe van die nege bendelede is doodgeskiet. Daar’s beslag gelê op hulle wapens en ammunisie – en op al die patroondoppies was ’n smiley face uitgegraveer wat honderd persent ooreenstem met die doppies wat julle vir ons gestuur het.”
“Hel, dis ’n deurbraak,” sê Kassie. Maar hoe gaan dit hom en Rooi help?
Landsberg lag. “Dis nog nie eers die beste nuus nie. Die twee oorblywende bendelede is Pollsmoor toe gepos. Ek’t sommer uit nuuskierigheid soontoe gebel. Die een is intussen dood, maar die bendeleier is nog daar, ene Ishmail Komati.”
“Dis bleddie goeie nuus!” sê Kassie en bedank Landsberg voor hy die verbinding verbreek.
Hy gee die papiertjie waarop hy Komati se naam neergeskryf het vir Rooi. “Bel Pollsmoor toe en sê ons wil dié ou vanoggend nog sien. Ek gaan die brig gou inlig.”
“Wat sê …”
“Ek vertel jou in die kar. Kan dalk ’n moerse deurbraak wees.”
Toe Kassie in die gang af stap, kan hy nie help om te glimlag nie. Net wanneer jy dink alle deure is toe, gaan een oop. Komati behoort vir hulle te kan sê wie nog van daai patrone in hulle besit het, en daai ouens kan hulle hopelik na die handlangers lei. Of dalk is hulle sélf die handlangers.
Die brigadier se kantoordeur is toe. Die sekretaresse lig hom in dat sy met die polisiehoof oor die foon praat.
“En dit gaan lank vat, want Malabe en Britz het hulle moordenaar vanoggend vasgetrek.”
Kassie rammel die boodskap af wat sy vir die brigadier moet gee en draf terug kantoor toe. Nou moet hulle aan die gang kom om hierdie donnerse saak in die bed te sit.
* * *
Willie staan voor die lang spieël in sy hotelkamer. As dit nie so ’n ernstige saak was nie, het hy hardop gelag.
Die blonde pruik sit heel gemaklik op sy kop, maar die verdomde rok is effe te klein en span oor sy bors en heupe. Die hoëhakskoene laat sy enkels swik wanneer hy loop. Hy sal moet oefen om ordentlik met die goed te stap.
Die pistool wat Fortuin vir hom gebring het, pas darem gemaklik in die groot handsak.
Hulle het gisternag naarstig na ’n geskikte straat gesoek. Uiteindelik het hulle in Welgemeend uitgekom, wat ideaal vir hulle doel is. Dis daardie tyd van die nag ’n stil en buitengewoon donker straat, veral in die kol voor die hek van die konferensiesentrum.
Die plan is dat Fortuin hom vannag tweeuur daar aflaai. As Kriel hulle dophou, sal hy kan sien dis ’n vrou, maar hy sal nie sommer kan uitmaak dis nie sý vrou nie.
Fortuin sal om die draai in Kampstraat gaan stilhou en terugsluip na Welgemeendstraat. Só sal hulle seker maak Kriel kom nie weg as hy dalk onraad merk nie.

Shaheena is opgewonde oor hoe dinge vandag loop. Die SGU het sy eerste moordsaak suksesvol opgelos toe Malabe en Britz die moordenaar in Pretoria vasgetrek het. Die polisiehoof was vol lof vir haar speurspan se “buitengewone deursettingsvermoë”.
Wanneer Malabe en Britz terug is, sal sy hulle gebruik om die sukkelaars Colyn en Piedt te help met die Dippenaar-saak, besluit sy.
Die nuus dat Kasselman-hulle dalk ’n deurbraak gemaak het met die patroondoppies kon nie op ’n beter tydstip gekom het nie. Sy het die polisiehoof teruggebel en hom ook daaroor ingelig. As dié inligting na die handlangers lei en dit blyk dat hulle in opdrag van ’n oliemaatskappy moord gepleeg het, vryf sy sommer die FBI se neuse ook goed in die grond. Daardie slimgat-agent Althorp sal dan moet erken hulle was verkeerd.
Sy’t vanaand se mediakonferensie afgelas met die verskoning dat haar speurspan verskeie leidrade opvolg “wat weens die sensitiewe aard daarvan nie bekendgemaak kan word nie”.
Vandag wil sy vieruur tjaila en vir haar ouers gaan kuier. Elton het laat weet hy gaan vanmiddag by die huis slaap om uitgerus te wees vir sy laaste deurnagskof met die webwerwe. Sy wil hom nie pla nie. Buitendien het sy haar ouers die afgelope tyd gruwelik afgeskeep – hoofsaaklik omdat dit so sleg tussen haar en Elton gegaan het. Sy was bang haar ma merk iets op.
Nou kan sy weer haar ou self by hulle wees.
* * *
Comics moet Ishmail Komati na aan die hart lê, dink Kassie. Op sy regterwang is ’n Little Lotta-tatoe, op sy voorkop Sad Sack en op sy linkerwang pryk Donald Duck.
Hy’s ’n lang, dun man wat by die deur van die ondervragingskamer moes buk toe hy inkom. Amper gelyk of hy sy lyf in paaiemente moet knak om in die stoel oorkant Kassie en Rooi in te pas.
Nou strek hy sy bene ver voor hom uit en loer agterdogtig met twee rooi ogies na hulle terwyl hy Little Lotta met ’n vuil wysvingernael krap.
Kassie lig hom in oor die doel van hulle besoek. “As jy ons help met ’n naam, kan ons toutjies trek dat jy dalk ’n jaar of wat vroeër uit die tjoekie kom.”
Komati skud sy kop. “Unfortunately is dit impossible.”
“Hoe so?” vra Rooi.
“Ons het altyd met al ons guns en ammo op ’n operation gegaan. Niemand anders as ons nege het van daai ammo gehad nie. Die poelieste het alles geconfiscate die dag toe hulle ons so opgefok het.”
“Hoekom het julle die gesiggies op die patrone gegraveer?” vra Kassie.
“Ons trademark. My nefie, rest his soul, het die engravings gedoen.”
“Was hy deel van julle gang?”
“Ja.”
“Daar’s nie dalk ’n kans dat een van jou gang van die patrone by sy huis aangehou het nie?”
Komati skud sy kop. “Die ammo en guns was heeltyd in my en my nefie se cabin in Mitchells Plain. Jy laat nie sulke goed all over die Vlakte rondlê nie. En my nefie het every time net genoeg engravings gedoen vir ’n specific job.”
Ná tien minute se vrugtelose ondervraging besef Kassie hulle is in ’n doodloopstraat.
“Gatslag,” sê Rooi op pad na die motor.
“Dalk moet ons met die ondersoekbeamptes van destyds gaan praat.”
“Daai ouens is tien teen een lankal nie meer by die polisie nie,” sê Rooi. “Die meeste mense by die Skerpioene moes pakkette vat.”
“Maak nie saak nie. Dit kan nie te moeilik wees om hulle op te spoor nie.”
Rooi steek vas. “Jy’s reg! ’n Vriend van my pa was daai tyd by die Skerpioene. Ek sal by hom hoor of hy kan onthou wie die speurders op die Smiley Face job was.”
“Great. Om die dossier daaroor in die hande te kry, sal net weer ’n blerrie ewigheid duur.”
* * *
Hasie doen die laaste betaling oor die internet. Hy sug. Ná hy die munisipale rekening, mediese fonds, telefoon en internet betaal het, bly daar omtrent niks oor van die tienduisend wat Pastoor hom gegee het nie. En hy’t die laaste van sy spaargeld verlede maand al uitgegee.
Dinge raak nou tight. Wat hulle dié maand gaan eet, weet hy nie. Hy’t gister gesien die blikkieskos is amper gedaan. Hy en Tinkie kan nie net van ontbytpap leef nie.
Hy tuur peinsend voor hom uit, skud dan sy kop beslis. Die polisie se vyftigduisend is nié ’n opsie nie.
“Patience is the name of the game,” prewel hy en staan op om vir Tinkie tee te maak.
* * *
Die atmosfeer tussen Frankie en Tersia is styf. Sy het nie weer na die soen verwys nie, maar hy kan sien haar spontaneïteit het verdwyn. Sy’t hom nie in die oë gekyk toe sy vannag se planne weer met hom deurgaan nie.
Hy voel soos ’n hond oor die soen, maar hy kon homself nie keer nie. Dalk voel sy ook skuldig omdat sy hom aanvanklik teruggesoen het.
Sy is al heeldag in die studeerkamer besig met haar werk. Hy’t nou net gevra of hy vir haar koffie kan maak, maar sy het haar kop geskud sonder om op te kyk.
Terwyl hy heen en weer in die sitkamer loop, ontstel dit hom dat hy die soen nie uit sy gedagtes kan kry nie. Hy probeer hard om te konsentreer op wat vannag op hulle wag, die moontlikheid dat dit ’n lokval kan wees, dat hulle op hulle hoede moet wees, dat hy Sue weer gaan vashou, maar keer op keer voel hy Tersia se warm tong in sy mond. Dit was asof hy Delia weer …
* * *
Kassie is verlig die brigadier is nie meer op kantoor nie. Hy vermoed sy gaan die kak nuus oor Komati nie so goed vat nie.
Terwyl Rooi sy pa se vriend bel, loop Kassie op die balkonnetjie uit om te rook. Vanaand sal hy seker vir Marietjie móét help. Noudat hy gesien het hoeveel werk daar is, is hy nog minder lus vir dié opoffering.
Hy sal haar later bel, besluit hy. Dalk het daai fris Mona al kom hand bysit en is sy hulp nie meer nodig nie.
Rooi loer om die deur. “Nie goeie nuus nie. Oom Nolte het die ouens geken wat in charge van die Smiley Face-saak was, maar die een, Viking Bestbier, is net nou die dag in ’n straatroof doodgeskiet. Oom Nolte sê hy’t dit in die koerant gelees. Die ander een was Bestbier se direkte baas, ’n kolonel Willie Nel, maar hy’s al voor Bestbier by die Skerpioene weg. Die laaste wat oom Nolte van hom gehoor het, was dat hy security-werk iewers in Afrika doen.”
“Shit,” sê Kassie. “Dan is ons enigste hoop die handlanger-storie in môre se koerante.”

Frankie en Tersia stap met die trappies af na die motorhuise agter die woonstelblok. Hy het sy hoodie laag oor sy voorkop getrek sodat hy net-net voor hom kan sien.
Die knaldemper van Blondie se pistool steek by sy parka se sak uit, maar hy wou dit nie afhaal nie. Dalk het hy die ding vinnig nodig, en met ’n knaldemper gaan hy minstens nie die buurt wakker maak nie. Maar hy hoop van harte hy hoef dit nie te gebruik nie.
Daar is nog plek-plek mense te sien toe hulle om tien oor een in Kloofstraat afry. Gelukkig is die systrate stil en verlate. Hulle draai by Hofstraat in. ’n Entjie voor hulle in Hofmeyrstraat stoot ’n man ’n winkeltrollie. Hy buk, tel iets van die sypaadjie op en gooi dit in die trollie.
“Dis weer daai grillerige ou man wat saans hier in die omgewing rondsluip,” sê Tersia. “Snaaks dat hy nie weer toebroodjies aan die bergies smous nie. Daar moet beslis iets in sy upper storey verkeerd wees. Wie loop nou dié tyd van die nag rond en rubbish optel?”
Sy ry stadig verby die man. Hy kyk op na hulle toe die Mercedes langs hom is.
Vyftien meter verder bereik hulle Lingenstraat. Sy stop op die hoek langs die woonstel wat hulle op Google Maps gesien het.
“Jy moet versigtig wees,” sê Frankie.
Sy knik en gee sy hand ’n drukkie.
Hy klim uit met sy hart wat wild in sy keel klop. Die spanning het sy maag op ’n knop getrek en hy moet stadig asemhaal om die paniek uit sy lyf te verdryf.
* * *
Willie skuif ongemaklik rond in die noupassende rok terwyl hy in Fortuin se kar in Kampstraat wag. Fortuin se oproep ’n rukkie gelede het hom ontstem. Hy’t gesê ’n vrou het vlak voor hom in Welgemeendstraat verbygery waar hy agter ’n muurtjie skuil. Sy het toe laer af in die straat stilgehou, met die kar se neus in die rigting van die konferensiesentrum. Sy’t nie uitgeklim nie en dit lyk of sy vir iemand wag.
Willie kyk op sy horlosie. Kwart voor twee. Duidelik is daar nog geen teken van Kriel nie, anders sou Fortuin hom al gebel het.
Hulle kan waaragtig nie bekostig om op te slip nie. MacArthur se geduld gaan opraak as hulle Kriel nie vannag kry nie. En die geheimsinnige vrou se teenwoordigheid in die straat voorspel niks goeds nie. Dalk is sy Kriel se makker en sit hy iewers veilig in ’n huis vir haar en wag.
Hy wip soos hy skrik toe die selfoon op sy skoot lui. Fortuin. Hy moet eers ’n paar krulle van die pruik wegdruk om die foon teen sy oor te kry.
“Daai vrou sit nog altyd hier, Willie. Ek sweer jy’s reg, Kriel hét iemand gekry om hom te help. Dis hoekom hy nie in die vicinity is nie.”
Willie dink ’n oomblik.
“Luister mooi,” sê hy vir Fortuin en verduidelik wat sy plan is.
“Ek kan nie nou kar toe kom nie,” sê Fortuin. “Sy gaan my uittjek as ek afstap na Kampstraat. Jy sal my moet kom optel. Ek sal hoër op in die straat moet loop tot in Hofmeyrstraat. Kry my op die hoek van Hofmeyr en Welgemeend. Ry met ’n ompad soontoe. Dan kan ons sommer van die bokant van Welgemeend af na die hek ry.”
* * *
Kassie raak wakker van ’n kramp in sy kuit. Hy probeer sy been reguit maak, maar dit brand soos vuur. Hy sukkel uit die bed en vryf sy kuit naarstig. Uiteindelik gee die knop mee.
Hy’t hom natuurlik gisteraand heeltemal ontsout met die klomp goed wat hy in Marietjie se woonstel moes ronddra. Hy’t lanklaas so gesweet.
Hy sug. Tien voor twee en hy’s helder wakker.
Hy loop effe kruppel kombuis toe terwyl hy sy lae rug vashou. Voel kompleet of hy iets verrek het. Seker daai fokken swaar krat met die breekgoed in.
Die Creme Soda is amper op. Hy vat die laaste paar slukke uit die bottel voor hy studeerkamer toe strompel. Kan net so wel kyk wat op sy Facebookblad aangaan. Daar’s twee seëlnavrae van oorsese filatelievriende, maar hy’s nie nou lus om dit te beantwoord nie. Dit gaan boonop navorsing verg.
Sy gedagtes is gou by die Kriel-saak. Moerse gatslag dat hulle nie die ondersoekbeamptes van destyds in die hande kon kry nie. Hulle kon dalk verklaar het hoekom daar nog Smiley Face-patrone in omloop is.
Hy gaan op Netwerk24 in en tik “Bestbier” in die soekspasie. Hy lees die berig vlugtig, sien die Middestad-polisie het die saak hanteer. Halfpad steek hy vas. Bestbier is in Kloofstraat doodgeskiet – dieselfde straat waar Kriel laas deur die kameras opgetel is.
Hy glimlag wrang. Hy soek nou na verbande wat nie bestaan nie. Dit moet blote toeval wees.
Hy gaap en sit die rekenaar af. Hy sal môreoggend die Middestad-polisie bel om meer oor dié straatroof uit te vind. Nie dat hy veel hoop op nuwe insigte het nie.
* * *
Die selfoon in Frankie se hand vibreer. Tersia. Hy kan aan haar stem hoor sy’s opgewonde.
“Hulle het Sue nou net afgelaai. Dis vrek donker by die hek, maar ek kon sien dis ’n vrou wat uitklim. Die kar se dakliggie was net lank genoeg aan om uit te maak sy’s blond.”
“Dis Sue,” sê hy. “Moet ek nie maar kom nie?”
“Nee, gee nog so tien minute. Die kar het afgedraai in Kampstraat. Kom ons maak doodseker hulle kom nie terug nie.”
Hy sug. “Dit gaan ’n láng tien minute wees.”
* * *
Hasie hou Kriel dop wat orent gekom het. Hy’t pas ’n oproep gekry en met ’n fluisterstem gepraat.
Hy weifel nog. Gaan hy nou die regte ding doen? Die feit dat die jong vrou saam met Kriel in die kar was, maak hom onseker. Sy’t hom sekerlik vroeër in Hofmeyrstraat met die trollie opgemerk. Hy kon sy oë nie glo toe hy die Mercedes-sportkarretjie herken nie. En toe hy die man met die hoodie langs haar in die kar sien, het hy dadelik geweet dis Kriel.
Hasie hou hom nou al amper ’n uur dop waar hy agter die muur van ’n woonstelblok hurk, kompleet asof hy vir iemand wegkruip. En nou die selfoonoproep.
Moet hy die kans waag? Al wat deur sy gedagtes maal, is dat hy vyftienduisend rand vir ’n wit hart kry. Tree hy nie nou soos ’n haai op nie? Hy ruik bloed en wil toeslaan ondanks die risiko van groter haaie in die omgewing.
Maar Die Drang neem die finale besluit. Hasie gooi chloroform oor die lap in sy hand uit en kom stadig agter die struik orent. Hy loop op sy tone na die niksvermoedende man toe.
’n Enkele tree van Kriel af kraak ’n takkie onder Hasie se skoensool. Kriel se kop ruk om en hy gryp na iets in sy parka se sak, maar Hasie is te vinnig. Hy spring vorentoe, slaan sy regterarm om Kriel se bors en druk die lap styf teen sy gesig.
Binne oomblikke verslap Kriel se liggaam. Iets kletter uit sy hand op die sypaadjie neer, maar Hasie verspil nie tyd om te kyk wat dit is nie. Hy gooi Kriel oor sy skouer en hardloop na waar sy trollie staan.
Met een hand haal hy die plastiekseil uit, druk die rommel eenkant toe en laat sak Kriel se slap liggaam in die trollie. Hy vou sy bene in sodat dit in die trollie pas en drapeer die seil oor die liggaam. Die paar bottels en kartonhouers sit hy bo-op die seil neer.
Hy stoot die trollie vinnig in Hofstraat af en vat die kortpad deur die steeg tussen twee erwe na sy huis toe.
* * *
Willie is gespanne. Al amper twintig minute sedert Fortuin hom hier afgelaai het en nog geen teken van iemand wat hom nader nie.
Hy staan met sy rug na die motor waarin die vrou is. As sy die een is wat veronderstel is om Sue op te tel, gaan sy die motor se ligte aansit wanneer sy wegtrek. Hy wil nie die kans waag dat sy sien dis nie Kriel se vrou nie.
Dan hoor hy hoe ’n motor aangesluit word.
Ligte.
Dit móét sy wees. Sy hand omklem die kolf van die pistool in die handsak.
Die motor luier stadig in die straat af en stop agter hom.
“Sue,” hoor hy die vrou se dringende stem, “ek’s ’n vriendin van Frankie. Klim vinnig in!”
Willie swaai om. Die vrou het klaar die passasiersdeur oopgemaak. Hy spring in en druk die pistool in haar gesig. Met sy ander hand gryp hy die rewolwer op haar skoot.

Hasie lê Kriel op die stoorkamertjie se vloer neer. Hy bind sy hande agter sy rug met kabelbinders vas, doen dieselfde met die enkels. Dié ou gaan nog ’n hele ruk in droomland wees, vermoed hy.
Hy vroetel deur Kriel se sakke en haal sy selfoon uit. Op die skermpie sien hy daar was verskeie missed calls in die tydjie sedert hy Kriel oorval het.
Hy sluit die stoorkamertjie en stap met die foon na die werksbank, neem ’n hamer en slaan die foon aan skerwe. Gooi die stukke in ’n papiersak en druk dit diep in die oorvol asblik in.
Hy haal sy eie selfoon uit en bel Pastoor.
“Ek hoop jy’t twee daar,” sê Pastoor.
“Nee, net een. Maar dis ’n witte.”
“’n Witte?”
“Ja, leliewit.”
“Kry nog ’n witte vir my. As jy nog een het, bel my weer.”
“Pastoor, dit gaan …”
Maar Pastoor het die verbinding verbreek.
Nog ’n witte! Waar gaan hy nog ’n witte kry?
Hasie swets. Pleks dat hy nie gebel het nie. Maar hy’t gehoop Pastoor gaan spring vir die geleentheid om ’n wit hart te kry en afsien van sy vereiste twee.
Hy gaan saggies by die kombuisdeur in. Die tamheid oorval hom skielik. Hy móét nou ’n paar uur se slaap inkry.
“Hasie, is dit jy wat so kap daar in die motorhuis? Ek het my nou doodgeskrik,” kom Tinkie se stem uit haar kamer.
“Wie sal dit nou anders wees, my skat?”
* * *
Fortuin druk die vrou se mond toe tot hulle in haar woonstel is. “Maak jou bek oop en jy’s vrek,” sis hy toe hy haar op die sitkamerbank neergooi.
Willie stap na die aangrensende studeerkamer om die vroueklere uit te trek. Fortuin het sy ander klere uit die kar saamgebring.
Dinge het nou lelik skeefgeloop, dink hy terwyl hy die rok afstroop. Hy het Fortuin gebel terwyl hy die vrou in haar kar met die pistool aangehou het. Toe hulle haar ondervra, het sy geweier om iets te sê, tot Fortuin haar met ’n paar taai klappe aan die praat gekry het. Volgens haar het sy Kriel ’n paar keer gebel voor sy Willie genader het, maar hy het nie geantwoord nie.
Fortuin het na Kriel se wegkruipplek in Lingenstraat gery en teruggekom met Viking se pistool wat hy op die sypaadjie opgetel het. Maar sonder Kriel. Van dié was daar geen spoor nie.
Al afleiding wat hy en Fortuin kon maak, was dat Kriel onraad moet geruik en die hasepad gekies het. Tog vreemd dat hy nie die vrou se oproepe beantwoord het nie.
Ná nog ’n paar taai klappe het die vrou vertel hoe Kriel ná die hotelmoord by haar woonstel aangekom het en dat sy hom jammer gekry het en besluit het om hom te help.
Willie het toe die vrou gedwing om hierheen te ry, met Fortuin op hul hakke. Al wat hy kan hoop, is dat Kriel na die woonstel gaan terugkeer omdat hy geen ander heenkome het nie. Solank hy glo sy vrou lewe nog, behoort hy ook nie polisie toe te hardloop nie.
Terug in die sitkamer gee hy Fortuin opdrag om die vrou vas te bind en haar mond toe te plak. Hy trek haar aan die arm op van die sitkamerbank en sleep haar agter hom aan in die gang af.
“Ons sal van haar ontslae moet raak,” sê Fortuin toe hy terugkom. “Sy weet hoe ons lyk en sy weet watse kar ek ry.”
Willie vee moeg oor sy gesig. Dis waar hy nog altyd die streep getrek het. Hy wil beslis nie die ooggetuie van ’n koelbloedige moord op ’n onskuldige vrou wees nie.
Nogtans knik hy, want hy weet Fortuin is reg.
“Maar ons kan dit nie nou al doen nie,” sê hy. “Ons gaan haar nodig hê as Kriel aan die deur klop. Hy sal gerus wees as hy haar stem hoor.”
Fortuin trek sy skouers op. “Is seker so.”
“Gaan wag jy buite in die straat in jou kar, dan wag ek hier,” sê Willie. “Sorg dat jy ’n uitsig op die woonstel se hek het. As jy hom gewaar, kan jy my waarsku sodat ek die vrou kan losmaak. As hy eers in die woonstel is, kan jy kom.”
* * *
Frankie word met ’n dowwe hoofpyn wakker. Sue kom dadelik in sy gedagtes op.
Hy wil vinnig opstaan, maar besef met ’n skok sy hande en enkels is vasgebind.
Hulle het hom gekry.
Met moeite roep hy deur die hoofpyn en sy benewelde brein die nag se gebeure op. Tersia het hom gebel en gesê Sue is afgelaai, maar hy moet nog ’n bietjie wag. Toe het iemand hom van agter af gegryp en iets teen sy gesig gedruk. Hy onthou hy’t die pistool uit sy sak gepluk, maar hy kan niks verder onthou nie.
Hy swets. Hulle moes hom en Tersia agtervolg het. Sou Tersia toe vir Sue opgelaai het? As dit die geval is, weet die polisie teen hierdie tyd al van alles.
Maar die besef dat hulle nie so onnosel sou wees om Tersia en Sue te laat wegkom nie, demp gou sy optimisme. Hulle lewens is ook nou in gevaar.
Ás hulle nog lewe.
Hy probeer om sy hande los te wikkel, maar kom gou agter dis tevergeefs. Die kabelbinders trek net stywer om sy gewrigte.
Die vertrek is stikdonker. Dis nie dieselfde plek waar Blondie-hulle hom aangehou het nie. Daai stoor het na ou motorolie geruik.
’n Onheilspellende stilte hang oor die plek.
Hy vat ’n diep teug lug en skree so hard as wat hy kan: “Help! Help my!”
Maar dis asof sy woorde teen die mure van die vertrek vasslaan en na hom terug eggo.
* * *
Om seweuur bel Fortuin.
“Willie, dit begin nou lig raak. Ek’s bang Kriel sien my en dan’s ons gescrew. Moet ek opkom sodat ons saam vir hom wag?”
Willie huiwer ’n oomblik. Hy’s nie regtig lus om Fortuin heeltyd hier te hê nie. Hy moet nog met MacArthur praat, wat hy in privaatheid wil doen. Hy twyfel ook sterk of Kriel dit in die daglig naby aan die woonstel sal waag.
“Nee wat, gaan kry slaap in by die huis. Ons kan maar net hoop Kriel kom vannag, en dan moet jy uitgerus wees. As hy dalk vandag hier opdaag, sal ek jou bel sodat jy kan kom. Hou net jou foon aan.”
“En jy?”
“Ek sal sommer hier op die rusbank lê.”
“Right.”
Toe Fortuin aflui, wonder Willie of die vrou nog oukei is. Hy sal seker later vir haar iets moet gee om te drink.
* * *
Shaheena is vanoggend vroeg op pad na haar maandelikse vergadering in Bellville met die Kaapse polisiehoof en die ander sektorbevelvoerders. Sy kan darem positiewe terugvoer gee oor die moordenaar wat Malabe en Britz vasgetrek het.
Maar sy’s teleurgesteld dat sy nog niks van Kasselman-hulle gehoor het nie. Haar opdrag was dat hulle haar moes bel as die Pollsmoor-gesprek met die Smiley Face-bendelid iets oplewer. Duidelik was hulle nie suksesvol nie. Sy’s ook gatvol oor die swak dekking wat die storie oor die handlangers vandag in die koerant kry – weggesteek op ’n binneblad, en so klein dat jy dit beswaarlik kan sien.
Tog kan sy nie help om te glimlag nie. Niks gaan vanoggend haar goeie gemoedstemming bederf nie. ’n Nuwe toekoms saam met Elton wink en dis nou die belangrikste ding in haar lewe.
* * *
“Tjek hierdie flou beriggie oor die handlangers!” sê Rooi.
Kassie knik. “Ek’t dit eers opgemerk nadat ek die koerant drié keer moes deurblaai.”
Hy vertel Rooi dat hy op Netwerk24 gesien het Bestbier is in Kloofstraat doodgeskiet, maar Rooi reageer soos Kassie self voel.
“Toeval, sou ek sê. Oom Nolte het net die hoogste lof vir Bestbier as speurder gehad. Hy sou tog nie by so iets betrokke raak nie.”
Tog besluit Kassie om die Middestad-polisie te bel. Laat hy net die toeval van Kloofstraat finaal besweer.
’n Kaptein Barendse gee hom dieselfde inligting wat hy in die berig gelees het: tipiese straatroof waar die slagoffer van sy selfoon en die geld in sy beursie beroof is. Hulle vermoed Bestbier het hom teëgesit en is toe deur die rower geskiet.
“Niks anders wat vreemd was nie?” vra Kassie.
Barendse gee ’n laggie. “Die enigste snaakse ding was dat ons Bestbier se kar ’n blok hoër op in die straat gekry het. ’n Kewer wat al sy beste dae geken het, met die gladste bande wat jy in jou hele lewe gesien het. Boonop het hy sewe jaar laas die lisensie betaal. Waarom hy dit met daai skedonk op die pad gewaag het terwyl hy ’n nuwe double cab het, sou net hy weet.”
“Double cab? Wat’s die kleur van die bakkie?”
“Donkerblou … maar hoekom vra jy?”
“Ek’s besig met ’n saak waarvoor ek alle moontlike leidrade opvolg. Onwaarskynlik dat Bestbier betrokke was, maar niks is seker onmoontlik nie. Waar bly hy?”
“Op ’n hoewe in Joostenbergvlakte.”
“Is daar iemand by die huis?”
“Net een van ons konstabels wat die plek oppas totdat ’n familielid van Bestbier opdaag. Hy’s ’n sakeman van Johannesburg en kan eers môre kom.”
Kassie skryf die adres neer en bedank Barendse.
Hy vertel Rooi vlugtig van die gesprek.
Dié haal sy skouers op. “Baie mense het dubbelkajuitbakkies.”
“Maar nie baie van hulle het destyds die Smiley Face-bende se gatte vasgetrap en beslag gelê op hulle skietgoed nie. En is boonop in dieselfde straat doodgeskiet waar Kriel laas gesien is nie.”
Rooi frons. “Dink jy daaraan om Joostenbergvlakte toe te ry?”
“Hoekom nie? Ons het tog niks anders om te doen nie.”

Kriel draai sy kop weg toe Hasie hom van die ontbytpap wil voer. Hy’t wel vroeër vir water gevra.
As hy nie wil eet nie, is dit sy probleem, dink Hasie.
Hy staan op en sluit die stoorkamertjie se deur agter hom toe. Hy is in elk geval moeg om na Kriel se stortvloed vrae te luister – vrae wat hom net verwar.
Wie is Willie en Bestbier? Klink of Kriel dink Hasie is kop in een mus met dié twee karakters. Al wat hom gerusstel, is dat dit nie klink of Willie en Bestbier polisiemanne is nie.
Terwyl Hasie die pap in die asdrom uitkrap, is sy gedagtes gou weer by sy onmiddellike probleem. Waar gaan hy nog ’n witte kry? Teen dié tyd ken hy Pastoor goed genoeg om te weet hy gaan met niks minder as twee wit harte tevrede wees nie.
Hoe dink die man moet hy nog ’n witte in die hande kry sonder dat die polisie ná die tyd oor die buurt swerm? Hier rond is nie wit bergies nie.
Hy sal vannag nog in hierdie omgewing op die uitkyk wees, besluit Hasie. Behaal hy nie sukses nie, sal hy na ander woonbuurte moet uitwyk.
Maar hy weet sy uurglas loop leeg – soos sy spaarbus lankal gedoen het.
* * *
“Die wetswysigings is gister deur die Senaat goedgekeur, Willie. Nou moet die president dit nog onderteken, en dit gebeur nie dadelik nie. Kan jy dink aan die gevolge as dit rugbaar word dat Weismeyer se moordenaar afgepers is om hom dood te maak? Dan gaan daar dieper gesoek word na redes. En as dit eers in die Amerikaanse media verskyn, sal Althorp nie eers kan walgooi nie.”
“Ek besef dit, Jack, maar …”
“Ek’s moeg vir jou verskonings. Maak die job klaar sodat jy kan terugkom!”
Willie staar na die selfoon in sy hand. MacArthur het die foon in sy oor neergegooi. Die donner verstaan geen rede nie.
As Willie nie hierdie storie suksesvol afhandel nie, sal hy nie kan bekostig om terug Amerika toe te gaan nie. MacArthur kan dit oorweeg om van hom ontslae te raak.
Uit desperaatheid stap hy na die vrou se slaapkamer. Hy’t vroeër vir haar koffie gevat, wat sy gedrink het terwyl hy die pistool op haar gerig het. Op haar versoek het hy haar na die toilet vergesel sodat sy haar besigheid kon doen en haar toe weer op die bed vasgebind.
Hy trek die kleefband van haar mond af terwyl sy grootoog na hom staar. Nou moet hy haar bullshit met ’n storie. Al het sy dit ontken, weet sy tog seker waar Kriel sou gaan wegkruip het as dinge skeefloop. Hulle moes tog ’n Plan B gehad het.
“Die feit dat jy nog lewe, het jy net aan my te danke,” begin hy. “My kollega wou al vanoggend van jou ontslae raak, maar gelukkig vir jou is ek die baas. En die laaste ding wat ek wil hê, is om nog iemand onskuldig dood te maak. Die feit dat ons die arme man in die hotel moes skiet, was al erg genoeg. En vergeet daarvan dat ek opdrag gegee het dat Bestbier vir Frankie hier in Kloofstraat moes skiet. Bestbier moes paniekerig geraak het om sy pistool te wil uitpluk. My opdrag was dat hy Frankie lewendig inbring, ek wou allermins ’n bloedspoor agterlaat wat uiteindelik na ons kon lei. Ek kan jou verseker Sue Kriel is springlewendig. Ons idee was om Frankie geldelik te vergoed en hulle dan te help om oorsee te verkas. Maar dis van die begin af duidelik Frankie vertrou ons nie. Daarom het ons gisternag die lokval vir hom gestel. Ons wou hom bloot kry, hom met sy vrou verenig en hulle dan die opsie gee om oorsee te verdwyn. Eerder dit as dat hulle polisie toe hardloop – iets wat ek glo Frankie ook nie regtig wil doen nie.”
Sy skud haar kop. “Ek weet nie hoekom vertel jy my al dié goed nie.”
“Omdat jy nou saam met Frankie en sy vrou in die ding is. Ek sê weer: Moord is die heel laaste opsie wat ek oorweeg. Sodra ons Frankie kry, bring ons ook sy vrou hierheen. My plan is dan om julle drie hier vas te bind sodat ek en my kollega kan wegkom. Julle sal ’n dag moet uithou. Ons sal dan ’n boodskap by die polisie uitkry dat julle hier is.”
“Ek glo jou nie! Ons weet van Bestbier. Die polisie sal julle spoor kan vat.”
Hy lag. “Bestbier se identiteit gaan die polisie nie na ons lei nie. Ons het hom kort voor die hotelmoord gehuur. Hy’t hoegenaamd geen bande met ons nie.”
Hy sien die vertwyfeling in haar oë.
“My probleem is dat ek nie my plan kan uitvoer as ek nie vir Frankie opspoor nie. En my kollega het minder geduld as ek. Ek weet nie of ek hom kan oortuig om vir Frankie te wag nie. En sonder Frankie is jou en Sue Kriel se lewens in gevaar.”
“Ek’t julle gesê ek het nie ’n idee waar Frankie is nie.”
Willie sug en tel die rol kleefband op. “Wel, my gewete is minstens nou skoon. Ek het jou die geleentheid gegee om ons te vertel waar hy wegkruip. Meer kan ek nie doen nie.”
Hy skeur ’n stuk van die kleefband af en buk oor haar om haar mond toe te plak.
“Wag,” sê sy, “ek sweer ek weet nie waar Frankie is nie. Maar ek het tyd gehad om oor laas nag se gebeure te dink. Die enigste mens wat kon gesien het dat ek vir Frankie aflaai, is die ou man met die trollie. Ons het verby hom in Hofmeyrstraat gery terwyl hy daar vuilgoed opgetel het.”
“Was dit ’n Checkers-trollie?”
Sy knik.
Hy onthou die trollie wat hy in die straat sien staan het toe hy gery het om Fortuin op te laai, maar daar was toe niemand in sig nie.
* * *
Op ’n stofpad om ’n draai kry Kassie-hulle Bestbier se kleinhoewe. Heuphoogte gras en kakiebos maak die groendakhuis amper onsigbaar van die pad af.
“Verwaarloosde plek,” sê Rooi toe hulle met ’n kronkelpaadjie na die huis toe ry. Die voorste geute hang skeef en die verf op die buitemure dop plek-plek af.
’n Konstabel staan op uit ’n gemakstoel op die stoep toe hulle voor die huis stilhou.
“Kaptein Kasselman?” vra hy toe Kassie uitklim.
Kassie knik.
“Kaptein Barendse het my gebel om te sê julle kom. Hy’t ook gesê ek moet julle net remind dat julle nie die huis kan deursoek sonder ’n lasbrief nie. Ons sal in die moeilikheid kom as julle hier rondkrap. Die man was after all nie ’n criminal nie.”
“Ons wil nie rondkrap nie,” sê Kassie. “Waar’s die ou se double cab? Ons stel eintlik net daarin belang.”
Die konstabel beduie na agter. “Hier skuins agter die huis onder ’n afdak.”
Hulle stap agter hom aan. Kassie merk op daar’s ’n paar buitegeboue langs die huis wat ewe gehawend lyk. Bestbier was maar ’n slonsgat, dink hy.
Die bakkie staan met sy gatkant na hulle onder die afdak geparkeer.
“Tjek die nommerplaat vir ons,” sê Kassie vir Rooi, wat ’n notaboekie uithaal waarin hy die twee vervalste plaatnommers afgeskryf het wat hulle op die CCTV-opnames gekry het.
Dié skud sy kop. “No luck. Nie dieselfde as een van die valses nie.”
Kassie stap om die bakkie en loer by die venster in. Twee Coke-blikkies lê op die vloer voor die passasiersitplek.
“Seker nie teen die wet om vinnig in die bakkie te kyk nie,” sê hy en maak die deur aan die bestuurderskant oop.
Die konstabel mompel iets van “toestemming”, maar Kassie steur hom nie daaraan nie. Onder die bestuurdersitplek sien hy nog ’n leë Coke-blikkie.
Rooi loop aan die ander kant om en maak die deur aan die passasierskant oop.
“Bliksis, hier’s ’n klomp nommerplate ingedruk!” Hy beduie na agter die sitplek.
Kassie haal sy sakdoek uit, leun oor en oorhandig dit aan Rooi. “Haal versigtig uit dat ons nie enige vingerafdrukke opfok nie.”
Rooi haal die vier nommerplate met groot sorg uit en pak dit op die sitplek uit, kyk dan in sy notaboekie en fluit deur sy tande.
“Jackpot, Kassie! Selfde nommers! Die ou was een van die hand- …”
Kassie se selfoon lui en hy haal dit uit sy sak. Die brigadier se sekretaresse.
Die vrou praat vinnig en hygend soos iemand wat asemnood beleef. “Die Stellenbosch-polisie het nou net gebel. Hulle het Sue Kriel se rooi Golf gekry. Hulle vermoed dis haar lyk in die kattebak.”

Frankie se gedagtes galop soos ’n resiesperd.
Waar pas dié ou in? Hy’t al Frankie se vrae geïgnoreer. Nie een keer ’n enkele woord gesê nie.
Frankie het hom dadelik herken as die ou man wat met die winkeltrollie in die straat rondloop. Van naby lyk hy baie frisser as op ’n afstand – bonkig en gespierd. En daar’s iets in sy oë wat Frankie koue rillings gee. Dis gevoelloos … yskoud. Hy’t baie sulke oë in die tronk gesien.
Die man se krom rug en die lang, harige arms herinner hom aan Langenhoven se beskrywing van Brolloks en Bittergal. Sou dié vent regtig ’n meeloper van Willie en sy trawante wees?
Skielik onthou Frankie dat hy die man die eerste keer deur die studeerkamervenster gesien het die aand toe hy Bestbier geskiet het. Die man het na Tersia se woonstel staan en staar, wat hom agterdogtig gemaak het.
Maar toe het die man met ’n bergie begin gesels en saam met hom weggeloop. Dit was eers daarna dat Frankie vir Bestbier op die sypaadjie sien stap het. As hulle saamgewerk het, sou die man tog nie verdwyn het nie. Hy sou daar gewees het om Bestbier by te staan.
Wie de bliksem ís hy dan? En waarom hou hy Frankie hier aan?
* * *
Willie wil Fortuin nie nou wakker bel nie. Hy moet vannag uitgerus wees, want hy sal die ou man moet opspoor. Volgens die vrou loop hy gereeld snags hier in die omgewing rond.
Kan dit wees dat die ou man aan Frankie skuiling gebied het? Frankie het heel moontlik teen die vrou se opdrag in besluit om in Lingenstraat af te loop. En toe hy sien dis nie sy vrou nie, het hy die ou man gevra om hom wegkruipplek te gee. Hy moes besef het hy kan nie terugkeer na die vrou se woonstel nie.
Maar dieselfde kwelvraag kom weer op: Waarom die vrou nie bel en inlig dat dit ’n lokval is nie? En waarom die pistool net daar in die straat los?
Willie skud sy kop. Niks maak sin nie.
Hy gaan sit agter die vrou se lessenaar in die studeerkamer en trommel met sy vingers op die blad.
Die moontlikheid bestaan dat die ou man hulle na Frankie kan lei. Dis nie veel meer as ’n strooihalm nie, maar dis al waaraan hy nou kan vasklou.
* * *
Kassie draai af op ’n grondpad kort duskant Stellenbosch. Die pad is oorspoel van die winterreën en hy kruie teen ’n slakkepas aan. Volgens die sekretaresse se aanwysings is die Golf vyf kilometer verder tussen bosse gekry.
“Dat als nou op een slag moet gebeur!” sê Rooi. “Eers die nommerplate en nou die Golf met ’n lyk in die kattebak.”
Kassie se gedagtes hardloop vooruit. “Bel gou daai oom Nolte van jou en vind uit of Bestbier ’n groot ou was. Net om seker te maak hy was die een handlanger. Die nommerplate wys hy was betrokke, maar dit wil nog nie sê hy was een van die handlangers by die hotel nie. Dalk het hy ander ouens gehuur. En vind sommer ook uit hoe lyk die kolonel wat sy baas was.”
Terwyl Rooi oor die foon praat, orden Kassie sy gedagtes. As hoofondersoekbeampte sal hy nou sistematies moet werk. Hulle het die nommerplate in die bakkie gelos, met die opdrag dat die konstabel dit met sy lewe moet oppas. Hulle sal vinnig ’n lasbrief moet kry om die huis saam met ’n forensiese span te deursoek. Môre nog, as dit moontlik is. En ’n bevel kry dat Bestbier se familielid nie daar mag begin krap voor hul ondersoek voltooi is nie.
Die Golf-toneel is nou hulle eerste prioriteit. Hy het klaar die forensiese span soontoe ontbied. Sou die brigadier al daarvan weet? wonder hy. Volgens die sekretaresse is sy vanoggend na ’n vergadering in Bellville en beantwoord sy nie haar foon nie.
Rooi druk sy selfoon dood. “Ek dink ons kan aanneem Bestbier was een van die handlangers. Oom Nolte sê hy was ’n groot bliksem, by die twee meter lank. Maar Nel was ’n heelwat kleiner outjie, in die ou taal so vyf voet tien, sê oom Nolte.”
Kassie knik. “Wie sou Bestbier geskiet het? Met wat ons nou weet, twyfel ek of dit ’n straatroof was. Dalk het dinge tussen Bestbier en die ander handlanger skeefgeloop en het dié hom gepot. Of dalk het Kriel die skietwerk gedoen? Maar kaptein Barendse sê die patroondoppie op die toneel het nie ’n smiley face op nie. Was in elk geval ook ’n ander kaliber patroon.”
Rooi sug. “Dié storie scramble mens se breins, nè?”
In die verte sien hulle ’n polisievangwa op die padskouer staan. Twee uniforms wag hulle in toe hulle uit die motor klim.
Die sersant stel hom voor as Coetzee.
“Ons het vanoggend ’n oproep gekry van die boer wie se plaas dit is.” Hy beduie na ’n beboste area teenaan die pad. “Sy seun het met sy hond gaan draf en die hond het hier tussen die bosse in verdwyn. Toe die hond nie terugkom nie, het die seun gaan kyk en op die Golf afgekom. Die hond het heeltyd aan die kattebak geruik en hy kon dit oopmaak omdat die Golf nie gesluit was nie. Hy’t toe op die lyk afgekom.”
“Was julle speurders al hier?” vra Kassie.
Coetzee skud sy kop. “Nee, ons twee het alleen uitgekom. Toe ek stasie toe bel met die registrasienommer het hulle gesê dis die rooi Golf s’n waarna die SGU soek.”
Hulle volg Coetzee tot by die Golf wat met takke toegepak is.
“Gaan tjek jy, Rooi. Ek moet bel om te hoor hoekom die forensiese mense so draai,” lieg Kassie. Hy’t nog nooit ’n maag vir lyke gehad nie.
Rooi grinnik en verdwyn saam met die uniforms tussen die bosse.
Kassie gaan sit op ’n stomp en steek ’n Lucky aan. In die verte sien hy die twee voertuie van forensies wat gly-gly op die modderpad nader kom. Hy haal ’n notaboekie uit om aantekeninge te maak oor die oggend se gebeure. Dit voel of daar nou net te veel los drade is.
Hy kyk op toe Rooi tussen die bosse verskyn.
“Ek dink dis Sue Kriel, Kassie. Kan haar nie aan die foto herken nie, want die lyk is erg ontbind, maar sy’t ’n nagrok aan. Dit het jou mos juis gepla dat daar nie nagklere by haar onopgemaakte bed in die Monte Vista-huis was nie.”
“Bel vir dokter Roos en vra of hy weet wie haar tandarts was. Haar tandartsrekords sal nou die vinnigste manier wees om haar te identifiseer.”
“Maak so,” sê Rooi.
Kassie se selfoon lui. Die brigadier, sien hy op die skermpie.
“Kassie, ek’t pas gehoor van die Golf!” sê sy opgewonde.
Hy lig haar vlugtig in hoe die Golf opgespoor is en van Rooi se afleiding dat dit Sue Kriel se lyk is.
“Ons het ook ’n ander groot deurbraak gemaak,” sê hy en vertel haar van die nommerplate by Bestbier se hoewe.
Sy bly ’n rukkie stil.
“Is julle doodseker dis Viking Bestbier se bakkie?”
“Honderd persent.”
“Shit.”
“Het brigadier hom geken?”
“Weet net van hom. Hou my ingelig,” sê sy en verbreek die verbinding.
Hy bêre sy foon fronsend. Dis amper asof die Bestbier-inligting haar geesdrif gedemp het.
* * *
Shaheena sak agter haar lessenaar neer en tuur peinsend voor haar uit.
Sy’s stomgeslaan. Viking Bestbier! Dit klop net nie dat hy by so iets betrokke sou wees nie. Volgens Elton was Viking die beste polisieman met wie hy ooit saamgewerk het.
Sy kyk op haar horlosie. Kwart oor twaalf. Elton is teen dié tyd seker al uitgeslaap. Sy móét die nuus met hom deel.
Hy beantwoord sy selfoon dadelik.
Sy vertel hom vinnig van die deurbraak met die Golf.
“My speurders het ook die bakkie opgespoor wat ons op die CCTV-opnames gesien het. Hulle het al die vals nommerplate onder die sitplek gekry. Maar jy sal nie gló wie se bakkie dit was nie … Viking Bestbier.”
Hy trek sy asem vinnig in. “Regtig?”
“Ja, my speurders is honderd persent seker. Ek kon dit ook nie glo nie. Jy weet nie dalk wie deesdae Viking se pelle is nie?”
“Fok, Shaheena, ek’t jou mos gesê ek’t hom ages laas gesien!”
Sy bytende reaksie laat haar ineenkrimp. Klink amper soos die Elton van ouds.

Willie verstyf toe daar ’n klop aan die woonsteldeur is. Sou Kriel dit regtig waag om helder oordag hierheen te kom? Dis kwart voor een en die straat is ’n miernes van bedrywighede.
Hy loop op sy tone na die deur.
“Willie, dis ek.”
Hy’s verlig om Fortuin se stem te hoor en maak oop.
“Ek’t gedink jy rus nog. Het jy nuus van jou vrou gekry?”
Fortuin skud sy kop. “Niks,” sê hy, “maar ek is hier oor ’n ander saak.” Hy beduie in die gang af. “Kom ons praat in die vrou se study.”
Willie is ongemaklik. Wat sou dit wees? Hy vertrou die bliksem juis nie.
In die studeerkamer gaan sit Fortuin in die leunstoel, wys vir Willie om agter die lessenaar plek in te neem.
“Ons moet oor geld praat. Ek weet jy’t gesê ons moet Kriel eers kry voor jy my two fifty inbetaal, maar ek het problems van my eie. ’n Ou vir wie ek geld skuld, is op my gat. Ek soek nóú ’n advance van one fifty.” Hy beduie na die rekenaar op die lessenaar. “Jy kan dit electronically van hier af oorbetaal in my account.”
Dit klink vir Willie meer na ’n opdrag as ’n versoek.
“Elton, jy weet wat my voorwaarde was. Ek kan nie net geld in jou rekening betaal nie, dit behoort nie aan my nie. Dis my baas se geld en hy …”
Fortuin onderbreek hom. “Wil jy hê ek moet jou help om Kriel te kry?”
“Natuurlik, dis tog …”
“As jy nie die one fifty inbetaal nie, kan ek jou nie meer help nie. Ek sal moet waai … uit die Kaap uit. Daai ou soek my bloed.”
’n Beklemming pak Willie beet. Sonder Fortuin is sy hande afgekap. Hy sal teen sy beterwete moet toegee.
“’n Immediate transfer soos jy laas met die fifty K gedoen het,” beveel Fortuin.
* * *
Dit gaan ’n lang dag word, weet Kassie.
Hy’t forensies opdrag gegee om die Golf vir vingerafdrukke te scan. Nie tyd om die ding eers in te sleep en dit by die laboratorium te gaan doen nie. Hulle wag ook nog op die patoloog voordat die lyk verwyder kan word. Dit kan ’n ewigheid duur. Dié mense is nie met die klap van ’n vinger beskikbaar nie, al is dit ’n SGU-saak. Gelukkig kon dokter Roos hulle die naam gee van Sue Kriel se tandarts, wat uitkenning kan bespoedig.
Hy roep Rooi eenkant. “Hou ’n ogie hier. Ek gaan nou na die Kaapse landdroshof toe om ’n lasbrief vir Bestbier se huis te kry. As ons lucky is, kan ons die plek môre deursoek. Ek sal terugkom sodra ek met die papierwerk by die hof klaar is.”
Op pad kar toe wonder Kassie waar hy meer inligting oor Bestbier se onlangse bedrywighede kan kry. Rooi sê volgens oom Nolte was Bestbier ’n kafee-eienaar in Parow. Hulle sal daar navraag moet gaan doen. Dalk weet iemand wie Bestbier se vriende was.
Sy gedagtes is gou terug by die lyk in die kattebak. As dit Sue Kriel se lyk is, wonder hy hoe lank dit gaan neem voor hulle haar man se lyk iewers kry. Sy voorgevoel is dat Kriel ook lankal deur die handlangers uitgehaal is.
Sy selfoon lui toe hy die kardeur oopmaak. Hy antwoord sonder om op die skermpie te kyk.
“Wil jy nie vanaand vir my kom kuier nie, Kassie?” sê Marietjie.
“Ek werk vanaand. En ek kan nie nou praat nie, ek’s by ’n misdaadtoneel.”
“Dan is dit reg.” Sy gee ’n laggie. “Ek’s maar net alleen.”
Hy groet en verbreek die verbinding. Fok, sy weet hoe om hom skuldig te laat voel. In daai opsig het sy nie verander nie.
Dalk moet hy Colyn aan haar voorstel. Piedt het op ’n keer vertel Colyn se vrou het hom ’n paar jaar gelede gelos. “Nou’t hy weer ’n need vir die opposite sex, maar hy weet ’ie waar om te gaan soek nie. Volgens hom is hy te lank uit die dating game.”
“Daar’s nou belangriker dinge om op te fokus as om vir Marietjie blind dates te soek,” brom Kassie toe hy die kar aansluit.
* * *
Wanneer Hasie onseker is soos vandag, put hy krag uit sy duikervaring om koers te hou.
Hy was nog jonk, skaars twintig, en het vis gejag in die Karibameer. Hy het afgedwaal van sy duikmaat en naby ’n eilandjie na die oppervlak gestyg. Op pad deur die vlak water het hy ’n krokodil drie meter van hom af gewaar. Wegkomkans was daar nie. ’n Mopanieboom wat omgeval het, het sy direkte pad na die veiligheid van die eiland versper.
Met sy rug teen die boom het hy en die krokodil mekaar in die oë gekyk. Toe maak die krokodil sy allerverskriklike bek oop en storm vorentoe. Hasie het sy pylgeweer instinktief in die dier se bek gestamp, sy rug op hom gedraai en lomp met sy paddavoete oor die boomstam probeer klouter. Hy was seker hy gaan dit nie maak nie, dat die krokodil se tande enige oomblik in sy been gaan wegsink. Maar hy’t weggekom. Die pylgeweer in sy bek het die krok lank genoeg besig gehou vir Hasie om die eiland veilig te bereik.
Nou’s hy weer in ’n hoek met sy rug teen ’n mopanieboom. Hy weet hy kan nie bekostig om ’n witte in die omgewing te oorval nie, maar hy kan ook nie langer uitstel nie. Kriel se teenwoordigheid in die stoorkamertjie vreet aan hom. Boonop is die kosgeld op, en Tinkie het juis gevra vir daai lekker gekerfde biltong wat hy altyd by die slaghuis koop.
Hy sal maar net vanaand oë moet toeknyp en die pylgeweer in die ongedierte se bek stamp. En hoop hy kom weg.
In die woonstelblok waar Kriel geskuil het, woon ’n hippie wat soms deurnag partytjie hou saam met sy junkiepelle. Hy sal vanaand die woonstel dophou in die hoop dat die hippie se vriende by hom gaan kuier.
* * *
Donker gedagtes kom die afgelope paar uur in vlae by Shaheena op vandat sy met Elton gepraat het. Sy wil nie regtig daaraan dink nie, maar haar kop weier om saam te speel.
Sê nou maar net sy werkery snags aan die webwerwe was ’n leuen? Die donker parka en swart jeans waarmee hy die een aand uit is, kom ook weer by haar op. Sy oë wat gelieg het toe sy hom gevra het wanneer laas hy Viking gesien het. Sy bitsige reaksie vanoggend oor die telefoon. Die CCTV-opnames wat wys die handlangers was twee besonder lang mans. Sy ongewone belangstelling in die Kriel-saak. En sy skielike houdingverandering teenoor haar … Was dit bloot ’n truuk om haar te laat praat oor die polisie se vordering met die saak?
’n Ysige beklemming pak haar beet. Dit kan tog nie wees nie! Sy’t met haar hele hart en siel geglo hy’s opreg.
Sy skud haar kop verwoed. Dalk ís hy opreg. Dalk is haar wilde aannames heeltemal verkeerd.
Sy kyk op haar horlosie. Halfdrie. Sy staan op agter die lessenaar, gryp haar karsleutels en sê in die verbyloop vir die sekretaresse sy’t ’n dringende afspraak waarvan sy vergeet het.
“Dis die enigste manier hoe ek sekerheid gaan kry,” praat sy hardop met haarself terwyl sy roekeloos deur die verkeer vleg op pad huis toe.
Elton se kar staan nie in die oprit nie, maar dit sê nie veel nie. Sy’t opgemerk hy trek dit deesdae gedurende die dag in die motorhuis in.
Sy draai die sleutel stadig in die voordeurslot en maak die deur versigtig oop. Staan eers ’n rukkie stil. Haar moed sak in haar skoene toe sy ’n geskuifel dieper in die huis hoor. Hy’s hier.
“Gee tog net dat hy nie in die studeerkamer is nie,” prewel sy en loop saggies in die gang af. Die geluide kom van agter die toe spaarkamerdeur waar hy deesdae slaap.
Die studeerkamer se swaar gordyne is nog dig toegetrek. Sy gaan sit in die halfskemer agter die lessenaar, trek haar skootrekenaar nader en maak dit oop. Verwens haarself dat sy die polisie-password wat haar toegang tot haar beskermde SGU-adres gee op ’n papiertjie neergeskryf en aan die kant van die rekenaar geplak het. Sy was nog nooit goed daarmee om passwords te onthou nie.
Sy gaan in op die browser history terwyl haar hart onstuimig in haar bors hamer. Die rekord wys daar is sewentien keer die afgelope tien dae op haar SGU-adres ingelog – wat sy nie gedoen het nie. Elton het heeltyd hier by die huis op haar skootrekenaar gewerk.
Sy scroll af en frons.
Net nadat hy haar skootrekenaar begin gebruik het, was hy heel eerste in op korrektiewe dienste se bulletinblad oor gevangenes wat uit die tronk kom. Dit was ’n paar dae voor die hotelmoord.
Sy klik daarop.
Frankie Kriel se naam verskyn boaan ’n lysie van drie gevangenes wat daardie week uit die tronk sou kom.
’n Naarheid stoot in haar keel op.
Sy kyk verskrik op toe ’n vloerplank kraak.
Elton staan in die deur. “En as jy so hier in die donker sit?”
Sy wil iets sê, maar die woorde steek in haar keel vas. Hy kom in en stap tot langs haar, kyk na die rekenaarskerm.
Hy buk oor haar. “Ek sien jy’t soos ’n goeie cop twee en twee bymekaargesit, Shaheena,” fluister hy in haar oor.
Sy asem ruik na drank.
Dan eers sien sy die pistool in sy hand.

Willie weet nie hóé hy vir MacArthur gaan verduidelik hoekom hy honderd-en-vyftigduisend rand in Fortuin se rekening betaal het as hulle Kriel nie vanaand kry nie.
Hoewel dit in dollarterme vir MacArthur kleingeld is, kyk hy altyd met ’n vergrootglas na elke sent wat Willie uitgee. Hoeveel keer moes Willie nie al lang verduidelikings verskaf oor veel kleiner bedrae tydens vorige operasies nie? En boonop suksesvolle operasies.
Uit desperaatheid het hy vroeër ’n SMS aan Kriel gestuur met die versoek dat hy hom kontak sodat hulle sy vrou by hom kan uitkry. Geen antwoord nie, wat sy vermoede versterk dat Kriel besef hulle het gisternag ’n lokval vir hom gestel. Hy sal hulle nie weer vertrou nie.
Willie het vir Fortuin opdrag gegee om vanaand van elfuur af die strate in die omgewing te deursoek vir die ou man met die trollie. Hy wil nie eens dink aan die gevolge as Fortuin hom nie opspoor nie.
Of nog erger: as die ou man opgespoor word, maar glad nie betrokke was by Kriel se verdwyning nie.
* * *
Kassie is vyfuur terug by die Golf.
“Die patoloog skat die vrou is al langer as ’n week dood. Die maaiers is al lekker bedrywig,” sê Rooi.
“Nee fok, man, spaar my die gruesome detail,” sê Kassie vies.
Rooi lag. “Hoe’t dit by die hof gegaan? Jy was lank weg.”
“Ek het eers by die kantoor aangery, gedink dit sal goed wees as die brigadier die aansoek vir die lasbrief ook kan motiveer en onderteken. Maar sy was nie daar nie, glo iewers heen vir ’n dringende afspraak.”
“Snaaks dat sy nog nie van haar laat hoor het nie.”
Kassie kyk na die bosse toe hy stemme hoor. “Hoe ver van klaar is ons?”
“So te sê finish. Ons wag net vir die ambulans en die insleepdienste vir die kar. Ons behoort môre die X-strale van die vrou se tande te hê en dan kan ons by die tandarts gaan tjek of dit Sue Kriel is.”
“Het jy die prints-ouens solank na Bestbier se hoewe gestuur?”
Rooi knik. “Gesê hulle moet daai nommerplate en bakkie fynkam vir prints en dat hulle op gereedheidsgrondslag moet wees vir as ons môre die huis gaan deursoek.”
Kassie sug. “As ek nou terug by die kantoor kom, sal ek die Engelse verslag vir die FBI moet opstel. Die brigadier sal dit môreoggend wil hê.”
“Ek sal jou help.”
“Nee wat, nie nodig dat ons albei laat werk nie. Ek’t nie soos jy ’n vrou wat by die huis wag nie.”
* * *
Die skokkende besef dat Elton een van die handlangers by die hotelmoord was, brand soos ’n vuur in Shaheena. Haar onmiddellike ontnugtering dat hy haar met sy drastiese houdingverandering bedrieg het, het sy vir eers uit haar gedagtes verban. Dis nie nou belangrik nie.
Sy ril. Sy’t nie alleen ’n vrouemishandelaar vir ’n man nie, maar ook ’n krimineel en bedrieër.
En wat gaan hy met haar doen?
Vroeër het hy haar opdrag gegee om al haar spaargeld in sy bankrekening te betaal.
“Ek kan nie, Elton. Die honderdduisend is in ’n geldmarkfonds belê. Dit gaan agt-en-veertig uur neem om dit los te kry,” het sy gesê, wat die heilige waarheid is.
“Begin dan immediately met die process.”
Sy moes haar makelaar bel terwyl Elton langs haar gestaan en luister het met die pistool teen haar kop gedruk.
Toe het hy die kantoor gebel en vir haar sekretaresse gesê sy voel siek en dat sy môre by die huis gaan bly. “Stuur net vir haar alle nuwe besonderhede oor die Kriel-saak na haar e-posadres hier by die huis sodat sy op hoogte kan bly.”
Nou, terwyl hulle oorkant mekaar in die studeerkamer sit, beskou sy hom met ander oë. Hy’s nie meer haar man nie. Die goeie tye wat hulle saam beleef het, is heeltemal uitgewis. Sy gee nie meer om wat haar ouers gaan dink nie, ook nie wat enigiemand in die wêreld daar buite gaan sê oor die SGU-baas ’n skurk vir ’n man het nie.
Elton Fortuin is nou die vyand.
En as sy die geleentheid kry, gaan sy hom persoonlik in boeie slaan.
“Jy gaan nie hiermee wegkom nie, Elton,” verbreek sy die stilte.
Hy lag. “Ek gaan, en jy gaan my help.”
“Hoekom sal ek dít doen?”
“Omdat jy nie ’n ander option het nie.”
Sy vra nie wat hy met haar gaan maak sodra sy hom gehelp het nie, maar die koue blik in sy oë spreek boekdele.
* * *
Kassie is halfsewe by die kantoor. Op sy lessenaar lê ’n bruin koevert en ’n nota van die sekretaresse.
Die brigadier is siek en kom nie môre kantoor toe nie, skryf die sekretaresse. Hy moet sy FBI-verslag vir haar stuur sodat sy dit na die brig se e-posadres by die huis kan stuur.
Verder het die advokaat wat Kriel destyds in sy moordverhoor verdedig het, gebel en gevra Kassie moet hom kontak. Hy’s nou afgetree en woon op Stilbaai, maar hy sal graag met Kassie oor Kriel wil praat. Die laaste punt is dat Sue Kriel se telefoonrekords opgedaag het, dis in die koevert.
Kassie snork. Hy gaan nie nou die advokaat bel nie. Hy’t nie nodig om nóg ’n getuigskrif oor Kriel se onkreukbare karakter te kry nie. Hy’s amper seker daarvan die arme man is deur Bestbier en sy handlanger afgepers om die moord te pleeg. En tien teen een is hy nes sy vrou reeds dood.
Kassie se enigste doel is om so gou moontlik die verslag af te handel en dan huis toe te gaan. Hy’s vrek honger en die kantoor voel soos ’n vrieskas omdat die sentrale verhittingstelsel reeds afgeskakel is. Hy sal die telefoonrekords huis toe vat en dit daar deurkyk, besluit hy, hoewel hy nou al weet dit gaan ’n nuttelose oefening wees.
Hy skakel sy rekenaar aan en trek die tweetalige woordeboek nader.
* * *
Hasie het sy trollie eers om die hoek tussen ’n paar struike versteek sodat hy sy volle aandag op die woonstelblok kan toespits. Die hippie se lig brand en hy kan deur ’n skrefie in die gordyne sien daar’s mense by hom.
Halfelf is wel vroeg, maar Hasie wil seker maak hy mis nie ’n gulde geleentheid as een van die druggies dalk hier verbystap nie. Hy troos hom daaraan dat ’n druggie se verdwyning nie groot opslae sal maak nie. Die polisie het min simpatie met tikkoppe.
En dis gelukkig vanaand besonder stil in Kloofstraat.
* * *
Halftwaalf bel Willie ’n vyfde keer binne die afgelope halfuur na Fortuin, maar weer antwoord hy nie sy foon nie.
Hulle het afgespreek dat Fortuin eers by die woonstel sou aandoen sodat hulle hul planne agtermekaar kan kry vir as hy die ou man opspoor. En hy was veronderstel om al van elfuur af die strate te patrolleer.
Die vermoede dat die bliksem hom gedrop het, raak ’n al groter werklikheid. Hoe naïef was hy nie om soveel geld in Fortuin se rekening te betaal nie! Dit was ’n bullshit-storie dat hy iemand geld skuld.
Fortuin weet ook goed Willie het nie ’n idee waar om hom op te spoor nie. Dalk beskik hy oor polisie-inligting wat hy nie met Willie deel nie sodat hy sy eie gat kan red? Of dalk is die bliksem klaar in hegtenis geneem?
Die laaste gedagte laat koue sweet op Willie se lyf uitslaan. As dít die geval is, gaan dit net ’n kwessie van tyd wees voor die polisie hom hier vastrek. Hy kan aan geen rede dink waarom Fortuin lojaal teenoor hom sal bly en sy bek sal hou nie.
Sy selfoon lui. MacArthur. Willie swets. Nié die oproep wat hy nou wil hê nie.
“Althorp kla dat die Suid-Afrikaanse polisie tjoepstil is,” sê die senator bars. “Hy’t nie vandag ’n vorderingsverslag gekry nie en die brigadier daar antwoord nie haar foon nie. Gaan daar iets aan waarvan ons moet weet?”
“Hulle vorder nie met die ondersoek nie, dis hoekom hulle so stil is,” lieg Willie. “Sê vir Althorp hy moet ontspan.”
Toe hy die verbinding verbreek, weet Willie die tyd is verby om te hoop Fortuin sal opdaag. Hy sal nou self die stang moet vasbyt. Dat hy eers vir Kriel sal moet uithaal en daarna die meisie hier in die woonstel, is nie iets waarna hy uitsien nie. Maar dis óf dit óf hy’s sy job by MacArthur kwyt. Dalk nie eers net sy job nie, maar ook sy lewe.
Hy staan ’n rukkie besluiteloos in die donker sitkamer, wonder of hy dit kan waag om die ligte aan te sit, maar besluit daarteen. Hy stap voel-voel na die studeerkamer waar die rok en pruik nog lê en begin sy klere uittrek. Beter om hom as ’n vrou te vermom wanneer hy na die ou man soek, want netnou het Fortuin die polisie al oor hom ingelig.
Hy besluit om sy tekkies aan te hou. Hy sal nie met die hoëhakskoene ver kan loop nie.
* * *
Die toue sny in Shaheena se gewrigte waar Elton haar op ’n stoel in die slaapkamer vasgebind het. Haar gedagtes is in ’n warboel. Sy het minder as agt-en-veertig uur om hom uit te oorlê.
Hóé weet sy nog nie.
By die kantoor gaan niemand onraad merk nie, hulle sal aanvaar sy’s siek. Elton weet sy moet daagliks verslag doen aan die polisiehoof, maar hy het klaar ’n plan daarmee. “Môreoggend stuur ons vir hom ’n e-pos sodat hy dink alles is onder beheer.”
Hy weet ook Kasselman se verslag sal môre hier aanland. “As jou speurder te warm op die spoor is, sal ’n e-possie van jou hom wel van track gooi,” het hy smalend gesê.
Sy het intussen besef hy gaan die hele ondersoek hier van haar rekenaar af manipuleer totdat die beleggingsgeld in haar rekening betaal is. Tot dan is haar lewe minstens veilig. Aan wat daarna gaan gebeur, wil sy nie nou dink nie. Hy gaan beslis vlug, en sy twyfel of hy ooggetuies gaan agterlaat.
Sy hou hom dop waar hy op die bed sy tweede half-jack se proppie oopdraai. Hy neurie ’n deuntjie asof hy geen bekommernis in die wêreld het nie.
Die trane sit meteens vlak en ’n snik stoot in haar keel op. Hoe kon haar lewe só skeefgeloop het?
Maar dan kners sy op haar tande. Nie nou die tyd om huilerig te raak nie. Selfbejammering gaan haar nie uit hierdie verknorsing kry nie. Sy móét rasioneel dink, hom op ’n manier uitoorlê.
In dié stadium is haar enigste hoop op die FBI-agent gevestig. Elton is onbewus van hom. As die agent ’n groot genoeg lawaai opskop omdat hy niks van haar hoor nie, kan iemand dalk agterdogtig raak.
Maar sy weet dis net ’n vae hoop.

Hasie kan sy geluk nie glo nie. ’n Paar minute gelede het drie van die hippie se vriende tot sy teleurstelling in ’n groep uit die woonstel geloop, maar hy kon sien daar het ’n paar agtergebly.
En nou skielik kom ’n weirdo by die voetgangerhek uit. Hy’s alleen en kom in Hasie se rigting aangestap. Kan net een van die hippie se vriende wees. Die donner het hom soos ’n vrou aangetrek, nogal met ’n blonde pruik op sy kop en ’n groot handsak in die hand, maar Hasie kan op ’n afstand sien dis ’n man aan die manier waarop hy stap.
Hy druk sy rug styf teen die muur sodat die rankplant hom verskuil. Haal die bottel chloroform en lap uit sy sak terwyl hy liggies van afwagting bewe.
* * *
Kassie was lanklaas so gatvol vir homself. Nadat hy tot halfelf aan die Engelse verslag geswoeg het, het hy eers by sy woonstel in Goodwood ontdek hy’t sy sleutel in die kantoor vergeet. Hy moes al die pad soontoe ry om dit te gaan haal.
Nou terug by sy woonstel vat hy ’n laaste hap kos en sluk dit met Creme Soda af. Daar was net ’n blikkie frikkadelle in sy koskas, boggherol anders om te eet. Hy sal weer proviand moet aanskaf.
Hy loop sitkamer toe om ’n laaste sigaret te rook voor hy die kooi slaan. Met die Lucky tussen sy lippe sak hy op die rusbank neer. Hy skeur die koevert met Sue Kriel se telefoonrekords oop.
Sy oë flits oor die inligting. Sy’t heelwat oproepe van Pollsmoor ontvang in die tyd toe Frankie nog daar was. Self twee oproepe Johannesburg toe gemaak na ’n K. Brewis, wat Kassie herken as die naam van die niggie wat gebel het toe hy en Rooi die Monte Vista-huis deursoek het.
Hy steek fronsend vas by die tweede laaste inskrywing, haal eers sy notaboekie uit sy windjekker se sak om na die tydlyn van die Kriel-saak te kyk. Die oproep is na Sue se huis gemaak op die tweede nag ná die hotelmoord.
Die telefoon behoort aan ’n T. Jordaan wat in ’n woonstel in Kloofstraat bly.
“Weer Kloofstraat,” prewel Kassie. Frankie Kriel is daardie nag die laaste keer deur die kameras in Kloofstraat opgetel. En Bestbier is kort daarna in dieselfde straat geskiet.
Hy sit skielik regop. Dié adres móét iets beteken.
Sou T. Jordaan ’n vriend van Kriel wees? Het Kriel van daar af gebel om met sy vrou kontak te maak? Volgens die patoloog se voorlopige bevinding moes Sue Kriel, as dit haar lyk is, teen daardie tyd al dood gewees het, wat verklaar hoekom dit so ’n kort oproep was.
Kassie skud sy kop. Nee, sy afleiding maak nie sin nie. As Kriel ’n vriend se hulp het, sou hulle mos lankal kontak met die polisie gemaak het. Alles dui tog daarop dat Kriel onskuldig was en onder dwang die moord gepleeg het.
Maar daar is nog ’n moontlikheid, besef hy dan. T. Jordaan is dalk die ánder handlanger. Hy kon na die Monte Vista-huis gebel het om iets met Bestbier te bespreek toe dié in die huis was, dalk om die aktetas daar te plant om die polisie te laat glo Sue Kriel was betrokke. Daar kon dus só ’n oproep plaasgevind het.
Nee, ook onwaarskynlik. Hoekom sou Jordaan na die landlyn gebel het? Selfone is mos ’n veel geriefliker opsie.
Hy tuur voor hom uit. Kan hy bekostig om dié inligting te ignoreer? Die brigadier sal in haar pantie pie as sy moet weet hy’t nie dadelik opgetree nie.
Hy kyk op sy horlosie. Kwart oor twaalf. Hy haal sy selfoon uit en bel.
“Yes, Kassie,” antwoord Rooi slaperig.
“Ek’s bevrees jy sal agter Torretjie se blad moet uitklim. Ek sal jou sommer met my kar kom oplaai. Daar’s ’n woonstel in Kloofstraat wat ons moet uittjek.”
* * *
By die motorhuis se sydeur lig Hasie die weirdo uit die trollie en dra hom oor sy skouer binnetoe.
Dit was ’n doodmaklike operasie. Die weirdo het nie ’n kans gestaan toe hy hom van agter gryp nie. Hy’t nog bietjie gestoei om iets uit sy handsak te probeer kry, maar Hasie het hom vinnig oorweldig, waarna die chloroform sy werk gedoen het.
Hy was verbaas om ’n pistool met ’n knaldemper in die handsak te sien, saam met ’n selfoon. Geen drugs soos hy verwag het nie. Op pad hierheen het hy die handsak met sy inhoud onder ’n hoop rommel in die steeg tussen Hofstraat en sy huis begrawe. Hy wil nie daardie soort goed op sy eiendom hê nie.
Hy sit die weirdo voor die stoorkamertjie neer en bind eers sy arms en bene stewig vas voor hy die deur oopsluit en hom binnetoe dra. Hy lê hom in die verste hoek van Kriel af neer. Klink of dié vas slaap.
Hy sluit weer die stoorkamertjie se deur, haal sy selfoon uit en bel Pastoor.
Die wete dat hy oor ’n paar uur dertigduisend rand ryker gaan wees, laat Hasie breed glimlag. Die Drang reageer ook positief; hy begin vinniger asemhaal en sy hart bons onstuimig in sy bors – tekens dat die monster ontwaak het.
Hy moet net vir Tinkie waarsku dat hy vannag weer met die kettingsaag gaan werk. En môre gaan hy sommer vir haar ’n kilogram biltong by die slaghuis koop.
* * *
Frankie kan niks in die stikdonkerte sien nie, maar hy is bewus van die reëlmatige asemhaling van iemand naby hom. Hy’t gehoor hoe die ou man inkom en in die oorkantste hoek werskaf.
Nou besef hy hier’s nog iemand saam met hom in aanhouding. Meteens word hy yskoud. Dalk is dit Tersia. As dít die geval is, is sy enigste hoop om gered te word daarmee heen.
Hy roep haar naam.
Die persoon kreun. Dis ’n man.
Wat de hel gaan in hierdie verdomde plek aan?
* * *
Kassie druk die sleutel saggies in die slot. Hy hoop die ou tannie het vir hulle die regte sleutel gegee, want sy was erg deur die slaap toe hulle haar opklop. Dit terwyl die voetgangerhek van die woonstelblok wawyd oop staan.
Hulle het eers navraag gedoen by ’n woonstel op die grondvloer waar die ligte nog brand. ’n Langhaar-vent wat duidelik onder die invloed van iets veel sterker as alkohol is, het hulle na die woonstel van die tannie beduie, wat volgens hom spaarsleutels vir al die woonstelle hou.
Kassie draai die sleutel stadig en maak die deur versigtig oop. Die woonstel is donker en Rooi moet sy penflits aansit. Met Berettas gereed loop hulle in die gang af.
’n Ritseling laat hulle by die tweede deur vassteek. Hulle rig hulle pistole op die oop deur en Rooi skyn met sy flits in die vertrek.
Daar lê ’n vrou vasgebind op die bed. Sy draai haar kop na hulle, haar mond met kleefband toegeplak.
“Bliksis,” prewel Rooi en sit die lig aan.
Dis ’n ruim slaapkamer. Die vrou lê op haar maag op die dubbelbed.
Kassie trek die kleefband van haar mond af.
Sy vat eers ’n diep teug lug voor sy met ’n fluisterstem vra wie hulle is.
“Polisie,” sê Kassie en wys sy SAPD-ID vir haar.
“Hier’s ’n man in die woonstel,” fluister sy weer. “Hy’s gewapen.”
Kassie swets saggies. Hulle stap weer met pistole voor hulle gerig in die gang af en sit ligte in elke vertrek aan. Rooi gaan by die studeerkamer in en Kassie by die sitkamer. Hy kyk onder die bank en agter die gordyne.
Hulle kry mekaar weer in die gang. “Niks in die study nie,” fluister Rooi, “maar daar hang mansklere oor ’n stoel.”
Die kombuis en badkamer lewer ook niks op nie.
Terug in die slaapkamer sny Kassie die toue om die vrou se polse en enkels met sy knipmes los. Sy kom orent en vryf haar polse. Dis ’n jong, aantreklike vrou. Hoewel daar trane in haar oë blink, lyk sy kalm.
“Ek het nie gedink ek gaan die sonlig ooit weer sien nie,” prewel sy.
“Is jou van Jordaan?” vra Kassie.
Sy knik. “Tersia Jordaan.”
“Ons moet gesels.”
Sy staan van die bed op en hulle loop agter haar aan na die sitkamer.
Toe hulle gaan sit, sê Kassie: “Ons wil weet wie het van jou landlyn af ’n oproep na Frankie Kriel se vrou gemaak.”
“Dit was Frankie,” sê sy. “Leef sy vrou?”
“Ons vermoed dalk nie,” sê Rooi. “Daar was ’n lyk in haar kar se kattebak. Ons dink dis sy.”
Daar wel weer trane in die vrou se oë op. “Ag, Heretjie, nee,” sê sy saggies en klem haar hande saam.
“Dis belangrik dat jy ons nou alles vertel,” sê Kassie. “Hoe jy inskakel by Frankie Kriel en hoekom jy hier op jou bed vasgebind was.”
Hulle luister met groeiende verbystering terwyl sy praat.
“Bliksis, dis ’n mondvol,” sê Rooi toe sy oplaas stilbly.
“En jy vermoed dis dié Willie van Bestbier se selfoonlys wat jou hier aangehou het?” vra Kassie.
“Dis al afleiding wat ek kon maak. Hy was in beheer en sy helper het opdragte van hom gekry, maar ek het nooit die ander man se naam gehoor nie.”
“Is dit Willie se klere wat in die studeerkamer is?” vra Rooi.
“As daar klere is, moet dit syne wees. Is die pruik en rok nie meer daar nie?”
Rooi skud sy kop. “Nie so iets gesien nie.”
“Dan het hy dit aangetrek om na die ou man te gaan soek.”
“Jy gaan nou te vinnig,” sê Kassie fronsend.
Sy vertel hulle van die ou man met die trollie en haar vermoedens oor hom.
Kassie kom vinnig orent. “Rooi, pas jy vir Tersia hier op. Ek gaan kyk of ek dié Willie gewaar. Sal nie te moeilik wees om ’n man in vroueklere raak te sien nie.”
“Wees net versigtig,” waarsku Rooi. “As hy op sy dag ’n kolonel by die Skerpioene was, gaan hy hom nie soos ’n mak lammetjie oorgee nie.”

Hasie het sy voorbereidings afgehandel. Die kanule, duikbril en kettingsaag is op hulle plekke en hy’t sy oorpak aangetrek.
Vroeër het hy die twee mans se monde toegeplak sodat hulle nie moet skree met die uitkomslag uit die stoorkamertjie nie. Die weirdo het toe pas bygekom, maar nog onsamehangend gebrabbel.
Sodra Pastoor weg is met die harte, sal hy ’n groot genoeg gat moet grou om van albei mans én die bergie ontslae te raak. Hy wil nie drie vrieskaste op een slag beset hê nie.
Die ligte klop aan die sydeur van die motorhuis laat hom vinnig soontoe stap. Pastoor het ’n yshouer onder elke arm. Hy groet met ’n knik, sy gesig soos altyd uitdrukkingloos. “Goeie werk dat jy twee gekry het, Hasie.”
Hy sit die yshouers neer en haal sy videokamera uit sy rugsak.
Hasie stap na die stoorkamertjie toe. Hy’t nog nie besluit wie van die twee mans eerste aan die beurt kom nie.
* * *
Die strate is verlate, wat sy taak gaan vergemaklik, dink Kassie. Wat ook sal help, is dat die Willie-vent te voet is – die feit dat hy die vroueskoene in die studeerkamer gelos het, dui daarop. As hy ’n motor sou gebruik, sou ’n vermomming tog nie nodig wees nie. En Tersia het gesê die swart Audi waarin hulle die aand van die lokval gery het, behoort aan die handlanger.
Kassie ry af in Kloofstraat en draai regs in Kampstraat. Tersia het gesê sy’t die ou man met die trollie in hierdie omgewing sien rondloop. Sy’t dié inligting ook vir Willie gegee, so die kans is goed dat hy hier na die ou man sal soek.
Kassie trap rem toe hy twee boemelaars op die sypaadjie voor ’n kafee gewaar. Die een lê en slaap onder ’n kombers, maar die ander een sit regop teen die muur. Kassie draai die ruit af en wink hom nader.
Die boemelaar staan traag op en kom met ’n hinkstappie nader.
“Jy’t nie dalk ’n vrou met blonde hare hier sien stap nie?” vra Kassie.
“Nei, vrouens stappie alleen innie aande hie’ nie.” Die man maak bakhand. “Meneer hettie dalk ’n rookdingetjie op meneer nie?”
Kassie haal ’n Lucky uit sy pakkie en oorhandig dit. “En ’n ouerige wit man met ’n winkeltrollie?”
Die boemelaar lag met ’n tandelose mond. “Meneer praat mos nou va’ oom Sandwich.” Hy beduie in die straat af. “Earlier het ek en my pellie vi’ oom Sandwich met sy wiele hie’ annerkant in Hofstraat gesien. Ma’ hy’t haastig gelyk, was sieker op pad huis toe.”
“Bly hy in Hofstraat?”
“Nei, jy vat die next street left. Sy huis is naby die corner, die een met die yellow mure.”
Kassie bedank die boemelaar en ry.
Hy spoor die huis maklik op, die enigste een met geel mure in die straat. Hy stop agter ’n fancy Fortuner wat voor die huis staan en bekyk die omgewing.
Die huis is donker, maar daar skyn ’n strepie lig onder die motorhuisdeur.
Hy klim uit en stap nader.
* * *
Op ’n vreemde manier stel Elton se luide gesnork Shaheena gerus. Hy gaan haar nie nog vannag probeer verkrag nie, wat sy in ’n stadium gevrees het. Nou lê hy uitgepass van ’n oormaat drank.
Hy’t darem vroeër vir haar water gegee. En haar badkamer toe begelei en haar hande losgemaak sodat sy die toilet kon gebruik. Terwyl hy haar dophou, pistool in die hand.
Sy probeer weer die toue om haar gewrigte loswikkel, maar dit sny net dieper in haar vel in.
Haar aanvanklike hoop dat die FBI-agent onraad gaan merk en ’n lawaai opskop, het heeltemal vervaag. As die agent haar per e-pos kontak, gaan die sekretaresse dit bloot na haar skootrekenaar se adres stuur. En sodra Elton van die FBI se betrokkenheid bewus raak, sal hy die agent ook met vals boodskappe voer.
Die magteloosheid laat haar liggaam van kop tot tone sidder.
Sy sal dit net moet aanvaar: Sy’s uitgelewer aan ’n bose bliksem wat sy ’n leeftyd gelede haar man genoem het.
* * *
Kassie luister by die motorhuis se deur. Binne is daar ’n helse lawaai. Klink of iemand met ’n elektriese saag besig is. Hy klop aan die metaaldeur, maar besef gou dat niemand hom bo die lawaai sal hoor nie.
Dan is daar skielik stilte. Die man moes hom tog gehoor het. Kassie wag geduldig. Hy skrik toe ’n nuwe lawaai agter die deur opklink – ’n moerse gekraak van masjinerie of so iets.
Hy besef dit gaan onmoontlik wees om die man se aandag te trek. Dalk moet hy die voordeurklokkie lui? Hy draai om en stap voordeur toe, maar stop voor die trappies toe dit weer stil raak in die motorhuis.
Wie de donner doen in elk geval in die middel van die nag houtwerk?
Hy loop terug en besluit om eers die motorhuis se agterkant te verken. Dalk is daar ’n venster waar hy die man se aandag kan trek. Aan die sykant van die motorhuis is ’n afdak waar ’n kar staan, toegegooi onder ’n seil.
Hy steek vas by ’n deur en draai die handvatsel. Die deur is nie gesluit nie en hy maak dit oop.
Hy snak na sy asem en pluk sy Beretta uit die holster. Wat de donner gaan hier aan? Dis ’n bleddie horror movie!
Twee mans staan gebuig oor ’n werktafel, hul rûe na die deur. Hulle is so verdiep in wat hulle doen dat hulle Kassie nie opmerk nie. Hy staar na die beer van ’n man met ’n duikbril en bloedbespatte oorpak … iets in sy hande drup ’n streep bloed op die vloer. Die ander man het ’n videokamera in sy hand.
Maar dis wat hy volgende sien wat aan Kassie se ingewande ruk. ’n Man lê oopgesper op sy rug op die tafel, sy hande en voete aan die vier hoeke vasgeboei. Sy borskas gaap wyd oop, die borsbene weggetrek van mekaar deur klampe aan swaar kettings wat aan ’n katrol gekoppel is. Die man se onderlyf is bedek.
Met ’n rok!
Fok.
Dit moet die Willie-vent wees!
Kassie tree vorentoe en rig sy Beretta op die mans. “Polisie! Hou julle hande in die lug!”
Hulle koppe ruk om.
Die kêrel met die videokamera se hande skiet in die lug, maar die ander man duik vinnig agter die tafel in.
Kassie hardloop nader.
Dan gly hy op die bloederige vloer.
Hy val vorentoe, probeer met sy hande keer en verloor sy greep op die Beretta. Dit val op die vloer en gly onder een van die vrieskaste teen die muur in. Hy kruip vinnig vorentoe en probeer naarstig om sy pistool onder die vrieskas uit te kry, maar sy hand is te groot vir die nou opening.
’n Harde gedreun laat hom omkyk.
Die man met die duikbril kom nader gestap met ’n kettingsaag dreigend voor hom uitgehou.
Hy gaan my met daai ding flenters sny, flits dit deur Kassie se kop.
Hy wil orent kom, maar sy hande gly in die bloed en hy val plat op sy
maag. Sy kop klap teen die vloer en bloed kleef taai aan sy hande. Hy probeer hom opstoot, gly weer, maar draai op sy rug.
Die man is by hom. Hy buk af om nader aan Kassie te kom.
Die saag maak die man se bewegings stadig. Hy swaai met die lem na Kassie, wat sy kop uit die pad ruk. Die lem swiep enkele sentimeters van sy gesig verby. Die man swaai die saag weer. Kassie rol blitsvinnig uit die pad en die lem tref die vloer met ’n slag. Vonke spat van die sement op tot in Kassie se gesig.
Die man kom weer vir hom, maar die saag se koord haak vas aan ’n stoelpoot langs die vrieskaste. Hy swaai die saag om die koord los te kry. Die kragprop skiet met ’n boog uit die muur en die saag stol.
“Druk die plug weer in!” skree die man dringend vir sy makker.
Kassie kom vervaard orent. Hy haal hortend asem en sy bors brand van die inspanning. Hier moet hy uitkom! Sy oë soek naarstig na ’n ontsnaproete, maar die man met die duikbril blokkeer sy pad na die sydeur.
Die saag begin weer brul.
Kassie hardloop na die verste hoek in die hoop dat die koord te kort gaan wees vir die man om hom by te kom.
Dan sien hy dit – ’n pylgeweer regop teen die muur. En
die ding is gespan.
Hy struikel oor ’n besem wat op die vloer lê, verloor sy balans en val sywaarts, kap sy kop hard teen ’n werkbank.
Die saag brul in sy ore. Die lem ruk ’n stuk materiaal uit sy broekspyp. Vonke slaan op die sement langs sy knie uit.

Hy skarrel op sy voete, gryp die besem en slinger dit in die rigting van die man. Dit tref hom teen die duikbril, maar keer hom nie.
Kassie duik desperaat na die pylgeweer, kry dit met bewende hande beet, die gedreun van die saag nou skrikwekkend naby. Hy trek sy bene in en swaai in sy lêende posisie om, trek die sneller instinktief sonder om te mik.
Die geweer ruk in sy hande toe die pyl uitskiet. Dit deurboor die man se bors met ’n harde kraakgeluid.
Die man gryp na die pyl en probeer dit uittrek, die are bultend op sy breë voorkop. Sy vingers verslap om die pyl. Hy vat-vat nog desperaat om dit beet te kry, maar dis duidelik sy greep is kragteloos.
Dan steier hy met ’n kreun agtertoe, staan nog vir ’n oomblik waggelend op sy voete en val met ’n diep geroggel agteroor, sy een hand liggies om die pyl, die ander een wat nog krampagtig aan die saag vashou.
Met die valslag land die saaglem teen die man se nek. Die saag neul soos dit in die vel inkerf.
Bloed boog in ’n rooi streep die lug in.
“Donnerwetter,” prewel Kassie en storm na die man, pluk die saag van hom weg.
’n Stuk lugpyp steek by die gapende wond in die man se nek uit. Kassie trek die duikbril van sy gesig af. Lewelose oë staar na die plafon.
Kassie is naar. Hier’s net te veel bloed. Hy’t nie die fokken maag hiervoor nie.
Dan onthou hy van die ander man.
Hy buk en tel die steeds dreunende saag van die vloer af op. Die vibrerende lem laat bloedspatsels teen sy gesig reën. Hy draai sy kop vies weg.
Die saag is swaar en hy sukkel om dit voor hom uit te hou. Hy haal hard asem en sy arms voel bewerig en kragteloos.
Hy trap versigtig tussen die bloedplasse deur tot by die tafel. Die man lê onder die plastiekseil ingekruip, sy hande oor sy ore gedruk.
Kassie skop hom teen die been. “Staan op met jou hande bo jou kop!” skree hy bo die geraas van die saag.
Die skraal man gehoorsaam bewend. ’n Pienk tongpunt skiet in en uit sy mond soos hy oor sy lippe lek. Sy oë is wyd geskrik.
Kassie staan ’n oomblik besluiteloos. Wat maak hy nou met dié donner?
Hy kyk rond, sien ’n deur teen die een muur wat op ’n skrefie oop is. Dit lyk soos ’n stoorkamer. Hy kan die man daar toesluit tot versterkings kom, besluit hy.
“Stap soontoe,” beduie hy met die saaglem vir die man.
“Gaan in,” beveel hy toe hulle by die deur kom.
Die man stoot die deur oop. Die vertrek is stikdonker.
“Sit die lig aan,” sê Kassie.
Die man voel-voel met sy hand teen die muur, kry die skakelaar raakgevat en die lig klik aan.
Daar lê ’n figuur opgekrul in die een hoek. Dis ’n man. Sy mond is toegeplak en sy hande en enkels met kabelbinders vasgebind.



51
Frankie Kriel sit bedremmeld op die stoel in die motorhuis, sy kop in sy hande gestut. Sy liggaam ruk terwyl hy saggies huil.
Kassie voel soos ’n hond oor die nuus wat hy aan Kriel moes oordra. Asof die arme man nie al genoeg deurgemaak het nie, moes hy nou ook nog hoor dat sy vrou heel moontlik vermoor is.
Maar Kassie wou hom nie vals hoop gee nie. Dit sou wreed wees. Toe hy die man losmaak en sy SAPD-ID vir hom wys, was sy eerste woorde: “Leef my vrou?”
Toe eers het Kassie besef dis Kriel. Hy kon die bleek, afgeremde en ongeskeerde gesig nie herken van die foto wat die polisie aan die media uitgereik het nie.
Nou, terwyl Kassie sy Beretta met die besem onder die vrieskas uitgrou, praat Kriel vir die eerste keer weer.
“Ek het geen ander keuse gehad as om die man in die hotel te skiet nie. Hulle het my afgepers …”
“Ek weet,” onderbreek Kassie hom. “Tersia Jordaan het ons als vertel. Dis sy wat besef het die ou man was dalk vir jou verdwyning verantwoordelik.”
Kriel knik. “Was hy betrokke by … Bestbier-hulle?”
“Nee, hy’t niks met Bestbier te doen gehad nie. Ek dink jy was die prooi van ’n sindikaat wat mense vang om hulle organe uit te haal en te verkoop. Die ander man was saam met Bestbier in die ding – dié Willie met wie jy oor die foon onderhandel het.”
Kriel kyk nie na die lyk op die tafel nie, staar net met afgewende oë na sy hande. “Gaan ek aangekla word van moord?”
Kassie sug. Hel, die man sit hom nou op die spot, maar hy kan nie vir hom lieg nie.
“Volgens die Suid-Afrikaanse reg sal jy aangekla word van … van moord. Maar daar sal versagtende omstandighede wees. Ek is nie ’n regskenner nie, maar ek’s seker jy sal jou kan beroep op iets wat hulle ‘noodtoestand’ noem – dat jy geen ander keuse gehad het as om dit te doen nie. Moenie jou nou daaroor bekommer nie. Ek en jy weet albei jy’t geen ander keuse gehad as om die man in die hotel en vir Bestbier te skiet nie.”
Kriel kyk skerp op.
“Tersia het ons vertel van Bestbier,” sê Kassie. “Dit was selfverdediging, het sy gesê.”
Kriel knik net en staar broeiend voor hom uit.
Kassie buk en tel sy pistool van die vloer op. Sy hande is bloedbesmeer. Hy druk die pistool in die holster en vee sy hande aan sy broek skoon. Met sy voorarm vee hy oor sy gesig. Die bloed los donker vlekke op sy windjekker se mou.
Hy haal sy selfoon uit sy sak, swets toe hy sien die battery is amper afgeloop, maar hy kan darem nog vir Rooi bel.
Dié antwoord dadelik.
“Ek’t min tyd op my foon. Luister mooi. Bel die Middestadpolisie en sê hulle moet in full force kom. Willie is dood en Frankie Kriel is ongeskonde, maar daar’s ander goed wat by hierdie huis aangaan. Ek het ’n ou hier in ’n stoorkamer toegesluit wat ons moet ondervra. Forensies moet ook kom, hier’s twee lyke en ’n helse lot bloed.” Hy gee die adres vir Rooi.
“En ek?” vra Rooi.
“Ek kan jou nie kom optel nie. Wag in die straat voor die woonstel dat die Middestad-polisie jou daar oppik. En sê vir Tersia sy moet vir niemand oopmaak tot ons weer by haar opdaag nie.”
Hy lui af.
Dan hoor hy dit. ’n Vrou se stem klink iewers in die huis op.
Kriel hoor dit ook en kyk om.
Sou die ou man nog mense hier gevange hou? wonder Kassie. Of is daar dalk van sy handlangers in die huis? Hy haal sy Beretta uit die holster.
“Bly net hier. Ek’s nou weer terug,” sê hy vir Kriel.
Hy stap by die sydeur uit en om die motorhuis. Die agterdeur van die huis is nie gesluit nie en hy stap versigtig in.
“Hasie, wat lawaai jy vannag weer so?” kom die vrouestem iewers uit ’n kamer.
* * *
Frankie tuur voor hom uit.
Hulle gaan hom van moord aankla. Daar sal versagtende omstandighede wees, het die polisieman gesê.
Hy skud sy kop. Daar was geen versagtende omstandighede met sy broer se dood nie.
En hulle gaan aanvoer hy’t nie nodig gehad om Bestbier te skiet nie. Daar’s nie ’n pistool by sy lyk gekry nie. Frankie het hom met voorbedagte rade doodgeskiet, sal die staatsadvokaat aanvoer.
Om van mense ontslae te raak, kom maklik vir hom, sal hulle sê. Hulle kan selfs dieper in sy verlede begin krap, daar waar hy nie wil hê hulle moet grawe nie.
Hulle gaan hom reguit tronk toe stuur.
Hy sal vra dat hy weer ’n sel met Smittie deel.
Hy sal sy ou job by Pollsmoor se biblioteek seker weer kan terugkry. Die man wat nou daar is, gee nie om vir boeke nie.
Sue sal nie meer daar wees om sy tronklewe met haar weeklikse besoeke draagliker te maak nie.
Dalk sal Tersia vir hom kom kuier …
Nee. Hy sien eenvoudig nie weer kans vir Pollsmoor nie.
Hy staan op en stap vinnig by die sydeur uit.
* * *
Kassie stap uit die kamer en gaan sit eers op sy hurke in die gang. Dit was seker die moeilikste kwartier van sy lewe as polisieman. Die arme vrou is erg getraumatiseer, seker ook omdat sy klere so vol bloed is. Sy moet haar eie afleidings kon maak.
Hy’t haar nie volledig ingelig oor wat in die motorhuis gebeur het nie, want sy was duidelik onbewus van haar man se bedrywighede. Volgens haar het hy ’n hart van goud en gee hy veral om vir hawelose mense.
Kassie sal moet reël dat ’n ambulans haar na ’n plek neem waar sy berading en versorging kan kry.
’n Dreuning in die straat sê vir hom die Middestad-polisie het uiteindelik opgedaag. Nie ’n wonderlike responstyd nie, dink hy terwyl hy orent kom en na die agterdeur loop.
Daar staan twee vangwaens voor die huis geparkeer. Rooi klim saam met ’n klomp uniforms uit. Kassie wag tot almal op die sypaadjie byeenkom.
“Fok, maar dit lyk of jy in ’n ernstige fight betrokke was!” sê Rooi.
“Ek het nie nog tyd vir ’n stort ook gehad nie,” sê Kassie met ’n wrang glimlag.
Hy vertel hulle wat gebeur het.
“Julle sal die saak van die ou man moet hanteer,” sê hy vir die Middestad-groep. “Bel julle bevelvoerder wakker en vra dat hy speurders hierheen stuur. Die ou man se makker is in die stoorkamer toegesluit. Julle speurders kan by hom begin.”
Hy vertel hulle van die vrou in die huis. “Kry ’n ambulans en reël dat sy versorg word. Wag net tot forensies kom voor julle by die motorhuis ingaan. Ons wil nie nou julle bloedspore oor die hele plek hê nie.”
Hy draai na Rooi. “As forensies hier klaar is, sal ons jou oom Nolte moet laat kom om Willie uit te ken.”
Rooi knik. “Hy bly in Tamboerskloof in ’n flat, hy kan sommer hiernatoe kom. Anders vat dit onnodig tyd as hy die uitkenning by die staatslykhuis moet gaan doen.”
“Goeie idee. Intussen kan ek en jy met Kriel gaan praat.”
Rooi loop saam na die motorhuis se sydeur. Kassie stoot die deur oop.
“Bliksis!” sê Rooi.
“Fok!” sê Kassie.
Daar is geen spoor van Kriel nie.
“Waar de bliksem is die man?” Kassie beduie na die stoel. “Hy’t net daar gesit!”
Hy loop om die hoek na die agtertuin. Dalk het Kriel ’n nood gehad. Hy roep sy naam, maar kry geen antwoord nie.
Hy haas hom terug na die motorhuis waar Rooi nog versteen na die gruweltoneel staan en kyk.
“Vat my kar en gaan soek vir Kriel,” sê hy en hou sy karsleutels na Rooi uit. “Ek moet vir forensies wag.”
“Waar de donner soek ek hom?”
“Hy móét nog iewers in die omgewing wees, ek was skaars ’n kwartier in die huis. Kyk in die stegies en systrate. Kan jy dink hoe die brigadier tekere sal gaan as sy hoor Kriel het onder ons neuse verdwyn?”
Rooi skud sy kop. “Om watter aardse rede sou hy gat skoonmaak?”
“Fok weet, maar kry hom net!”

Die motorhuis wemel van mense, wat Kassie laat besluit om buite te gaan rook.
Forensies het afgekom op ’n gevriesde lyk in die een vrieskas en daar’s vlekke in die ander drie vrieskaste wat op ou bloed dui. Dié bliksem het omtrent geslag, lyk dit.
Kassie kyk op sy horlosie. Rooi is al amper twee uur weg. Hy kan net hoop en bid hy spoor Kriel op. Wat sou die man besiel het om te vlug?
’n Speurder van die Middestad-polisie kom uit die motorhuis. Dis dieselfde arrogante kaptein Kemp wat hy by die moordtoneel in die Waterfront raakgeloop het, sien Kassie.
“Die ou in die stoorkamertjie weier om ’n woord te sê, maar die videomateriaal op die kamera is verdoemend,” sê Kemp. “Hy’s beslis deel van ’n groep wat organe smous.” Hy beduie na die huis. “Ons het in die agtertuin gaan kyk, daar’s onlangs gegrawe. As jy my vra, gaan ons hope geraamtes daar kry.”
Hy skud sy kop. “Ons het juis die afgelope klompie jare gerugte gehoor dat van die bergies hier in die Tuine spoorloos verdwyn.”
Kassie frons. “En julle het dit nooit opgevolg nie?”
Kemp kyk hom meewarig aan. “Daar’s nie tyd om op gerugte te reageer nie, kaptein Kasselman. Ons speurders het hope dossiere op ons lessenaars. Middestad-polisie is nie so gelukkig soos die SS wat net een sakie op ’n slag hanteer nie.”
Hy draai om en stap met ’n stokstywe rug terug motorhuis toe. Kassie kyk hom agterna. Die cocky donner ly aan ernstige kortgatsindroom. Wip sy holletjie vir als.
Die kenmerkende sputterende gedreun van sy eie motor in die straat laat Kassie opkyk. Rooi hou voor die huis stil en klim uit. Sy gesigsuitdrukking lyk nie belowend nie.
“Kassie, jy sal nie glo wat gebeur het nie! Nadat ek die hele omgewing platgery het, is ek terug na Tersia se woonstel om te hoor of Kriel nie dalk daar opgerock het nie. Ek’t my gat af geklop, maar sy’t nie die deur oopgemaak nie. Haar ’n paar keer op haar sel gebel, want ek het die nommer vroeër by haar gekry. Geen antwoord. Op pad ondertoe wag die ou tannie my in by wie ons die spaarsleutel gekry het. Toe sê sy Tersia en ’n man is amper ’n uur gelede daar weg in Tersia se kar, sy’t hulle deur haar sitkamervenster gesien. Sy kon nie die man se gesig uitmaak nie, want sy hoodie was laag oor sy kop getrek.”
“Kriel?”
“Wie anders?”
“Watse kar ry Tersia?”
“Die tannie sê dis ’n sportkarretjie, maar sy weet nie watse soort nie.”
“Moerketel.”
“Daar’s darem ook goeie nuus. Die tannie sê sy’t gistermiddag ’n bruin man sien inloop by die woonstelhek. Sy’t hom toe gekonfronteer omdat sy hom nog nooit voorheen daar gesien het nie. Hy’t gesê hy’s ’n plumber en hy moet iets in Tersia se woonstel gaan regmaak, maar hy’t nie ’n toolbox by hom gehad nie. Hy’s omtrent ’n uur later vort in ’n swart Audi.”
“Willie se handlanger!”
Rooi knik. “Kan net hy wees. En die tannie sê sy sal hom goed kan beskryf. Ons moet reël dat iemand by haar uitkom sodat ons ’n behoorlike identikit kan saamstel.”
* * *
Hulle hou voor die huis in Bloubergstrand stil. Tersia grawe in haar handsak vir die sleutel.
“Hoekom woon jy nie eerder hier nie?” vra Frankie toe sy die deur oopsluit.
“Die huis behoort aan my ma, hoewel sy nooit meer hier kom nie. Maar my broer en sy gesin van Pretoria span in die skoolvakansies hier uit. Sy hou dit eintlik maar net vir hulle gerief aan. Die wind waai te veel na my sin om permanent hier te bly.”
Hulle stap by ’n ruim woonvertrek in. Frankie het ’n groot nood en hy vra waar die badkamer is. Sy beduie in die gang af.
Toe hy terugkom, staan sy nog in die woonkamer.
“Reg, nou kan ons die polisie bel en sê ons is veilig.” Sy haal haar selfoon uit haar handsak. “Ek sien sersant Els het al ’n paar keer gebel, maar my foon was op silent.”
Hy leun oor en vat die foon uit haar hand.
“Gaan jy bel?” vra sy.
Hy skud sy kop. “Nie nou al nie. Ons kan later.”
Sy frons. “Maar die polisie het vir jou gesê ons moet bel sodra ons veilig is. As ons nie nou bel nie, kan hulle dink Willie se handlanger het ons voorgelê, soos jy self gesê het.”
“Dit was ’n wit leuentjie, Tersia. Die polisie het my geen opdragte gegee nie. Hulle weet nie eens ons is saam weg nie.”
* * *
Net ná 08:00 verskyn drie nuwe e-posse op Shaheena se skootrekenaar. Elton het haar vroeër na die studeerkamer gebring en haar langs hom voor die rekenaar aan ’n stoel vasgemaak.
Die generaal doen navraag oor haar vordering met die saak, waarop Elton terugskryf dat daar geen nuwe verwikkelinge is nie, maar dat sy hom op hoogte sal hou oor enige deurbraak.
Die tweede een is van Althorp wat kla dat sy nie haar telefoon antwoord nie.
“Wat het die FBI hiermee te doen?” vra Elton.
“Dis ’n Amerikaanse burger wat julle doodgeskiet het. Hulle dring aan op terugvoer van ons.”
Hy skryf dieselfde boodskap vir Althorp as wat hy aan die polisiehoof gestuur het.
Die derde e-pos is die vorige dag se verslag van Kasselman. Hy wei in besonderhede uit oor die misdaadtoneel op die Stellenbosch-pad, die vrou se erg ontbinde lyk in die Golf en dat hulle by Sue Kriel se tandarts sal kan vasstel of dit sy was. Hy meld ook dat hy vandag ’n lasbrief sal kry om Viking se huis te deursoek en dat die uitslag van die vingerafdrukke op die nommerplate gou beskikbaar sal wees.
“Jy gaan nie wegkom nie, Elton,” sê Shaheena. “Hulle gaan jou vingerafdrukke daarop kry en …”
Maar hy onderbreek haar laggend. “Ek het heeltyd handskoene gedra. Hulle sal net Viking s’n kry.”
Elton skryf aan Kasselman dat hy oor elke nuwe verwikkeling terugvoer moet gee, want sy is vir die res van die week afgeboek. Verder moet hy nie met die media oor enigiets praat nie. As joernaliste hom kontak, moet hy net sê die brigadier sal later ’n verklaring uitreik.
Hy kyk op na haar. “Wat noem jy hom? Kaptein of op sy naam?”
Sy weet daar verskyn net K. Kasselman op die e-posadres.
“Op sy naam. Dis Kasper met ’n K.”
Hou intussen die goeie werk in my afwesigheid vol, Kasper! sluit hy die e-pos grynslaggend af.
* * *
Op pad kantoor toe gaap Kassie.
Hy en Rooi is eers kort voor sesuur huis toe, nadat oom Nolte die lyk positief geïdentifiseer het as Willie Nel, gewese kolonel by die Skerpioene. Hulle het toe afgespreek om mekaar negeuur by die kantoor te kry.
Dit het Kassie kans gegee om te stort en twee ure se slaap in te kry. Hy moes vanoggend sy ou windjekker aantrek, wat soos die hond se gat lyk, maar dis darem beter as niks. Die nuwe een kan hy maar weggooi. G’n mens gaan daai bloedvlekke uitkry nie.
Hy’t nog gou ’n tydjie afgeknyp om oorkant die straat by Pick n Pay sy kosvoorraad aan te vul. Groot was sy verbasing toe hy Maartens en sy dogter, die aanvanklike verdagtes in die Dippenaar-moordsaak, daar sien. Die twee was vergesel van ’n moerse groot kêrel wat lyk of hy die dogter se man kan wees, want hy het die trollie gestoot terwyl sy kruideniersware inpak.
Hy sal dit aan Colyn-hulle noem, besluit Kassie. Die kêrel is groot genoeg om selfs vir Dippenaar hel te kon gee. En hy sou ’n motief gehad het – sy skoonpa is uit ’n hoop geld bedonner en sy vrou is haar werk kwyt oor Dippenaar se skelmstreke.
Toe Kassie sy kar op die Parade parkeer, piep sy foon. ’n SMS van Marietjie. Hy sug. Gaan hy fokken nooit van haar ontslae raak nie?
Ek hou vanaand ’n daknatmaak in my woonstel. Kom asseblief!! Bring ’n ongetroude pel saam as jy een het. Sien jou om 19:00.
Hy snork en druk die foon terug in sy sak sonder om te antwoord.
Toe hy by die kantoor instap, lig die sekretaresse hom in die brigadier gaan vir die res van die week in die bed wees en dat sy vir hom e-pos gestuur het.
Kassie stap eers by Colyn en Piedt se kantoor langs. Colyn is alleen daar.
“Waar’s Piedt?” vra Kassie.
“Hy, Malabe en Britz is uit om nog beleggers te gaan sien.” Colyn sug verwese. “Hierdie saak gaan net nooit bleddie einde kry nie.”
Kassie vertel hom wat hy in Pick n Pay gesien het.
Colyn lyk nie eens opgewonde nie. “Thanks, ek sal dit opvolg. Alle leidrade, hoe gering ook al, sal seker nou help.”
Hy’s pap gebliksem soos ’n vuisvoos bokser, dink Kassie toe hy omdraai en loop.
Maar hy steek in die deur vas. “Wat doen jy vanaand, Colyn?”
“Wat ek elke bleddie aand doen. Boggherol.”
“Wil jy nie na ’n daknatmaak in Seepunt gaan nie? Soos ek verstaan, gaan daar ’n klomp aantreklike, ongetroude vroue van ons ouderdom wees.”
Colyn se gesig verhelder. “Ja, wel, aangesien ek niks het om te doen nie.”
Kassie gee Marietjie se adres vir hom. “Sy’t gesê ek moet ’n ongetroude pel saambring. Dalk sien ek jou daar,” lieg hy toe hy uitstap.
Rooi is nog nie op kantoor nie en Kassie skuif agter sy lessenaar in. Hy lees die brigadier se e-pos met ’n frons.
Kasper!
Sy moet op helse sterk medikasie wees, dink hy.

Frankie gooi sy hande in die lug. “Hulle gaan my aankla van moord, Tersia! En soos met my broer se saak gaan hulle weer redes soek tot hulle my agter tralies het.”
Sy skud haar kop. “Jy sal skotvry loskom. Dit sal vir almal duidelik wees jy’t geen ander keuse gehad nie. Jy’s afgepers om die man in die hotel dood te maak en jy’t Bestbier uit selfverdediging geskiet.”
“Die polisie het nie sy pistool op die toneel gekry nie, jy weet tog self ek het dit gevat. Daar’s geen bewyse dat Bestbier my wou skiet nie.”
“Jy oorreageer nou heeltemal, Frankie. Dit sal vir almal duidelik wees jy was in die hande van ’n gewetenlose spul wat tot jou vrou vermoor het. Jy’s tog onskuldig!”
“Ek was ook onskuldig met my broer.”
Haar oë versag, wat sy hart vinniger laat klop.
Sy kom nader, sit haar hand op sy arm. “Jy kan tog nie wil vlug nie,” sê sy paaiend. “Dan gaan hulle beslis dink jy’t iets om weg te steek.”
“Ons kan Limpopo toe gaan. Ek het ’n neef daar wat ’n wildplaas het. Hy’t ook eiendom in Botswana, ons kan daar …”
“Ons? Hoeveel onse is in jou pond? Jy dink tog seker nie ek gaan saam met jou vlug nie!”
“Ek … ek’t gedink daar’s iets tussen ons. Die soen …”
“Die soen was ’n fout.” Sy los sy arm vinnig, asof dit haar brand. “Dit moes nooit gebeur het nie.”
“Delia, jy …”
“Delia? Nou’s ek skielik Delia! Wie’s sy?”
“Ek … het my net verspreek. Jy lyk baie soos …”
Sy haal haar karsleutels uit haar handsak. “Ek gaan ry, Frankie. Ek sal nie die polisie laat weet waar jy is nie. Jy kan my foon hou en hier bly so lank as wat jy wil. Sluit net die deur en sit die sleutel onder die potplant op die stoep as jy gaan. Ek’s nie bereid om langer deel hiervan te wees nie. Vlug dan maar as jy wil, maar ek hoop jy kom betyds tot jou sinne.”
Hy storm vorentoe en gryp haar aan die skouers.
“Jy gaan nêrens heen nie,” sê hy glimlaggend, maar woede oor die verwerping kook in sy binneste.
* * *
“Nou moet ons al die los drade bymekaar kry,” sê Kassie vir Rooi. “Reël dat iemand van forensies sommer die identikit van die handlanger by die tannie gaan saamstel.”
Rooi knik. “Klaar gereël.”
“En die X-strale van die lyk se tande moet by Sue Kriel se tandarts uitkom.”
“Klaar gereël met forensies,” sê Rooi glimlaggend.
“Ons moet ook agtergrondinligting kry oor Willie Nel, veral oor waarmee hy hom besig gehou het sedert hy by die polisie weg is.”
“Ek’t vir Magrieta gebel. Sy’s bereid om daai guns vir ons te doen, want Nuweland-stasie is nie nou baie besig nie.”
“Hel, maar jy’s op jou kop vir iemand wat so min geslaap het!”
“Darem nog in staat om vooruit te dink, kaptein,” grinnik Rooi terwyl hy Kassie salueer.
“Right, ons volgende stap is om die lasbrief vir Bestbier se huis by die hof op te tel. Dalk kry ons iets op die kleinhoewe wat ons na die ander handlanger kan lei.”
“Wat van Kriel?” vra Rooi.
Kassie sug. “Hy’s die bleddie rede hoekom ek nie nou al ’n verslag oor gisternag gaan skryf nie. Hoe gaan ek verklaar dat Kriel onder my neus die pad gevat het? Die brigadier gaan in haar broek skyt. Buitendien wil ek eers seker wees oor Sue Kriel en meer inligting kry oor Willie Nel voor ek die verslag skryf.”
“Dit laat die Frankie Kriel-probleem nog nie verdwyn nie.”
“Ek weet.” Kassie peins ’n rukkie. “Ek’t ’n moerse fout gemaak om hom te vertel hy gaan van moord aangekla word. Dit moet die enigste rede wees hoekom hy gat skoongemaak het.”
“Maar hoekom is Tersia Jordaan saam met hom?”
“Daai een slaan my ook dronk. Sy’t nogal na ’n verstandige mens gelyk. Ek kan ook nie verstaan hoekom sy ons nog nie gebel het nie. Ek’t aangeneem sy sou Kriel net iewers gaan aflaai het.”
“Moet ons hom nie by die Monte Vista-huis gaan soek nie?”
“Nee, dis die lááste plek waar hy sal skuil. Hy’s nie stupid nie.”
“As hy oor die moordklag worry, kon hy dalk al sy prokureur gekontak het?”
“Dalk, maar ons weet nie wie sy prokureur is nie.”
Dan onthou Kassie die sekretaresse se nota van gisteraand. “Maar ek kan die advokaat bel wat hom destyds verdedig het.” Hy leun oor om die vel papier nader te trek. “Dalk kan hy ons op die spoor van Kriel se prokureur sit.”
* * *
Shaheena twyfel nou of haar impulsiewe besluit om Kasselman se naam aan Elton voor te hou as Kasper so slim was. Kasselman gaan dit nie interpreteer as ’n noodroep nie, hy sal dink dis maar net ’n vingerfout.
En as hy terugskryf en afsluit met “Kassie”, gaan Elton ontplof as hy besef sy’t hom probeer bedrieg. Hy’s juis vanoggend snaarstyf gespanne en geïrriteerd omdat hy nog tot môremiddag moet wag vir haar geld. Saam met sy konstante gesuip is dit die perfekte resep vir een van sy emosionele uitbarstings. Sy wil eerder nie dink wat hy aan haar gaan doen nie.
Hy’s vroeër hier by die studeerkamer verby met ’n tas en sy’t hom in die slaapkamer hoor werskaf. Beslis besig om te pak. Sy probeer dink waarheen hy sal vlug. Dalk selfs landuit, want hy’t ’n geldige paspoort.
Al wat soos ’n paal bo water staan, is dat sy hier in die huis gaan agterbly.
As ’n lyk.
* * *
“Ek’s bly jy skakel terug, kaptein,” sê advokaat Van Blerk toe Kassie hom bel. “Daar’s iets wat al jare lank swaar op my gewete rus oor Frankie Kriel. Toe hy nou weer in die nuus kom, het ek besef ek kan nie langer daaroor swyg nie.”
Kassie frons. “En dit is?”
“Wel, kom ek begin by die begin. Toe ek Kriel die eerste keer ontmoet het as die advokaat wat hom gaan verdedig, het hy ’n uitsonderlik goeie indruk op my gemaak. Hy was ’n wyd belese en intelligente jong man. Sy weergawe van gebeure met die dood van sy broer het ook geloofwaardig geklink. Hy wou bloot ’n waarskuwingskoot skiet om sy briesende broer tot sy sinne te ruk, het hy gesê, maar die koeël het weggekaats van die ysterpyp waarmee sy broer hom aangerand het en dit het sy broer in die kop getref. Kriel se berou was opreg. Ek het in daardie stadium nooit getwyfel oor sy onskuld nie. Dit was strafbare manslag, maar beslis nie moord nie.”
Van Blerk kug voor hy voortgaan. “Gedurende die hofsaak het die staat se regspan my egter met ’n curve ball of twee gegooi. Eerstens was die paar kneusplekke aan Kriel se lyf volgens kundiges nie deur die ysterpyp veroorsaak nie. Volgens hulle was die wonde self toegedien met ’n stomp voorwerp om daardie indruk te skep. Kriel het beweer hy’t die ysterpyp telkemale met sy hande probeer wegkeer, maar daar was geen kneusings aan sy hande ná die voorval nie. Die broer se vingerafdrukke was ook net op die deel van die pyp wat hy vasgehou het toe die polisie op die toneel kom. Die staat het aangevoer Kriel het die pyp ná sy broer se dood in sy hande geplaas.”
“Waaroor het die geveg gegaan?”
“Geld wat hulle oorlede pa aan hulle nagelaat het. Die testament het bepaal Kriel sou sy ongetroude broer se deel ook erf as dié iets sou oorkom. Die broer was baie sieklik, blykbaar aan ’n lekhart gely.”
Van Blerk maak keelskoon. “Ondanks alles het ek Kriel se storie bly glo. Ek was desperaat om die staat verkeerd te bewys. My reputasie was op die spel, want ek het toe nog nooit ’n strafsaak verloor nie. Ek het uitstel gevra om nog mense op te spoor wat oor Kriel se goeie karakter kon getuig. Net Sue, met wie hy pas getroud was, en ’n ou jeugvriend het gedurende die hofsaak vir hom getuig. Sy ma het geweier, wat ek nogal vreemd gevind het.
“Ek het die ouers opgespoor van ’n meisie, ene Delia Swart, met wie Kriel vier jaar lank uitgegaan het voordat hy vir Sue ontmoet het. Delia is tydens ’n bergklimuitstappie dood toe sy van ’n krans geval het. Kriel was saam op die uitstappie en haar ouers was vol lof oor hoe hy hulle ondersteun het ná hul dogter se tragiese dood. Hulle was bereid om oor sy goeie karakter te getuig, maar Kriel het eenvoudig geweier. Toe ek daarop aandring, het hy gedreig om ’n ander advokaat te kry.
“Op die ouers se aanbeveling het ek met Delia se beste vriendin gaan gesels, wat Kriel ook goed geken het. Sy was huiwerig om te praat, maar ek was verbete. Iets aan haar lyftaal het my gehinder – asof sy bang was ek gaan haar verplig om te getuig. Sy was duidelik sku vir so ’n openbare optrede, het ek gedink. Maar sy’t uiteindelik oopgemaak en my vertel hoe Delia by haar gekla het oor Kriel.”
“Haar aangerand?” vra Kassie.
“Nee, maar sy besitlikheid en jaloesie het haar van haar kop af gedryf. Hy’t haar agtervolg na haar aandklasse by die universiteit en haar ingewag wanneer sy klaar was. Hy’t gereeld gesê hy gaan vir ’n dag of twee uitstedig wees, maar dan het hy snags haar woonstel bespied om seker te maak sy kry nie mansbesoekers nie.
“Die vriendin, wat toe pas gekwalifiseer het as ’n kliniese sielkundige, het Kriel beskryf as manipulerend en iemand met ’n psigopatiese persoonlikheid. Volgens haar was een van sy kenmerke dat hy sy woorde en emosies van mekaar kon skei. Hy sou Delia glo bytend beledig en onregverdig beskuldig, maar sy uiterlike sou die kalm en vriendelike Kriel bly weerspieël.”
Van Blerk huiwer ’n oomblik. “En toe plant sy die finale saadjie van twyfel by my. Sy’t gesê in die laaste ses maande van hulle verhouding het Delia gereeld by haar kom kla dat sy bang was om haar verhouding met Kriel te beëindig. Sy kon sy besitlikheid nie meer hanteer nie, maar hy’t gedreig dat iets vreesliks met haar sal gebeur as sy hom los. Sy het kort daarna op die berg verongeluk, en volgens die vriendin was Kriel alleen saam met haar toe dit gebeur het. Nie een van die ander het gesien hoe sy val nie. Die vriendin was oortuig Kriel het haar gestamp, maar sy was te bang vir die gevolge as sy daaroor sou praat.”
“En Delia het nooit met haar ouers oor Kriel se besitlikheid gepraat nie?” vra Kassie.
“Nee, volgens die vriendin het hulle die grond aanbid waarop Kriel loop. Hulle sou Delia eenvoudig nie glo nie, het sy gesê.”
“Het die polisie die bergklimvoorval ondersoek?”
“Nee, dis as ’n tragiese ongeluk beskou. Daar was geen geregtelike ondersoek nie.”
Van Blerk sug. “Ek het toe geweet Kriel lei my om die bos. Ek het ook besef hy kan nie meer onderskei tussen die werklikheid en sy eie leuens nie. Vir Kriel het sy leuens oor sy broer se dood die waarheid geword – dis iets wat soms by psigopate voorkom. Maar ek was te trots om te erken ek was verkeerd en het daaroor geswyg. Kriel het daarop aangedring om te getuig, en hy het dit so oortuigend gedoen dat ek in ’n stadium gedink het die regter glo hom. Maar uiteindelik het die bewyse teen hom te swaar geweeg. Ek was verlig toe hy sy verdiende straf kry. Ek het die saak verloor, maar het gemoedsrus daarin gevind dat die reg geseëvier het. Nou met die nuus oor hom in die media kon ek nie langer stilbly oor die ware Kriel nie.”
“Dis ’n ontstellende …”
“Daar’s nog iets, kaptein. Ek het my oor Sue ontferm, want sy was gebroke oor Kriel se skuldigbevinding. Hulle was duidelik nog te kort getroud vir haar om die ware Kriel te ervaar. Ek kon dit ook nie oor my hart kry om haar oor my vermoedens in te lig nie. Ons het kontak gehou en ek en my vrou het haar gereeld by haar huis in Monte Vista besoek om te hoor hoe dit gaan.
“Op ’n keer het ’n baie verdagte karakter by haar huis uitgeloop toe ons daar aankom. Ek het vir haar gevra wie dit was. Sy’t net gelag en gesê dis een van Frankie se tronkmaats wat uit is op parool. ‘Hy stuur gereeld iemand om vir my los takies hier by die huis te kom doen,’ het sy gesê. Ek het toe besef Kriel span hulle maar net in om seker te maak daar kom nie ander mans by sy vrou nie.”
Kassie vertel vlugtig van die vorige nag se gebeure en dat Kriel spore gemaak het.
“Dit verras my nie,” sê Van Blerk. “Dink jy hy wil weer voor ’n regbank staan? Hy moet vreesbevange wees die Delia-geraamte tuimel dalk dié keer uit die kas.”
Kassie bedank hom en beëindig die oproep.
Hy draai na Rooi. “Ons het nou ’n moerse probleem. Ons sal dadelik na Tersia Jordaan se woonstel moet ry.”
“Hoekom?” wil Rooi verbaas weet.
“Om leidrade te probeer kry oor waarheen sy en Kriel gegaan het. Hy klink nie meer na die goeie ou wat ons gedink het hy is nie.”
“Wat van die lasbrief vir Bestbier se huis?”
“Dit kan wag.”

Frankie weet hy tree reg op.
Hy’t finaal besluit ’n hof gaan hom nooit weer sien nie. Hulle gaan net weer sy derms uitryg. Hy’s eerder vir die res van sy lewe ’n voortvlugtige as om sy dae in Pollsmoor te slyt.
Sy eerste groot uitdaging is om in Limpopo te kom. Hy kan nie met Tersia se kar ry nie, die polisie sal hom te maklik opspoor. Die trein? Dalk ’n bus?
En wat doen hy met Tersia? Dit draai al die hele oggend in sy gedagtes.
Die bitch het heeltemal anders gereageer as wat hy verwag het. In haar woonstel het sy met hom geflirt, aan hom gevat, hom teruggesoen … daar was magic tussen hulle.
Hy skud sy kop. Sy’t die herinneringe aan Delia weer suurstof gegee – herinneringe wat hy geglo het vir ewig begrawe was. Maar dis omdat sy soos Delia lyk. Dieselfde oë, haarkleur, lyf, manier van praat. Net so koppig.
En nou dieselfde verwerping. Sy’t gesê die soen het niks vir haar beteken nie. Dis wat Delia ook in die laaste dae van hul verhouding gesê het: dat sy liefkosings haar afstoot.
As Tersia hom nie wil hê nie, gaan niémand anders haar kry nie.
Sy weet boonop van sy Limpopo-planne. En hy weet sy sal nie nou meer stilbly nie.
Met haar het hy ook geen ander keuse nie. Hy sal wag totdat dit donker is.
Nes met Sue sal die polisie Tersia se lyk later in haar kar kry. Teen daardie tyd is hy hopelik in Limpopo. Of dalk al in Botswana, as hy gelukkig is.
Dis ironies dat die vroue in sy lewe op sulke aaklige maniere aan hulle einde moet kom.
En sy arme, liewe Sue het dit nie eens verdien nie.
* * *
Kassie en Rooi stap met die trappe op na Tersia se woonstel.
“Kriel se paroolbeampte het vir my gesê alle gevangenes is robbies,” onthou Kassie. “Hoogheilig voor ’n mens, maar in hulle agterkoppe klaar besig om agterbakse planne te beraam.”
Rooi knik. “En Kriel was toe geen uitsondering nie.”
“Nie dat ek dit vermoed het nie. Die stories oor sy onkreukbare karakter het my oortuig daai suurgat paroolbeampte is verkeerd. ’n Mens kan redeneer dat Willie Nel-hulle hom afgepers het om te moor, maar ek twyfel nou of hy regtig so ’n voorbeeldige bestaan as boekwinkeleienaar sou lei. Dit kon net so wel gebeur het dat sy besitlikheid en jaloesie vorentoe ook die lewe van sy vrou sou eis.”
Kassie druk die sleutel in die deur se slot. Hulle was gelukkig dat daar twee spaarsleutels vir elke woonstel is. Anders sou hulle die deur moes oopbreek, wat sonder ’n lasbrief weer lastige verduidelikings en papierwerk sou verg.
Hy was bly om te hoor ’n vrou van forensies was vanoggend al by die tannie om die identikit saam te stel. Dis nou net ’n kwessie van tyd voor hulle hierdie saak in die sakkie het.
Net jammer Kriel het ’n nuwe spanner in die bleddie works gegooi. Rooi het Tersia al drie keer op haar selfoon gebel, maar sy antwoord nie. Wat niks goeds voorspel nie.
Die woonstel toon geen tekens van ’n stoeiery nie. Alles lyk nog net soos toe hulle laas daar was.
“Waarvoor soek ons nou eintlik?” vra Rooi toe hulle by die studeerkamer instap.
“Ek weet self nie. Ek’t gehoop Tersia het vir ons een of ander leidraad gelos.”
Op die lessenaar lê ’n dagboek van 2003. Kassie blaai dit deur. Tersia het dit duidelik as ’n notaboek en nie as dagboek gebruik nie. Dis onlangse notas, want by een is ’n maand gelede se datum aangeteken.
Hy steek vas by die derde laaste bladsy met die gedrukte opskrif Telefoonnommers. Daar is ’n lang lys name en die ink is al dof. Heel moontlik in 2003 gedoen, dink Kassie, toe dit nog nie so algemeen was om nommers op jou selfoon te stoor nie.
Ma, lui die eerste inskrywing, met ’n Kaapse landlynnommer.
“Kom ons bel haar ma.” Hy pons die nommer op sy selfoon in.
“Elsie Jordaan,” antwoord ’n stem.
Kassie stel hom voor en vra of sy nie weet waar Tersia is nie, want sy antwoord nie haar selfoon nie.
“Hoekom wil julle met haar praat, kaptein?”
“Niks om oor bekommerd te wees nie,” lieg Kassie om die vrou nie onnodig te ontstel nie. “Sy het dalk inligting vir ons oor ’n verdagte inbreker wat sy uit haar woonstelvenster in Kloofstraat sien stap het. Ons soek net ’n beter beskrywing van die man.”
“O.” Elsie Jordaan bly ’n oomblik stil. “Soms is sy maar agterlosig met haar selfoon. Bel haar op haar landlyn, sy werk mos van die huis af.”
“Sy antwoord ook nie haar landlyn nie. Sy gaan nie dalk gereeld na ’n ander plek toe nie? ’n Vriendin dalk?”
“Nee, jinne, kaptein, ek weet nie. Sy’t dalk maar net inkopies gaan doen.”
“Watse kar ry sy?”
“’n Mercedes, ’n ou groen sportmodel. Maar hoekom wil jy …”
“Ek’s nou hier in die Kloofstraatomgewing, dalk sien ek haar ry. Maar nogmaals baie dankie, mevrou. Vra haar asseblief om my te kontak as sy jou bel.” Hy gee vir haar sy selfoonnommer en lui af.
“Dalk moet ons maar by die Monte Vista-huis gaan kyk. Maar ek’s amper seker ons gaan ons tyd mors.”
“Moet ons nie eers die Bestbier-lasbrief gaan oppik nie?” vra Rooi. “Anders moet ons weer van Monte Vista af terugry stad toe.”
Kassie knik net.
Hy’t ’n baie ongemaklike gevoel oor Tersia Jordaan.
* * *
Elton stap rusteloos in die studeerkamer rond, wat Shaheena nog senuweeagtiger maak.
Dis duidelik hy wag op Kasselman se verslag. Hy brand natuurlik om uit te vind wat hulle al weet en of hy nog veilig is.
Sy kan self nie verstaan hoekom Kasselman nog nie sy verslag gestuur het nie. Onder ander omstandighede sou sy lankal sy gat warm geskop het. Nou is sy dankbaar hy’t nog nie van hom laat hoor nie. As Elton uit die verslag aflei hy kan vinnig vasgetrap word, gaan hy nie tot môre wag vir haar geld om inbetaal te word nie. Dan gaan hy vlug en …
“En as jy so frons?” vra hy uit die bloute.
“Wat … wat gaan jy met my doen, Elton?” Haar stem bewe en trane wel in haar oë op. Sy’s vies, sy wil nie hê hy moet dit sien nie.
Hy kom met ’n grynslag nader, streel met sy voorvinger oor haar wang. “Nie geweet die tawwe brigadier van die Ghost Unit is ’n cry baby nie.”
Sy sluk haar trane weg. “Antwoord my net.”
Hy kyk stip na haar. “Wat scheme jy gaan ek doen?”
Sy bly stil.
“Understand my position, brigadier. Ek gaan dit nie like as jy my naam swartsmeer as ek weg is nie. Elton Fortuin het ook sy trots. So die answer is maklik: A man must do what a man must do.”
“Ek’s jou vrou, Elton.”
Hy lag. “Moenie op my gevoel probeer speel nie, Shaheena. Jy’s lankal so disposable vir my soos die patroondoppie wat ek gaan optel as ek jou klaar geskiet het.”

Dit voel vir Kassie of hulle die hele bleddie dag net ’n helse lot tyd gemors het.
Bestbier se vuil en deurmekaar huis het niks opgelewer nie. Daar’s geen foto’s van hom saam met vriende nie, geen dokumentasie oor sy polisiedae nie, geen korrespondensie of persoonlike items wat hulle nader aan die handlanger kan bring nie. Net ’n hopie patrone gemerk met smiley faces.
Forensies is wel besig om vingerafdrukke te neem, maar Kassie-hulle sal ’n dag of twee moet wag vir die resultate. Die vingerafdrukke op die nommerplate is ook nog nie beskikbaar nie, maar die prints-ou het gesê dit lyk of net een mens se afdrukke daarop verskyn.
Kassie kan ook nie sy bekommernis oor Tersia Jordaan afskud nie. Met hulle besoek vroeër aan die Kriel-huis in Monte Vista was dit duidelik daar was niemand by die huis aan nie.
Hy steek nog ’n Lucky aan terwyl hy op Bestbier se stoep oor die verwaarloosde hoewe uittuur. Dis al amper skemer en ’n ligte reënbui sak uit.
“O, hier’s jy!” sê Rooi agter hom. “Ek’t interessante nuus vir jou.”
“Laat ek hoor.”
“Forensies het laat weet die X-strale van die tande behoort aan Sue Kriel.”
“Dis nie ’n verrassing nie.”
Rooi lag. “Ek’t die goeie nuus vir laaste gehou. Magrieta het teruggebel – Willie Nel werk al langer as ’n dekade in Amerika. Hy’t enkele dae voor die hotelmoord vir die eerste keer weer sy voete in Suid-Afrika gesit. Hy’s glo ’n kommunikasiekonsultant in Chicago.”
“Het sy dit by die FBI uitgevind?”
“Nee, ek het gesê sy moet onder geen omstandighede by hulle navraag doen nie, want die brigadier sal haarself beskyt.”
“Amerika, nè? Lyk dan of ons afleiding reg is dat Weismeyer uitgehaal is deur iemand daar wat hom wou verhoed om die referaat te lewer.”
“Presies. Nel het natuurlik die opdrag van iemand gekry en toe sy tjommie Bestbier hier betrek om te help.”
Kassie frons. “Waarom sou hulle Kriel dan vir die vuilwerk gekry het? Bestbier het tog ook ons mysterious handlanger byderhand gehad. Alles dui daarop dat húlle Sue Kriel vermoor het, wat beteken hulle deins nie terug vir sulke takies nie.”
“Slaan my dronk. Net die handlanger sal daai antwoorde hê.”
“En ons het nie ’n donnerse clue wie hy is nie.”
“As ons net ’n selfoon van Bestbier of Nel in die hande kon kry, sou ons hom kon opspoor,” sê Rooi.
“Maar ons het nie. Kriel het Bestbier se selfoon by hom gehad, maar daai slagter van die Tuine moes daarvan ontslae geraak het. Hy’t natuurlik dieselfde met Nel se foon gedoen. Kon Magrieta uitvind waar Nel in die Kaap gebly het?”
“Nee, haar navrae by die hotelle het boggherol opgelewer.”
“Shit.”
“Wat is ons next steps?”
“Terug kantoor toe. Ek sal die verslag vir die brig moet skryf, sy sit seker al op hete kole. En dan sal ons ’n foto van Tersia Jordaan moet kry. As ons môre nog nie van haar gehoor het nie, sal ons die media móét inlig.”
“Die brigadier gaan iets oorkom dat Kriel weggekom het en dalk ook nog vir Tersia ontvoer het.”
“Nie nodig om my daaraan te herinner nie.”
Kassie se selfoon lui. Elsie Jordaan, sien hy op die skermpie.
“Jy’t vir my gelieg, kaptein!” sê sy met ’n trillende stem.
“Mevrou, ek …”
“Ek het Tersia die hele dag gesoek, maar sy antwoord nie haar landlyn óf haar selfoon nie! Ek het tot na my Blouberghuisie se landlyn gebel, maar sy’s ook nie daar nie. Toe bel ek mevrou Du Plessis by die woonstel …”
Nou’t hulle probleme, weet Kassie. Mevrou Du Plessis is die ou tannie met die spaarsleutels.
“… en sy sê Tersia is saam met ’n man in haar motor daar weg en dat die polisie vanoggend in haar woonstel geboer het. Ek wil nóú weet wat aangaan, kaptein!”
* * *
Shaheena spits haar ore. Elton se snorkgeluide klink iewers dieper in die huis op. Nie ’n wonder hy’t uitgepass nie, want hy’t die hele dag gesuip.
Sy kyk na die lessenaar. Hy’t vroeër vandag ’n klomp van haar goed weggeskuif om plek te maak vir sy glas en bottel toe hy op die skootrekenaar besig was. Die hopie goed lê nou heelwat nader aan die rand.
Hy’t haar stoel ’n hele ent van die lessenaar weggetrek. Dis ver, maar sy gaan probeer.
Met groot inspanning trap sy met haar tone vas op die vloer en begin om die stoel nader aan die lessenaar te skuif deur haar heupe te swaai. Dit gaan bitter stadig met haar enkels aan die stoelpote vasgebind, maar sy vorder stukkie vir stukkie.
Ná wat soos ’n ewigheid voel, is sy by die lessenaar. Sy luister eers of sy nog Elton se gesnork hoor.
Dan kners sy op haar tande en lig die stoel van die vloer af deur die volle gewig van haar liggaam vorentoe te strek. Die nylontoue sny diep in haar enkels en gewrigte. Haar vingerpunte voel-voel vir die briefoopmaker op die rand van die lessenaar. Sy kry die skerp punt met die duim en voorvinger van haar regterhand beet en klou dit krampagtig vas terwyl sy weer stadig vloer toe sak.
Sy sit ’n oomblik stil om haar gejaagde asem en hartklop onder beheer te kry. ’n Straaltjie sweet loop van haar voorkop in haar oë en brand soos vuur.
Haar hande kramp terwyl sy die briefoopmaker so diep as wat haar vingerpunte toelaat onder die een hempsmou inskuif. Dan begin sy die moeisame proses om die stoel terug te skuif na waar dit gestaan het.
Of sy met die briefoopmaker die toue om haar gewrigte gaan loskry, weet sy nie. Maar dis al kans wat sy het om lewend uit hierdie nagmerrie te kom.
* * *
Dis al donker toe Kassie en Rooi Blouberg toe jaag. Die poelmotor wat hulle by die kantoor getrek het, is ’n skedonk. Alles aan die Corolla rattle en die regterneus het ’n helse duik in. Die kar trek ook sleg en sluk-sluk heeltyd as Kassie die versneller te diep intrap.
“Hulle diens nie die donnerse goed nie,” sê Rooi.
Kassie knik net. Sy gedagtes is by ander dinge. Hy glo hulle jaag nou agter fokol aan. Nadat hy verplig was om die volle verhaal oor Tersia aan Elsie Jordaan te vertel, was die arme vrou in ’n toestand. Sy navraag oor die Blouberghuis wat sy genoem het, is met snikke beantwoord, maar hy kon darem die adres uit haar kry. By gebrek aan enige ander leidrade gaan hulle nou daar kyk.
“Solank ons net nie hier met ’n Bonnie en Clyde-storie te doen het nie,” sê Rooi. “Want dan trek hulle al bleddie ver van die Kaap af.”
“Ek twyfel,” sê Kassie. “Tersia het nie vir my na die soort gelyk wat holderstebolder verlief sal raak op ’n tronkvoël nie.”
“Nogtans is die kans blerrie skraal dat hulle in Blouberg is.”
“Dit hang seker af. As Kriel haar onder dwang uit haar woonstel geneem het, sou sy dom wees om vir hom ’n skuilplek aan te bied. Maar as hy haar oorreed het om saam met hom verkas, sou dit as ’n oornagbestemming kon dien.”
* * *
Frankie draai Tersia op haar maag sodat hy nie haar oë sien nie. Hy kan nie bekostig om sag te word nie. Verwerping verdra nie simpatie nie. Dit het hy al destyds met Delia besef.
Vir ’n oomblik staan hy besluiteloos. Sal hy dit nou doen of wag totdat hulle by die voordeur is?
Haar kar is klaar aangesluit en die kattebak staan oop. Hy sal haar eers tot by die voordeur sleep, besluit hy. Dan moet hy seker maak daar’s nie mense in die omtrek nie. Gelukkig is die huis in ’n doodloopstraat en was hier vandag nog nie ’n enkele kar nie. Die Mercedes staan reg gedraai sodat hy net kan ry. Hierdie taak wil hy vinnig afhandel.
Dis ’n seën dat daai mal vent in die Tuine nie op Bestbier se geld in sy agtersak afgekom het nie. Saam met die geld in Tersia se beursie behoort hy ’n buskaartjie Limpopo toe te kan bekostig. Hy sal ook ’n taxi moet bel om hom by die busdepot af te laai, want hy sal haar kar iewers op ’n verlate plek moet wegsteek.
Hy tel haar van die bed op en lê haar op haar maag op die vloer neer, trek haar dan aan haar enkels in die gang af na die voordeur. Maak die deur versigtig oop en stap op die stoep uit om die straat te bespied. Veilig. Die ligte reën maak sig in die donker swak.
Hy sleep haar tot op die stoep, trek die voordeur toe, sluit dit en skuif die sleutel onder die potplant in. Nie nodig om te adverteer hy was hier as die polisie eendag die plek besoek nie.
Hy haal ’n plastieksak uit sy parka se sak, buk af en trek dit oor haar kop. Knoop die sak stewig om haar nek vas met die vislyn wat hy in ’n kombuiskas gekry het. Met haar mond wat ook toegeplak is, sal sy gou aan ’n gebrek aan suurstof omkom. Hy sien nie kans om haar te verwurg nie.
Hy tel haar steunend op en gooi haar oor sy skouer. Sy wriemel en skop, maar hy loop sonder moeite. Sy gereelde workouts in die tronkgim help nou.
Die luide gedreun van ’n motor klink skielik in die straat op. Sy hart gaan staan amper. Hy steek soos ’n soutpilaar vyf meter van die Mercedes vas.
Dan verskyn die motorligte om die draai en skyn vol op hom.

“Dis Kriel!” roep Kassie uit.
Beretta in die hand spring Rooi by die passasiersdeur uit nog voor Kassie behoorlik kan rem trap. Hy verloor sy balans en val plat op die nat sypaadjie. Die Beretta spat eenkant toe.
Kriel los die liggaam wat hy oor sy skouer dra soos ’n sak patats en duik by die oop deur van die Mercedes in. Die kar se helder ligte verblind Kassie vir ’n oomblik voor dit dreunend verby die poelmotor blits.
“Fok, fok, fok!” skree Kassie terwyl hy sukkel om die Corolla in trurat te kry.
Rooi buk by die liggaam op die sypaadjie.
Dis Tersia, soos hy vermoed het, sien Kassie toe Rooi die plastieksak van haar kop ruk en die kleefband om haar mond lostrek. Deur die oop ruit hoor hy hoe sy hoes en proes.
“Sy’s oukei!” roep Rooi.
“Bly by haar, ek gaan agter Kriel aan!”
Kassie trap die versneller weg en skakel die sirene en blou lig aan. Toe hy met skreeuende bande om die draai jaag, sien hy die Merc se agterligte verder af in die straat. Hy ry so vinnig soos hy kan sonder om die Corolla om te gooi, maar die Merc se agterligte raak al kleiner.
By ’n rooi verkeerslig jaag Kriel oor en draai links op die R27 Melkbosstrand toe. Kassie swets. Hy gaan die donner nooit met hierdie rammelkas inhaal nie.
Hy vervloek homself omdat hy weer een van die brigadier se opdragte verontagsaam het, die een om te alle tye ’n handradio by die Middestad-polisie te trek wanneer hulle op ’n saak uit is. Die SAPD is mos te armgat om die speurders se karre soos die patrollievoertuie met ingeboude radio’s toe te rus.
Hy sou die Melkbos-polisie kon gewaarsku het om Kriel in te wag, maar nou sit hy sonder ’n handradio in die middel van kakstraat. En hy wil nie eens dínk oor die moerse lawaai wat die brigadier daaroor gaan opskop nie.
Die R27 is stil. ’n Enkele vragmotor kruie voor Kassie, maar trek af toe hy die blou lig gewaar.
Daar’s geen teken van die Merc nie.
Sy voorsprong was te groot, besef Kassie en trap die versneller plat. Die Corolla vibreer soos ’n kaskar op ’n sinkplaatpad. Hy verwag dat die enjin enige oomblik by die kap gaan uitspring.
“Poel-stront,” prewel hy.
Oor ’n blinde hoogtetjie sien hy karligte in die verte. Dit lyk na twee of drie karre wat afgetrek het van die pad. Sou Kriel ’n ongeluk gemaak het? Hy trek sy oë op skrefies om beter te sien, maar die motreën belemmer sy sig.
Eers toe hy twintig meter van die toneel is, sien hy wat aangaan. Twee karre staan weerskante van die pad op die skouer geparkeer terwyl die Merc langs die pad op sy dak lê, ligte steeds aan. Drie mans staan langs die Merc en tuur die bosse in.
Kassie stop en klim uit.
“Hier’s die polisie,” sê een van die mans.
“Wat gaan hier aan?” vra Kassie en buk om te kyk of Kriel nog in die kar is. Daar’s geen teken van hom nie.
Die man beduie na die Merc. “Hierdie mal bliksem het amper ’n moerse ongeluk veroorsaak! Hy’t dié ouens verbygesteek terwyl ek van voor af gekom het. Amper in my in, maar toe swaai hy net betyds uit en rol sy kar op die gruis langs die pad.”
“Waar’s hy nou?” vra Kassie.
“Hy’t by die passasierskant uitgekruip,” sê een van die ander mans. “Toe’s hy soos ’n vlakvark die bosse in, see se kant toe. Ek dink hy’t seergekry, want hy’t sy een arm vasgehou.”
* * *
Shaheena se hande kramp só erg dat sy elke nou en dan die briefoopmaker met mening moet vasvat om nie haar greep daarop te verloor nie. As sy dit laat val, is haar laaste kans daarmee heen.
Of sy enige vordering maak, weet sy nie. Sy probeer om met die skerp punt tussen die vesels van die nylontou in te kom. Al breek sy net een vesel elke halfuur, is sy ’n treetjie nader aan haar doelwit.
Sy bid Elton slaap deur die nag. Met hom in die vertrek gaan dit onmoontlik wees om voort te gaan. Hoewel sy met haar rug na die muur sit, sal hy aan haar armbewegings kan aflei sy’s besig met iets.
Sy knyp haar oë toe om die sweet uit te hou en begin weer met die briefoopmaker in die toue grawe.
* * *
Kassie strompel tussen die sandduine deur, stop by elke bos en skyn met die flou liggie van sy penflits tussen die takke in. Die branders wat op die agtergrond breek, veroorsaak dat hy nie ordentlik kan hoor nie. Kriel kan enige tyd agter hom opspring en hy sal onbewus wees daarvan.
Met die Beretta in sy hand loop hy omkyk-omkyk, verstuit amper sy enkel toe hy in ’n gat trap. Hy voel hoe sand by die kant van sy skoen insyfer en gaan staan eers om die omgewing te bespied.
Dis gelukkig volmaan. Al reën dit liggies, sal dit maklik wees om iemand op die strand te sien hardloop. Maar die bosse teenaan die pad is volop en ruig. Kriel sal ongesiens daar kan wegkruip.
Kassie het die mans op die toneel gevra om die Melkbos-polisie te ontbied, maar dit gaan nog ’n hele tyd neem voor hulle opdaag. Dalk moet hy vir Rooi bel, dié is baie beter georganiseer as hy. Rooi sal waarskynlik die nommer van die honde-eenheid op sy selfoon hê. Sonder honde gaan hulle heel moontlik die hele nag hier rondsoek terwyl Kriel kans kry om weg te kom.
’n Ritseling in die bosse laat hom vinnig omswaai. Hy tuur na die plek waar hy die geluid gehoor het, stap dan stadig soontoe met die Beretta voor hom uit gehou. Sy hart klop in sy keel. Hoe meer hy aan sy situasie dink, hoe minder hou hy daarvan. Kriel kan enige bleddie plek wegkruip en hy’s moontlik gewapen.
Verder is hy desperaat om weg te kom, wat hom ’n gevaarlike kalant maak. Met verskeie moorde op sy kerfstok is dit nie die soort ou wat jy alleen in die nag op ’n verlate en beboste strand wil aandurf nie. En die fokken volmaan maak als net nog meer creepy.
Kassie leun vooroor en druk die takke versigtig met sy los hand weg. ’n Voël fladder skielik voor hom op. Hy steier terug en los ’n lang kreet.
Shit! Nou’t hy aan Kriel geadverteer waar hy is. Maar hy kon homself nie keer nie, hy’t sy gat af geskrik vir die simpel voël.
Hy retireer ’n entjie weg. Elke geluidjie laat hom wild rondkyk, sy oë soekend oor die bosse.
Dan swets hy saggies. Hy’s nou net paranoïes – verbeel hom Kriel skuil agter elke takkie wat roer. Tien teen een is die bliksem al halfpad op pad Melkbos toe terwyl hy hier rondspring soos ’n afkophoender.
Tyd dat hy vir Rooi bel. Hoe gouer die honde kom, hoe beter.
Hy sit die Beretta in sy windjekker se sak en haal sy selfoon uit, soek met skreefoë na Rooi se nommer op die kontaklys.
Dan sien hy die beweging uit die hoek van sy oog.
Hy keer instinktief.
Die hou tref hom op sy regtervoorarm. Hy steier agtertoe en ’n steekpyn rimpel deur sy lyf.
Kriel storm nader met ’n boomstomp in die hand en swaai dit na sy kop. Kassie buk net betyds weg. Hy grawe naarstig om die Beretta uit sy sak te kry, maar die ding haak vas.
Die volgende hou tref hom skuins oor die bors, wat hom sywaarts laat struikel. Hy sien Kriel se linkerarm hang stil langs sy sy. Dit moet die beseerde een wees.
Kriel storm weer vorentoe, die stomp hoog bo sy kop gelig.
Kassie duik onder die hou in. Die stomp tref hom skrams op die rug, maar hy kry Kriel met albei hande aan die pols van sy seer arm beet en draai.
’n Kreet klink op bo die gedreun van die branders. Kriel laat val die stomp. Hy mik ’n hou met sy regterhand, maar Kassie spring eenkant toe en dwing sy arm agter sy rug in. Dan pluk hy dit hard opwaarts.
Kriel skree soos ’n vark wat keelaf gesny word en val op sy knieë neer. Kassie skop hom op die rug sodat hy met sy bolyf ’n voor in die sand ploeg.
Maar Kriel is verbasend vinnig op. Hy gooi ’n hand vol sand in Kassie se gesig. Vir ’n oomblik kan Kassie niks sien nie. Hy vee die sandkorrels verbete uit sy oë.
Dan sien hy Kriel hardloop na ’n plaat bosse ’n ent weg.
Hy tel sy selfoon vinnig op en sit Kriel agterna terwyl hy die Beretta uit sy sak pluk. Sy asem jaag, sy voorarm pyn, sy bene voel jellierig en die sandkorrels krap sy oë.
Hy’s te oud vir hierdie soort stront.
Maar hy gaan hom nie laat wegkom nie. Hy’s immers gewapen en Kriel nie. Boonop is een van Kriel se arms buite aksie.
Hy steek vas by die ruigte waarin Kriel verdwyn het. Spits sy ore, maar hoor niks. Die bliksem wag vir hom. Hy hoop natuurlik Kassie agtervolg hom die bosse in.
“Ek weet jy’s hier!” skree Kassie. “As jy nie binne tien tellings uitkom nie, skiet ek ’n paar skote die bosse in.”
’n Doodse stilte heers.
“Een …” sê Kassie.
“Twee.”
Hy stap ’n paar treë nader. Kriel kan maklik onder die geruis van die branders wegsluip sonder dat hy hom hoor.
“Drie.”
Dan kraak takke skuins agter Kassie. ’n Hand omklem sy enkel en pluk aan sy voet. Hy verloor sy balans en val agteroor terwyl hy sy pistool vasklou. Die donner het hom in ’n lêende posisie ingewag!
Hy probeer orent kom, maar Kriel is soos blits op hom. Met sy knieë pen hy Kassie vas terwyl hy sy pistoolhand in die sand druk. Kriel se oë is wild en sy mond vertrek. Die mal bliksem is sterker as wat Kassie gedink het.
Met sy los hand probeer hy die man van hom af stamp, maar Kriel bly bo. Sy bolyf is onnatuurlik gedraai omdat hy Kassie se pistoolhand met sy regterhand vasdruk.
Hy móét die seer arm in die hande probeer kry.
Met die laaste greintjie krag in sy bene lig Kassie sy onderlyf op. Dit laat Kriel met sy linkerarm keer om nie af te val nie. Kassie strek om die pols by te kom, gryp desperaat daarna, kry dit met die tweede probeerslag beet en draai met mening.
Kriel brul van die pyn en verslap sy greep op Kassie se pistoolhand.
Kassie pluk sy hand uit en stamp die Beretta se loop teen Kriel se bors vas.
“Moet my nie traai nie,” hyg hy, sy vinger om die sneller gekrul. “Klim nou stadig van my af en hou jou regterhand heeltyd bo jou kop.”
Kriel gehoorsaam gedwee. Die veglus is uit sy oë.
Kassie kom vinnig orent, die pistool heeltyd op Kriel gerig. “Gaan lê op jou maag!”
Vir ’n oomblik huiwer Kriel. Dan sak hy stadig op sy knieë af, stut met die palm van sy regterhand op die sand en gaan lê versigtig.
Hy kreun. “My arm,” prewel hy tussen saamgeperste lippe deur.
“Fók jou arm,” sê Kassie.

Die skril gelui van die wekker laat Kassie verward uit die bed orent kom. Hy’t soos ’n klip geslaap ná gisteraand se onderonsie op die strand.
Hy vee ’n paar keer met sy handpalms oor sy oë, staan traag op, trek sy skaapvelpantoffels aan en slof kombuis toe. Hy kan die kneusplekke aan sy lyf voel waar Kriel hom met die stomp bygekom het.
Nadat die Melkbos-polisie Kriel gisteraand in die vangwa na hulle aanhoudingselle geneem het, het Kassie teruggery na die Blouberghuis. Tersia Jordaan was nog in skok. Sy het wasbleek en kop onderstebo op die woonkamerbank gesit en bewe.
“As ek haar uitvra, skud sy net haar kop,” het Rooi eenkant vir Kassie gesê. “Nie nou die regte tyd om haar te ondervra nie.”
Hulle het haar ma toe laat kom en die twee eers alleentyd in die woonkamer gegee. Albei vroue se oë was rooi gehuil toe Kassie-hulle later weer ingaan, maar Tersia was reg om ’n verklaring af te lê. Stotterend het sy hulle volledig ingelig oor haar laaste ure saam met Kriel. Hy’t haar die oggend oorrompel en toe op die bed in die slaapkamer vasgemaak, waar hy haar die hele dag aangehou het. Sy was seker haar laaste oomblikke het aangebreek toe hy op die stoep die plastieksak oor haar kop trek.
Kassie skud sy kop. Dit was net ’n seën dat hy en Rooi na die Blouberghuis gegaan het, anders was Tersia Jordaan nou geskiedenis. Die arme vrou is deur hel.
Hy drink sy rooibos staan-staan in die kombuis, gaan stort, trek aan en sluk sy ontbytpap vinnig af. Die wete dat die brigadier nog in die duister is oor wat aangaan, maak hom vrek senuweeagtig. Hy sal daai verslag teen die spoed van wit lig moet skryf as hy op kantoor kom.
Op pad daarheen begin hy solank die punte in sy kop formuleer. Hoe hy Kriel se verdwyning uit die Tuine-huis gaan verduidelik, weet hy nog nie. Oor die handradio-fokop wil hy nie eens dink nie. Die brigadier gaan ’n moerse tantrum daaroor gooi.
Sodra hy die verslag gestuur het, sal hy en Rooi vir Kriel in Melkbos moet gaan haal en hom in die Middestad-polisie se selle bêre tot voor sy eerste hofverskyning. Ook hoor of hy bereid is om ’n verklaring af te lê. Dit kan hulle dalk help om die handlanger makliker vas te trap. Kriel sal ’n beter beskrywing van hom kan gee as die ou tannie.
Maar Kassie twyfel of hulle Kriel se samewerking gaan kry. Hy sal besef hy gaan vir poging tot moord op Tersia Jordaan aangekla word. Die donner is slim genoeg om te weet hy moenie voortydig met die gereg praat nie. Hy sal op ’n prokureur aandring.
Toe Kassie op die Parade stilhou, sien hy Rooi het ook pas daar aangekom. Hulle stap saam kantoor toe.
“Jy moet seker nou eers jou verslag skryf?” vra Rooi.
Kassie knik. “Dis ’n bleddie understatement. En ek wil nie wéét hoeveel boodskappe van die brigadier op my wag nie.”
* * *
Shaheena se hart klop in haar keel toe Elton by die studeerkamer instap. Sy’t vroeër gehoor hy’s bedrywig in sy kamer en het die briefoopmaker dadelik by haar hempsmou ingedruk.
Maar sy’s nou vreesbevange hy gaan kyk of haar gewrigte nog stewig vas is. Dan gaan hy beslis sien sy’t aan die toue gekarring. Nie dat haar pogings deur die nag enige resultate opgelewer het nie. Al het dit gevoel of sy ernstige skade aan die toue aanrig, het dit nog nie ’n sentimeter skietgegee nie.
Hy stap na die lessenaar sonder om na haar te kyk, gaan sit agter haar skootrekenaar en trek die skryfblok nader waarop hy haar bankbesonderhede neergeskryf het.
Sy weet dadelik hy kyk of die geld al inbetaal is. Haar keel trek toe. Sê nou maar die transaksie geskied vinniger as die agt-en-veertig uur wat haar makelaar gesê het? Volgens haar berekeninge sal die geld eers vanmiddag teen drieuur inbetaal wees.
Hy brom onderlangs iets, begin dan weer op die rekenaar werk.
“Jy’t ’n slapgat ondersoekbeampte. Hy’t nog nie sy verslag gestuur nie,” sê hy fronsend.
Sy wonder self waarom Kasselman nog nie gereageer het nie. “Hy vat maar gewoonlik sy tyd.”
Elton staan op. “Wil jy water hê? Of badkamer toe gaan?”
Sy skud haar kop, al smag sy na ’n bietjie vloeistof en het sy eintlik ’n groot nood.
Tot haar verligting stap hy uit.
Dadelik grawe sy met haar vingerpunte in haar mou vir die briefoopmaker.
* * *
“Geen boodskappe van die brigadier nie,” sê die sekretaresse terwyl sy die identikit na Kassie uithou. “Forensies het dit gistermiddag hier kom aflewer.”
Hy en Rooi beskou die tekening. Nogal ’n aantreklike man, dink Kassie. Reguit neus, hoekige ken. Oë sit dalk ’n aks te naby aan mekaar om soos ’n Hollywood-akteur te lyk.
Die sekretaresse gee ’n laggie, wat hulle verbaas laat opkyk. Dis ’n eerste sedert hulle by die SGU begin werk het.
“Die ou lyk so ’n bietjie na die brigadier se man … Elton.”
“Het jy hom al ontmoet?” vra Rooi.
Sy knik. “Hy was ’n tydjie terug hier toe hy ’n bos blomme vir haar gebring het.”
“Waar werk hy?” vra Kassie.
Sy haal haar skouers op. “Ek weet nie. Die brigadier het eenkeer genoem sy’t hom destyds by die Valke ontmoet, maar hy’s nie meer ’n polisieman nie.”
“Is hy kort, vet, lank, maer?” vra Kassie.
“Goed gebou. Baie lank, ’n fris man.”
Kassie staar weer na die tekening. Dan onthou hy die foto wat hy met hulle laaste gesprek op die brigadier se lessenaar gesien het.
“Wil net gou iets uittjek,” sê hy vir die sekretaresse en stap by die brig se kantoor in.
Hy tel die geraamde foto op. Sy en haar man staan glimlaggend voor ’n huis. Kassie kan nie regtig uitmaak of daar enige ooreenkoms met die identikit is nie, maar die foto wys die man is lank, troon bo die brigadier uit.
Hy neem die foto en gaan sit dit langs die identikit neer.
Rooi buk af om beter te kan sien. Hy druk met sy vinger op die foto. “Tjek daar.”
Die neus van ’n swart kar steek op die agtergrond uit, maar dis onmoontlik om die fabrikaat te herken.
“Watse kar het die brigadier se man?” vra Rooi. “’n Swart Audi?”
“Weet nie,” sê die sekretaresse terwyl haar gesig soos ’n verkeerslig na sy gewone pruimstatus oorslaan. “Julle dink tog seker nie haar man het iets hiermee te doen nie! Hy’t vir my na ’n goeie ou gelyk. En hulle was baie liefies met mekaar toe hulle hier by haar kantoor uitkom.”
“Jý’t gesê die identikit lyk soos haar man, nie ons nie,” kap Rooi terug.
“Ek’t bedoel daar’s ’n vae ooreenkoms. Dit was eintlik bedoel as ’n grappie.”
Wat ’n moerse seldsame verskynsel is, wil Kassie sê, maar hy hou hom in.
“Bring die identikit en foto,” sê hy vir Rooi en stap in die gang af na hulle kantoor toe.
Om die draai loop hy hom amper in Colyn vas. Dié lyk besonder opgewonde.
“Kassie, Piedt was gistermiddag by daai skoonseun van Maartens en hy’t geweier om sy prints te gee! Piedt sê die donner het sy gat af geskrik en hy’t baie skuldig gelyk toe hy hom oor Dippenaar uitvra. Ons gaan vandag ’n lasbrief kry om die huis te deursoek en hom te dwing om sy prints te gee.”
“Bly ek kon help. Hoop dis julle man,” sê Kassie, maar sy gedagtes is by die brigadier.
“Jy’t gisteraand ’n helse lekker paartie gemis,” sê Colyn.
Kassie knik net. Hy’t al vergeet van Marietjie se daknatmaak. Dis seker waarom sy hom gisteraand soveel keer gebel het. Hy’t eers vanoggend die missed calls op sy selfoon gesien.
Hy gaan sit agter sy lessenaar. Rooi kom in en sit die identikit en foto voor hom neer.
“Die brigadier het my gister in haar e-pos Kasper genoem,” sê Kassie.
“Jy lieg! Kasper?”
“Jip.”
“Sy moet moer siek wees. Hulle sê hoë koors kan jou kop lekker deurmekaar maak.”
“Seker maar,” sê Kassie. Hy huiwer ’n oomblik. “Of sy’t vir my ’n boodskap probeer stuur.”
Rooi frons. “’n Boodskap?”
“Dat sy in die kak is.”
“Nee, hel, nou maak jy darem wilde afleidings! Jy dink tog nie die brigadier se man was régtig die handlanger nie?”
“Ek sluit dit nie uit nie. Hy’s lank en fris, hy’t ’n swart kar en hy’s ’n ex-cop. Boonop is die brigadier so stil soos ’n kerkmuis. Al is sy hóé siek, sou sy my gat al warm geskop het met boodskappe omdat ek nog nie die verslag gestuur het nie.”
“Bliksis, noudat jy dit só stel …”
“Bel vir Magrieta, vra of sy vir ons nog ’n guns kan doen en Elton Fortuin se personeelrekord by die polisie trek.”
“Waarom gaan vra ons nie vir Kriel of hy die man op die foto herken nie? Of ons gaan by die ou tannie aan … sy’s nader as Kriel?”
Kassie skud sy kop. “Ons wil nie wéér verniet agter spookasem aanjaag nie. Bel eerder vir Magrieta.”
Terwyl Rooi bel, tuur Kassie peinsend voor hom uit. Hy kan nie die gevoel afskud dat daar meer agter die brigadier se Kasper-naam skuil nie.
“Magrieta sê dis reg, ons moet haar so ’n uur gee,” sê Rooi toe hy die verbinding verbreek.
Kassie skakel sy rekenaar aan. “Dalk is daar ’n vinniger manier om uit te vind of die brig in die moeilikheid is.”
Hy gaan na Google Mail, tik haar persoonlike e-posadres in en begin skryf terwyl Rooi oor sy skouer loer. Toe hy klaar is, stuur hy die e-pos.
Rooi fluit deur sy tande. “Jy’s jillemal befok om dít vir haar te stuur! Sy gaan scheme jy’t ’n serious breinbesering opgedoen.”

Die pieng-geluid op haar rekenaar laat Shaheena verstyf. Dit beteken iemand het vir haar e-pos gestuur. Sy druk die briefoopmaker vinnig in haar mou op toe Elton se voetstappe in die gang weerklink. Hy moet dit ook gehoor het.
Dit kan net Kasselman wees, dink sy. Haar maag trek op ’n knop. Sy verslag gaan haar lot bepaal. As Elton daaruit aflei dat die wêreld vir hom te warm begin raak, gaan hy dadelik vlug. En haar …
Sy hou Elton angstig dop toe hy inkom en agter die rekenaar gaan sit. Hy trek sy oë op skrefies terwyl hy lees.
Dan frons hy. “Wie de bliksem is Dippenaar?”
Sy kyk verbaas op. Sou dit ’n e-pos van Colyn wees?
Hy interpreteer haar reaksie verkeerd, want hy lag. “Jy’t natuurlik gehoop jou ondersoekbeampte vat nie daai route nie, nè? Nou kan ek minstens relax.”
“Ek weet nie waarvan jy praat nie.”
“Hou op om my te probeer bullshit, Shaheena!” Hy grynslag. “Laat ek vir jou lees wat skryf Kasper: ‘Brigadier, ongelukkig het ek nie nou tyd vir ’n volledige verslag nie, maar in kort: Ons het by Bestbier se huis genoeg bewyse gekry dat hy goed bevriend was met Dippenaar. Soos ons aanvanklik vermoed het, lyk dit tog of Dippenaar die handlanger van Bestbier kon wees. Ons gaan hom nou soek. Ek laat weet terug sodra ons hom ondervra het. Kasper.’”
Elton kyk selfvoldaan na haar. “Hulle chase die verkeerde ou. Maar wie’s Dippenaar? Hoekom het jy my nooit van hom vertel nie?”
Kasselman het agtergekom iets is fout, besef sy met ’n hart wat tamboer in haar bors. Sy moet hard konsentreer om kalm voor te kom.
Haar brein werk in die hoogste versnelling.
“Dis ’n lead wat Kasper-hulle by die nuwe eienaars van Viking se kafee gekry het. Volgens dié mense was ’n sekere Dippenaar goed bevriend met Viking, maar ek’t gedink dis ’n wild goose chase,” lieg sy.
Elton knik. “Jy was soos gewoonlik reg. But lucky for me gaan jou SGU-klipkoppe nou waardevolle ure waste om die verkeerde ou op te spoor.”
Hy tik ’n boodskap aan Kasselman, maar sê nie wat hy skryf nie.
* * *
Frankie streel liggies oor sy linkerarm. Die Melkbos-polisie het op sy aandrang ’n dokter laat kom. Dié het net een kyk na sy arm gegee en gesê volgens die lelike knoppe is dit op minstens twee plekke gebreek.
Hy wou hê die polisie moes Frankie na die hospitaal vergesel, want sy arm kort dringende aandag. Maar dié donners wou niks weet nie, het net gesê Kasselman sal daaroor moet besluit as hy kom. Hulle het die dokter darem toegelaat om vir hom pynpille te gee.
Frankie herleef vir die soveelste keer die gebeure in die Blouberghuis. Daar móét ’n manier wees hoe hy homself kan verontskuldig.
Hy dink terug aan toe hy en Tersia by die huis aangekom het. Dis die enigste gaping wat hy het om te vat, besef hy. Hy’t gou ’n draai in die badkamer gaan loop. Hy sal sê Bestbier se handlanger het hom met ’n skietding daar ingewag. Dié het toe vir hom gesê Sue leef nog; die lyk in haar kar was dié van haar buurvrou wat by die huis ingebars het toe hulle besig was om Sue te ontvoer.
Die handlanger het hom toe opdrag gegee om van Tersia ontslae te raak omdat sy te veel weet. En indien Frankie weier om die opdrag uit te voer, maak hulle Sue dood. Hy moes wag tot dit donker is, die plastieksak oor Tersia se kop trek en haar in die Merc laai. Die handlanger sou hom dan in Melkbos kry en hom na die plek vat waar hy Sue aanhou.
Hy sal sê toe die polisiemotor voor die huis in Blouberg op hom afpyl, het hy kop verloor. Daarom het hy weggejaag, vreesbevange dat Sue se lewe in gevaar gaan wees as die polisie hom vastrek.
Hy prewel die woorde hardop: “Ek het alles net gedoen om Sue se lewe te red, edelagbare.”
* * *
“Bliksis, jy was reg! Iets daar is nie kosher nie!” sê Rooi terwyl hy oor Kassie se skouer loer na die e-pos wat pas op die rekenaarskerm verskyn het.
Hi Kasper. Goeie werk! Laat weet my per SMS as julle Dippenaar vasgetrap het. En ondervra hom deeglik. Vat hom na ons kantore en werk daar met sy gal. Daar sal hy uit sy gemaksone wees en gou praat as hy die skuldige is. Hou my ingelig.
Kassie knik. “Al afleiding wat ek kan maak, is dat iemand anders as die brigadier hierdie boodskap geskryf het.”
“Haar man?”
“Wil so bleddiewil lyk.”
“Hoekom sal hy nog by hulle huis rondhang as hy die handlanger is? As ek die skuldige was, het ek lánkal gevlug,” sê Rooi.
Kassie haal sy skouers op. “Dit verstaan ek ook nie. Dalk stuur hy die boodskappe van ’n ander plek af.”
“En die brigadier? Wat sou hy met haar gemaak het? Dalk …”
“Dit help nie ons raai nie.” Kassie staan op. “Kom ons gaan kyk wat by haar huis aangaan.”
* * *
Shaheena verstar toe haar skootrekenaar weer pieng.
Dit sal nie Kasselman wees nie. Hy’t ’n kwartier terug sy boodskap gestuur en as hy vermoed iets is verkeerd, soos sy met haar hele hart en siel hoop, bid én afgelei het, sal hy tog nie nou weer ’n e-pos stuur nie.
Sy kry nie kans om die briefoopmaker terug in haar mou te druk nie, want Elton is dadelik daar. Maar hy kyk nie eens na haar nie, gaan sit net agter die rekenaar.
Dan glimlag hy breed.
“Jou makelaar sê die geld is pas in jou rekening betaal.”
* * *
“Ons het al weer nie ’n handradio by Middestad gekry nie,” sê Rooi terwyl hulle Wynberg toe ry.
“Nie nou tyd nie,” mompel Kassie.
“Moet ek hulle nie maar bel en vra dat ’n paar uniforms ook uitkom nie? Mens weet nooit.”
“Nee, ek wil hulle nie onnodig laat uitjaag nie. Hoe meer ek daaraan dink, hoe meer vermoed ek ons gaan voor dooiemansdeur te staan kom.”
“Hoop nie jy bedoel dit letterlik nie!”
“Ek kan nie dink hy sal sy eie vrou doodmaak nie.”
Rooi se foon lui.
“Dis Magrieta,” sê hy en antwoord.
Aan die intense manier waarop hy luister, kan Kassie aflei sy het belangrike nuus.
“Thanks, Magrieta, jy’s ’n ster! Ek en Kassie skuld jou big time!” sluit Rooi die gesprek af.
“Bliksis, Kassie, Fortuin is beslis ons man! Magrieta sê hy’s destyds ná die sluiting van die Skerpioene oorgeplaas na die Valke. Maar sy partner by die Skerpioene was Viking Bestbier!”
“Shit,” sê Kassie en trap die versneller dieper in.

Hulle ry verby die brigadier se plek. Kassie hou drie huise verder stil.
“Wil nie adverteer ons is hier nie,” sê hy.
Hulle klim uit, stap terug en steek vas by die bure se huis, wat hulle ’n goeie uitsig op die brigadier se plek gee. Gelukkig is haar huis en die buurman s’n nie omhein soos die meeste ander huise in die omgewing nie.
Die enkelverdiepinghuis het siersteenmure, ’n blou sinkdak, dubbelmotorhuis vas aan die huis en ’n netjiese voortuin vol groot struike. Die gordyne is dig toegetrek voor die paar vensters wat hulle van die straat af kan sien.
“Lyk nie of hier ’n siel is nie,” sê Rooi.
Kassie knik. “Ek twyfel of hulle hier is, maar netnou is ons verkeerd. Ons kan nie waag om die voordeurklokkie te gaan lui nie.”
Hy beduie na die sementpaadjie wat langs die motorhuis na die agtererf lei. “Kom ons loop daarlangs en kyk hoe lyk dit agter.”
Hulle stap ’n entjie in die bure se oprit op en klim oor die lendelam draad wat die erwe skei. Die symuur van die motorhuis het een smal venster op die verste hoek wat maak dat hulle ongestoord daarheen kan loop sonder vrees dat iemand hulle sal sien.
By die venster steek hulle vas.
“Geen manier dat ons hier kan inkom nie,” fluister Kassie.
Hy moet op sy tone staan om in te kyk. Die brigadier se motor en die swart Audi staan in die motorhuis.
Hy draai na Rooi. “Hulle is bleddiewil hier!”
“Bliksis, nou’t ons heeltemal ’n ander ball game!”
Hulle sluip om die hoek van die huis. Die agtererf is klein en dig bebos.
Die vensters aan die agterkant van die huis sit redelik hoog. ’n Ent teen die muur af is ’n venster oop. Van waar hulle staan, lyk dit na ’n klein venstertjie, dalk die badkamer of toilet s’n.
Kassie beduie vir Rooi om hom te volg. Hulle sluip gebukkend langs die huis af, bedag daarop om nie van binne sigbaar te wees deur die vensters nie.
By die oop venstertjie gaan staan hulle. Dit sit heeltemal te hoog om binnetoe te kyk.
Rooi trek aan Kassie se mou en beduie na agter. Enkele meter van hulle, effe versteek onder die oorhangende takke van ’n moerbeiboom, staan twee leë melkkratte.
Hulle loop gebukkend soontoe en elkeen tel ’n krat op. Terug by die huis stapel hulle die kratte onder die venster op mekaar.
Kassie klim op en loer deur die venster. Stikdonker binne.
Hy haal die penflits uit sy sak en skyn daarmee in die vertrek rond. Dis ’n smal spens, en gelukkig is die deur toe. Die rakke aan weerskante is gepak met bottels, flesse en blikke. Reg onder die venster staan ’n stewige houttafel.
Die opening is bleddie klein, maar ten minste is die venster vierkantig. Hy’s seker hy en Rooi sal hulle bolyf eerste daar kan deurwurm. As hulle eers in die spens is, kan hulle Fortuin in die huis verras.
Hy buk af en verduidelik sy plan vir Rooi.
* * *
Trane loop oor Shaheena se wange en in haar nek af. Sy’s desperaat om die toue los te kry en het haarself al ’n paar keer raakgesteek. Die toue skaaf haar polse rou, maar sy grawe verbete voort met die briefoopmaker.
Elton gaan nou enige oomblik hier instap.
Nadat hy op die rekenaar haar geld in sy bankrekening oorgeplaas het, het hy in die gang af verdwyn. Sy’t gehoor hoe werskaf hy in sy kamer. Maak gereed om te vertrek, weet sy.
Nou heers daar ’n onheilspellende stilte in die huis. Dit maak haar mal van vrees.
Sy kners op haar tande en kry met haar linkerhand se vingers die punt van die tou beet wat sy nie vroeër kon raakvat nie. Toe sy daaraan trek, gee die tou om haar ander gewrig effe skiet.
Sy span haar laaste kragte in om haar hande los te wikkel, maar dis tevergeefs.
Met ’n snik klem sy die briefoopmaker vaster. Sy kán nie nou ophou probeer nie.
* * *
Kassie wurm hom deur die venstertjie, stut met sy hande op die tafel en trek sy bene versigtig deur die opening sodat hy handeviervoet op die tafel staan.
Hy kom orent en fluister vir Rooi om hulle pistole aan te gee. Die holster met die Beretta daarin sou dit onmoontlik maak om deur die venster te kom.
Hy sit die twee pistole op die tafel neer en kry Rooi aan die hande beet om hom te help. Heelwat dikker as Kassie, hy sal moet trek om sy partner deur te kry.
Halfpad deur sit Rooi soos ’n steeks perd vas. Hy wikkel, blaas en trek sy asem in, maar niks help nie.
“Fok, hierdie venstertjie is te klein. Jy sal harder moet trek,” hyg Rooi, sy gesig nat van die sweet.
Kassie trap met een voet teen die muur vas, vervat sy greep deur Rooi aan albei polse beet te kry en trek so hard as wat hy kan. Dit voel of die are in sy kop van die inspanning gaan bars. Rooi steun saggies.
Skielik skiet hy soos ’n prop deur die venster, wat Kassie sy balans laat verloor. Hy steier agteroor, gryp met sy hande om te keer, maar vat net spensgoed raak.
Met ’n donderende slag van flesse, blikke en bottels val hy van die tafel af en beland op die naat van sy rug op die vloer, Rooi bo-op hom.
Een van die rakke tuimel in stadige aksie inmekaar, met die inhoud wat kletterend oor hulle stort.
* * *
’n Helse slag iewers in die huis laat Shaheena se lyf ruk van die skrik.
Só hewig dat die toue om haar een gewrig weer effe skiet gee.
Sy hoor hoe Elton swets. Sy haastige voetstappe weergalm op die plankvloer in die gang af.
* * *
“Fok, fok, fok!” hyg Kassie terwyl hy hom probeer losknoop van Rooi.
Onder ander omstandighede sou hy lag oor dié so komieklik lyk met die dik stroop van ’n donkerpers konfyt wat oor sy gesig loop en van sy ken af drup.
Hulle probeer gelyktydig orent kom, maar die spasie is te klein. Hulle gespartel laat net nóg goed van die spensrakke af val.
Dan bars die deur oop. Kassie is vir ’n oomblik verblind toe ’n helder buislig flikker en aangaan. Hy moet sy oë ’n paar keer knip om te fokus.
Fortuin staan in die deur. Kassie herken hom dadelik van die foto op die brig se lessenaar. Die lang loop van ’n pistool met ’n knaldemper is op hulle gerig.
“Is julle van die SGU?” blaf Fortuin.
Kassie staar net na hom. Hy hoor hoe Rooi langs hom hard sluk.
“Moenie die silent game met my speel nie.” Fortuin lig die pistool. “Antwoord my, of ek skiet julle nou hier op die plek vrek!”
“Ons is,” sê Rooi terwyl hy die konfyt van sy wang probeer afvee. Die taai stroop trek drade van sy gesig na sy hand.
“Wie’s Kasper?”
“Wel … ek’s … Kasselman,” sê Kassie.
“Wat maak julle hier?”
“Ons … ons wou … met die brigadier … kom gesels.”
“En julle klim deur die spensvenster om dit te doen! Moenie kak spin nie, man!”
“Ons wou net seker maak … sy’s nog … oukei,” stamel Rooi.
Fortuin grynslag. “Julle twee losers kan nóú gaan kyk of sy oukei is … en lekker met haar gesels as julle so ’n urgent need het om dit te doen. Maar ek’s bevrees dit gaan ’n fokken kort conference wees.”
Hy beduie met die pistoolloop. “Staan op en hou julle hande agter julle koppe.”

Shaheena se hart klop onstuimig in haar keel terwyl sy haar een hand loswikkel. Met haar vry hand probeer sy die ander een, waarin sy die briefoopmaker steeds vasklem, losknoop van die stoel se rugleuning.
“Gee my nog net ’n minuut,” prewel sy.
Haar moed sak in haar skoene toe sy voetstappe in die gang hoor. Sy ruk en pluk verbete aan die toue, maar dit trek net stywer om haar gewrig.
Sy skrik toe Kasselman en Els met hulle hande agter hulle koppe by die studeerkamer instap. Eers dink sy Els is gewond, maar sien dan dis moerbeikonfytstroop wat die een kant van sy gesig bedek.
Albei lyk verwese.
Elton kom agter hulle ingestap met sy pistool dreigend op hulle gerig.
“Raait, hier’s julle brigadier. Sê julle farewells. Maar hou dit kort, want ek het nie tyd vir lang sob stories nie.”
* * *
Kassie som die toneel voor hom vinnig op. Dis nou een móérse krisis. Hy en Rooi was al in tight situasies, maar fokweet hoe hulle uit dié een gaan kom.
Hy kan sy eie gat skop oor hy nie Rooi se raad gevolg het om uniforms te laat kom nie. Hierdie mal donner gaan hulle albei afmaai.
Dat die brigadier al deur hel is, staan op haar bleek en afgeremde gesig geskryf. Net die feit dat sy aan die stoel vasgemaak is, sê dat haar man ook nie haar lewe gaan spaar nie.
Kassie se oë flits oor die vertrek: lessenaar met ’n stoel, toegeklapte skootrekenaar en staanlampie op die lessenaar, boekrak teen die oorkantste muur. Niks binne reikafstand om as ’n wapen te gebruik nie.
“Toe, toe,” sê Fortuin. “Any last messages for your beloved boss?”
Die brigadier se gesig vertrek. “Jy gaan nie hiermee wegkom nie, Elton!”
“Almal by die kantoor weet nou jy was Viking Bestbier se handlanger,” lieg Kassie. “Ons weet julle was saam by die Skerpioene.”
Fortuin staar net uitdrukkingloos na hom.
“Ons bystandspan gaan enige oomblik hier wees,” sê Rooi. “Jy sal nie eers kans kry om uit die huis te kom nie.”
Fortuin grinnik. “Jy vergeet ek was ook ’n cop. Bystandspanne kom nie ná die action by ’n plek aan nie, hulle kom saam met die detectives. So hou op om my te probeer bullshit, jamgevreet.”
“Ons het gedink jy’t gevlug,” sê Kassie. “Maar toe ons die Audi in die garage sien, het ons dadelik die bystandspan geradio.”
Daar’s ’n flikkering van onsekerheid in Fortuin se oë, maar hy herstel gou. “Dan gaan ek nie verder tyd mors nie.”
Hy lig die pistool in Rooi se rigting.
Sy vinger krul om die sneller.
Kassie sien skrams hoe die brigadier haar oplig in die stoel deur met haar tone op die vloer te druk. Sy slinger haarself vorentoe en steek met iets in haar hand na Fortuin. Dit vang hom in die sy, maar kaats van sy lyf weg.
Hy swaai om en mik ’n hou na haar, tref haar met die agterkant van sy hand teen die slaap. Sy tuimel grond toe, maar hou aan steek na sy bene.
’n Dowwe skoot blaf uit die knaldemper se bek.
Sy snak na haar asem en gryp na haar skouer.
Rooi skiet soos ’n projektiel vorentoe en kry Fortuin aan sy skiethand beet. Fortuin slaan hom met sy los hand op die rug, maar Rooi klou soos ’n terriër aan sy gewrig. Nog ’n skoot laat versplinter ’n vloerplank, enkele sentimeters van Rooi se voet af.
Kassie spring oor die brigadier om by die lessenaar uit te kom. Hy gryp die skootrekenaar en vat kortpad na die twee worstelende mans. Lig dit hoog bo sy kop en sit elke greintjie van sy gewig agter die hou.
Die rekenaar vang Fortuin met ’n harde klapgeluid teen die agterkop, maar hy skud net sy kop soos ’n groot beer met tandpyn. Met sy los arm slaan hy na Kassie, wat die hou net-net ontduik.
Kassie lig die rekenaar weer bo sy kop. Dié keer is dit ’n voltreffer in Fortuin se gesig. Bloed loop by sy neus uit en sy lip is oopgekloof, maar hy storm op Kassie af. Rooi probeer hom aan sy pistoolhand terugrem, maar die groot man is onstuitbaar.
Toe Kassie weer die rekenaar lig, kry Fortuin hom aan sy windjekker beet en pluk hom nader, só hard dat Kassie nie kans kry om te slaan nie. Hy los die rekenaar toe Fortuin hom aan die keel beetkry.
Die bliksem is so sterk soos ’n bees, besef Kassie angsbevange terwyl hy probeer om sy vingerpunte onder die groot man se greep in te kry. Sy hand sluit soos ’n staalklamp om Kassie se nek en hy sien die wit van Fortuin se oë, die verbete trek op sy gesig.
Soos die vingers dieper in Kassie se nek boor, raak die suurstof na sy brein minder. Hy spartel vir ’n vale, maar die ystergreep verslap nie. Sy mond gaap oop. Hy kry nie lug in sy longe nie. Fortuin se gesig raak wasig, asof Kassie deur water na hom kyk. Dit voel vir hom of sy oë by hul kasse gaan uitspring.
Dan blêr daar ’n bloedstollende kreet uit Fortuin se keel. Iets kletter op die vloer neer.
Fortuin los Kassie skielik en gryp sy linkerhand in sy regter vas. Bloed sypel tussen sy vingers deur.
Vars lug. Vars lug. ’n Heerlike stroom daarvan vul Kassie se longe.
Rooi raap die pistool van die vloer af op en druk die loop teen Fortuin se rug. “Een beweging van jou en ek trek die sneller,” hyg hy.
Hy spoeg vies op die vloer. “Ek’t ’n stuk vel uit die fokker se hand gehap.”

Die brigadier lyk in haar hospitaalbed nog net so bleek soos gister, maar sy glimlag toe Kassie en Rooi by die kamer instap. Haar regterskouer is swaar verbind, maar die skietwond is darem nie te ernstig nie, het die dokter haar sekretaresse by die kantoor laat weet.
“Jammer ons kom nou eers, maar ons was eers vanoggend in die landdroshof vir Kriel se eerste verskyning,” sê Kassie.
Die brigadier skud haar kop. “Ek kon nie glo wat alles gebeur het nie. Dat Kriel toe ook geraamtes in die kas het! Om nie te praat van die orgaansmous in die Tuine nie. En jou gevolgtrekking was toe reg dat iemand in Amerika agter die hotelmoord sit.”
Sy tel ’n paar velle papier van die bedkassie op. “Nogmaals dankie vir jou verslag wat vanoggend hier afgelewer is. Wanneer het jy tyd gekry om dit te doen?”
“Gisternag.”
“Jy glo daaraan om die midnight oil te brand, nè? Wat het toe by die hof met Kriel gebeur?”
“Sy prokureur het ’n borgaansoek gebring. Maar omdat hy op parool uit is en beslis ’n vlugrisiko is, het hy natuurlik nie ’n kans gestaan vir borgtog nie. Hy’t toe nog teen sy prokureur se aanbeveling in ’n verklaring voor die hof afgelê, seker gedink dit gaan die landdros swing. ’n Verregaande storie dat hy deur die … die handlanger gedreig is om Tersia Jordaan dood te maak, anders sou hulle sy vrou doodmaak. Die arme drommel is Pollsmoor toe gestuur tot sy volgende hofverskyning.”
Die brigadier glimlag wrang. “Hy weet natuurlik nie dat die handlanger nié in Blouberg kon wees nie, want hy’t my heeltyd aangehou.”
Kassie is ongemaklik oor hoe die gesprek verloop. Hy’t gehoop hulle kan vir eers enige verwysing na haar man vermy. Dit moet vir haar ’n helse verleentheid wees.
Maar dis asof sy sy gedagtes lees.
“Moenie sleg voel om oor my man te praat nie. Die feit dat hy ’n gewetenlose skurk is, was vir my aanvanklik ’n groot skok. Maar ek het dit klaar verwerk. Hy sou my koelbloedig vermoor het as julle nie daar aangekom het nie.”
Sy huiwer ’n oomblik. “Ek weet ook ek het te lank stilgebly oor hom. Hy is ’n vroueslaner. Hy’t my die afgelope paar jaar erg mishandel, maar ek was te trots om daaroor te praat.”
Sy kyk af na haar hande. “Hy’s vir my nou net nóg ’n krimineel … nie meer my man nie. Ek hoop hy sit vir die res van sy lewe agter tralies.”
Kassie en Rooi trap ongemaklik rond.
“Het julle kans gekry om vanoggend met hom te praat?” vra die brigadier.
Kassie knik. “Ja, voor die hofsitting was ons by sy sel aan. Hy … was nie baie spraaksaam nie. Hy’t darem gesê Willie Nel het sy opdragte uit Amerika gekry, maar hy’t glo nooit sy opdraggewer se naam verklap nie.”
“Colyn en Piedt was ook al vanoggend hier,” sê die brigadier. “Maartens se skoonseun het toe erken hy was vir Dippenaar se dood verantwoordelik, maar volgens hom was dit ’n ongeluk. Colyn sê jy het hulle die tip oor die skoonseun gegee.”
“Dit was meer geluk as wysheid,” sê Kassie verleë.
“Jy’s te beskeie, kaptein Kasselman … of sal ek sê Kasper?”
Hy glimlag net.
“Voor ek vergeet: Jy sal ongelukkig vanmiddag nog ’n Engelse verslag moet skryf en vir die FBI stuur. Vryf sommer hulle neuse goed in die grond. Die klomp wise guys was tog só seker die hotelmoord het nie ’n Amerikaanse konneksie nie. Nou sal hulle hulle huiswerk van voor af moet doen.”
“Ek maak so. Enigiets anders … of iets waarmee ons kan help?”
“Nee, ek’s oukei, dankie. Ek wil julle nie langer uit die werk hou nie.”
Hulle groet en loop.
“Kaptein Kasselman en sersant Els,” sê sy toe hulle by die deur kom.
Hulle draai na haar.
“Julle is my helde.”
* * *
Kassie lees die Engelse verslag weer vinnig deur. Hy’s tevrede, maar swets dan onderlangs.
“Kan jy onthou wie’s die ou by die FBI vir wie ek die verslag moet stuur?” vra hy vir Rooi.
“Sy van begin met ’n A. Aldrich? Nee, ek’s ook nie nou seker nie.”
Kassie staan op en gaan vra die sekretaresse. Sy weet ook nie wat die agent se van is nie.
“Gebruik sommer die FBI se algemene adres,” sê sy.
Terug in die kantoor grawe Kassie in sy boonste lessenaarlaai. Hy kry die boekie met adresbesonderhede van internasionale wetstoepassers waarmee die brigadier die SGU-speurders toegerus het. Blaai dit vinnig deur en kry die e-posadres van die direkteur van die FBI.
Die direkteur kan dit mos maar vir die regte agent aanstuur, besluit hy. Hy tik die adres in en stuur die verslag.
“Raait, nou’s dit ook afgehandel.” Hy leun terug in sy stoel, skroef sy literbottel Creme Soda oop en gooi sy glas vol.
“Bliksis, ons was omtrent deur ’n helse lot drama met dié saak,” sê Rooi. “En om te dink die hele storie is getrigger omdat ’n klomp ys in die Noordpool aan die smelt is.”
Kassie vat ’n sluk van sy Creme Soda en trek ’n gesig. “Wens ék het nou ’n stukkie ys gehad. Die blerrie koeldrank is vuurwarm.”
Rooi gee ’n laggie. “So van vuurwarm gepraat: Colyn is glo in ’n vuurwarm verhouding. Piedt het my netnou in die gang daarvan vertel. Hy sê Colyn was by ’n daknatmaak in Seepunt waar hy ’n girl ontmoet het. Hy’t tot gisteraand by haar geslaap! Lyk of die liefde donners vinnig geblom het, sê Piedt.”
Hy lag weer. “En die girl is nogals ’n poeliesman se eksvrou.”
Kassie mors van die Creme Soda op sy broek. Halleluja! wil hy uitroep, maar hou homself met moeite in.
“Ja, dis my eks,” sê hy bedaard.
Rooi kyk hom verbaas aan. “Nee, man, Piedt sê sy’s die eks van ’n sersant Venter wat by die Parow-stasie werk. Die vrou se naam is Mona.”
“Ag nee, fok!”
Rooi frons. “Is jy dan nie bly vir Colyn se onthalwe nie?”
* * *
“Ek kan nie glo hulle weier dat jy bail kry nie!” sê Smittie. “Hel, Frankie, jy’t maar net gecover vir jou vrou. Kan hulle dit nie insien nie?” Sy mond trek bitter. “Ons regstelsel is fucked up.”
“Ek raak gewoond daaraan,” sê Frankie. “Hulle gaan my weer onskuldig toesluit.”
“You don’t deserve it, man!”
Frankie tuur voor hom uit. “Ek wil jou iets anders vra. Jy kan doodeerlik wees. Sue is dood, dit sal nie nou meer saak maak as jy die waarheid praat nie.”
Smittie frons. “Waaroor?”
“Toe jy daai twee jaar op parool was, het ek jou gevra om elke aand ’n draai by haar huis te maak … net om op haar te tjek.”
Smittie knik. “Ek wás elke aand daar. En ek het nié vir jou gelieg nie. Daar was nooit ’n vreemde kar voor die huis nie … en ek’t nooit ’n ander man daar gesien nie. Ek swéér. On my word of honour.”
Frankie kyk stip na hom. Hy skud sy kop stadig terwyl daar trane in sy oë opwel.
“Dan het Sue nie verdien om doodgemaak te word nie,” prewel hy.



Epiloog
Die Burger, 4 Augustus 2017
Trump veto wysigings
Washington. – In ’n ongewone stap het die Amerikaanse president, Donald Trump, gister energiewetswysigings geveto wat vroeër vandeesmaand deur albei huise van die Kongres goedgekeur is. 
Die wysigings is deur groot oliemaatskappye verwelkom omdat dit die weg sou baan vir grootskaalse olieboordery in die Noordpool. Talle regulasies en beperkings wat olie-ontginning in die streek in die verlede belemmer het, sou met dié wysigings afgeskaf word.
Hoewel die Withuis nog nie ’n amptelike verklaring uitgereik het nie, bespiegel die Washington Post dat die president se besluit moontlik verband hou met die inhegtenisneming van senator Jack MacArthur, voorsitter van die energiewetswysigingskomitee.
Volgens die Washington Post is MacArthur deur die FBI in hegtenis geneem kort nadat hulle een van hul eie agente in boeie geslaan het. Gerugte in Washington lui dat dié agent, Robert Althorp, en MacArthur saamgesweer het om inligting te verdoesel oor die moord op twee omgewingsaktiviste. Die FBI het in ’n kort verklaring gesê talle ongerymdhede waarby MacArthur moontlik betrokke was, word nou deeglik ondersoek. Hulle wou nie bevestig of die moorde deel van die ondersoek uitmaak en of dit verband hou met die president se besluit om die wetswysigings te veto nie. 
Politieke waarnemers op Capitol Hill voorspel hier is ’n yslike skandaal aan die broei, wat selfs die Watergate-skandaal van die 1970’s “na ’n vulletjie kan laat lyk”. – Associated Press

Opsomming
Ysingwekkende oomblikke wag op Kassie.
Hy en Rooi is nou lede van die Spesiale Spookeenheid – ’n keurgroep van die SAPD. As oud-stasiespeurders word hul vaardighede egter ernstig bevraagteken deur hul nuwe bevelvoerder. 
Wanneer ’n Amerikaanse wetenskaplike in ’n Waterfront-hotel vermoor word, is dit ’n gulde geleentheid om hul staal te wys. Hulle vermoed net nie watter deurmekaarspul op hulle wag nie: ’n gekonkel in Washington, ’n oud-Pollsmoor-gevangene op vrye voet in Kaapstad, en boonop gevaarlike duisterhede in hul Spookeenheid-bevelvoerder se persoonlike lewe. 
En dan is daar die man met Die Drang … met sy ywerige kettingsaag.

